
INTRODUCERE 


În secolul XIII, Europa Răsăriteană a fost scena uneia din cele mai mari 
încleștări de forţe politice și de civilizaţii ale istoriei universale. După lente acumulări 
care i-au conferit nu numai o superioritate cu multiple aspecte dar și o sporită încredere 
în sine, lumea apuseană, angajată încă din a doua jumătate a secolului XI într-un mare 
asalt asupra Islamului în Mediterana apuseană și răsăriteană, şi-a orientat hotărît 
tendinţele expansioniste spre răsăritul continentului, spre vastele teritorii dominate fie de 
Bizanţ şi de popoarele formate în aria sa de civilizaţie, fie de călăreţii nomazi, stăpîni de 
secole ai stepelor asiatice și nord-pontice. 

Simbolul în numele căruia s-a desfăşurat impulsul cuceritor al lumii latine în 
Răsărit a fost credința romano-catolică și expresia sa militară, cruciata. Forţa care a 
dirijat şi coordonat expansiunea a fost Biserica romano-catolică, puterea cu tradiţii şi 
veleităţi universale a papalității, ajunsă acum la apogeul prestigiului și al mijloacelor ei 
de acţiune. Țelul suprem al papalității teocratice în această vreme a fost restaurarea 
unităţii creştine prin integrarea sub propria ei îndrumare atît a Bisericii răsăritene și a 
aderenţilor ei cît şi a popoarelor încă păgîne de pe continentul european. Instrumentele 
de căpetenie ale acestui vast efort de integrare, urmărit deopotrivă cu mijloacele militare 
şi cu cele ale misiunilor și persuasiunii, au fost ordinele călugărilor cavaleri și ordinele 
călugărilor misionari. 

Valul uriaş dezlănțuit de expansiunea Apusului în Europa Răsăriteană nu a 
ocolit nici lumea românească. Aici, principala forță de percuție a fost Regatul ungar a 
cărui înaintare spre Răsărit, începută cu cel puţin două secole în urmă, capătă acum o 
dimensiune nouă, cea a confesiunii asimilatoare. După 1204, anul cuceririi 
Constantinopolului de cavalerii cruciatei a patra, eveniment care a devenit semnalul 
unui imens efort de anihilare a „schismei“ Bisericii răsăritene, cucerirea teritorială 
ungară a fost îndeaproape însoțită de un masiv efort de asimilare confesională, care a 
ameninţat însăși existența structurilor arhaice româneşti, „țările“ autonome în care 
vieţuiseră pînă atunci românii și se dezvoltaseră instituţiile lor politice și bisericeşti. Din 
acest răstimp de maximă intensitate a ofensivei politice și confesionale ungare, care a 
pătruns adînc în teritoriile româneşti și în substanţa spirituală a societăţii românești, 
confesiunea răsăriteană încorporată cu secole în urmă în ființa ei colectivă, a răzbătut şi 

cel dintii semnal al rezistenţei faţă de noul expansionism al Regatului arpadian, care a 
atins limitele sale maxime în primele decenii ale secolului XIII. 

Înaintarea spre Răsărit a forțelor cruciatei pe un întins front ale cărui limite 
extreme erau Marea Baltică și Marea Neagră şi al cărui punct cel mai avansat s-a aflat pe 
cursul superior al fluviului Volga a fost întîmpinată în deceniul al patrulea al secolului 
XIII de o mişcare pendulară în sens invers: invazia ultimei incarnaţiuni a Imperiului 
stepelor, puterea cu aspirații universale a mongolilor. Timp de un secol, forța universală 
țişnită din adîncurile stepei asiatice şi cea a cruciatei inspirată de valorile lumii apusene 
s-au înfruntat și s-au echilibrat dînd naștere unui nou cadru politic general în Europa 
Răsăriteană. 

În 1241, în urma unei strălucite operaţii strategice, oștile mongole au ajuns în 
centrul Ungariei și au zdrobit forța militară a regatului. Cruciata și spiritul ei au suferit și 
în acest segment o grea înfrîngere. 

Slăbit în urma loviturilor primite, subminat de o gravă criză de structură, 
Regatul ungar își pierde vigoarea ofensivă și cunoaşte o fază de accentuată involuție. 
Acum, forțele vitale ale societății româneşti se înarmează cu o formă superioară de 
organizare politică, aptă să facă faţă unui nou şi previzibil asalt al Regatului ungar. 

La începutul secolului XIII, cînd a pornit noul val al cuceririi ungare, cu 
dimensiune ideologică, lumea românească era cu totul nepregătită pentru a-i face faţă. 
Formele ei arhaice de organizare, „satul fără stat“ (Nicolae Iorga), se dovediseră inapte 
să susţină rezistența împotriva unei forțe superior organizate și puternic sprijinite de 
detașamentele militare ale cruciatei, sosită la poalele Carpaţilor. Soluţia nu putea fi decît 
una: „Şi, oricum, atacul viind de la Coroana unică a Sfintului Ştefan, a trebuit să se 
simtă nevoia de a i se opune şi dincoace o singură Coroană, aceia pe care în 
represintările iconografice din bisericile noastre o poartă Domnia de calitate politică 
imperială“ (Nicolae Iorga). Evoluţia spre acest rezultat s-a precipitat în deceniile care au 
urmat invaziei mongole, îndeosebi spre sfîrşitul secolului, cînd premisele îndelung 
împiedicate de istorie să se maturizeze au ajuns la vremea împlinirilor: „Fapt e că 
dinamica aceea, de început, nu poate fi asemănată decit cu a seminței trezite. Ce 
efervescenţă celulară, de vigoare embriologică, creatoare de stat și de istorie între 
Carpaţi şi Dunăre în partea a doua a secolului al XIII-lea! Se încerca un proces, cu fața 
hotărît îndreptată spre viitor, tocmai invers celui ce se petrecuse cu o mie de ani în 
urmă“ (Lucian Blaga). 

La sfîrşitul secolului, în urma unor noi puternice asalturi mongole şi a 
destrămării Regatului ungar, o cortină deasă a căzut asupra scenci istorice alcătuită de 
lumea românească extracarpatică, de la care nu a ajuns pînă la noi decît amintirea vagă, 
conservată de memoria colectivă, întrupată în tradiţia istorică. 

Cînd, un sfert de secol mai tîrziu, informaţii istorice certe vor lumina din nou 
scena, ea va da la iveală un stat românesc puternic, apt să întâmpine și să respingă 
puterea reconstituită a Regatului ungar, trecută din mîinile obosite ale ultimilor 
Arpadieni în cele viguroase ale regilor Angevini. 

Creaţia statală românească avea să se extindă în decurs de cîteva decenii din 
teritoriile aşezate la sudul Carpaţilor în cele de la răsăritul munţilor, atingînd într-un 
scurt interval ceea ce aveau să devină limitele istorice ale Ţării Românești și Moldovei. 

Au rămas în cadru statal străin, într-un lung prizonierat istoric, românii din 
Transilvania. Linia de demarcaţie a Carpaţilor Răsăriteni şi Meridionali, devenită acum 
hotar, a separat nu numai state dar și arii de civilizaţie diferite, cea a Occidentului 
catolic şi cea a Răsăritului ortodox. Măsurile de discriminare confesională puternic dar 
intermitent manifestate în cursul secolului XIII s-au statornicit în secolul XIV într-o 
politică coerentă de stat, făcînd din masa românilor din Transilvania o lume de 
„toleraţi“, deposedaţi de formele lor străvechi de organizare politică şi eliminaţi din noul 
sistem de conducere a voievodatului. 

Lucrarea de faţă a acordat un spaţiu larg expunerii faptelor de istorie universală 
care au încadrat și, în mare măsură, au determinat istoria românească din răstimpul 
cercetat, ca de altminteri toate etapele trecutului și prezentului nostru. „Nu există istorie 
strict naţională, iar cea a românilor e mai puţin decît celelalte“, a afirmat Nicolae Iorga. 
Afirmația marelui istoric e un îndemn spre studiul istoriei universale fără de cunoașterea 
căreia nici înțelegerea adevărată a propriului nostru trecut nu e posibil. 

* 


* * 


Documentaţia de istorie universală, absolut necesară întocmirii acestei lucrări, 
mi-a fost accesibilă datorită unei burse de cercetări în bibliotecile germane acordată în 
1981 de Deutscher Akademischer Austauschdienst, căruia îi exprim și pe această cale 
gratitudinea mea. 


ÎNFRUNTĂRI POLITICE ŞI SPIRITUALE ÎN SUD-ESTUL 
EUROPEI (1204—1241) 


Căderea Constantinopolului în 1204 sub loviturile cavalerilor cruciatei a patra 
în colaborare cu venețienii a desăvîrşit procesul de eroziune și dezagregare a puterii 
bizantine ale cărui indicii deveniseră tot mai evidente în deceniile anterioare. 
Manifestare a superiorității militare și economice a lumii apusene, evenimentul din 1204 
a deschis etapa celei mai vaste încercări a Europei latine de a cuprinde în sistemul său de 
interese politice şi de valori spirituale răsăritul continentului. Cruciata şi spiritul ei îşi 
consolidează acum putemic influența în Europa Răsăriteană şi Sud-estică, slujind în 
egală măsură politica papalității de integrare a continentului sub egida ei spirituală și 
interesele puterilor lumești subordonate ei. În cadrul acestei acțiuni de mari proporţii 
care a cuprins și spaţiul carpato-dunărean apare tot mai mult la suprafaţă realitatea 
autohtonă românească pe măsura destrămării „elementului de acoperire“, dominaţia 
cumană (N. lorga). 

Avansul considerabil realizat de exponenţii Apusului catolic avea să fie blocat 
şi în mare parte anihilat ca urmare a marii invazii mongole şi a stabilizării puterii tătare 
în Europa de Răsărit. 


Destrămarea şi prăbuşirea Imperiului bizantin!. La sfîrşitul secolului XII și 
la începutul secolului XIII un şir de evenimente au schimbat radical fața politică a sud- 
estului Europei, ca urmare a progresivei destrămări a puterii bizantine şi apoi a anihilării 
ei în urma loviturilor fatale pe care i-au administrat-o cavalerii şi flota cruciatei a patra. 
Scurt timp după dispariţia împăratului Manuc! Comnenul (1180) s-a spulberat şi visul 
său imperial, lăsînd pradă întinsul teritoriu peste care dominase factorilor intemi ai 
fărîmițării şi acţiunii forțelor externe ostile. În interval de un sfert de secol s-a desăvirșit 


1 Ch. Diehl, R. Guilland, L. Oeconomos et R. Grousset, L'Europe orientale de 1081 à 1453, Paris, 
1945, p. 113 — 138; G. Ostrogorsky, Storia dell'Impero bizantino, Torino, 1968, p. 362—375; J. M. 
Hussey, The later Macedonians, the Comneni and the Angeli, 1025—1204, în The Cambridge Medieval 
History, IV, 1, The Byzantine Empire, Cambridge, 1966, p. 240—249; J. Hoffmann, Rudimente von 
Territorialstaaten im byzantinischen Reich (1071—1210). Untersuchungen über Unabhängigkeitsbestrebungen 
und ihr Verhältnis zu Kaiser und Reich, München, 1974. 

involuţia Imperiului bizantin, proces care a culminat cu instalarea dominatoare a 
latinilor în însuși centrul său. Vastul imperiu peste care se întinsese puterea Comnenilor 
s-a fragmentat într-o multitudine de state; unităţii imperiale bizantine i-a succedat 
pluralismul statelor create de popoarele balcanice — bulgari, vlahi, sîrbi şi greci — și 
de acţiunea cruciaților în sud-estul european. Nici latinii, a căror prezenţă şi acţiune în 
Peninsula Balcanică s-au revendicat şi ele de la o concepţie universalistă, concurentă 
celei bizantine, nu au fost capabili să restaureze, în folosul lor, unitatea sfărîmată; 
acţiunea lor nu a făcut decît să complice considerabil mozaicul politic al regiunii. 

Dislocări masive din aria de dominație a Imperiului bizantin s-au produs în 
nord-vestul Peninsulei Balcanice foarte curînd după moartea lui Manuel Comnenul. Fără 
a pierde timp, Regatul ungar intră în stăpînirea unor teritorii de mult rivnite: Croaţia, 
Dalmația și Sirmium (1181); apoi, în cooperare cu sîrbii lui Ştefan Nemania, care își 
proclamă independenţa față de Bizanţ, trupele ungare pustiesc o parte din teritoriile 
nord-vestice ale Imperiului bizantin și centrele lor cele mai însemnate, Belgrad, 
Branicevo (ocupate temporar), Niş și Sofia (1183). Continuînd acţiunea și lărgindu-i 
aria, sîrbii devastează în profunzime teritoriile bizantine limitrofe și anexează o parte din 
ele. Folosind conjunctura favorabilă, normanzii cuceresc Durazzo, Cefalonia, Corfu şi, 
lovitură încă mai îndrăzneață, ocupă Tesalonicul (1185). Incitaţi de semnele tot mai 
numeroase de slăbiciune a Imperiului bizantin, vlahii și bulgarii din nordul Peninsulei 
Balcanice se răscoală, înlătură dominaţia bizantină și își constituie un stat propriu‘. 
Reacţiile bizantine ia aceste multiple amputări teritoriale, viguroase încă sub Isaac II 
Angelos, nu reuşesc să restaureze poziţiile pierdute şi se încheie cu acceptarea faptului 
împlinit. În situaţia creată de conflictele dinastice la Bizanţ şi de succesul răscoalei 
popoarelor nord-balcanice a intervenit cruciata a patra care, într-o primă etapă, a 
subordonat Apusului, politic şi confesional, Imperiul bizantin și apoi, cînd reacția 
bizantină a respins influența apuseană, a instaurat dominaţia latină directă la 
ConstantinopolS. Faptul a desăvirşit tranziţia de la dominaţia politico-spirituală bizantină 
în sud-estul Europei (secolele XI—XII) la scurta și contestata hegemonie politică şi 
ecleziastică a lumii apusene în acest spațiu. 

La sfîrşitul secolului XII, pentru a readuce în stăpînirea creştinilor Ierusalimul 
şi celelalte poziţii pierdute în deceniile anterioare, o nouă cruciată era absolut necesară. 
La numai cîteva luni după alegerea sa, papa Inocenţiu III a deschis campania pentru 
relansarea cruciatei (august 1198). Noua cruciată, al cărei teren de recrutare cel mai 
fecund au fost regiunile din nord-estul Franţei, s-a pus în mişcare în octombrie 1202 din 
Veneţia, punctul de ralicre a cruciaților. Faţă de neputinţa cavalerilor de a acoperi, 
conform convenției, costul transportului pe nave venețiene, oraşul lagunelor le-a smuls 


2B. Hóman, Geschichte des Ungarischen Mittelalters, I, Berlin, 1940, p. 431. 

3 Ibidem, p. 432. 

4V. mai jos nota 15. 

5J. Longnon, L'Empire latin de Constantinople et la Principauté de Morte, Paris, 1949; D. M. 
Nicol, The Fourth Crusade and the Greek and Latin Empires, în vol. The Cambridge Medieval History, IV, 
1, p. 275—330; R. L. Wolff, The Latin Empire of Constantinople, în vol. Studies in the Latin Empire of 
Constantinople, London, 1976; A. Carile, Per una storia dell'Impero latino di Constantinopoli (1204—1261), 
seconda edizione, Bologna, 1978. 

angajamentul de a cuceri pe seama sa orașul Zara, pe ţărmul răsăritean al Adriaticei 
(noiembrie 1202); deviere de la țelul iniţial al cruciatei, care avea să fie urmată de alta 
de proporţii și cu consecințe mult mai vaste. La începutul anului 1203, cruciații au 
acceptat propunerea lui Alexios Angelos, fiul, scăpat din captivitate, al lui Isaac II 
Angelos, întemnițat la Bizanţ de fratele său, Alexios III Angelos, uzurpator al tronului, 
de a-l restaura pe tatăl său în domnie, în schimbul supunerii Imperiului bizantin faţă de 
Roma din punct de vedere bisericesc şi al concursului său pentru înfăptuirea cruciatei. 
Trecînd peste scrupulele de conștiință provocate de această nouă deplasare a cruciatei de 
la lupta împotriva musulmanilor la cea împotriva unei puteri creștine, cea mai mare 
parte a cruciaților au acceptat oferta. La 17 iulie 1203, după o încercare zadarnică de 
despresurare, Alexios III Angelos părăseşte capitala, iar în locul său e restaurat Isaac 
Angelos, eliberat din închisoare, care și-a asociat la domnie fiul, Alexios IV Angelos. 

Încercarea de cooperare între Bizanţ și cruciați a eșuat însă și în condiţiile 
aparent favorabile create de aceste modificări politice; ostilitatea lumii bizantine faţă de 
latini şi-a găsit un nou exponent în persoana lui Alexios V Murtzuphlos, care a uzurpat 
tronul și a luat conducerea rezistenţei antilatine. O nouă înfruntare era, așadar, 
inevitabilă; după lupte îndirjite, cruciații cuceresc în cele din urmă Constantinopolul la 
13 aprilie 1204. La 9 mai 1204, unul din comandanții oştii cruciate, Balduin de Flandra, 
a fost ales împărat (1204—1205). Un imperiu latin se substituia astfel la Strîmtori 
Imperiului bizantin a cărui succesiune integrală, în formă feudală, îşi propunea să o 
preia. Înțeleasă vreme îndelungată ca produs al unui accident istoric, al unei devieri 
determinate de interese specialeS, cucerirea Constantinopolului de cruciați e tot mai mult 
integrată de cercetarea recentă în şirul antecedentelor apropiate şi îndepărtate care au 
opus Bizanțul şi lumea apuseană în secolele XI şi XII și care au făcut inevitabil șocul 
evitat pînă atunci la limită în repetate rînduri”. 

De la sfirşitul secolului XI, îndeosebi după declanșarea cruciatelor, presiunea 
Apusului catolic asupra Europei Sud-estice, a Bizanțului în primul rînd, s-a manifestat 
puternic pînă la substituirea politică finală. Ea a cunoscut, esenţial, trei modalităţi: cea 
economico-comercială, reprezentată de republicile maritime italiene, îndeosebi Veneţia, 
Pisa și Genova; cea politico-militară, cruciata, al cărei instrument au fost cavalerii 
feudali; cea ecleziastică, manifestare a efortului Bisericii romane de a readuce în 
obedienţa ei Biserica răsăriteană și de a o asimila credințelor și practicilor ei. 

Superioritatea comercială a Apusului s-a manifestat prin acapararea poziţiilor 
celor mai însemnate ale pieţii bizantine în detrimentul comerțului bizantin şi al 
veniturilor imperiale. Activitatea comercială a venețienilor și, în vremea aceasta încă pe 


é Pentru evoluția înțelegerii „devierii“ cruciatei a patra, pentru succesiunea interpretărilor date 
evenimentului decisiv din 1204, pentru tranziţia istoriografică de la eveniment la procesul istoric căruia îi 
aparține, v. The Latin Conquest of Constantinople, edited by D.E. Queller, New York, Sidney, Toronto, 
1971 şi D. E. Queller şi S. J. Stratton, A Century of Controversy on the Fourth Crusade, în vol. Medieval 
Diplomacy and the Fourth Crusade, în Variorum Reprinis, London, 1980. 

7 Ch. M. Brand, Byzantium confronts the West, 1180—1204, Cambridge Massachussets, 1968; 
A. Carile, Per una storia, p. 43—71. Pentru preistoria ideologică a cuceririi Constantinopolului de latini, O. S. 
Kindlimann, Die Eroberung von Konstantinopel als politische Forderung des Westens im Hochmittelalter. 
Studien zur Entwicklung der Idee eines lateinischen Kaiserreichs in Byzanz, Zürich, 1969. 

plan subsidiar, a genovezilor, a redus pînă aproape de punctul de anihilare rolul de 
intermediar al Bizanțului în raporturile dintre Orient şi lumea apuseană; vlăguirea de 
resursele rezultate din această funcţie a diminuat drastic capacitatea de rezistență a 
Bizanțului, a cărui lichidare politică în 1204 a fost determinată în mare măsură de 
interesele mercantile amenințate ale Veneţiei. Pe plan politic-militar, Bizanțul a fost 
direct ameninţat de expansiunea spre Răsărit a lumii apusene, prilej de repetate tensiuni 
şi înfruntări care au pus în cele din urmă în termenii cei mai acuţi problema raporturilor 
între cele două mari fragmente ale creștinătății. Progresiv și-a croit drum în cercurile 
apusene ideea necesităţii înlăturării Bizanțului pentru realizarea țelurilor cruciatei; 
evitată în 1189—1190, cu prilejul trecerii lui Frederic I Barbarossa spre Palestina, 
ciocnirea fatală s-a produs în 1204, cînd cruciații pun capăt dominaţiei bizantine la 
Constantinopol. 

Pe temeiul acestor factori de eroziune şi anihilare a puterii bizantine s-a 
dezvoltat efortul perseverent al papalității de a readuce la unitate, sub semnul 
confesiunii apusene, Biserica Răsăritului. Implicită în acţiunea și gîndirea cruciatei, de 
la începuturile ei, restaurarea unităţii prin afirmarea primatului papalității a fost unul din 
obiectivele dominante ale politicii acesteia în evul mediu tîrziu. Odată creat, printr-o 
iniţiativă care a scăpat acţiunii papalității şi care i-a depășit intenţia, Imperiul latin de 
Constantinopol a fost obiectul permanent al solicitudinii şi al efortului ei de a conjura 
gravele primejdii care i-au ameninţat existenţa. 

Repartiția teritorială, structura și tendinţele politice ale imperiului rezultat din 
cruciata a patra au oglindit fidel interesele forţelor care i-au dat naștere și i-au protejat 
existenţa. Sub autoritatea supremă a împăratului ales, s-a constituit în teritoriile cucerite 
o feudalitate „latină“ — ca şi în Siria și Palestina —, de fapt franceză, flamandă și 
italiană, în cea mai mare parte; ea s-a substituit nobilimii bizantine în stăpînirea 
pămîntului şi s-a organizat după sistemul feudalismului occidental. Alături de această 
feudalitate, ca şi în actul cuceririi, s-au aflat venețienii, care au preluat direct, în 
condiţii de securitate mult mai mare, poziţiile comerciale cîştigate anterior prin concesii 
imperiale bizantine (la aceste poziţii consolidate venețienii au adăugat acum întinse 
stăpîniri teritoriale ținute cu titlu feudal). Concomitent cu instalarea feudalităţii apusene 
și a negustorimii venețiene, Biserica romană a preluat controlul asupra patriarhiei 
constantinopolitane și asupra teritoriilor cuprinse în limitele Imperiului latin. 

Stăpîni pe Constantinopol, fruntașii cruciatei şi-au propus să refacă, desigur în 
formula feudo-vasalică, cadrul teritorial al imperiului pe care îl substituiseră; acest țel se 
lasă lesne reconstituit din acţiunea militară și politică a căpeteniilor noului imperiu, în 
scurta sa fază ofensivă. Dar, între aspirație și realitate distanţa a rămas foarte mare, chiar 
şi în momentele cele mai favorabile. 

Întinderea maximă a Imperiului latin, în faza avîntului iniţial, întrerupt dar nu 
stăvilit definitiv după grava înfrîngere de la Adrianopol (aprilie 1205), a fost realizată în 
vremea celui de-al doilea împărat, Henric I (1206—1216). La capătul unei domnii 
alcătuite din lupte aproape neîntrerupte împotriva adversarilor multipli ai imperiului 
cruciat, acesta cuprindea, în Europa: Tracia, parțial Macedonia, Thesalia, Beoţia, Atica 
şi Peloponesul, cu titlu de stăpinire directă a cruciaților, iar statul epirot întemeiat de 
Mihail Angelos şi, probabil, Bulgaria, cu titlu vasalic; în Asia Mică: țărmul Mării de 

Marmara şi o parte din hinterland, controlate direct de Constantinopol, şi teritoriul 
stăpînit pe ţărmul sudic al Mării Negre de David Comnenul, cu titlu vasalic. Imperiul de 
Niceea şi Regatul sîrb s-au opus cu succes eforturilor Constantinopolului latin de a le 
reduce la condiţia de state vasale. 

Cîţiva ani după apogeul expansiunii a început involuţia teritorială şi politică a 
Imperiului latin sub presiunea celor trei mari adversari ai săi: statul grec din Epir, 
Imperiul de Niceea şi Regatul vlaho-bulgar sub loan Asan II. Eroziunea a început din 
vest, dinspre statul epirot al cărui conducător Teodor (c. 1215—1230) cucereşte un șir 
de poziţii latine, între care importantele centre Serres (1222) şi Tesalonic (1224), 
extinzîndu-și apoi acţiunea în Tracia. Sub Robert de Courtenay (1221—1228), Imperiul 
latin pierde în favoarea Niceei cea mai mare parte a posesiunilor sale asiatice. loan 
Vatatzes, împăratul de Niceea, pătrunde chiar în Tracia, unde însă interesele sale se 
lovesc de pretenţiile lui Teodor al Epirului. Antrenat în acţiune de succesele celor doi 
pretendenți greci la succesiunea Constantinopolului şi mult consolidat prin victoria 
cîștigată la Klokotniiza împotriva Epirului în 1230, loan Asan II, după încercarea eșuată 
de a obține pe cale diplomatică preponderența în Imperiul latin, rupe şi el legăturile cu 
latinii și intră direct în competiţie pentru cucerirea capitalei acestuia. 

Rivalitatea celor trei puteri principale care rîvneau la stăpînirea 
Constantinopolului, rămase două în urma înlăturării progresive din competiţie a Epirului 
după 1230, a fost, timp de cîteva decenii, unul din factorii supravieţuirii Imperiului 
latin, redus, în Tracia, la capitala sa. Un alt factor însemnat a fost sprijinul permanent al 
papalității, care a mobilizat forțele cruciatei întru apărarea Imperiului latin. 

Acţiunea celor trei forțe constitutive ale Imperiului latin au fost inegale sub 
raportul intensității, duratei și semnificației lor istorice. Cea dintii care a cedat sub 
presiunea forțelor adverse a fost feudalitatea, silită să renunţe în scurt interval la o parte 
însemnată a poziţiilor cucerite şi, în 1261, la însăşi capitala imperiului, 
Constantinopolul; zonele din Grecia continentală şi insulară rămase încă în stăpînirea ei 
nu au manifestat vigoare ofensivă și au fost mai tîrziu recuperate parţial de bizantini, 
înainte de a fi cucerite de turci. 

Cu totul alta a fost forța desfășurată de interesele comerciale ale orașelor 
italiene. Neindoielnic, Veneţia, după ce a dominat necontestat la Constantinopol și în 
restul Imperiului latin, şi-a pierdut cele mai multe din poziţiile comerciale după 
restaurarea puterii bizantine la Bosfor în 12618. Dar restauraţia politică nu a fost însoțită 
şi de o restauraţie comercială corespunzătoare; pentru a da șanse de succes și de durată 
restabilirii dominaţiei sale la Strimtori, Bizanțul a fost silit să-şi asocieze thalassocraţia 
genoveză, singura capabilă să se opună eficace celei venețiene. Preţul alianţei genoveze 
avea să se dovedească însă curînd exorbitant; noii aliați nu numai că au preluat unele 
poziții ale comerțului bizantin, dar, treptat, din aşezarea lor de la Pera (Galata), au 
absorbit cea mai mare parte a veniturilor vamale ale capitalei imperiului, au acaparat 
puncte cheie ale comerţului pontic — din care i-au exclus în cele din urmă pe bizantini 


8 F., Thiriet, La Romanie venitienne au moyen-âge. Le développement et l'exploitation du domaine 
colonial vénitien (XIIl-e—X V-e siècles), Paris, 1969. 

— şi şi-au extrateritorializat centrele comerciale cele mai însemnate?. Încercarea târzie a 
Bizanţului de a înlătura sau măcar de a îngrădi comerțul genovez, atît de nociv pentru 
interesele sale, prin reluarea cooperării cu Veneţia!0, nu a dus decît la însemnate noi 
pierderi în favoarea acesteia. Pînă la instaurarea dominaţiei otomane, Genova și Veneţia 
au rămas forțele dominante ale comerțului est-mediteranean și pontic, exercitînd, prin 
manifestarea intereselor lor comerciale, o influenţă politică de prim rang în această parte 
a Europei. 

Aspectul cel mai durabil al noi situaţii generate de ceea ce s-a numit „devierea“ 
cruciatei a patra spre Constantinopol a fost urmarea efortului papalității de a folosi 
prilejul favorabil creat de implantarea puterii catolice în însuși centrul spiritual și politic 
al Imperiului bizantin pentru a-și impune supremaţia asupra întregii sale sfere de 
influență, lumea ortodoxă. În concepţia papalității, fragmentul de imperiu asupra căruia 
cruciații își impuseseră stăpînirea nu avea să fie decît punctul de reazem pentru 
reintegrarea în imperiul ei spiritual a întregii creştinătăţi răsăritene, formată în aria de 
civilizaţie a Bizanțului. Acum, după prăbușirea centrului de putere rival, obiectivul 
urmărit demult şi cu tenacitate de papalitate — reunificarea sub hegemonia ei a celor 
două biserici — părea lesne de atinsll. 

Inocenţiu III, a cărui acţiune avea să fie continuată și dezvoltată de succesorii 
săi, nu a întârziat cu măsurile menite să-i aducă roadele așteptate. În Imperiul latin și în 
teritoriile direct dependente de acesta, în Regatul ungar care cuprindea în hotarele sale o 
masă importantă de populație ortodoxă, în cea mai mare parte românească, în Serbia, în 
Statul vlaho-bulgar, unde politica papală înregistrase încă dinainte însemnate succese, 
precum și în lumea rusă, iniţiativele lui Inocenţiu III şi ale urmașilor săi s-au intensificat 
cuprinzînd ansamblul lumii ortodoxe, pe care s-au străduit s-o aducă în matca Bisericii 
romane. Zelul politicii papale în Europa Răsăriteană nu s-a limitat însă la creștinătatea 
ortodoxă; masa de populaţie relativ numeroasă care, în această parte a Europei, nu 
optase încă între cele două confesiuni creștine și care conserva tradiţiile păgîne — 
pruşi, lituanieni, cumani şi diverse alte popoare turcice — a format obiect de interes 
deosebit pentru papalitate, care s-a străduit să-şi extindă și asupra ei influenţa. 

Aplicarea acestui vast program presupunea însă înfrîngerea numeroaselor și 
îndîrjitelor rezistenţe pe care inevitabil avea să le provoace; apelul la mijloacele de 
constrîngere, inclusiv cel mai drastic, acţiunea militară împotriva celor care se dovedeau 
refractari acceptării supremaţiei papale şi a tuturor implicaţiilor ei sau a celor care, după 
ce o acceptaseră, o repudiau, avea să devină soluţia cea mai sigură a politicii papale. 
Conversiunea „schismaticilor“ cu mijloacele acţiunii de constrîngere, a expedițiilor 
militare, a fost învestită acum cu caracter de cruciată, la fel ca și acţiunile similare 
îndreptate împotriva ereticilor şi păgînilor. Cruciata — războiul pentru realizarea 


9 G. I. Brătianu, Recherches sur le commerce génois dans la Mer Noire au XIII-e siècle, Paris, 
1929, p. 281; M. Balard, La Romanie génoise (XII-e — debut du XV-e siècle), I, Genova-Rome, 1978, p. 
45—83. 

10 Ş. Papacostea, „Quod non iretur ad Tanam“.Un aspect fondamental de la politique génoise dans 
la Mer Noire au XIV-e siècle, în RESEE, XVII, 1979, p. 201—217. 

11 V, bibliografia mai jos, nota 148. 

țelurilor de dominație spirituală a papalității — cuprinde acum arii tot mai largi din 
Europa Răsăriteană și Sud-estică. Cu această evoluţie, ca urmare a situaţiei create de 
cucerirea Constantinopolului și a iniţiativelor ulterioare ale lui Inocenţiu III, cruciata, 
instrument prin excelență al teocraţiei papale, a cunoscut extensiunea ei cea mai largă. 
Treptat, toate consecinţele implicite ale cuceririi Constantinopolului de latini, ncbănuite 
iniţial, au ieșit la iveală şi s-au impus de la sine, trecînd din sfera virtualităţii în aceca a 
aplicării. Cruciata „deviată“ la Constantinopol a proliferat numeroase alte „devieri“, 
care au cuprins treptat arii întinse din Europa Răsăriteană. 

Extinderea cruciatei în această parte a continentului european, încercarea 
permanentă a papalității de a obține cu toate mijloacele, inclusiv cele ale forţei militare, 
acceptarea supremaţiei ei acolo unde nu reușea să o impună cu mijloacele diplomaţici, a 
transformat opoziţia dintre cele două centre ale spiritualităţii creştine medievale într-o 
înfruntare politică și ideologică de mari proporţii, care a implicat ansamblul creștinătății 
răsăritene. 

Din sfera controverselor de dogmă, apanaj al unui grup restrîns de doctrinari, 
antagonismul se extinde acum la ritual, accesibil maselor largi de aderenţi ai celor două 
confesiuni; pe această cale, conştiinţa antagonismului a prins rădăcini adînci, necontenit 
alimentate în masele de aderenţi ai confesiunii ortodoxe de îmbinarea prozelitismului 
confesional, urmărit de papalitate, cu acţiunea de cucerire, urmărită de instrumentele ei 
temporale. 

Un instrument militar avea să se dovedească absolut necesar pentru realizarea 
imperialismului spiritual al papalității în Europa Răsăriteană şi acesta nu i-a lipsit. Cel 
dintii în a-și oferi serviciile a fost Regatul ungar a cărui politică de cucerire se desfășura 
precumpănitor în aria al cărei control spiritual aspira papalitatea să-l dobîndească. De 
acum înainte, tot mai mult, programul papalității de cucerire ecleziastică și spirituală în 
răsăritul Europei s-a împletit cu politica de cucerire teritorială a regilor Arpadieni şi 
apoi, în secolul XIV, a succesorilor lor Angevini. Expansionismul Regatului ungar s-a 
îmbrăcat acum din ce în ce mai mult în haina cruciatei!?. 

Al doilea instrument de seamă al cruciatei în secolele XIII—XIV în Europa 
Răsăriteană au fost ordinele cavalerești, rezultat al convergenței dintre două realități 
dominante ale lumii medievale — monahismul și cavalerismul — în epoca cruciatelor. 
Produs tipic al cruciatei, ordinele călugărești militare, îndeosebi cel al cavalerilor 
teutoni, aveau să asume un loc însemnat în desfășurarea cruciatei în Europa 
Răsăriteană!5. Paralel cu actul de cucerire și adesea sub protecţia sa, s-a desfășurat 
acțiunea ordinelor călugărești misionare, dominicani (sau predicatori) şi franciscani (Sau 
minoriţi), chemaţi să culeagă recolta spirituală de pe ogoarele deschise misiunii lor de 
oștile cuceritoare ale puterilor catolice. Născute din puternica clervescenţă spirituală 
generată de progresele teocraţici papale în secolul XII, constituite în marginca ereziei 


12 Lipseşte o lucrare de ansamblu asupra expansiunii sud-estice și răsăritene a Regatului ungar în 
secolul XIII, îndeosebi în vremea lui Andrei II şi Bela IV. Asupra împietirii dintre politica papală, spiritul de 
cruciată și acest expansionism, v. informaţiile risipite în sinteza de istorie a Ungariei mai sus citată. 

13 Pentru o vedere de ansamblu, v. W. Kuhn, Ritterorden als Grenzfiihrer des Abendlandes gegen 
das östliche Heidentum, în „Ostdeutsche Wissenschaft“, VI, 1959, p. 7—70. 

sau în lupta împotriva ei, ordinele franciscanilor şi dominicanilor au devenit instrumente 
ale politicii misionare a papalității în evul mediu tirziu. Din al treilea deceniu al 
secolului XIII, cele două ordine și-au făcut apariţia și în Europa Răsăriteană!. 


Imperiul latin şi blocul vlaho-bulgaro-cuman (1204—1213)!5. Încă de la 
începuturile sale, fundaţia cruciatei la Bosfor a fost ameninţată în însăşi existenţa ei de 
conflictul cu statul vlaho-bulgar, sprijinit puternic din nord de cumani și de realitatea 
politică cuprinsă sub stăpînirea şi numele lor. Înfrînt catastrofal la Adrianopol (aprilie 
1205), unde împăratul Balduin I însuși a căzut în captivitatea lui Ioniță, conducătorul 
statului vlaho-bulgar constituit cu aproape douăzeci de ani în urmă în nordul Peninsulei 
Balcanice, Imperiul latin de Constantinopol părea condamnat la dispariţie iminentă la 
numai un an după întemeierea sa. Primul şoc, aproape anihilator, suferit din partea 
vlaho-bulgaro-cumanilor de noul imperiu, care se străduia să „recupereze“ poziţiile 
pierdute de Imperiul bizantin a cărui succesiune o preluase, a fost urmat de numeroase 
altele; ani în şir, acţiunile militare vlaho-bulgaro-cumane au constituit pentru latini 
frontul cel mai primejdios din cîte au avut de susţinut. 

Înainte de a deveni principala ameninţare pentru cruciații din Constantinopol, 
asocierea celor trei forțe — vlahii, bulgarii și cumanii — fusese un puternic factor de 
dezagregare pentru Imperiul bizantin, intrat în proces de contracție accelerată în ultimele 
două decenii ale secolului XII. 

Cea dintii încercare a romanității orientale de a se organiza într-un cadru statal 
propriu, cea a vlahilor din nord-estul Peninsulei Balcanice, a început ca o mișcare de 
cîştigare sau recîştigare a autonomiei fiscale şi militare. Mișcarea s-a extins ulterior, nu 
ştim însă cu precizie nici cînd, nici în ce măsură, şi la bulgari, ceca ce a dat noii puteri 
caracterul unui stat de cooperare etnică; în faza iniţială, în primele decenii ale noului 
țarat, în cadrul acestei cooperări, rolul militar precumpănitor a revenit vlahilor, a căror 
acţiune s-a desfășurat însă în tradiţia statală bulgară IS. 


14 J, Richard, La papauté et les missions d'Orient au Moyen-Âge (Xill-e—XV-e siècles), Paris, 
1977. 

15 Pentru statul vlaho-bulgar, v. îndeosebi: N. Bănescu, L'ancien état bulgare et les pays roumains, 
Bucarest, 1947; G. I. Brătianu, Asăneștii, în vol. Tradiția istorică despre întemeierea statelor românești, 
Bucureşti, 1945, p. 53—82; G. Prinzing, Die Bedeutung Bulgariens und Serbiens in den Jahren 1204—1219 
im Zusammenhang mit der Entstehung und Entwicklung der byzantinischen Teilstaaten nach der Einnahme 
Konstantinopels infolge des 4. Kreuzzuges, München, 1972; St. Brezeanu, „Imperator Bulgariae et Vlachiae“, 
În jurul genezei și semnificației termenului „Vlahia“ din titulatura lui Ioniță Asan, Rdl, 33, 1980, 4, p. 
651—674; N. Ș. Tanaşoca, Din nou despre geneza și caracterul statului Asăneștilor, Rul, 34, 1981, 7, p. 
1297—1314 (cu bibliografia română şi străină a temei). Sinteza cca mai cuprinzătoare și perspicace asupra 
genezei statului vlaho-bulgar și a relaţiilor sale structurale cu Imperiul cuman a fost realizată de R. L. Wolff, 
The „Second Bulgarian limpire“*; its Origin, în vol. The Latin Empire of Constantinople, London, 1976. Din 
vasta bibliografie referitoare la cumani, de reținut pentru aspectul discutat în rîndurile de faţă: I. Ferenț, 
Cumanii și episcopia lor, Blaj, <1931>; D. A. Rasovskij, Les Comans et Byzance, în Actes du IV-e Congrès 
intemalional des études byzantines, în „Izvestija na Bălgarski Arheologhiceski Institut“, IX, 1935, p. 346— 
354: idem, Rol Polovţev vi voinach Aseanei sî Vizantiiskoi i Latinskoi Imperiami v 1186—1207 godah (Rolul 
cumanilor în războaiele Asăneștilor cu imperiile bizantin şi latin în anii 1186—1207), în „Spisanie za 
bălgarskata Akademiia za naukitea i izkustvata“, 58, 1939, p. 203—211; V. Spinei, Moldova in secolele 
XI—XIV, București, 1982, p. 134—135. 

1€ N. Ş. Tanaşoca, Din nou despre geneza, p. 1307—1309. 

Succesul mișcării de emancipare de sub învelișul imperial bizantin a devenit 
posibil datorită intervenţiei masive și permanente a factorului cuman nord-dunărean în 
sprijinul răsculaților balcanici. 

Cumanii au fost forța tutelară a noii realități politice născute în munţii Balcani; 
intervenţia lor în luptele acesteia cu puterea bizantină a avut dintru început caracter 
decisiv. Copleșiţi de superioritatea primului asalt al Imperiului bizantin, care s-a străduit 
să înlăture focarul de revoltă nord-balcanic, „Petru și Asan și tovarășii lor de răscoală, 
Cîţi erau... s-au năpustit spre Istru şi trecîndu-l s-au unit cu sciţii (= cumanii) din 
vecinătate“!7. Cu sprijinul acestora ei se înapoiază și anihilează succesul ofensivei 
bizantine; „iar barbarii lui Asan care au trecut Istrul și s-au unit cu sciţii (= cumanii), 
după ce au înrolat de acolo, în vote, o mare mulţime de aliaţi, se întoarseră în patria lor, 
în Moesia. Şi deoarece au găsit-o pur și simplu părăsită şi golită de armata romeilor, au 
intrat într-însa cu şi mai multă semeţie, aducînd — ca pe nişte legiuni de duhuri — 
trupele ajutătoare de sciţi“!8. Încurajaţi de succesul mișcării şi de protecţia pe care i-au 
acordat-o cumanii, bulgarii se lasă atraşi, probabil abia acum, în acţiunea antibizantină, 
— „Şi nu s-au mai mulțumit (Petru şi Asan) să poată păstra ce era al lor și să 
dobîndească doar toparhia Moesiei, ci nu mai îndurau să nu aducă daune împărăției 
romeilor și să nu unească domnia misienilor şi a bulgarilor într-una singură, așa cum 
fusese odinioară“? —, lărgind astfel considerabil breșa sistemului imperial bizantin în 
nordul Peninsulei Balcanice. 

Mai importantă decît aportul lor militar a fost tradiţia imperială a primului țarat 
pe care au adus-o bulgarii în organizarea noii puteri nord-balcanice. Răscoala vlahilor 
care rezistase cu concurs cuman reacției bizantine iniţiale s-a convertit în stat cu veleități 
imperiale după adeziunea bulgarilor, sub aceeași egidă cumană, la revolta antibizantină. 

Consacrală prin alianțe matrimoniale, legătura politică și cooperarea militară 
între cumani și statul vlaho-bulgar a devenit un factor permanent al succesului acestuia, 
mai întâi defensiv apoi ofensiv — expedițiile repetate de jaf și pustiire în Tracia; ea a 
smuls în cele din urmă recunoașterea din partea Bizanțului care, sleit de puteri, s-a 
resemnat cu faptul împlinit creat de răscoala vlahilor nord-balcanici?0. Mai mult încă, 
noul stat s-a impus curînd în familia marilor puteri ale vremii şi a devenit un partener de 
negocieri pentru imperiul apusean și papalitate?!. 

Un rol similar, dar mai amplu documentat, a exercitat intervenţia cumană în 
luptele cu cruciații instalaţi la Constantinopol, care, o dată cu capitala şi o parte din 


17 FHDR, III, p. 259 (Niketas Choniates). 

18 V. referințele lui Niketas Choniates cu privire la participarea cumanilor la luptele împotriva 
Bizanțului în FHDR, UI, p. 263, 265, 269, 275, 277, 289, 291—294, unde e semnalată și o unitate militară 
românească nord-dunăreană, alături de cumani, la luptele din sudul Dunării, p. 307. 

19 Ibidem, p. 259—261; și în viziunea unuia din cronicarii francezi ai cruciatei a patra, crearea 
statului vlaho-bulgar a fost precedată de răscoala vlahilor sub comanda uneia din căpeteniile lor, considerată 
prin anacronism a fi Ioniță Asan, şi de alianţa lor cu cumanii; Robert de Clari, La conquête de 
Constantinople, ed. Ph. Lauer, Paris, 1924, p. 63. 

2 FHDR, IM, p. 308—313. 

21 Ne referim la negocierile statului vlaho-bulgar cu împăratul Frederic I Barbarossa și cu papa 
Inocenţiu MI. 

moștenirea Imperiului bizantin, au preluat şi tot pasivul acestuia. Generat de pretenţia 
cruciaților de a controla întregul teritoriu care aparținuse Bizanțului”, războiul s-a 
prelungit timp de un deceniu, răstimp în care cumanii au fost în permanenţă prezenţi în 
oştile țaratului; participarea lor constantă la luptele cu latinii a asigurat statului vlaho- 
bulgar chow dn cele ri sonate esa a cena in atizalor, 


însemnat contingent de cumani („que il amenoit Blas et Bogres et bien XIII" i Cumains 
qui n'estoient mie baptizi€“, afirmă Geoffroi de Villehardouin)”. Atît în desfăşurarea 
atacului împotriva taberei cruciate, cît şi în retragerea simulată care l-a atras în cursă pe 
împărat, rolul cumanilor a fost hotărâtor24. Aşadar în prima mare înfruntare cu Imperiul 
latin ca și în cea dintii încercare de putere cu Bizanțul, statul Asăneștilor a fost sprijinit 
hotărîtor de forța cumană. 

După înfrîngerea cruciaților, folosind deruta totală care i-a cuprins pe latini, 
Ioniță pune stăpînire pe cea mai mare parte a Traciei, care i se supune, în vreme ce 
cumanii ajung pînă sub zidurile Constantinopolului („et si Conmain orent coru trosque 
devant Constantinople. ..Y5. Dar retragerea cumanilor, o dată cu începutul arșiţei („si ne 
pot plus ses Conmains tenir en la terre, que il ne porent plus hostier por l'esté, ainz 
reparierent en lor pais")75, îl silește și pe Ioniță să pună capăt campaniei în Tracia și să 
devieze spre Tesalonic efortul său militar. 

Acţiunile devastatoare vlaho-cumano-bulgare în Tracia şi Macedonia au 
continuat şi în anii următori. În ianuarie 1206, Ioniţă, renumit acum prin „bogăţia și 
puterea sa“ („qui mult fu riches et poesteis d'avoir“)?” a strâns din nou la oaste pe vlahii 
săi și i-a convocat pe cumani, trimiţindu-i în Tracia, în sprijinul grecilor din Adrianopol 
şi Didymoteikhon, răsculați împotriva cruciaților. În cursul acestei campanii, cruciații 
au suferit din nou pierderi grele. Aflînd vestea acestui succes, Ioniță intră el însuși în 
campanie în Tracia, în fruntea vlahilor şi cumanilor, cărora li s-au alăturat și grecii 
adversari ai cruciaților („lors manda par tote sa terre quanque il pot avoir de gent, et 
porchaqa grant ost de Comains et de Griex et de Blas, et entra en Romanie... Et ot si 
grant gent que se ne fu se merveille non“). Majoritatea fortificațiilor provinciei trec în 
stăpînirea lui. Primăvara, vlahii şi cumanii ajung sub zidurile Constantinopolului, unde 
se afla Henric, regentul imperiului, cu cîtă oaste îi mai rămăsese. Provincia e devastată 
de cumani, care tîrăsc după ei și o mare parte dintre locuitori și vite. 

În 1207, cruciații au fost confruntaţi cu acţiunea conjugată a grecilor din Asia 
Mică şi a vlaho-bulgaro-cumanilor lui Ioniţă („Johannis s'ere porchaci€s de grant host de 
Comains qui venoient a lui et porchaga ses oz de Blas et de Bougres, si granz cum il 
onques pot“Y7. Tracia e din nou invadată, iar cumanii înaintează iarăși pînă la 


ZR. L. Wolff, The Latin Empire of Constantinople, p. 191—192. 

% Geoffroi de Villehardouin, La conquête de Constantinople, ed. E. Faral, II, Paris, 1939, p. 
160—162. 

A Ibidem, p. 164—170; R. de Clari, La conquête, p. 105—106. 

25 G, de Villehardouin, La conquête, II, p. 194. 

26 Ibidem, p. 198. 

7I Ibidem, p. 216. 

Bibidem, p. 224—226. 

2 Ibidem, p. 274. 

Constantinopol. Cînd aceştia însă îi vestesc că apropierea verii îi sileşte să se înapoieze 
în teritoriile nord-dunărene, Ioniță ridică asediul Adrianopolului neîndrăznind să-l 
continue fără acoperirea lor („et cum il vit ce, si n'osa remanoir sanz als devant 
Adrenople...*%)30. 

Moartea lui Ioniţă în faţa Tesalonicului pe care îl asedia (8 octombrie 1207) nu 
a pus capăt amenințării pentru imperiul cruciat din partea vlaho-bulgaro-cumanilor. În 
primăvara anului 1208, urmașul lui Ioniță, Boril, căsătorit cu văduva cumană a 
predecesorului său — garanţie a alianţei dintre neamurile cărora le aparțineau —, își 
face apariţia în Tracia, în fruntea oștii sale de vlahi și cumani?!. Henric respinge atacul, 
dar contraofensiva sa e oprită în munţi. La Filipopol însă, spre care s-a îndreptat apoi 
Henric, Boril și oastea sa vlaho-cumană au fost grav înfrânți de cruciați (iulie 1208). 

Noi înfruntări grele între Boril și Imperiul latin au avut loc şi în anii următori. 
Deși izvoarele, atît de bogate în informaţii pentru primii patru ani de existență a 
Imperiului latin, își răresc considerabil informaţia după acest interval, indiciile nu 
lipsesc cu desăvîrşire pentru luptele susținute în continuare de cruciați împotriva vlaho- 
bulgaro-cumanilor. Războiul dintre aceştia şi latini s-a prelungit cel puţin pînă în 
1211/1212; în ianuarie 1212, împăratul Henric comunica „tuturor prietenilor săi“ știrea 
succesului înregistrat împotriva celor patru adversari ai săi, între care și Boril, cu care 
prilej semnalează și ultima invazie a acestuia în Tracia „cum maximo Comanorum et 
Bulgarorum et Blachorum exercitu“'3. 

Prezenţa masivă şi permanentă a cumanilor nord-dunăreni în oștile statului 
vlaho-bulgar i-a impus în chip special atenţiei factorilor de răspundere ai cruciatei; 
apărarea Constantinopolului latin impunea combaterea acestui auxiliar esenţial al 
Statului Asăneștilor. 


Cumanii — problemă a cruciatei3?. În Europa Apuseană, cumanii nu erau 
necunoscuţi înainte de cruciata a patra; cum însă înainte de cucerirea Bizanțului de latini 
contactele între lumea apuseană şi cumani nu au fost decît sporadice, şi ecoul lor în 
scrierile occidentale are caracter excepţional. 

Realitatea care a prilejuit primele contacte între latini și cumani au fost 
cruciatele; tot lor li se datorează şi cele dintîi înregistrări scrise în literatura apuseană 
referitoare la cumani. Participanţilor la primele trei cruciate — se înţelege, celor care 
s-au îndreptat prin sud-estul Europei spre Palestina — cumanii le-au apărut fie în calitate 
de mercenari în armata Imperiului bizantin, fie ca asociaţi ai statului vlaho-bulgar. 


30 G. de Villehardouin, La conquête, TI, p. 288—290. 

31 Il avint, chou dist Henris, a une Pentecouste, que li empereres est a sejour en Constantinoble, 
tant que nouvieles li vinrent que Commain estoient entré en sa lierre, ct Blacois ct molt malmenoient sa 
gent... Adont se mut de Salembrie, et chevaucha li empereres tout adiès avant contre Commains et Blas...“; 
Henri de Valenciennes, Histoire de l'empereur Henri de Constantinople, ed. J. Longnon, Paris, 1948, p. 28— 
29. 

32 Ibidem, p. 34—47. 

33 Ed. Manene—U. Durand, Thesaurus novus anecdotorum, vol. I, Lutetiae Parisiorum, 1717, 
col. 822 (ed. anastatică, New York, 1968). 

34 Întrucît problema nu a fost percepută ca atare pînă acum în istoriografie, tema nu dispune încă 
de o bibliografie corespunzătoare însemnătății ei. 

În prima ipostază, de auxiliari ai oştii bizantine, cumanii îşi fac apariţia în 
scrierile apusene care relatează împrejurările legate de cruciata întîia și a doua“. Şi în 
timpul cruciatei a treia cumanii mai apar în această calitate, dar, începînd cu această 
vreme, ei asumă o funcţie mult mai însemnată, aceea de factor militar hotărîtor în 
alianță cu statul vlaho-bulgar de curînd întemeiat. În timpul trecerii cruciaților lui 
Frederic I prin Peninsula Balcanică, „Petru, care împreună cu fratele său Asan domina 
asupra vlahilor“, încearcă să folosească antagonismul germano-bizantin pentru a-şi 
realiza ţelurile politice; el trimite o solie la Adrianopol, unde se afla împăratul german, 
oferindu-i în schimbul încoronării de către acesta cu coroana „imperiului“ sau a 
„regatului Greciei“ să-i vină în ajutor cu patruzeci de mii de cumani împotriva 
Constantinopolului6. Cunoştinţele dobîndite cu acest prilej explică probabil informaţia 
despre cumani care și-a croit drum în opera unuia din cei mai însemnați reprezentanţi ai 
istoriografiei medievale, Otto de Freising, care l-a însoţit pe Frederic I în cruciată; 
istoricul german îi situează pe cumani, împreună cu pecenegii, la nord-est de Ungaria, 
introducîndu-i în geografia politică a Europei, astfel cum era cunoscută în Occident în 
acea vreme; mai mult, în succinta sa referire la cumani, el semnalează nomadismul 
lor”. 

Cu totul altă dimensiune avea să capete lumea cumană în conștiința Europei 
Apusene în funcție de evenimentele produse de cruciata a patra şi de urmările acesteia. 
Prins în lupta cu statul vlaho-bulgar, a cărui forță ofensivă îndeosebi era larg dependentă 
de aportul cuman, ameninţat de înfruntarea cu acesta — cea dintîi primejdie care i s-a 
pus în termeni existenţiali —, Imperiul latin şi forţele apusene care îl sprijineau au fost 
siliţi să ia în considerare cu toată gravitatea factorul cuman. Componentă a principalei 
forţe ostile Imperiului latin, în faza iniţială a existenței acestuia, cumanii au devenit 
așadar o problemă a cruciatei şi a apărării rodului ei la Strimtori, așadar o problemă a 
Europei Apusene. Ca urmare a acestei situaţii, informaţiile despre cumani se înmulţesc 
considerabil în textele apusene și se răspîndesc prin mijlocirea lor în cercuri din ce în ce 
mai largi, în primul rînd, fireşte, în lumea politică; cunoştinţele cu privire la cumani se 
precizează acum, iar ameninţarea pe care o constituiau pentru Imperiul latin e luată în 
considerare de factorii cei mai direct interesaţi în sprijinirea acestuia. Din accidentală și 
ocazională, confruntarea cu cumanii devine acum o realitate de durată pentru lumea 


35 Pentru contactele între cruciați şi cumani în timpul primei cruciate, v. Albertus Aquensis, 
Historia Hierosolomytanae expeditionis, în P. L., CLXVI, col. 503, 621, 671. În trecerea lor spre Asia Mică, 
în 1147, panicipanţii la cruciata regală franceză au avut de înfruntat atacurile cumanilor atît în interiorul 
Peninsulei Balcanice cî şi la trecerea Strimtorilor, Eudes de Deuil, La croisade de Louis VII, roi de France, 
ed. H. Waquet, Paris, 1949, p. 40—41. 

36 Pentru cruciata a treia, v. (Pscudo-) Ansbertus, Historia de expeditione Friderici imperatoris, în 
Quellen zur Geschichte des Kreuzzuges Kaiser Friedrichs I, ed. A. Chroust, în MGH, SS, nova series, V, 
Berlin, 1928, p. 48, 53, 57, 63. 

„interea Kalopetrus qui cum Assanio fratre suo dominabatur populis Blacorum, misit legationem 
Adrianopolim, diadema regni Grecie de manu imperatoris capiti suo rogans inponi et adversus imperatorem 
Constantinopolitanum promittens se venturum illi in auxilium cum quadraginta milibus Cumanorum“; Historia 
Peregrinorum, în Quellen, ed. A. Chroust, p. 149; aceeaşi ştire la (Pseudo-) Ansbertus, potrivit căruia, însă, 
Petru cerea „coronam imperialem regni Grecie“; ed. cit., p. 58. 

37 Otio Frisingensis episcopus, Gesta Friderici I Imperatoris, în MGH, SS, XX, p. 368. 

apuseană în expansiune; în funcţie de această situaţie, cumanii devin obiect de 
preocupare și sunt cuprinși în obiectivul a două mari direcţii de manifestare a Apusului; 
cruciata Și misiunea de convertire. 

Încă înainte de catastrofa de la Adrianopol, din vremea cînd au respins 
propuncrile de înţelegere şi compromis ale lui Ioniță“8, cruciații ştiau că vor avea de 
înfruntat puterea militară a acestuia, alcătuită în principal din vlahi și cumani. Unul din 
cîntăreţii cruciatei, trubadurul Raimbaut de Vaqueiras, originar din Provence, îl 
îndemna pe împăratul Balduin I, scurt timp după alegerea şi încoronarea sa, să nu se 
dedea plăcerilor vieţii de palat ci să se pregătească de luptă împotriva adversarilor 
imperiului, între care, în primul rînd, îi pomeneşte pe vlahi şi pe cumani: 


„Și să nu se teamă nici de frig nici de căldură, 

Nici să se scalde, nici să petreacă în palat, 

Căci şi-a luat asupra-și atîta sarcină, 

Încît, dacă nu-i de multă vrednicie, 

greu va putea-o duce la capăt; 

pentru că Valahii şi Cumanii și Rușii 

şi turcii și păgînii și persanii 

vor fi contra lui cu grecii, 

şi dacă nu dorește gloria 

tot ce a făcut poate să se desfacă“37. 

Tot din această etapă timpurie datează primul indiciu al preocupării trezite în 
Occident de problema cumană. Aflat la Roma, după ce împlinise o misiune diplomatică 
în Danemarca, în calitate de însoțitor al episcopului de Osma, clericul castilian Dominic 
(Domingo), viitorul întemeietor al Ordinului fraţilor predicatori, își manifestă intenția 
de a se consacra convertirii cumanilor, doar opoziţia papei Inocenţiu III, care îl 
considera mult mai util în Occident, l-a determinat pe Dominic să amine misiunea la 
cumani“0. 

Desigur, știrea înfrîngerii cruciaților la Adrianopol în lupta cu cumanii și a 
captivităţii împăratului Balduin, prins în cursă de aceştia, a asigurat răspîndirea mult 


38 Potrivit unuia din izvoarele cruciatei a patra, Ioniţă ar fi transmis oferta sa de înţelegere și 
cooperare cu latinii în timpul celui de-al doilea asediu al Constantinopolului de cruciați; R. de Clari, La 
conquête, p. 62—64. 

39 D, Găzdaru, Românii în monumentele literare şi istorice din Evul Mediu, în „Cuget Românesc“, 
IV, 1954, p. 106. 

49 După împlinirea unei misiuni diplomatice din însărcinarea regelui Castiliei, Dominic îl însoţeşte 
la Roma pe episcopul Didacus de Osma. Acolo cere papei dreptu! de a se consacra convenirii cumanilor: 
w--eXpositoque summo pontifici suo desiderio cessionem petivit ut conversioni Cumanorum curam 
impenderet; sed minime impetravit“; Theodorus de Appoldia, Vita S. Dominici fundatoris Ordinis Fratrum 
Praedicaiorum, în Acta Sanctorum, Augusti, I, Paris, 1867, p. 565; v. şi alte atestări, p. 543, 565; cf. Peirus 
Femandus, Vita S. Dominici fundatoris Ordinis Fratrum Praedicatorum, editat de Fr. V. O., Pierre Ferrando 
O. P. et ies premiers biographes de S. Dominique, fondateur de l'Ordre des Frères Prêcheurs, în „Analecta 
Bollandiana“, XXX, 1911, p. 69. De notat faptul că Dominic s-a aflat la Roma în 1205, unde a luat 
cunoştinţă, după toate probabilitățile, de infringerea cruciaților în bătălia de la Adrianopol şi de rolul 
cumanilor în această luptă; v. Acia Sanctorum, Augusti, |, p. 374, 396. 

mai largă a realităţii cumane în conștiința colectivă a lumii apusene. Faptul a fost adus la 
cunoștința apusenilor pe diverse căi: imediat, prin cruciații care își încheiaseră misiunea 
sau prin fugarii care, pierzînd încrederea în capacitatea imperiului recent întemeiat de a 
se menţine, s-au înapoiat în Occident; prin scrisorile trimise din Constantinopol de 
cruciații sau negustorii latini în țările lor de baștină şi, îndeosebi, prin apelurile de ajutor 
adresate Apusului de căpeteniile cruciaților, care se străduiau să asigure apărarea 
poziţiilor lor atît de grav ameninţate?!; în anii următori, informaţia despre primejdia 
cumană s-a răspîndit prin scrierile istorice și prin cele literare prilejuite de cruciata a 
patra şi de acţiunea cruciaților în sud-estul Europei. 

Încă din a doua jumătate a anului 1205, reacţionînd la evenimentele din 
Peninsula Balcanică, din proprie iniţiativă sau, mai probabil, la solicitarea cruciaților, 
papa Inocenţiu III îi cerea lui Ioniță să pună capăt ostilităţilor şi să-l elibereze pe 
împăratul captiv/2. Cînd i se adresa papei — probabil în februarie 1206 —, solicitîndu-i 
ajutor pentru a putea face față situaţiei extrem de primejdioase în care se zbătea 
imperiul, Henric se referea la lupta de la Adrianopol şi la rolul cumanilor în cursul luptei 
ca la un fapt pe care îl presupunea cunoscut papei din relatări anterioare. El adăuga în 
același timp informaţii noi cu privire la luptele cruciaților cu vlahii și cumanii în Tracia, 
atribuind celor din urmă capturarea lui Balduin: „Satis, ut credimus, vobis innotuit, 
qualiter, peccatis nostris exigentibus, dominus noster imperator occisa et capta magna 
parte suorum, quod sine cordis amaritudine et dolore maximo dicere non possum, a 
Comanis in bello Adrianopoli captus fuerit“. Referindu-se apoi la evenimente mai 
recente, Henric relata papei luptele puriate de garnizoana lăsată de el la Roussion, sub 
comanda lui Thierry de Tenremonde și care, după unele succese în înfruntările cu 
vlahii, a fost surprinsă şi măcelărită de aceştia și de aliaţii lor, cumanii: „Quibus 
redeuntibus, ex insidiis prope Rossam occurit multitudo Blacorum et Comanorum, et 
congressu facto ex utraqua parte, proh dolor! ultione divina nostri fere omnes occisi sunt 
vel capti“43. 

Cuprinderea cumanilor în aria interesului politic direct și permanent al 
Occidentului a sporit considerabil masa și valoarea informaţiei lumii apusene cu privire 
la ei. Calitatea superioară a acestei informaţii se întrevede clar în micul excurs etnografic 
referitor la cumani din scrierea istorică a lui Robert de Clari închinată cuceririi 


41 Vestea înfrângerii lui Balduin de vlahii şi cumanii lui Ioniţă i-a parvenit papei o dată cu apelul 
expediat de Henric în iunie 1205 din Constantinopol: „...irruit subito Blachus ille Ioannitius in nostros cum 
multitudine barbarorum innumera, Blachis videlicet, Commannis et aliis...“; P.L., CCXV, col. 707. 

Însemnătate deosebită pentru difuzarea ştirii cu privire la bătălia de la Adrianopol pare a fi avut 
solia trimisă de cruciați în Apus, în vara anului 1205: „Lors prisrent li baron un conseil que il envoicroient a 
lapostoile de Rome Innocent et en France et en Flandres et par les autres terres por conquerre secors. Por ce 
secors fu envoiez Novelons de Soisons et Nicholes de Maili et Johans Bliauz“; G. de Villehardouin, La 
conquête, II, p. 196. 

42 Hurmuzaki, 1., p. 54; cf. P.L., CCXV, col. 705—706. 

4 P.L., CCXIV, col. CXLVI; cf. B. Hendrickx, Recherches sur les documents diplomatiques non 
conservés, concemant la quatrième croisade el l'Empire latin de Constantinople pendant les premières années 
de son existence (1204—1206), în „Byzantina“, 2, 1970, p. 144—145 (unde se propune și data februarie 
1206). 

Constantinopolului de cruciați. Prin informaţiile sale, publicul apusean a intrat în 
posesia elementelor esenţiale cu privire la poziția geografică a Cumaniei, la traiul, 
locuințele, hrana, felul de luptă și credința cumanilor. 

Identificarea acestui focar de primejdie gravă a fost etapa premergătoare a 
combaterii lui directe. La șase ani după catastrofa de la Adrianopol şi la numai patru ani 
după ultima încercare cunoscută a papei Inocenţiu HI de a opri conflictul dintre statul 
vlaho-bulgar şi Imperiul latin, forțele cruciatei îşi fac apariţia în spatele poziţiilor nord- 
dunărene ale cumanilor, în cotul Carpaţilor. 


Apărarea Imperiului latin în contextul cruciateit5, Produs al unei cruciate 
„deviate“ — în împrejurări şi datorită acţiunii unor factori asupra cărora consensul 
istoricilor e departe de a se fi realizat —, Imperiul latin de Constantinopol a fost 
justificat şi apărat în existenţa sa, grav periclitată în repetate rînduri înainte de prăbușirca 
finală, cu argumentele şi mijloacele cruciatei. Locul atît de însemnat al noului imperiu în 
practica și doctrina cruciatei în secolul XIII, îndeosebi în extinderea şi justificarea 
cruciatei, nu a alcătuit încă obiectul cercetării speciale pe care o reclamă. Din acest 
întins domeniu de cercetare reținem, în limitele interesului studiului de față, progresiva 
implicare a spaţiului extracarpatic şi nord-balcanic în politica de cruciată, ca urmare 
directă sau indirectă a cuceririi Constantinopolului, şi noile devieri ale cruciatei generate 
de cea din 1204. 

Unul din argumentele principale invocate în favoarea devierii iniţiale din 1204 
ca și a celor care au decurs din ea a fost sprijinirea, pe această cale, a ţelului 
fundamental al cruciatei, eliberarea Ierusalimului. Scurt timp după cucerirea 
Constantinopolului şi alegerea sa ca împărat, Balduin de Flandra a adus ambele fapte la 
cunoştinţa papei Inocenţiu HI, afirmînd că ele s-au petrecut „spre cinstea scaunului 
papal“ și „în sprijinul Țării Sfinte“. Conștienți de însemnătatea evenimentului pentru 
propria lor cauză — afirmă Balduin —, demnitari laici şi ecleziastici ai Ţării Sfinte, 
sosiți la faţa locului, au salutat instaurarea cruciaților la Constantinopol; el însuşi 
făgăduia să nu își ofere răgaz pînă cînd, după consolidarea cuceririi sale, va împlini țelul 
primordial al cruciatei, eliberarea Sfîntului Mormînt. Cu vigoare, împăratul dezvoltă 
ideea pegas pe care a constituit-o stăpînirea greacă la Constantinopol pentru împlinirea 
cruciateit6 


44 R. de Clari, La conquête, p. 63—64. 

45 Pentru vremea lui Inocențiu III, cea mai însemnată, atît pentru că coincide cu instaurarea 
Imperiului latin la Constantinopol, cît şi pentru că a fixat tiparele doctrinei catolice cu privire la rolul său în 
evoluția generală a cruciatei, fundamentale sunt lucrările lui H. Roscher, Papst Innozenz II und die 
Kreuzziige, Göttingen, 1968, şi A. J. Andrea, Pope Innocent III as Crusader and Canonist: his Relations with 
the Greeks of Constantinople, 1198—1216, teză susținută la Corell University în 1968 (text dactilografiat). 
Util încă, dar numai sub raport narativ, e volumul lui A. Luchaire, Innocent IlI et la Question d'Orient, Paris, 
1907. 

46 Balduin relatează încoronarea sa solemnă, în prezența unor reprezentanţi ai cruciaților din „ţara 
sfintă“: „Aderant incolae Terrae Sanctae, ecclesiasticae militaresque personae, quorum prae omnibus 
inestimabilis erat et gratulabunda laetitia, exhibitumque Deo gratias obsequium asserebant, quam si civitas 
sancta Christianis esset cultibus restituta, cum, ad confusionem perpetuam inimicorum crucis Sanctae 
Romanae Ecclesiae Terraeque Hiersolymitanae sese regia civitas devoveret, quae tandiu jam potenter 
adversaria stetit, et contradixit utique... Sed nec in his desideria nostra subsistunt, nec ab humeris nostris 
sustinebimus vexillum regale deponi, donec, terra ipsa incolatu stabilita nostrorum, partes debeamus invisere 
transmarinas et, Deo dante, propositum peregrinationis explere“; P.L., CCXV, col. 451—452; cf. J. 
Longnon, L'Empire latin de Constantinople, p. $3. 

Departe de a fi o inovaţie în scrisoarea lui Balduin I, ideea centrală a justificării 
cuceririi Constantinopolului nu făcea decît să reia una din temele principale ale strategiei 
papale a cruciatei, anterioară cu mult evenimentelor din 1204. Consecvent cu această 
tradiție, în cadrul căreia ideea cooperării Constantinopolului la cruciată ocupa un loc de 
frunte, papa validează în cele din urmă acţiunea și argumentarea lui Balduin I; mai mult, 
el îl ia pe împărat, teritoriile sale și pe supușii săi sub protecţia papală şi făgăduiește că 
va sprijini atît noul imperiu constantinopolitan cît şi cruciata la Ierusalim, omologate 
acum în raport cu țelul suprem pe care îl atribuise creștinătății apusene“. 

Pentru papalitate, asocierea Bizanțului avea să fie de acum înainte, mai mult 
încă decît în trecut, una din condiţiile principale ale cruciatei de eliberare a 
Ierusalimului, garanţia succesului eif. Separarea Constantinopolului de Roma 
întîrziase, potrivit papei, vreme îndelungată, succesul acţiunii. Apărarea Imperiului latin 
de Constantinopol a fost proclamată drept esenţială pentru înfăptuirea cruciatei și a 
beneficiat, în consecinţă, de privilegii identice cu aceasta“? Pentru a asigura stabilitatea 
noului imperiu și pentru a-l ajuta să-şi îndeplinească funcţia de punct de reazem şi de 
pornire pentru eliberarea Ierusalimului, papa Inocenţiu îndemna în luna mai 1205 — 
așadar după înfrîngerea de la Adrianopol, pe care o ignora încă —, atît pe laicii cît şi pe 
clericii din Apus să se îndrepte spre Constantinopol, pentru a consolida acolo poziţia 
latinilor, 

Încă şi mai evident a rezultat însemnătatea excepţională atribuită de Inocenţiu 
III fundaţiei latine de la Constantinopol, după catastrofa de la Adrianopol, care a coincis 
cu agravarea situaţiei cruciaților din Siria şi Palestina în urma morţii, aproape 
concomitente, a regelui Amauri al Regatului de Ierusalim. Atît de puternic înrădăcinată 
era convingerea papei cu privire la funcţia strategică esenţială a Constantinopolului 
pentru triumful cruciatei, ca de altminteri şi al celorlalte țeluri ale politicii sale, încît, 
după ezitări iniţialeS!, hotărîrea sa s-a fixat în favoarea priorităţii ajutorării Imperiului 
latin. În fapt, de acum înainte, Inocenţiu III a concentrat resursele cruciatei în scopul 


47 „-iniungimus et mandamus, ut ad defendendum et retinendum Constatinopolitanum imperium, 


per cujus subventionis auxilium terra sancta facilius poterit de paganorum manibus liberari, tibi prudenter et 
potenter assistant, et nos interim de succursu tibi pro utraque terra mittendo, ita disponere satagemus, quod 
affectum animi nostri per exhibitionem operis comprobabis“; P.L., CCXV, col. 455. „The major benefit he 
hoped to achieve was the reconquest of the Holy Land. He firmly believed that this conquest and occupation 
of Constantinople had made a reconquest of the Holy Land a certainty. He never tired of repeting this belief“; 
A.J. Andrea, Pope Innocent IHI, p. 421. 

48 „Cum per Constantinopolitani detentionem imperii, quod divino judicio sibi subjugavere Latini, 
pro ceno speretur Hiersolymitana provincia liberanda de manibus paganorum, quicunque pro reverentia Jesu 
Christi pie suspirat ad liberationem illius, ad istius quoque detentionem debet efficaciter aspirare“; P.L., 
CCXV, col. 706. 

42 Ibidem. 

50 V, scrisoarea lui Inocențiu [U către înalții prelați ai Franţei, P.L., CCXV, col. 636; cf. ibidem, 
col. 636—639; cf. A. Luchaire, Innocent II, p. 169. 

51 P.L., CCXV, col. 710—714; hotărîrea papei a fost desigur influențată de apelul succesorului lui 
Balduin I, fratele lui, Henric, care, după catastrofa de la Adrianopol, a recurs la rîndul său la tema 
însemnătăţii decisive a stăpînirii cruciaților la Constantinopol pentru soana Unirii şi a cruciatei în Țara Sfintă, 
„Sicut communis opinio omnium Christianorum in Oriente degentium et precipue venerabilium fratrum 
militiae Templi et Hospitalis utriusque qui nobiscum sunt“; P.L., CCXVII, col. 292—294. 

salvării şi consolidării Imperiului latin de Constantinopol subordonind acestui ţel 
prioritar realizarea cruciatei la Ierusalim. Timp de şapte ani după înfrîngerea de la 
Adrianopol, cît a durat procesul de salvare a imperiului din confruntarea cu multiplii săi 
adversari, papa a suspendat în fapt cruciata la Ierusalim; numai după stabilizarea 
dominaţiei latine la Strîmtori, ca urmare a victoriilor împăratului Henric ÍI asupra 
adversarilor săi din Asia Mică și din sud-estul Europei, așadar numai cînd Imperiul latin 
părea din nou apt să-şi îndeplinească funcţia de punte spre obiectivul primordial al 
cuceririi Ierusalimului, Inocenţiu III a relansat planul originar, întrerupt de devierea 
cruciatei în 1203—120452. 

În 1210, Inocenţiu III subliniază necesitatea de a evita restaurarea dominaţiei 
greceşti la Constantinopol, invocînd primejdia pe care o asemenea eventualitate ar fi 
constituit-o pentru desăvârșirea cruciatei la lerusalim55. Revenind asupra importanței 
stăpînirii Constantinopolului pentru realizarea acestui ţel, papa subliniază din nou 
necesitatea de a apăra cu toate mijloacele noul stat latin de la Suîmtori5% 

Pilda lui Inocenţiu III a fost urmată de succesorii săi în scaunul pontifical; cu 
aceleași argumente și cu aceleași mijloace, consolidate însă pe măsură ce primejdia a 
reapărut şi a sporit, ei s-au străduit să salveze opera cruciaților din 1204. 

Pentru Honoriu III, Grigore IX şi Inocenţiu IV, ca și pentru Inocenţiu III, 
apărarea Constantinopolului latin era o condiţie esenţială a înfăptuirii cruciatei la 
Ierusalim, unde nu se putea ajunge, afirmă unul dintre ei, decît „prin părțile 
Romanici“55. În viziunea lor, salvgardarea Constantinopolului și eliberarea 
Ierusalimului erau interdependente; de aceea cele două acţiuni erau puse pe plan de 
egalitate, iar în caz de necesitate urgentă, fireşte, cea dintii căpăta prioritate5€. Nu o dată 
„Cruciata“ în „Ţara Sfintă“ a fost suspendată în favoarea celei îndreptate spre 
Constantinopol. Un pas înainte evident a marcat această tendinţă prin proclamarea 
deschisă, de urmașii lui Inocenţiu III, mai ezitant în această privinţă“”, a „cruciatei“de 
salvare a Constantinopolului. Așadar o întreagă direcție a cruciatei și o doctrină 
corespunzătoare s-au dezvoltat din consacrarea de către Inocenţiu III a cuceririi 
Constantinopolului de cruciați în 1204 şi din hotărîrea sa de a păstra noua cucerire 
pentru lumea apuseană. Cît timp a durat Imperiul latin, cu accente diferite dar cu 
remarcabilă continuitate, titularii scaunului papal au manifestat un interes excepţional 
pentru a-l menţine în viaţă; ei au recurs la formula cruciatei pentru a alimenta cu forţe 


52 H. Roscher, Papst Innozenz III, p. 140. 

53 „Quia vero si Gracci recuperarent Imperium Romaniae, Terrae Sanctae succursum pene penitus 
impedirent, ne occasione succursus ipsius iterum perderent locum ct gentem, cum et antequam idem 
imperium a Graecis translatum fucrit ad Latinos, ipsi a nobis saepe moniti ct rogati nunquam Terrae Sanctae 
voluerint subvenire“, fi scria papa, în 1210, patriarhului latin de Constantinopol; P.L., CCXV, col. 354; cf. 
A. J. Andrea, Pope Innocent HI, p. 422. 

% P.L., CCXVI, col. 353—354; cf. H. Roscher, Papst Innozenz II, p. 135. 

55 „Nos igitur — afirma Grigore IX în 1235 — attendentes, quod ipsius conservatio Imperii 
specialiter penine ad promotionem subsidii Terrae Sanctae, de qua non nisi per partes Romaniae liber reditus 
peregrinorum habetur...“; Ilurmuzaki, I,, p. 140. 

55 Ibidem, p. 163. 

57 A. J. Andrea, Pope Innocent III, p. 427-—428. 

militare proaspete puterile permanent insuficiente ale latinilor din Constantinopol. 
Pentru a contracara forțele din Peninsula Balcanică ostile Imperiului latin, papalitatea a 
recurs și la puterile regionale, mijloc de presiune permanentă, anume Regatul ungar, şi 
a instalat sau a permis instalarea, aici, în două rînduri, a unor detașamente ale „cruciatei 
permanente“, ordinele călugărilor cavaleri (cel al cavalerilor teutoni în 1211, cel al 
cavalerilor ioaniţi în 1247). Cruciata și-a extins astfel considerabil aria de acţiune în 
Europa Răsăriteană. 


Diversiunea nordică în apărarea Imperiului latin 58. Un reflex al cruciatei 
amenințate la Constantinopol, scurt timp după triumful ci, a fost apelul la Regatul 
ungar, aliat potenţial împotriva statului vlaho-bulgar, cu care avea însemnate litigii. Şi 
în această direcţie de politică externă pe care avea să o dezvolte, diversiunea din nord, 
ca şi în alte manifestări ale sale, Bizanțul latin a urmat exemplul Bizanțului grec a cărui 
succesiune o preluase. 

În ultimele sale încercări de a-și restaura poziţiile din nordul Peninsulei 
Balcanice, amputate grav de sîrbi și de vlaho-bulgari, Bizanțul în destrămare se 
străduise să-și asigure cooperarea, esenţială, a Regatului ungar, cu toate că şi acesta 
participase la dezmembrarea sa. Conflictul dintre Ungaria şi statul vlaho-bulgar a derivat 
îndeosebi din concurenţa lor pentru Sirmium, Belgrad şi Branicevo și pentru influenţa în 
Serbia”; pe un plan mai larg însă, statul Asăneștilor a constituit o piedică în calea 
aspirațiilor Ungariei de hegemonie balcanică, puternic stimulate de prăbușirea 
Bizanțului şi de slăbiciunea imperiului care i se substituise la Strîmtori. 

În 1190, Isaac Angelos, în cursul uneia din expedițiile sale împotriva vlaho- 
bulgarilor și a sîrbilor — aceştia din urmă au fost înfrînţi de împărat pe valea Moravei —, 
s-a întîlnit cu Bela III, regele Ungariei, neîndoielnic în vederea coordonării politicii lor 
față de cele două state nord-balcanice. Cinci ani mai tîrziu, în 1195, hotărât să 
întreprindă o nouă campanie împotriva adversarilor săi nord-balcanici, Isaac Angelos 
reînnoiește alianța cu Ungaria în vederea unei acţiuni militare comune€0. În situaţia 
gravă de destrămare teritorială în care a intrat Imperiul bizantin în ultimul sfert al 
secolului XII, alianţa ungară era o soluţie care se impunea cu necesitate. 


58 Lipsește, după știința noastră, o tratare temeinică a politicii sud-estice a Ungariei în contextul 
instaurării Imperiului latin de Constantinopol și al efortului de apărare a acestuia; v. informaţiile răzlețe din 
sinteza lui B. Hóman, Geschichte des Ungarischen Mittelalters, II, Berlin, 1943, și unele observaţii sumare la 
N. lorga, Istoria românilor, III, Bucureşti, 1937, p. 100—101. 

% P, Nikov, Istoriia na Vidinskoto kniajestva do 1323 godina (Istoria statului de Vidin pînă în anul 
1323), în „Godişnik na Sofiskiia Universitet“, Istoriko-filologhiceski Fakultet, XVIII, 1922, 8, p. 8—9; L. 
Tăutu, Margherita di Ungheria imperatrice di Bizanzio, în „Antemurale“, IH, 1956, p. 51—79; idem, Le 
conflit entre Johanitsa Asen et Emeric roi de Hongrie (1202—1204) (Contributions à l'étude du problème du 
second empire valaque-bulgare), în Mélanges Eugène Tisserant, vol. III, Orient Chrétien, 2, Vaticano, 1964, 
p- 367—393. 

© FHDR, UI, p. 272—277; V. Laurent, La Serbie entre Byzance et la Hongrie à la veille de la 
quatrième croisade, în RHSEE, XVII, 1941, p. 119—122; G. Moravcsik, Pour une alliance byzantino- 
hongroise (seconde moitié du XII-e siècle), „Byzantion“, VIII, 1933, p. 567—568; idem, Byzantium and the 
Magyars, Budapest, 1970, p. 95. 

Şi pentru latini, formula alianţei cu Ungaria împotriva statului vlaho-bulgar s-a 
impus de la sine, probabil chiar îndată după cucerirea Constantinopolului, cînd 
conflictul cu Ioniță se anunţa inevitabil. Contestarea, în termeni similari, a legitimității 
statului vlaho-bulgar, atît de latinii din Constantinopol cît și de unguri, e indiciul 
convergenţei intereselor şi viziunii lor, cadru excelent pentru încercări de alianţă între 
cele două forțe! 

Un factor imediat de apropiere între latini şi unguri a derivat din căsătoria lui 
Bonifaciu de Montferrat cu Margareta de Ungaria — fosta soţie a împăratului Isaac 
Angelos, garanţie a alianţei bizantino-ungare în ultima ei etapă, înainte de 1204 — şi 
din preluarea de către ei a Regatului de Tesalonic. Stăpînirea regiunii Sirmium, cu titlu 
de zestre, de către Margareta, înlesnea și legătura teritorială între cele două regate. 
Ideea cooperării între Regatul de Tesalonic și cel ungar a fost așadar prima încercare de 
alianță între latini și unguri în cadrul ostilităţii lor comune faţă de statul vlaho-bulgar. 

Alianţa celor două forţe avea însă să se manifeste pe un plan mai larg și în 
forme mai durabile decît această tentativă iniţială. Elementele coluziunii între Imperiul 
latin și Ungaria le intuia exact și Ioniță în 1204, scurt timp după cucerirea 
Constantinopolului de latini, cînd definea, în corespondenţa cu Inocenţiu III, poziția 
politică a statului său, solicitîndu-i intervenţia pe lîngă cei doi adversari ai săi, pentru 
ca, prin mijlocirea papală, să se evite conflicte care altminteri păreau de neînlăturat$?. 

După înfrîngerea de la Adrianopol, Inocenţiu III însuși s-a văzut silit să 
reactualizeze, fie numai, deocamdată, ca mijloc de intimidare, formula strategică a 
Bizanțului, ameninţindu-l pe Ioniță, în eventualitatea că ar fi perseverat în ostilitatea sa 
față de cruciați, cu o acţiune conjugată a Imperiului latin de Constantinopol — care 
urma Să fie consolidat, printr-un masiv aflux de trupe proaspete din Occident — și a 
Ungariei; „noveris ergo, fiħ karissime, quod ingens exercitus de occidentalibus partibus 
est in Graeciam profecturus, praeter illum qui nuper accesit; unde tibi et terre tue debes 
summopere providere, ut dum potes pacem ineas cum Latinis, ne si forte ipsi ex una 
parte, et Ungari ex altera te studuerint impugnare, non facile possis resistere conatibus 
utrorumque'“5. 


61 Contestarea de partea ungară a legitimităţii statului vlaho-bulgar ne e cunoscută dintr-o scrisoare 
a papei Inocențiu III către regele Ungariei: „Ad tenium capitulum taliter respondemus: quoniam etsi 
scripseris, quod prefatus Iannitius nullius terre de iure sit dominus, licet aliquam partem tui et aliam alterius 
regni ad tempus detinet occupatam...“; Hurmuzaki, I, p. 45. De partea lor, latinii contestau nu mai puțin 
viguros drepturile statului vlaho-bulgar; la oferta adresată cruciaților de Ioniţă, în timpul asediului 
Constantinopolului, de colaborare, în schimbul recunoaşterii drepturilor sale asupra teritoriilor pe care le 
stăpînea, latinii răspund „quod pacem non haberent cum illo, nisi redderet terram ad Constantinopolitanum 
imperium pertinentem quam ipse invaserat violenter“; Innocentii HI Papae Gesta, P.L., CCXIV, col. 147— 
148. Ideea avea circulație curentă în sferele conducătoare ale cruciatei a patra. În disputa sa cu împăratul 
Balduin, Bonifaciu de Montferrat îi propune o acţiune comună împotriva lui Ioniță: „...et ne me destruixes mie 
ma terre; et alomes, se vostre plaisirs est, sor Johanisis, qui est rois de Blakie et de Bogrie, qui tient grand 
partie de la terre a tort“; G. de Villehardouin, La conquête, II, p. 84; cf. G. Prinzing, Die Bedeutung, p. 34— 
35 şi 42 (nota 35). 

62]. Longnon, L'Empire latin de Constantinople, p. 58; G. Prinzing, Die Bedeutung, p. 33—35. 

63 Hurmuzaki, I, p. 48. 

%/bidem, p. 54. 

Inocenţiu III nu era însă înclinat, în acest stadiu al evoluţiei politicii sale 
răsăritene, să treacă dincolo de ameninţare și să dea Ungariei încuviințarea de a porni 
asaltul împotriva statului vlaho-bulgar, iniţiativă care ar fi putut anihila marele cîștig 
dobîndit de papalitate o dată cu adeziunea lui Ioniţă la confesiunea apuseană. Timp de 
cîţiva ani în şir, papa s-a străduit să înlăture, cu mijloacele diplomaţiei, factorii de 
conflict care îl opuneau pe Ioniţă Regatului ungar şi Imperiului latin de Constantinopol. 
Pentru a-și atinge țelul, papa a întreprins demersuri concomitente pe lingă Ioniță, pe 
care a încercat să-l determine să renunțe la ostilitatea faţă de cruciați, şi pe lîngă Henric, 
locţiitor al împăratului căzut prizonier, pe care l-a îndemnat să se împace cu „ilustrul 
rege al bulgarilor și vlahilor“; potrivit lui Inocenţiu III, împăcarea şi eventuala cooperare 
dintre cele două state avea să producă rezultate favorabile și pentru unul şi pentru 
celălalt65. În efortul de a atinge acest țel deosebit de însemnat, în concepția sa de 
ansamblu, papa a manifestat o remarcabilă perseverenţă“6. În 1207, în ciuda expedițiilor 
necruțătoare ale vlaho-bulgaro-cumanilor în Tracia și Macedonia, controlate de latini, 
Inocenţiu III încă mai încerca să realizeze reconcilierea între cei doi adversari; totuși, 
mesajul său din acest an către Ioniță reflectă deteriorarea relaţiilor lor şi menţinerea 
încordării în raporturile dintre statul vlaho-bulgar și Regatul ungar“. 

Constatarea zădărniciei eforturilor diplomatice s-a aflat la originea unei soluții 
de natură militară, care nu a fost decît aplicarea concepţiei strategice formulate de 
Inocenţiu HI în scrisoarea adresată lui Ioniţă în 1205. Din sud s-a exercitat presiunea 
cruciaților din Constantinopol, consolidaţi prin ajutoarele militare sosite din Apus 
(1207—1208); sub conducerea energică a împăratului Henric I, cruciații înfrîng oastea 
vlaho-bulgaro-cumană a ţarului Boril la Filipopol (iulie 1208), preluînd astfel iniţiativa 
militară, urmărită cu tenacitate în anii următori. Din nord a intrat în acţiune Regatul 
ungar care recîștigă acum teritoriile în litigiu cu Asăneștii, pierdute în anii anteriori“. O 
iniţiativă și mai însemnată și cu consecinţe profunde pentru situaţia geopolitică a întregii 
arii carpato-balcanice a fost instalarea în Țara Bîrsei a Ordinului teutonic, cu misiunea 
de a-i combate pe cumani, aliaţii permanenţi ai statului vlaho-bulgar. Puterea de 
rezistenţă a acestuia a fost considerabil slăbită de lovitura administrată cumanilor de 
cruciata instalată acum la cotul Carpaţilor. Prins în cleştele preconizat de papa Inocenţiu 
III, Statul Asăneștilor a fost silit, după cîţiva ani de rezistenţă, să se încline şi să se 
încadreze în sistemul de alianţe catolice constituit în sud-estul Europei sub patronajul 
papalității. 


65 P.I., CCXV, col. 710, 

% Pentru evoluţia și limitele acțiunii diplomatice a lui Inocenţiu III în conflictul dintre Ungaria şi 
statul vlaho-bulgar în anii 1202—1204, v. J. R. Sweeney, Innocent IlI, Hungary and the Bulgarian 
Coronation: a Study in medieval Papal Diplomacy, în „Church History“, 42, 1973, 1, p. 320—334. Nu ne-a 
fost accesibilă lucrarea de ansamblu a aceluiaşi autor, Papal-hungarian relations during the Poniificate of 
Innocent III, 1198—1216 (Disertaţie, Comell University). 

S7 Hurmuzaki, I}, p. 55—56. 

6 A. D. Vasileva, Les relations politiques bulgaro-latines au cours de la période 1218—1241, în 
„Bulgarian Historical Review“, VH, 1979, 1, p. 77. Potrivit autoarei, Boril a pierdut la începutul domniei 
regiunea Belgrad - Branicevo în favoarea Ungariei. Se poate admite că acțiunea ungară de recîştigare a acestui 
teritoriu a fost concomitentă cu ofensiva cruciaților împotriva lui Boril din anul 1208 şi din anii următori. 

Asaltul împotriva Cumaniei: Ordinul teutonic în Ţara Bîrsei®, După 
1212—1213, statul vlaho-bulgar și-a modificat politica externă și, într-o anumită 
măsură, pe cea internă, ca urmare a dublei presiuni exercitate asupra sa din sud şi din 
nord; modificările geopolitice însemnate în curs de desfășurare la nordul Dunării, unde 
puterea cumană, dominantă pînă atunci, s-a destrămat rapid sub loviturile Ordinului 
teutonic, au înlăturat unul din factorii principali pe care se întemeiase acţiunea militară a 
Asăneștilor. 

În 1211, regele Ungariei Andrei II i-a instalat în Ţara Bîrsei pe cavalerii 
teutoni, „ultra silvas versus Cumanos“, cu scopul declarat ca, prin acţiunea lor, „regatul 
să sc întindă“. Pentru a le ușura misiunea pe care le-a încredinţat-o la extremitatea sud- 
estică a regatului său, regele a acordat cavalerilor teutoni un şir de privilegii, între care 
și acela de a construi fortificaţii de lemn, „pentru întărirea regatului înspre Cumani“70. 
Un an mai tîrziu, lărgind concesiile acordate detașamentului Ordinului teutonic instalat 
în Ţara Birsei, regele reamintește şi funcţia esenţială care le fusese atribuită, înfruntarea 
cumanilor, funcţie pe care o și îndeplineau cu succes: „eo quod ipsi in confinio illo 
tamquam novella plantatio sunt positi et assiduos Cumanorum patientes insultus se pro 
regno tanquam firmum propugnaculum de die in die morti opponere non formidant“7!. 
În 1222, cu prilejul reînnoiri privilegiului iniţial, regele explică din nou sensul instalării 
ordinului în Țara Bîrsci, combaterea cumanilor: „insuper libera fora et tributa fororum 
eiusdem terrac eis totaliter indulsimus et ad munimen regni contra Cumanos castra et 
urbes lapideas construere eos permisimus, ut et inimicis Christi resistere valeant et 
personae nostrae et heredibus nostris legittime nobis succedentibus ad coronam, ad 
honorem pateant et munimen‘“??., 

În 1231, aşadar şase ani după izgonirea Ordinului teutonic, papa Grigore IX îl 
invita pe același Andrei II şi pe fiul său Bela IV să restituie cavalerilor teritoriul 
confiscat, amintindu-le meritele cîștigate de ei în lupta împotriva cumanilor: apărarea 
regatului împotriva frecventelor lor incursiuni, înaintarea lor dincolo de „munţi de 
zăpadă“, întărirea teritoriilor ocupate prin fortificațiile construite împotriva cumanilor, 
înfrîngerea acestora şi convertirea unei părți a lor la creştinism”. Așadar, Ordinul 
teutonic a fost instalat în Țara Bîrsei pentru a lupta împotriva cumanilor, iar misiunea 
care i-a fost încredinţată a avut sens ofensiv, cuceritor. Expansiunea cavalerilor dincolo 
de Carpaţi pare a fi fost rapidă; acțiunea lor a avut consecinţe considerabile. 

Împrejurările instalării Ordinului teutonic în Țara Bîrsei sunt necunoscute; 
izvoarele, puţine la număr, care privesc acest scurt dar însemnat episod de istorie 


6? Din vasta literatură referitoare la Ordinul teutonic în spaţiul carpatic, semnalăm cîteva titluri care 
se încadrează în unghiul de vedere al lucrării de faţă: G. Râssler, Der Deutsche Orden im Bur/enland, în 
„Ostdeutsche Monatshefte“, VII, 1926, p. 225—238; I. Ferenţ, Cumanii și episcopia lor, p. 63—64; W. 
Kuhn, Ritterorden als Grenzführer des Abendlandes gegen das ostliche Heidentum, în „Ostdeutsche 
Wissenschaft“, VI, 1959, p. 7—70. Pentru bibliografia problemei, v. H. Glassl, Der Deutsche Orden im 
Burzenland und in Kumanien, în „Ungar Jahrbuch“, 3, 1971, p. 23—49. 

1 URB, T, p. IL 

7! Ibidem, I, p. 14. 

72 Ibidem, |, p. 19. 

73 Ibidem, |, p. 51 şi 52—53. 

universală desfășurat în spaţiul carpato-dunărean, nu cuprind nici un detaliu cu privire la 
negocierile prealabile emiterii privilegiului regal din 121174. Așezarea teutonilor în Țara 
Bîrsei a fost, evident, o manifestare a politicii regale ungare şi a hotărîrii ei de a înlătura 
de la hotarul sud-estic al regatului primejdia cumană; acesta este rostul atribuit explicit 
de regele Andrei II Ordinului teutonic. În acelaşi timp, însă, detașarea unui factor 
însemnat al cruciatei în colțul sud-estic al Transilvaniei a slujit și un interes al cruciatei 
înseşi'S; ea presupunea asentimentul papalității și e neîndoielnic că Inocenţiu III l-a dat. 

Chiar dacă tema cruciatei nu apare explicit formulată în primele acte care 
consemnează așezarea cavalerilor teutoni în sud-estul Transilvaniei, ea își croiește drum 
în textele papale următoare. O justificare în sens de cruciată a prezenţei ordinului pe 
aceste meleaguri e implicită în termenul de „păgîn“ aplicat cumanilor în actul emis la 19 
aprilie 1218 de papa Honoriu III în favoarea Ordinului teutonic'$ și în formula de 
„inamici ai lui Christos“ din confirmarea din 1222 a donaţiei originare a Țării Bîrsei7. 
Dar, în actele papale din faza finală a activităţii Ordinului teutonic în regiunea 
Carpaţilor și în cele în care papalitatea a cerut regelui să restituie teritoriile confiscate de 
la cavaleri, rostul cruciat al misiunii e răspicat afirmat. 

În răspunsul său afirmativ la cererea cavalerilor de a lua sub protecţia scaunului 
papal Țara Bîrsei și teritoriile transcarpatice smulse cumanilor, papa Honoriu III 
aminteşte atît argumentele invocate de cavaleri — în primul rînd afluxul mult mai mare 
de colonişti care avea să fie declanșat de statutul de teritoriu sub protecție papală —, cît 
şi „folosul nu mic al Țării Sfinte“78, formulă care revine și în alte acte papale”. 


74 Cercetătorii acestui moment din istoria Ordinului teutonic și-au concentrat atenția mai mult 
asupra arici teritoriale a dominaţiei sale şi asupra sfîrşitului acestui episod decît asupra împrejurărilor, foarte 
obscure, ale instalării cavalerilor în Ţara Birsei. Potrivit unuia dintre istoricii recenți ai Ordinului teutonic, 
singurul lucru sigur cu privire la hotărîrea de a-i aduce pe teutoni în sud-estul Transilvaniei e necesitatea pe 
care a resimţit-o Regatul ungar de a bloca pentru invadatorii veniţi din stepă trecătorile Carpaţilor; M. 
Tummler, Der Deutsche Orden im Werden, Wachsen und Wirken, bis 1400, Wien, 1955, p. 183. 

75 Cea mai pătrunzătoare interpretare a originii episodului teutonic din istoria noastră se datorează 
lui G. Râssler, pentru istoricul german, iniţiativa instalării cavalerilor teutoni în Țara Bîrsei a fost rodul 
colaborării dintre Inocenţiu III și marele maestru al Ordinului, Hermann von Salza. Ea a izvorît din efortul 
papei de a asigura cruciatei un nou cadru, cu un nou fundament, mai larg şi mai solid decîh cele în care se 
desfășurase anterior. Dublul jel al cruciatei — eliberarea Ierusalimului și reunirea celor două biserici prin 
înlăturarea schismei — avea să fie realizat, în viziunea papei, prin Constantinopol; rezistenţele întîmpinate de 
Imperiul latin și ostilitatea populaţiei greceşti față de confesiunea latină, l-au determinat pe papă să-şi extindă 
planul, străduindu-se „să înconjoare domeniul Bisericii răsăritene prin puncte de reazem ale puterii papale sau 
accesibile influenţei ei“, de unde aveau să fie întreprinse ofensive în ariile vizate. În acest plan, Ţării Bîrsei i-a 
revenit un rol deosebit, ca punct de reazem în lupta împotriva păgînilor şi a Bisericii orientale. Rolul regelui 
Ungariei în realizarea acestui plan ar fi fost, potrivit autorului, secundar; G. Rossler, Der Deutsche Orden, p. 
228—229. 

Pentru altă viziune a chestiunii instalării teutonilor în Ţara Bîrsei, v. K. Horedt, Unele aspecte ale 
colonizănii germane din Transilvania în prima jumătate a secolului al XIII-lea, în vol. Sub semnul lui Clio. 
Omagiu acad. prof. Ștefan Pascu, Cluj, 1974, p. 279—284. 

76 UKB, I, p. 17, 25. 

7! Ibidem, I, p. 19. 

78 „atque ad utilitatem non modicam terre sanctae...“; UKB, I, p. 29; cf. G. Rössler, Der 
Deutsche Orden, p. 229—230. 

79 UKB, I, p.31. 

Într-unul din acestea — scrisoarea papei Honoriu III către Andrei II, din 12 iunie 1225 
—, papa nu numai își întăreşte argumentul, dar îl prezintă ca provenit din propria sa 
inspiraţie. Pe de o parte Honoriu III îi amintea regelui că darul său către Ordinul teutonic 
fusese menit să slujească Ţării Sfinte, iar pe de alta îi arăta că prin casarea donaţiei el a 
zădămicit acest folos80. 

Aşadar prin prezenţa Ordinului teutonic în Țara Bîrsei, un front al cruciatei s-a 
constituit în spaţiul carpato-dunărean, cu misiunea de a-i combate pe cumanii păgîni; 
mai mult decît atît, noul front era considerat de autoritatea supremă a creștinătății 
apusene, din iniţiativa şi sub controlul căreia se desfășura acţiunea cruciatei, a fi 
deosebit de util principalei direcţii a acesteia, Palestina și Ierusalimul. Neîndoielnic, 
legătura între această direcţie esenţială a cruciatei și cea din cotul Carpaţilor nu putea fi 
directă, ea trecea prin Imperiul latin de Constantinopol, considerat și el un sector 
secundar al cruciatei și al țelului ei originar şi fundamental. Afirmația papei Honoriu IH 
nu poate fi interpretată așadar decît în sensul că prin acţiunea lor în spaţiul carpatic, 
cavalerii teutoni slujeau cauza Imperiului latin, a cărui trăinicie era la rîndul ci, în 
concepţia papalității, esenţială pentru realizarea cruciatei la Ierusalim. O asemenea 
funcţie, cavalerii teutoni nu o puteau însă îndeplini decît în raport cu statul vlaho- 
bulgar, ale cărui mari succese în luptele cu bizantinii şi cu latinii se datoraseră în mare 
măsură concursului militar permanent al cumanilor din nordul Dunării8!. 

Aduși în Țara Bîrsei pentru a lupta împotriva cumanilor, care pătrundeau 
frecvent în Transilvaniat?, cavalerii teutoni și-au îndeplinit cu succes misiunea, datorită 
nu în mică măsură fortificațiilor construite de ei, în faţa cărora oamenii stepei erau 
neputincioşi; curînd chiar, ei au trecut la contraofensivă, urmărindu-i pe cumani dincolo 
de munţi, în teritoriile din care porneau incursiunile în Transilvania. Unsprezece ani 
după instalare, în 1222, succesul acţiunii militare a cavalerilor teutoni era atît de mare 
încît confirmarea privilegiilor lor de către regele Andrei II cuprindea ca orizonturi ale 
expansiunii lor răsăritene „hotarele brodnicilor“ — greu de identificat — și Dunărea83. 


80 „quatenus eadem <terra> colonis citius impleretur, tuumque meritum eo altius surgeret, quo 
donum tuum terrae sanctae uberius proveniret; ...et ultra terram ipsam, quam cum multo personarum et rerum 
dispendio populaverant, eis et ipsi terrae sanctae pene penitus inutilem reddidisti“; UKB, I, p. 36—37; v. și p. 
43. 

81 Merită observat faptul că în apelul dramatic adresat papei Inocențiu III după catastrofa de la 
Adrianopol, Henric I invoca mărturia cavalerilor templieri şi ospitalieri, care se aflau împreună cu el, pentru a 
sublinia importanța decisivă a imperiului fundat de cruciați la Constantinopol pentru reușita cruciatei în 
Palestina: „sicut communis omnium Christianorum in Oriente degentium et praecipue venerabilium fratrum 
militiae Templi et Hospitalis utriusque qui nobiscum sunt, clamat asserntio...“; P.L., CCXVII, col. 294. 

82 UKB, I, p. 16. 

83 Ibidem, p. 19; v. obiecțiile formulate de M. Holban; Despre aria de întindere a cavalerilor 
teutoni din Țara Bîrsei (1221—1225), în vol. Din cronica relațiilor româno-ungare în secolele XIII—XIV, 
Bucureşti, 1981, p. 9—48, cu privire la autenticitatea diplomei din 1222 a lui Andrei II; autoarea admite 
totuși că „ospitalierii exercitau un fel de dominație, radiind din cetatea lor din Crucpurg“ asupra formațiilor 
românești de la sud și răsărit de Carpaţi; ibidem, p. 47. Argumente decisive în favoarea autenticității diplomei 
din 1222 la H. Zimmermann, Der Deutsche Orden in Siebenbürgen, în vol. Im Bann des Mittelalters. 
Ausgewählte Beiträge zur Kirchen- und Rechtsgeschichte, Sigmaringen, 1986, p. 162—183. Pentru 
ansamblul problemei expansiunii Ordinului teutonic în zona Carpaţilor Răsăriteni și a consecințelor ei în 
această arie, v. V. Spinei, Contribuții la istoria spaţiului est-carpatic din secolul al XI-lea pînă la invazia 
mongolă din 1241, în „Memoria Antiquitatis“, VI—VII, 1974—1976, Piatra Neamţ, 1981, p. 109—111. 

Înfruntările repetate cu cumanii, înregistrate în actele regale și în cele papale, succesele 
tehnicii militare superioare a cavalerilor teutoni împotriva cavaleriei ușoare a cumanilor, 
au făcut posibilă rapida extindere a ariei controlate de Ordinul teutonic şi perspectivele 
cu totul excepţionale deschise de succesul lor. 

Înaintarea cavalerilor teutoni peste Carpaţi a pus capăt dominaţiei cumane în 
teritoriile învecinate cu Transilvania la miazăzi şi răsărit, deschizînd în același timp 
drumul spre Dunărea inferioară și Marea Neagră, legătură care avea să rămînă timp de 
mai bine de două secole unul din obiectivele principale ale politicii externe a Regatului 
ungar. Cumania neagră, teritoriul cel mai apusean din vastul spaţiu dominat de cumani, 
înceta să mai existe ca entitate politică controlată de aceștia. 

Destrămarea Imperiului cuman, lovit în apus de cavalerii teutoni, vîrf de lance 
al papalității şi al Regatului ungar, a fost precipitată de lovitura nimicitoare suferită în 
răsărit, în aria hoardei dominante, Cumania albă, ca urmare a primei invazii mongole în 
Europa. Zdrobirea cumanilor, aliaţi cu ruşii, la Kalka, de mongolii lui Djebe și Subutai 
(31 mai 1223), s-a repercutat asupra întregii arii de dominație cumană. În fuga lor spre 
Apus, în căutare de adăpost în regatele creştine, supraviețuitorii marii înfrîngeri 
antrenează şi o parte a hoardelor apusene. Prinsă într-o dublă strînsoare, de la apus şi de 
la răsărit, varianta cumană a „imperiului stepelor“ îşi trăieşte sfîrșitul. 

Evenimentele petrecute în Răsărit şi rapida dezintegrare a Imperiului cuman au 
înlesnit acţiunea Ordinului teutonic în Cumania apuseană. Acum, sub efectul loviturilor 
cavalerilor teutoni, cumanii din aria de acţiune a Regatului ungar încep să se 
convertească84. Intrarea în dependenţă a unei părți a cumanilor, în cadrul unui proces de 
destrămare care cuprinsese ansamblul stăpînirii lor, părea să deschidă larg porţile 
Europei Răsăritene forţelor politico-militare şi influențelor spirituale care înregistraseră 
acest remarcabil succes: Ordinul teutonic, papalitatea şi Regatul ungar. De altminteri, 
anii care separă victoria Ordinului teutonic asupra cumanilor de marea invazie tătară în 
spaţiul carpatic au fost cei mai fecunzi în acţiuni și proiecte legate de expansiunea 
apuseană în Europa Răsăriteană în evul mediu; cruciata şi misiunea de convertire găsesc 
acum, mai mult ca în trecut, un vast cîmp de acţiune în răsăritul continentului. Păgînii şi 
creștinii „schismatici“ din acest spaţiu sînt cuprinși în vastul efort de cucerire teritorială 
şi spirituală pornit din Apus în secolele precedente și ale cărui valuri băteau acum 
puternic în răsăritul continentului. 

Pe cît de însemnat în perspectiva istoriei generale a Europei Răsăritene și Sud- 
estice, pe atit de scurt a fost episodul teutonic în spaţiul carpato-dunărean. În 1225, 
aşadar la numai patrusprezece ani de la așezarea cavalerilor teutoni în Țara Birsei, 
reactivînd un conflict care se manifestase şi în anii precedenţi, regele Andrei II a intrat 
în fruntea unei armate în teritoriile controlate de ei, Ic-a ocupat poziţiile fortificate şi i-a 
izgonit, punînd astfel capăt prezenţei şi dominaţiei Ordinului teutonic în zona Carpaţilor 
Răsăriteni şi Sudici85. Actul regelui Ungariei a prevenit constituirea unui stat propriu al 
Ordinului teutonic, sub autoritate papală, sau, mai degrabă, l-a anihilat în germene. 


% UKB, I, p. 51 și 53. 
85 Ibidem, p. 51. 


34 


Un pas însemnat în procesul de desprindere de sub autoritatea regatului a fost 
respingerea de papa Honoriu, la 12 decembrie 1223, a încercării episcopului transilvan 
de a atrage Ordinul teutonic sub jurisdicția sa și hotărîrea lui de a-l trece direct sub 
jurisdicția Romeit6. Dependenţa episcopală de Roma și de o instanță ecleziastică 
superioară celei a regatului însemna însă emanciparea de autoritatea acestuia într-un 
sector esenţial al vieţii publice. Dar tendinţa de desprindere din regat nu avea să se 
oprească la această limită; un an mai tirziu, la 30 aprilie 1224, papa Honoriu III 
răspundea afirmativ la cererea cavalerilor teutoni de a lua Țara Bîrsei și teritoriile de 
„dincolo de munţii de zăpadă“ sub jurisdicţia şi „în proprietatea bisericii apostolice“87. 
Hotărârea papei însemna însă, cum s-a observat, constituirea unui stat al Ordinului, 
cu rosturi de cruciată și misiune catolică în imensele teritorii pe care părea să le deschidă 
acţiunii sale destrămarea puterii cumane. 

Încercarea Ordinului teutonic de a-şi crea un Stat propriu în spaţiul carpato- 
dunărean, sub emblemă papală, a provocat reacţia intransigentă a regalității ungare, 
care înțelegea să păstreze pentru sine beneficiul cuceririlor realizate de teutoni pe baza 
unui privilegiu regal şi cîştigurile încă mult mai mari care puteau fi obținute în viitor, 
din această bază de acţiune. În iunie 1225, scrisoarea papei Honoriu III către Andrei II 
consemnează reprobator faptul împlinit al intrării oștii regale, condusă de rege însuşi, în 
teritoriile Ordinului teutonic și confiscarea lor??. 

Înfruntarea dintre regele Andrei II şi papa Honoriu III cu privire la drepturile 
teutonilor asupra teritoriului cuprins de ei în cursul şederii în Ţara Bîrsei — înfruntare 
care a continuat şi sub urmaşii lor — a fost una din multiplele manifestări ale efortului 
papalității, ajunsă la maximum de putere şi prestigiu, de afirmare a concepției 
teocratice, de a-și constitui un sistem de state direct dependente de ea. În cazul 
Ungariei, în raport cu momentul teutonic din istoria Țării Bîrsei şi a Cumaniei, 
încercarea a sfîrșit printr-un eșec. Episodul teutonic s-a încheiat repede în spaţiul 
carpato-dunărean, dar prin urmările sale a influenţat puternic evoluţia situaţiei în 
teritoriile carpato-dunărene. 

Înaintarea victorioasă a cavalerilor teutoni în teritoriul sud și est-carpatic a 
contribuit hotărîtor la anihilarea dominaţiei cumane în această regiune. Oricare a fost 
mobilul inițial al transferării unui detașament al Ordinului teutonic în spaţiul carpato- 
dunărean, rezultatul acestei iniţiative a fost înlocuirea hegemoniei cumanilor nomazi 
printr-o formaţie statală de tip cruciat, căreia i-a urmat apoi o formulă de organizare 
politică dependentă de Regatul ungar. Pentru statul vlaho-bulgar aceasta a însemnat 
dispariţia unei forţe vecine protectoare şi înlocuirea ei printr-o realitate politică potenţial 
ostilă. Această nouă realitate, ea însăşi segment al alteia mai largi, a constituit un factor 
de presiune permanentă asupra statului Asăneștilor. Prin contribuţia la modificarea 


86 UKB, I, p. 24—25. 

87 Ibidem, p. 29. 

88 F, Schuster, Die Ursache der Vertreibung des Deutschen Ordens aud dem Burzenlande, în 
„Siebenbürgische Vierteljahrschrift“, 61, 1938, p. 47—51; H. Petri, Zur Entstehung der Stadt Câmpulung, în 
„Süddeutsches Archiv“, 14, 1971, p. 52—53; v. şi N. Iorga, Studii și documente cu privire la istoria 
românilor, I—H, Bucureşti, 1901, p. X—XI. 

8? UKB, I, p. 36—38. 

politicii acestuia, noua realitate creată în spaţiul carpato-dunărean a asumat un rol 
însemnat în consolidarea și supraviețuirea Imperiului latin de Constantinopol şi astfel, în 
viziunea papalității, în sprijinirea „cruciatei în Țara Sfintă“. 


Amenințarea din nord şi încadrarea statului Asăneştilor în alianţa 
puterilor catolice (1213 — 1230)%. Începînd cu al doilea deceniu al secolului XIII, 
presiunea Regatului ungar asupra statului vlaho-bulgar a sporit considerabil și s-a 
exercitat pe un front mult mai larg decât pînă atunci. La vechea zonă de contact și 
competiție pe cursul Dunării, între Belgrad şi Branicevo, și pe valea Moravei, s-a 
adăugat acum teritoriul Cumaniei apusene cuprins treptat în aria de expansiune a 
Ordinului teutonic şi apoi a Regatului ungar; un aliat permanent al statului Asăneștilor a 
fost astfel înlocuit în Cîmpia munteană şi în sud-vestul Moldovei printr-o forţă care îi era 
ostilă. 

Aproape concomitent cu începuturile activităţii Ordinului teutonic împotriva 
cumanilor e înregistrată prima operaţie militară a Regatului ungar în direcţia Vidinului, 
prin Oltenia. La o dată situată între 1211 şi 1213, o oaste transilvană, în alcătuirea căreia 
se aflau sași, români, secui şi pecenegi, a înaintat, sub conducerea comitelui Ioachim, 
în direcţia Vidinului, în sprijinul ţarului Boril, convertit la alianţa cu puterile catolice 
sau pregătit să o primească. Boril se afla în fața unei opoziții politice puternice, 
declanșată fără îndoială de noile tendinţe ale politicii sale externe şi interne totodată. 
Răsculaţii controlau Vidinul și erau sprijiniți de cumani. Comitele Ioachim, susținut 
poate şi de o altă oaste regală venită de-a lungul Dunării, a avut de înfrînt mai întîi 
trupele cumane sosite „din Cumania“, sub conducerea a trei căpetenii cumane, în 
ajutorul cetăţii amenințate, iar apoi a luat cu asalt Vidinul, pe care „l-a restituit în 
mîinile lui Boril Asan“ („Burul Ascenus'%971. 

Realităţi însemnate ale istoriei regiunii sînt aduse la lumină de informațiile 
cuprinse în diploma regală care consemnează faptele de arme ale comitelui Ioachim; iată 
cîteva dintre ele. 

Cu expediţia comitelui Ioachim, Oltenia apare pentru prima oară în orizontul 
politicii regale ungare, după ce, la sfîrşitul secolului anterior, expansiunea regatului 
atinsese linia Carpaţilor Meridionali în regiunea Sibiului”. La rîndul său, Vidinul, 


% În lipsa unor lucrări speciale cu privire la politica sud-est europeană a Ungariei sub ultimii 
Arpadieni în secolul XIII, v. B. Hóman, Geschichte des Ungarischen Mittelalters, II, passim. 

91 Textul diplomei regale din 23 iunie 1250 la I. Kukuljevic, Regesta documentorum regni 
Croatiae, Dalmatiae et Slavoniae saec. XIII, în „Starine“, 27, 1895, p. 28—29; traducerea română în DIR, C, 
I (1075—1250), Bucureşti, 1951, p. 338—-341. Anul probabil al expediției e 1213; v. P. Nikov, Istoriia na 
Vidinskoto kniajestva, p. 10. Pentru trecerea oştii comitelui Ioachim prin Oltenia, v. P. P. Panaitescu, 
Introducere la istoria culturii românești, Bucureşti, 1969, p. 258—259. Actul dezvăluie existența, la această 
dată, a unui comandament regal cuprinzînd sudul Transilvaniei, în care fuseseră încorporate şi unitățile 
militare ale românilor și pecenegilor din regiune; frontul era întregit, la cotul Carpaţilor, de cavalerii teutoni. 
Pe acest larg front, care a forțat trecătorile, s-a exercitat în anii următori presiunea asupra cumanilor și a 
aliaților lor. 

92 Stăpînirea regatului se extinsese în sud-vestul Transilvaniei spre trecătoarea Oltului şi Țara 
Oltului încă de la sfîrşitul secolului XII; v. Geschichte der Deutschen auf dem Gebiete Rumäniens, |, 
Bukarest, 1979, p. 28—29. 

centrul sud-dunărean cel mai însemnat pe segmentul oltean al fluviului, apare din nou, 
după rolul ce-i fusese atribuit în vremea cînd se aflase sub dominaţia bizantină, ca 
obiectiv al unei operaţii militare a regatului; e de fapt începutul unui șir îndelungat de 
acţiuni similare întreprinse de trupele Regatului ungar pentru controlul direct sau 
indirect asupra Vidinului, şir care avea să se prelungească pînă la declinul puterii și 
prăbuşirea Regatului ungar sub turci. 

Transformarea Vidinului într-un obiectiv de durată al politicii balcanice a 
Regatului ungar a contribuit la rolul deosebit pe care l-a asumat orașul în cadrul celui 
de-al doilea țarat, acela anume de centru al unei formaţii cu tendinţe autonomiste, care 
avea să evolueze pînă la constituirea sa și a porțiunii de ţară pe care o domina într-un stat 
deosebit. Acest rol al Vidinului își are explicaţia în însemnătatea sa strategică — punct 
de apărare pe Dunăre, la capătul unei însemnate căi de comunicaţie terestră — și 
comercială. Controlul direct sau indirect pe care l-a exercitat cu intermitențe asupra 
acestui centru oferea Regatului ungar o legătură mai lesnicioasă cu regiunca Sofia, 
așadar cu drumul care ducea la Filipopol, Adrianopol și Constantinopol; lupta pentru 
Vidin a fost, în politica Regatului ungar, manifestarea tendinței sale de expansiune în 
sud-estul european în direcția Constantinopolului. 

Presiunea exercitată din nou asupra statului Asăneștilor de Ungaria, direct, pe 
linia Dunării, în regiunea Belgrad-Vidin, indirect, prin Ordinul teutonic în teritoriile 
transcarpatice, a fost așadar unul din factorii importanţi ai modificării cursului politicii 
acestuia sub Boril”5. Prins între cele două fronturi ale cruciatei, potrivit cu ameninţarea 
din 1205 a papei Inocenţiu III, ţarul a fost silit să se adapteze realităţilor și să cedeze; e 
posibil că în realizarea acestui rezultat rolul principal să fi revenit nu victoriilor, 
însemnate și ele, ale cruciaților din Constantinopol, ci Regatului ungar al lui Andrei II. 
Anterioritatea păcii încheiate de regele Ungariei cu Boril față de pacea celui din urmă cu 
împăratul Henric e unul din argumentele care pledează în favoarea acestei interpretări; 
rolul din ce în ce mai important atribuit în anii şi deceniile următoare de papalitate 
Regatului ungar în efortul de salvare a Imperiului latin și de înlăturare a adversităţilor 
care îi amenințau existenţa, e alt indiciu al acestui raport în influenţa exercitată de cele 
două puteri catolice asupra orientării politicii statului vlaho-bulgar în această etapă a 
evoluţiei sale. În 1214, cel mai târziu, Boril a încheiat pace şi alianță cu cruciații din 
Constantinopol"4, eveniment care a succedat înțelegerii sale cu Ungaria. Un sistem de 
alianțe matrimoniale cu latinii din Constantinopol și cu Regatul ungar a consolidat noua 
direcţie politică adoptată de ţar, care s-a asociat apoi acţiunilor militare ale noilor săi 
aliaţi. Cu încetarea ostilităților statului vlaho-bulgar față de Imperiul latin și cu 
încadrarea sa în alianţa puterilor catolice, influenţa cruciatci și a papalității în Europa 
Sud-estică atinge punctul culminant. 


93 Potrivit lui B. Hóman, Geschichte, II, p. 12—13, înainte de a se împăca cu Boril, Andrei II l-a 
combătut pe țar, în cooperare cu împăratul Henric al Constantinopolului, în timpul ultimelor sale campanii 
împotriva statului vlaho-bulgar. 

94 Pentru data acestui eveniment, v. G. Cankova-Petkova, Bălgaria pri Assenevţi (Bulgaria în 
timpul Asăneștilor), Sofia, 1978, p.98—99. 

Poziţia statului vlaho-bulgar în raporturile cu cele două puteri catolice e încă 
insuficient lămurită?5; sigur e însă că presiunea ungară asupra Bulgariei avea să rămînă 
în tot cursul secolului XIII un factor important al relațiilor internaţionale în sud-estul 
Europei. Forţa de constrîngere a acestei presiuni se constată și din faptul că loan Asan 
II, care l-a înlăturat prin luptă pe Boril şi părea chemat să se identifice cu reacția forţelor 
tradiţionaliste, a continuat timp de cel puţin zece ani politica predecesorului său. Mai 
mult încă, legătura ţaratului cu Regatul ungar s-a consolidat în prima etapă a domniei lui 
loan Asan II prin căsătoria acestuia cu fiica regelui Andrei II, care i-a adus cu titlu de 
zestre mult rîvnita regiune Sirmium”. În primăvara anului 1221, noul împărat al 
Constantinopolului, Robert de Courtenay, venind din Ungaria, a trecut prin Bulgaria 
spre Constantinopol pentru a-și lua în primire imperiul””. Faptul ilustrează apartenenţa 
lui loan Asan II la frontul catolic care domina încă, la această dată, sud-estul Europei. 

Raporturile de cooperare între Andrei II și loan Asan II s-au prelungit pînă spre 
sfîrşitul deceniului al treilea cînd au cedat locul unui antagonism puternic. Geneza 
acestui antagonism e departe de a fi satisfăcător lămurită; sigur e însă că ea s-a aflat în 
legătură cu noua fază a luptei pentru succesiune la conducerea Imperiului latin deschisă 
de moartea împăratului Robert de Courtenay (Circa ianuarie 1228) și, într-un sens mai 
larg, a luptei pentru controlul și chiar moștenirea acestuia. Incepind de acum şi tot mai 
insistent în anii următori, loan Asan II dă curs ambiţiei sale de a se institui protector al 
Imperiului latin și, cînd acest ţel a eșuat, de a prelua direct controlul asupra acestuia. 
Folosind prilejul vacanței la tron la Constantinopol, Ioan Asan II a propus baronilor 
latini căsătoria fiicei sale Elena cu moștenitorul tronului, Balduin II, propunere a cărei 
perfectare i-ar fi asigurat o poziţie importantă între factorii de decizie ai imperiului’? 


Lupta pentru dominație la Constantinopol şi evoluţia situaţiei la Dunărea 
de Jos (1230—1241)%. Declinul rapid al Imperiului latin după moartea lui Henric I şi, 


95 Mai tirziu, cînd loan Asan II a părăsit Unirea cu Roma, intrînd în conflict atît cu Imperiul latin 
cît şi cu Ungaria, papa Grigore IX a întreprins investigaţii pentru a stabili căreia din cele două puteri catolice îi 
revenea „de drept“ stăpînirea asupra statului vlaho-bulgar pe care l-a condamnat la dispariție; v. mai jos p. 47. 

% P, Nikov, Istoriia na Vidinskoto kniajestva, p. 10; neîndoielnic în același timp a fost pusă la cale 
şi căsătoria fiicei lui loan Asan JI cu fiul lui Andrei II, viitorul rege Bela IV; acesta avea însă să repudieze 
cîțiva ani mai tîrziu căsătoria care îi fusese impusă. Continuarea politicii lui Boril sub loan Asan II, în primul 
deceniu al domniei, e subliniată şi de A. D. Vasileva, Les relations, p. 76—77. 

97 Căsătoria fiicei lui Andrei II cu loan Asan II fusese probabil contractată încă din 1219; cf. 
Hurmuzaki, I, p. 66—68; cf. C. I. Jirecek, Geschichte der Bulgaren, Prag, 1876, p. 247. Perfectarea 
căsătoriei a avut loc în 1221, cu prilejul trecerii lui Robert de Courtenay prin Ungaria şi Bulgaria spre 
Constantinopol. O dată cu fiica sa, Andrei II i-a cedat lui loan Asan II, cu titlu de dotă, regiunea Belgrad— 
Branicevo. Cu acest preț, Ioan Asan II a confirmat alianța cu Ungaria şi Imperiul latin; A. D. Vasileva, Les 
relations, p. 18—79. 

9% J. Longnon, L'Empire latin de Constantinople, p. 170. 

% Cu privire la evenimentele legate de această fază a luptei pentru controlul Constantinopolului şi 
pentru negocierile dintre Imperiul de Niceea, loan Asan II și papalitate, v. A. Meliarakes, 'IOTop1o toù 
Baoveiov Mç Nxalag kat tod Aconordrov thig Hneimov (1204—1261), Atena, Leipzig, 1898, p. 
256—320; D. M. Nicol, The Fourth Crusade and the Greek and Latin Empires (1204—1261), în The 
Cambridge Medieval History, IV, 1. The Byzantine Empire, Cambridge, 1966, p. 275—329; G. Cankova- 
Petkova, Gniechisch-bulgarische Bündnisse in den Jahren 1235 und 1246, în „Byzantino-Bulgarica“ III, 
1969, p. 49—79; I. Tamanidis, Byzantine-bulgarian ecclesiastical relations during the reigns of Ioannis 
Vatatzis and Ivan Asen II, up to the year 1235, în „Cyrillomethodianum“, III, 1975, p. 28—52. 

îndeosebi, în deceniul 1221—1230, în urma loviturilor primite din partea statului epirot 
în expansiune spre răsărit, a modificat considerabil datele raporturilor internaţionale în 
sud-estul Europei, cu însemnate repercusiuni și în nordul Peninsulei Balcanice şi la 
Dunărea de Jos. 

Înaintarea masivă a statului epirot în teritoriile stăpînite de latini în Macedonia 
și Tracia, cucerirea Tesalonicului de succesorul lui Mihai Angelos, Teodor, proclamat 
împărat în 1224, părea să deschidă calea restauraţiei greceşti la Constantinopol de către 
noua putere în ascensiune. Perspectiva nu putea lăsa indiferente celelalte două puteri 
care aspirau la dominație asupra Strimtorilor: statul Asăneștilor — eliberat de 
ameninţarea din sud — și Imperiul din Niceea. Concurența celor trei puteri care aspirau 
să preia succesiunea la Constantinopol — dintre care două aveau să fie eliminate din 
concurență în decurs de un deceniu după încununarea imperială a lui Teodor la 
Tesalonic — și lupta dintre aceste forţe și cele sprijinitoare ale cruciatei au dominat 
relaţiile internaţionale în sud-estul Europei de-a lungul îndelungatei agonii a Imperiului 
latin. Lupta împotriva latinilor din Constantinopol şi alianțele pe care le-a prilejuit, 
realizate sub semnul reacției anticatolice şi al unităţii ortodoxe, au intensificat coloratura 
ideologic-confesională a confruntărilor din Peninsula Balcanică în secolul XIII. 

Amenințarea din direcţia Epirului i-a determinat pe baronii latini să accepte, 
într-o primă etapă, oferta lui loan Asan II, care încerca să se insinueze cu mijloace 
paşnice la conducerea Imperiului constantinopolitan. Încercarea lui Ioan Asan II de a-și 
realiza ţelurile de politică externă în cooperare cu Constantinopolul latin, a cărui 
protecţie tindea să o asume, l-a adus în conflict cu împăratul Teodor, care se pregătea să 
restaureze în avantajul său Imperiul bizantin100. Dar la Klokotnitza, unde oastea sa a fost 
zdrobită de cea a lui loan Asan II (9 martie 1230), noul împărat, luat prizonier, şi-a 
văzut spulberate velecităţile imperiale. Preluînd cea mai mare parte a teritoriilor acestuia, 
țarul controla acum un vast complex de stăpîniri teritoriale care se întindeau de la 
Adriatica, la Egee şi Marea Neagră!0!; el a devenit în același timp suzeranul fratelui lui 
Teodor, Manuel Comnenul, despot al Tesalonicului și stăpîn peste ceea ce putuse salva 
din stăpînirea fratelui său. Tot cu sprijinul ţarului a fost instalat la conducere în Serbia, 
Vladislav, în locul fratelui său, Ştefan Radoslav!02. 

Întemeiat pe marea sa victorie şi pe excepţionalul spor de putere și prestigiu pe 
care aceasta i l-a adus, o dată cu vastele teritorii smulse statului epirot, loan Asan II 
manifestă la rîndul său veleități imperiale exprimate categoric în titlul de „ţar al 
bulgarilor și grecilor“ adoptat după Klokotnitza. El revendică acum tutela asupra 
Imperiului latin, iar încuscrirea proiectată cu familia imperială constantinopolitană i-ar fi 
îngăduit să-și consolideze influenţa la Constantinopol. 

Inscripţia în care ţarul a înregistrat victoria de la Klokotnitza aminteşte nu 
numai marea extindere a puterii sale pe seama statului epirot, dar și dependenţa latinilor 


100 G, Cankova-Petkova, Griechisch-Bulgarische Bündnisse, p. 51—62; aceeași, Bălgaria pri 
Assenevți, p. 114. 

101 Ibidem. 

102 Ibidem, p. 116—117. 

din Constantinopol de puterea lui!%. Din situaţia de forță prinsă în cleștele puterilor 
catolice din Constantinopol şi din Ungaria, statul Asăneștilor a devenit fulgerător cea 
mai mare putere din sud-estul european și, prin forța lucrurilor, a ameninţat din nou 
existenţa Imperiului latin. 

Paradoxal însă, victoria de la Klokotnitza în loc să-l apropie l-a îndepărtat pe 
loan Asan II de țelul său!%. Încă înainte de 1230, Apusul catolic se hotărîse să dea un 
alt protector moștenitorului încă minor al Imperiului latin, în persoana lui Jean de 
Brienne, soluţie mai în spiritul cruciatei în problema deschisă de moartea lui Robert de 
Courtenay. Potrivit convențiilor, noul împărat avea să guverneze imperiul pînă la 
moarte; lui avea să-i succeadă Balduin II, care urma să se căsătorească cu fiica lui Jean 
de Brienne!®. 

Hotărirea cuprindea în germene conflictul cu Ioan Asan II, nu numai pentru că 
proiectul său de a deveni factor hotărîtor la Constantinopol era astfel spulberat, dar mai 
ales pentru că reînvigorarea puterii latine la Strîmtori — preconizată o dată cu alegerea 
lui Jean de Brienne — avea să atragă inevitabil o gravă contestaţie teritorială cu statul 
Asăneștilor în Tracia şi Macedonia. Deși smulse direct statului epirot, teritoriile 
contestate aparținuseră anterior Imperiului latin şi nu puteau să nu fie revendicate de 
acesta. Această întorsătură a evenimentelor părea destinată să readucă raporturile dintre 
Imperiul latin și statul Asăneștilor la stadiul în care se aflaseră pe vremea lui Ioniţă. În 
situaţia creată de aceste împrejurări s-a redeschis și conflictul dintre Regatul ungar și 
Statul Asăneștilor, înfruntare care a provocat noi însemnate modificări în spaţiul carpato- 
dunărean. 

Cronologia evenimentelor e imprecisă, succesiunea lor şi interacțiunea dintre 
iniţiativele Regatului ungar, în contextul cruciatei, și cele ale lui Ioan Asan II nu pot fi 
riguros determinate, pe baza informaţiei disponibile; în schimb, direcţiile generale ale 
conflictului se pot urmări cu relativă claritate. 

Pentru a sprijini cruciata la Constantinopol și vastul ei program de recuperări 
teritoriale în Europa și Asia Mică!%, înscris în acordul dintre Jean de Brienne şi baronii 
latini, papa Grigore IX a făcut apel și la Ungaria, a cărei cooperare era decisivă pentru 


103 Dependenţa „frîncilor“ din Constantinopol de puterea sa și îngrădirea teritorială a Imperiului 
latin e categoric afirmată de Ioan Asan II în cuprinsul inscripției din biserica Cei patruzeci de mucenici din 
Timovo, închinată victoriei sale împotriva Epirului; v. textul inscripției la G. Cankova-Petkova, Bălgaria pri 
Assenevţi, p. 116. 

104 I, Tamanidis, Byzantine-bulgarian ecclesiastical relations, p. 32. 

105 Negocierile dintre Jean de Brienne și baronii latini au început în ultimele luni ale anului 1228 și 
s-au încheiat în 1229; v. textul învoielii în Hurmuzaki, I. p. 109—110; ake ediţii, indicate de J. Longnon, 
L'Empire latin de Constantinople, p. 170. Pentru cronologia negocierilor între baronii latini și loan Asan II şi 
pentru sensul lor, v. A. D. Vasileva, Les relations, p. 81—83. 

106 „Et sciendum est quod in voluntate regia erit capere quod maluerit, pro heredibus, sive vel 
totam terram que ultra brachium, sicut tenent vél unquam tenuerunt greci et latini, vel totam terram quam 
tenent Comiano usque ad pertinentias de Dimos et de Adrianopoli, et totum ducatum de Filipopoli, quisque 
eum teneat, et totam terram de Sclave, et illam que fuit de Straces, excepto illo, quod Assanus inde tenet, et 
excepto regno Thessaloniceno“; Hurmuzaki, I,, p. 109 (data corectă e 1229). Punerea în aplicare a unui astfel 
de program făcea inevitabil conflictul cu Ioan Asan II, chiar dacă convenţia prevedea respectarea teritoriilor 
stăpinite de țar dincolo de frontierele amintite. 

reușita operaţiei. Sosirea noului împărat la Constantinopol şi noile acţiuni ale Ungariei în 
spaţiul carpato-dunărean au deschis un scurt interval de iniţiativă a cruciatei în sud-estul 
european. 

În primăvara anului 1231, Grigore IX ia hotărîrea de a îndruma spre Imperiul 
latin, acum „încolţit de adversarii săi“, pe cruciații din Ungaria care se angajaseră să 
lupte în Țara Sfîntă. Potrivit recomandării papale, aceştia urmau să-l asiste pe noul 
împărat în efortul său de apărare a imperiului și de restaurare a poziţiilor sale!0. Deşi 
adversarii care amenințau să sugrume imperiul nu sunt nominalizați de papă, e 
neîndoielnic, cum s-a observat, că el „îi desemna cu totul evident pe bulgari“!9%8. 
Semnalul transmis de papă cercurilor conducătoare ale Ungariei a fost receptat şi 
executat cu zel de acestea. 

Nici împrejurările imediate și nici momentul acțiunii ungare nu ne sunt 
cunoscute. Opţiunea cercetătorilor în ceea ce priveşte anul declanșării ostilităţilor şi al 
ofensivei Regatului ungar împotriva lui loan Asan II oscilează între 1230, 1231 şi 
1232109. Anul 1230 pare prea timpuriu dacă se ține seama de coordonarea între acţiunea 
ungară și cea a latinilor din Constantinopol. Pare mult mai probabil ca atacul ungar să se 
fi produs în următorii doi ani, poate în două etape: una care a adus Belgradul și 
Branicevo sub control ungar!!0; a doua, în urma căreia, după un atac nereușit împotriva 
Vidinului, s-a constituit Banatul de Severin, în 1232 sau la începutul anului 1233111. 

Ordinul papal din 21 martie 1232 către episcopul de Cenad de a aduce sub 
ascultarea Romei pe episcopii de Belgrad şi Branicevo!!? — în caz de refuz de supunere 
din partea titularilor în funcţie ai celor două scaune episcopale acestea urmau să fie 
supuse episcopiei de Sirmium — presupunea un context politic modificat în aceste 
regiuni, iar modificarea a fost urmarea unei acţiuni politico-militare care a schimbat 
datele situaţiei politice a regiunii. Modificarea a fost situată cu drept cuvînt între data 
îndemnului papal la cruciată în sprijinul Imperiului latin şi data scrisorii papale care 
dispunea revizuirea statutului diocezelor Belgrad şi Branicevo, așadar între 9 mai 1231 


19 Hurmuzaki, I}, p. 119. 

1% V, Gjuzelev, Das Papstum und Bulgarien im Mittelalter (9.—14 Jhr.), în „Bulgarian Historical 
Review“, V, 1957, 1, p. 46. 

1% În 1230 situează începutul acțiunii ungare C. Auner, Episcopia catolică a Severinului, în 
„Revista catolică“, II, 1913, p. 47; idem, Episcopia Milcoviei, ibidem, I, 1912, p. 548 şi B. Hóman, 
Geschichte des Ungarischen Mittelalters, II, p. 34; pentru anul 1231, cel mai probabil, optează P. Nikov, 
Istoriia na Vidinskoto kniajestva, p. 10—11; în 1232 fixează atacul Al. Tăutu, Le conflit, p. 393. 

110 V, scrisoarea papei Grigore IX către episcopul de Cenad, din 21 manie 1232, prin care îi 
fixează termen de aducere la supunere față de practicile Bisericii romane a episcopilor de Belgrad și 
Branicevo, dependenţi şi înainte de această dată de Roma, în cadrul legăturii stabilite de Asănești cu 
papalitatea; aceşti „episcopi bulgarorum“ urmau să fie asimilați acum și sub raportul ritualului; Acta Honori IHI 
(1216—1227) et Gregorii LX (1227—1241), ed. Al. L. Tăutu, Vaticano, 1950, p. 231. Tot în favoarea anilor 
1231 sau 1232 pledează şi data apelului adresat de papa Grigore IX ierarhiei ecleziastice superioare din 
Ungaria în favoarea ajutorării Imperiului latin de Constantinopol, în cooperare cu Jean de Brienne (9 mai 
1231). 

111 Şt. Ştefănescu, Bănia în Țara Românească, Bucureşti, 1965, p. 19—20. Actul care 
consemnează prima dată instituția banatului de Severin e din 10 august 1233; Hurmuzaki, I,, p. 126. 

112 V, nota 110. 

şi 21 martie 1232113. Potrivit unuia din exegeţii recenți ai evenimentului, acest din urmă 
act a fost în același timp indiciul şi urmarea „desfacerii de fapt a Unirii Bulgariei cu 
Biserica romană“114. 

În acest scurt interval, concomitent sau în succesiune, Regatul ungar a 
întreprins Şi. alte acţiuni militare și politice tinzînd să extindă și să consolideze poziţiile 
saie spre sud, în direcţia statului Asăneștilor. Un atac împotriva Vidinului, atestat de o 
diplomă regală din 1235, dar care a avut loc cîţiva ani mai devreme, s-a încheiat prin- 
tr-un eşec!!5. Dar dacă Regatul ungar a eșuat în această încercare de a-și asigura un 
punct de control militar la Vidin, în schimb el a fost în măsură să-și consolideze 
considerabil poziţiile nord-dunărene. În 1233 apare menţionat un ban de Severin, indiciu 
cert al existenţei unei structuri militare pe porţiunea olteană a Dunării!!$, instituită în 
același interval 1231—1232, în contextul noii faze a înfruntării cu Bulgaria. În numai 
cîţiva ani după aceasta un şir de acte papale relevă intensa activitate misionară a 
călugărilor dominicani în Oltenia, „Ţara Severinului“, indiciu nou al cuprinderii 
acesteia în aria de influenţă a Regatului ungar!!7. 

În aceeași vreme, mai exact în 1233, e atestat și titlul nou de „rex Bulgarie“ și 
„rex Cumanie“ în titulatura regelui Ungariei!18, semn nu numai al noii faze a ostilităților 
bulgaro-ungare dar şi al unor realităţi politice modificate, îndeosebi în teritoriile sud și 
est carpatice cuprinse sub denumirea de Cumania, în aria de dominație a Regatului 
ungar după anihilarea puterii cumane. În lumina acestor constatări nu poate apărea ca 
rod al întîmplării nici faptul că în 1231—1234 Ordinul teutonic își revendică din nou 
drepturile în Ţara Bîrsei și Cumania și că, solicitată de cavalerii înșiși, papalitatea 
redeschide acest dosar printr-un şir de intervenţii pe lîngă regele Ungariei, zadarnice de 
altminteri!!9. Încă și mai concludentă în această privință este reorganizarea vieţii 
bisericești a românilor dinlăuntrul Cumaniei, contestarea legitimităţii episcopilor lor și 
hotărîrea papală de a supune ierarhia ecleziastică românească episcopului catolic al 
provinciei. Măsura, asemănătoare ca direcţie şi semnificaţie cu decizia din 1232 
privitoare la episcopii de Belgrad şi Branicevo, a fost consecinţa situaţiei politice 
modificate și în Cumania în urma războiului dintre Regatul ungar și statul Asăneștilor. 
Ea tindea să suprime o veche stare de lucruri, potrivit modelului aplicat în teritoriile 
dependente de Regatul ungar după 1204120. 


113 Im Herbst 1231 und Frühjahr 1232, fiel der ungarische Thronfolger, der künftige Bela IV. 
(1235—1270), mit einem Heer in das nord-westliche bulgarische Territorium ein“; V. Gjuzelev, Das 
Papstum, p. 46. 

114 „Die faktische Lösung der Union Bulgariens mit der römischen Kirche durch Ivan Assen I. 
erfolgte hauptsächlich aus politischen Gründen, die mit dem illoyalen und offen feindseligen Verhalten des 
Papstums, des lateinischen Kaiserreichs und Ungam in Zusammenhang standen“, ibidem, p. 46—47. 

115 Hurmuzaki, I, p. 133—137. 

116 Íbidem, p. 126. 

117Ibidem, p. 153—155. 

118 Ibidem, p. 127, 133, 143; autenticitatea documentului care cuprinde titlul de „rex Bulgarie“ a 
fost contestată, nu însă cu argumente decisive, după opinia noastră. 

19 UKB, I, p. 52, 53, 55—57, 58— 60. 

120 Vom reveni asupra politicii Regatului ungar în raport cu ierarhia bisericească răsăriteană din 
hotarele sale în capitolele următoare. 

Politica bisericească a regalității ungare în teritoriile supuse controlului ei şi 
subordonarea episcopiilor recent intrate în dependenţa sa față de ierarhia catolică din 
regat și de Roma au avut un corespondent în politica bisericească a lui Ioan Asan H în 
vastul imperiu pe care îl controla. Noua politică bisericească a fost urmarea desprinderii 
sale progresive din obedienţa romană şi a apropierii sale de Niceea, care a acceptat în 
cele din urmă să recunoască Patriarhia din Tîrnovo, consfințind pe această cale 
independenţa statului vlaho-bulgar!Z1. 

Cea mai semnificativă dintre măsurile lui loan Asan II premergătoare rupturii 
deschise de Roma și care o prevesteau îndeaproape a fost înlocuirea în teritoriile recent 
cucerite a ierarhilor bisericeşti favorabili catolicismului sau chiar direct numiţi de 
Patriarhia din Constantinopol, aşadar „latinofroni“, prin ierarhi dependenţi de biserica 
din Tîmovo!22. Cunoscută printr-un izvor hagiografic, măsura era nu numai o 
manifestare de „suveranitate“ — revendicarea dreptului de a numi ierarhia ecleziastică 
— dar şi o înfruntare a concepţiei şi politicii papalității. Întăptuit la o dată imposibil de 
determinat cu precizie, dar în limitele intervalului 1232—1234, actul s-a încadrat în 
reacţia anticatolică generală a lumii ortodoxe balcanice în aceşti ani!2%5. 

Un moment important în pregătirea acestei reacţii a fost sosirea unui 
reprezentant al Patriarhiei din Niceea în Peninsula Balcanică, cu misiunea de a restaura 
unitatea lumii ortodoxe şi de a constitui un front anticatolic, preludiu al marilor operaţii 
militare preconizate de loan Vatatzes împotriva latinilor din Constantinopol!2%. 
Contactele iniţiate de exarhul Christophor cu prelaţii bulgari şi încercarea sa de a-l 
determina pe loan Asan II în 1233 să restabilească legăturile cu Patriarhia greacă, prin 
trimiterea unui candidat la scaunul metropolitan din Tîrnovo, spre a fi consacrat de 
patriarhul Germanos II, ilustrează măsura efortului desfășurat de Imperiul din Niceea 


121 Pentru „restaurarea“ patriarhiei bulgare, în acord cu Niceea, v. G. Cankova-Petkova, Bălgaria 
pri Assenevţi, p. 121—123 (cu bibliografia chestiunii); v. şi C. Andreescu, Reacţiuni ortodoxe în contra 
catolicizării regiunilor carpato-dunărene în prima jumătate a secolului al XIII-lea, în BOR, 56, 1938, p. 
710—779. 

122 Adaosul la traducerea greacă, din secolul XVII, a vieții Sf. Paraschiva explică în acest fel — 
„ôtù tÒ Aatıvoppoveiv“ — înlăturarea unor episcopi din aceste regiuni; G. Cankova-Petkova, Griechisch- 
bulgarische Bündnisse, p. 57. Se pune, fireşte, întrebarea dacă măsura nu s-a aplicat întregului complex de 
teritorii stăpînite de Ioan Asan II, inclusiv baza teritorială originară a statului vlaho-bulgar. 

123 Acţiunea poate fi pusă în legătură cu evenimentele petrecute în Epir în 1232. Într-adevăr, în 
primăvara acestui an a fost brusc întreruptă misiunea încredințată, din toamna anului 1231, de despotul 
Manuel mitropolitului Gheorghe Bardanes, aceea anume de a întreprinde negocieri cu papalitatea în vederea 
unirii bisericii sale cu Roma. Între timp, căpetenia epirotă şi-a schimbat orientarea politică, propunînd 
autorităților din Niceea alianţă şi oferindu-le supunere ecleziastică; cf. M. Roncaglia, Les freres mineurs et 
l'église orthodoxe au Xlil-e siècle (1231—1274), Le Caire, 1954, p. 23—25. Un indiciu direct cu privire la 
izgonirea clerului latin nu ne-a parvenit decît din Tracia, ulterior însă — circa 1234 — evenimentelor 
menționate din Epir, v. scrisoarea din 27 martie 1244 a papei Inocențiu IV către un ierarh, în favoarea 
episcopului de Apros, care „„...Grecis et Blacis occupantibus episcopatum ipsius per novem ferre annos in 
multe paupertatis angustia, exilium, sicut asserit, sit perpessus...“; Les registres d'Innocent IV, ed. E. Berger, 
t. I, Paris, 1884, p. 123 (nr. 725). 

124 |. Tamanidis, Byzantine-bulgarian ecclesiastical relations, p. 33, 42—46. 

pentru a netezi calea acţiunii militare pe care o pregătea!25. Încercarea era prematură, 
deoarece loan Asan II revendica pentru biserica sa independenţa, întruchipată într-o 
patriarhie autonomă, revendicare pe care Niceea nu era dispusă să o satisfacă!26, Totuși, 
faptul că negocieri se purtau în această privință — şi ele aveau curînd să fie încununate 
de succes — e indiciul stadiului avansat al evoluţiei lui Ioan Asan II spre restaurarea 
ortodoxiei şi spre ruptura deschisă de Roma!27. Această tendință avea de altminteri să 
provoace în sînul bisericii din Tiîrnovo puternice tensiuni, care însă nu ne sunt decît vag 
cunoscute. 

Alianţa încheiată de Ioan Asan II și loan Vatatzes în a doua jumătate a anului 
1234 sau în primele luni ale anului 1235 a fost urmarea eșecului celor doi parteneri de 
a-și asigura controlul la Constantinopol prin negocieri cu cruciații sau cu papa. 
Papalitatea s-a opus tot atît de ferm tentativei lui loan Vatatzes de a obține, în schimbul 
unirii cu Roma, cedarea Constantinopolului!28, pe cît de categoric dejucase încercarea 
lui loan Asan II de a se insinua la conducerea Imperiului latin prin intermediul legăturii 
matrimoniale între fiica sa şi Balduin II. Candidaţi succesiv repudiaţi de lumea catolică 
de la moștenirea Imperiului latin, cei doi suverani nu au mai avut altă soluție decît să-și 
coordoneze ostilitatea comună față de cruciați și de confesiunea lor; după negocieri 
prelungite şi eșecuri repetate, țarul din Tirnovo și basileul din Niceea au reușit să 
depăşească piedicile considerabile care se opuseseră pînă atunci reconcilierii lor. 

Evident, reconcilierea a impus ambelor părți renunțări dificile. loan Asan II a 
fost silit să abandoneze aspiraţia sa de a domina Constantinopolul şi tot ceea ce era 
legat, în proiectele sale, de acest obiectiv, concesie gravă dar absolut necesară pentru a 
menţine, cu concurs bizantin, marile câştiguri teritoriale obținute după 1230 şi pentru 
a-şi consolida stăpînirea prin recunoașterea independenței din partea Niceei, într-o 
vreme cînd ruptura de Roma era fie consumată, fie pe cale de a se desăvîrși. De partea 
sa, loan Vatatzes a renunțat la obiecțiile sale anterioare cu privire la autonomia bisericii 
din Tîrnovo, derogare majoră de la programul imperial tradiţional al Bizanțului, întrucît 
confirma independenţa statului creat de răscoala AsăneştilorI29. 

Cu preţul acestor concesii s-a realizat „alianța ortodoxă“!30. Încheierea alianţei, 


125 I. Tamanidis, Byzantine-bulgarian ecclesiastical relations, p. 42 şi urm.; autorul trage însă 
concluzia greşită că loan Asan ÎI era în 1233 deja reconciliat cu biserica din Niceea; mai corect în această 
privință, G. Cankova-Petkova, Gnechisch-bulgarische Bündnisse, p. 57—58. 

126 Ibidem, p. 58. 

127 Ibidem. 

128 Pentru negocierile dintre emisarii papali şi loan Vatatzes, v. M. Roncaglia, Les frères mineurs, 
p. 23—84. 

129 Pentru opoziția unor ierarhi greci la recunoașterea independenței bisericii din Tîmovo, v. G. 
Cankova-Petkova, Griechisch-bulgarische Bündnisse, p. 51—58. 

130 Prin „alianță ortodoxă“ se înțelege cooperarea statelor balcanice de tradiție religioasă bizantină 
împotriva fie a puterilor catolice şi a efortului de dominație spirituală a papalității, prin intermediul acestora, 
fie, din secolul XIV, împotriva turcilor, dar chiar și în această a doua variantă, alianţa ortodoxă nu era decîi o 
altemativă la cea dintii, întrucît ea prevedea coalizarea puterilor ortodoxe pentru a face față primejdiei 
otomane, fără apel la ajutorul Apusului şi fără concesia indispensabilă obținerii acestuia. „Alianța ortodoxă“ 
presupunea o concesie fundamentală din partea Bizanțului: recunoașterea independenței ecleziastice și implicit 
şi politice a celorlalte state ortodoxe. 

consacrată potrivit tradiţiei medievale printr-o încuscrire, a precipitat operaţiile militare 
pe scară mare!51. 

„Alianţa ortodoxă“ încheiată între Ioan Asan II și Vatatzes a readus primejdia 
sub zidurile Constantinopolului. În cele din urmă, acţiunile terestre şi navale ale coaliţiei 
'antilatine au putut fi dejucate, împăratul Jean de Brienne şi flota venețiană dovedindu-se 
capabili să reziste asaltului celor doi suverani „schismatici“ coalizaţi, î în Cursul anului 
1235. Dar forţele locale ale latinilor nu erau suficiente pentru a face faţă unci presiuni 
prelungite a țarului de Tirmovo şi a basileului din Niceea, legaţi acum printr-o afinitate 
spirituală regăsită!%2. Şi, din nou, papalitatea a făcut apel la regele Ungariei!33. Scurt 
timp după lansarea apelului, papa l-a somat pe loan Asan II să se desfacă din alianţa cu 
Niceea, ameninţindu-l în caz contrar cu excomunicarea. 

Despresurarea Constantinopolului, asediat în comun de loan Vatatzes și loan 
Asan II, nu însemna și eliminarea primejdiei care ameninţa existenţa Imperiului latin. 
Înlăturarea acestei primejdii presupunea fie desfacerea „alianţei ortodoxe“ şi aducerea 
membrilor ei în obediența Romei, fie anihilarea lor. În aceste direcţii s-a desfăşurat 
politica papalității și a forțelor politice pe care le controla. 

Cele două direcţii ale politicii papale s-au manifestat clar încă din cursul anului 
1236, pentru a deveni mai evidente în anii următori. Încă de la începutul anului, papa 
Grigore IX îndreaptă apeluri în diverse părți ale Europei pentru a declanșa un nou flux 
de cruciați în direcţia Constantinopolului. La 16 ianuarie 1236, papa trimitea un emisar 
în Franţa „pro negotio Imperii Constantinopolitani“, cu misiunea de a-i determina pe 
cruciați să-și împlinească aici angajamentul de cruciată, adăugînd că Veneția se arată 
dispusă să acorde „tuturor transport gratuit“!34, Cîteva zile înainte, papa recomanda 
ierarhiei ecleziastice a Ungariei să îndrume spre Constantinopol pe cei care asumaseră 
angajamentul cruciatei!35. În cursul aceluiași an însă, în speranţa de a-l recîştiga pe loan 
Asan II, Grigore IX comunica arhiepiscopilor de Calocea şi Strigoniu că l-a „sfătuit“ pe 
ţar să se desprindă din alianţa cu excomunicatul Ioan Vatatzes şi să înceteze atacurile 


13 „Anno Domini MCCXXXIV. Frater Jordanus Ordinis Praedicatorum magister, missus ad 
praedicandum Sarracenis, obiit in Poru Maris. Illo tempore, duo principes Grecorum Vastachius et Duxanus, 
pacem invicem facientes, contra Imperium constantinopolitanum bellaverunt“; în continuare e relatat apelul la 
Apus pentru ajutor, Cronica mănăstirii Sfintul Petru din Senon, la P. Rian, Exuviae sacrae 
constantinopolitanae, Il, Geneviae, 1878, p. 249. Anul 1235: „Imperator del Zagora Joanni Vatacio, qui se in 
Acolino colligeret, scribit, ut secum parentelam faciat, et Latinos a parte Orientali invadat et ipse idem faciat 
a parte Occidua; et ob hoc Joannes imperator Constantinopolitanus et Theophilus Zeno pro Venetis Potestas 
nuncios Duci mittunt, qui potentiam Grecorum exponunt, et celere subsidium ad communes expensas 
implorent...“ Andreae Danduli Chronicon venetum, în L. Muratori, Rerum Italicarum Scriptores, vol. XII, 
Mediolani, 1728, col. 349. 

132 V, scrisoarea papei Grigore IX către regele Bela IV al Ungariei: „Nam sicut pro ceno 
didicimus, Vatacius et Assanus schismatici, nuper inter se iniquitatis inito federe, terram carissimi in Christo 
filii nostri..., imperatoris Constantinopolitani illustris, cum maxima Grecorum multitudine hostiliter 
invadentes et capientes Gallipolim... et deinde in forti manu Constantinopolim obsidentes eam credebantur 
capere...“. Urmează relatarea victoriei terestre și navale a latinilor, Hurmuzaki, I}, p. 139—140. 

133 Ibidem, p. 139—140. 

1% Les registres de Grégoire IX, LII (1235—1239), ed. L. Auvray, Paris, 1907, col. 232—233, 
nr. 2909. 

135 Ibidem, col. 233, nr. 2911. 

împotriva latinilor, cerîndu-le, în cazul în care acesta nu se va supune, să-l excomunice 
„pe el şi pe toţi sprijinitorii săi“136. Cum situaţia Imperiului latin nu s-a ameliorat în 
lunile următoare, la sfîrșitul anului 1236 noi chemări la cruciată erau îndreptate în 
diverse regiuni ale Europei, cu justificarea, devenită loc comun în apelurile papale ale 
acestei vremi, că salvarea Imperiului latin de Constantinopol e o etapă însemnată a 
realizării obiectivului suprem al cruciatei și că, dimpotrivă, pierderea 
Constantinopolului ar constitui o lovitură fatală şi pentru speranța de recîștigare a 
Ierusalimului!37. 

Fapt semnificativ, în aceste din urmă apeluri, expediate la începutul lui 
decembrie 1236, inamicul vizat e doar loan Vatatzes; omisiunea lui loan Asan II din 
aceste texte e unul din indiciile evoluţiei acestuia, ca efect al presiunii şi amenințărilor 
papale. Tendinţa aceasta avea să se accentueze în cursul anului următor. 

Moartea lui Jean de Brienne în martie 1237 şi perspectivele noi pe care le 
deschidea l-au determinat pe loan Asan II să întreprindă o nouă încercare de a obține un 
rol important în conducerea Imperiului latin, cu concursul papalităţii!38. Răspunzînd 
unei iniţiative a lui loan Asan II, Grigore LX îi trimite un legat apostolic pentru a discuta 
cu el probleme legate de situaţia Imperiului latin („... ad tractandum cum eo de statu 
Imperii et civitatis Constantinopolitane...). Pentru a crea o atmosferă favorabilă 
legatului său, papa nu uită să-i amintească lui loan Asan II că cruciații se pregătesc în 
număr mare să pornească în sprijinul Imperiului latin. Ca dovadă a reintegrării de către 
el a frontului catolic și a revenirii la obedienţa romană, papa îi cere să acorde sprijin 
împăratului constantinopolitan, Balduin II, care urma să pornească din Occident, unde 
se afla, pentru a-și lua în stăpînire imperiul!*%9. Consecvent cu politica de asociere a 
Ungariei la realizarea programului său sud-estic și conştient, pe temeiul experienţei de 
pînă atunci, că presiunea Regatului ungar îndeplinea o funcție moderatoare asupra 
statului Asăneștilor și că, la nevoie, putea deveni din nou un instrument eficient de 
percuție, papa l-a informat pe Bela IV despre misiunea legaţilor trimişi la loan Asan și 
loan Vatatzes, care de altminteri aveau să treacă prin Regatul ungar spre destinaţia 
lor!%0. Cum însă rezultatul acestor tratative era incert, Grigore IX a continuat în cursul 
anului 1237 să pregătească ajutoarele cruciate pentru Constantinopolul latin a cărui 
situaţie nu a încetat să rămînă foarte precară!41. 

Iluzia readucerii lui loan Asan II în obediența Romei nu a durat decît puţin 
timp, astfel încît de la sfîrșitul lunii ianuarie 1238, papa, informat neîndoielnic despre 


136 Les registres de Grégoire LX, LII (1235—1239), ed. L. Auvray, Paris, 1907, col. 391, nr. 3156 
(actul e din 25 mai 1236). 

137 [bidem, col. 512, nr. 3395 şi 3396. 

138 Pentru conjunctura politică creată de dispariția lui Jean de Brienne, v. G. Cankova-Petkova, 
Griechisch-bulgarische Bündnisse, p. 62 şi V. Gjuzelev, Das Papstum und Bulgarien, p. 48. 

139 Scrisoarea papei adresată „nobili viro Assano domino Blachorum et Bulgarorum“, în 
Hurmuzaki, I,, p. 159—160. La aceeași dată, Grigore IX se adresa și lui loan Vatatzes cerîndu-i să înceteze 
ostilitățile împotriva Imperiului latin, în sprijinul căruia — vestea papa — s-a pregătit „un număr infinit de 
cruciați“; Les registres de Grégoire LX, 1. II, col. 659—660, nr. 3693. 

140 Hurmuzaki, I}, p. 161—163. 

141 Les r&gistres de Grégoire IX, t. II, col. 805, 807, nr. 3944, col. 839—840, nr. 4012, col. 852, 
nr. 4025, 4026. 

noua întorsătură a evenimentelor în sud-estul Europei — reînnoirea alianţei dintre loan 
Asan și loan Vatatzes — a fost silit să reia acţiunea de salvare a Imperiului latin, nu cu 
mijloacele diplomaţiei ci cu cele ale armelor. Şi din nou, pentru a înlătura ameninţarea 
care apăsa din nord, dinspre statul Asăneștilor, asupra Constantinopolului, papalitatea a 
făcut apel la Regatul ungar. Mai mult decît oricînd, acum, în noua criză a Imperiului 
latin, Roma a considerat indispensabilă intrarea în acţiune a Regatului ungar, iar acesta, 
în persoana titularului demnităţii regale în acea vreme, Bela IV, a înţeles să 
convertească în avantaje teritoriale și politice excepţionale nevoia de ajutor, stringent 
resimțită de papalitate. Nicicînd corelaţia între politica răsăriteană a papalității și 
interesele Regatului ungar, legate de expansiunea sa în Peninsula Balcanică, nu au 
apărut mai evident decît în împrejurările declanșate de reeditarea „alianţei ortodoxe“ la 
sfîrşitul anului 1237 şi la începutul anului 1238. 

Cererile formulate de Bela IV papei Grigore IX pentru a pune în mişcare forţa 
militară a regatului său împotriva lui loan Asan II exprimă atit situaţia excelentă pe care 
i-o crease celui dinții evoluţia evenimentelor cît şi hotărîrea sa de a trage integral foloase 
din ele. 

Silită să renunţe la prudența manifestată pînă în această vreme faţă de statul 
Asăneştilor, pentru a-l menţine sau readuce în orbita ei, papalitatea a ridicat acum 
zăgazul pe care îl opusese pînă atunci în calea aspirațiilor Regatului ungar de cucerire în 
direcția Bulgariei. Declarîndu-l „schismatic“ și protector de „eretici“ pe loan Asan II, 
papa proclama, la 27 ianuarie 1238 cruciata împotriva lui, învestindu-l cu această 
misiune pe Bela IV!42. Acceptind fără modificări esenţiale condiţiile acestuia, papa 
aplică formula „injustei posesii““ — e vorba de cea deţinută de „schismatici“ şi „eretici“ 
— lăsată să fie ocupată sau „dată în pradă“ celor desemnaţi pentru a stîrpi răul, în cazul 
de faţă beneficiarul era regele Ungariei, autorizat de hotărîrea papală de a lua în 
stăpînire teritoriile lui loan Asan II împotriva căruia proclamă cruciata!%. Pentru a 
înlătura concurenţele din calea aspirațiilor Regatului ungar, evident tot la iniţiativa lui 
Bela IV, papa solicită împăratului latin de Constantinopol să renunţe la eventualele sale 
pretenţii asupra teritoriilor lui Ioan Asan 111%. Mai mult încă, întrucît Bela IV îi ceruse 
să-l învestească cu calitatea de legat apostolic, cu dreptul de a institui o nouă organizare 
ecleziastică în teritoriile cucerite, papa se conformează revendicării, lăsîndu-i latitudinea 
de a desemna el însuşi, din rîndurile clericilor superiori ai regatului său, un legat, care 


142 „De quorum numerus perfidus est Assanus qui... receptat in terra sua hereticos et defensat, 


quibus tota terra ipsa infecta dicitur et repleta... Venerabilibus fratribus nostris... Strigoniensi et... 
Colocensi archiepiscopis..., episcopo Perusino apostolicae sedis legato et universis episcopis per Ungariam 
constitutis nostris damus litteris in mandatis, ut contra dictum Assanum ct terram suam predicent verbum 
crucis, illam crucesignatis... indulgentiam concedentes, que conceditur transeuntibus in subsidium terre 
sancte...“; Hurmuzaki, I}. p. 167. 

143 „Nos enim de omnipotentis Dei misericordia et beatorum Petri et Pauli apostolorum ejus 
auctoritate confisi, tibi et universis vere penitentibus et confessis, qui tecum laborem istum in propriis 
personis subierint et expensis, plenam peccaminum veniam indulgemus ac terram eandem exponimus, prout 
statutum est in generali concilio, tibi et aliis catholicis occupandam“; Hurmuzaki, I,, p. 168. 

144 Formal, papa îi cere lui Balduin II să-i comunice eventualele sale pretenții asupra „ţării lui 
Asan“, pentru care acordase lui Bela IV dreptul de ocupare; în fapt, în condiţiile date, solicitarea papală 
imperativă era o cerere de renunțare; Hurmuzaki, I, p. 168—169; în august 1238,Grigore IX se angaja de 
altminteri față de Bela IV să nu acorde nimănui altuia dreptul de a ocupa Bulgaria: „Bulgarie regnum alicui 
concedere non intendimus in tuum preiudicium occupandum'; Hurmuzaki, I,, p. 177. 

avea să fie împuternicit cu atribuţiile largi solicitate de rege!45. Prin hotărîrea papală din 
1238, cruciata și legea ei și-au extins considerabil acţiunea în sud-estul Europei. 
Deosebit de gravă prin consecinţele ei, profunde și durabile, a fost aplicarea principiului 
confiscării bunurilor „schismaticilor“, asimilați cu „ereticii“; acest nou cadru legal avea 
să ofere pretextul și prilejul celei mai vaste acţiuni de deposedare și în general de 
contestare a drepturilor celor care continuau să se menţină în credinţa răsăriteană. 

Ameninţat cu cruciata ungară, ale cărei forţe aveau să fie considerabil sporite 
de sosirea cruciaților din Apus, în frunte cu împăratul latin de Constantinopol, Ioan 
Asan II a cedat din nou; după noi asedii ale Constantinopolului, în cooperare cu loan 
Vatatzes (în 1239 şi 1240), el sfirşește prin a se desprinde din alianţa cu acesta și 
permite oștirilor cruciate să treacă prin țara sa!46. Constantinopolul latin câştiga astfel un 
nou răgaz. 

Rolul Ungariei în evoluţia situaţiei balcanice în timpul lui Andrei II, impactul 
intervențiilor Regatului ungar asupra politicii celui de-al doilea țarat, îndeosebi în 
legătură cu amenințarea pe care acesta o constituia pentru Imperiul latin de 
Constantinopol, a fost exact perceput de oamenii vremii. Mai bine de jumătate de secol 
după moartea regelui, în 1308, autorul anonim al unei Descriptio a Europei Orientale 
destinată să îndeplinească funcţia de îndreptar istoric-geografic pentru acțiunea de 
recuperare a Constantinopolului preconizată în acea vreme de puterile latine, subliniază, 
nu fără exagerare puternică, influenţa exercitată de regele Ungariei asupra Imperiului 
bulgar; „Olim istud imperium (e vorba de Imperiul bulgar) ad imperium 
Constantinopolitanum pertinebat et adhuc pertinere deberet, si esset potens imperator. 
Postmodum autem rex Hungarie Andreas dictum imperium sibi subjecit et per longum 
tempus fuit sub dominio regis Ungariae, vaccillante autem Ungaria, tartari 
preoccupaverunt dictum imperium et fecerunt eum sibi tributarium...“147. Constatarea 
anonimului citat exprimă esenţial, deși îngroșat, rolul rezervat Ungariei de papalitate 
începînd cu Inocenţiu III, ca factor de înfrînare a expansionismului Țaratului Asăneștilor 
în direcţia Constantinopolului. Această funcţie nu s-a limitat la domnia lui Andrei II ci a 
caracterizat şi politica succesorului său; marea invazie tătară din 1241 avea să 
îndepărteze, pentru scurt timp însă, atenţia factorilor politici europeni de la această 
preocupare. 


Cruciata a patra şi schisma răsăriteană!48. Cucerirea Constantinopolului — 
centrul Imperiului bizantin și al confesiunii care s-a dezvoltat în cadrul său, ortodoxia 


145 Hurmuzaki, 1}, p. 175. 

146 V. Gjuzelev, Das Papstum und Bulgarien, p. 49, 50. 

147 Descriptio Europae Orientalis, ed. G. Popa Lisseanu, în Izvoarele istoriei românilor, II, 
Bucureşti, 1934, p. 27. 

148 Textele de bază pentru politica lui Inocenţiu III faţă de Orientul ortodox sunt adunate în vol. 
Acta Innocentii PP. IlI (1198—1216), ed. Th. Haluscynskyi, Vaticano, 1944, şi în volumele cuprinzînd actele 
următorilor papi, citate mai jos. Principalele lucrări privitoare la această temă vastă sunt: P. L'Huillier, La 
nature des relations €cclEsiastiques grEco-latines après la prise de Constantinople par les croisés, în vol. Akten 
des XI. Intemationalen Byzantinistenkongresses, München, 1958, p. 314—320;, W. de Vries, Innozenz III. 
und der christliche Osten, în „Archivum Historiae Pontificiae“, 3, 1965, p. 87—126; A. J. Andrea, Pope 
Innocent III; R. L. Wolf, The organization of the Latin Patriarchate of Constantinople (1204—1261). Social 
and administrative consequences of the latin conquest, în vol. Studies on the Latin Empire of Constantinople, 
London, 1976 (VR). 

răsăriteană sau, în viziunea papalității şi a întregului Apus latin, „schisma greacă“ — a 
oferit Romei un cadru aparent ideal pentru împlinirea unuia din obiectivele principale ale 
programului ei universal, reunirea celor două biserici sub egida sa. 

Efortul de lichidare a schismei răsăritene și de restaurare a primatului Romei 
asupra bisericii bizantine şi a celor derivate din ea a fost una din manifestările de 


căpetenie ale papalității reformatoare și unul din obiectivele esenţiale ale programului ei 
unitar de guvernare a bisericii şi societăţii. Paralel cu efortul ei sistematic de preluare a 
controlului societăţii apusene, mai întîi al bisericii, prin emanciparea ei de sub tutela 
puterii lumești (,„libertas ecclesiae“), și apoi al acesteia însăşi, papalitatea a urmărit 
reintegrarea Bisericii răsăritene în unitatea restaurată a întregii creştinătăţi. Un puternic 
impuls a cunoscut acest din urmă obiectiv politic în timpul şi ca urmare a cruciatelor 
care, de la sfîrșitul secolului XI, au dat curs forței de expansiune regăsite a Apusului 
catolic. Prin cruciate, influenţa lumii apusene s-a exercitat masiv și asupra Bizanțului, 
silit acum tot mai mult să-și redefinească atitudinea faţă de această lume și de valorile ei, 
îndeosebi cele bisericeşti, în funcţie de noul raport de forţe creat de expansiunca lumii 
occidentale în bazinul răsăritean al Mediteranei. Cruciata și unirea cu Biserica 
răsăriteană au fost manifestări covârșitoare şi îngemănate ale politicii orientale a 
Apusului latin inspirate și controlate de papalitate. 

Încercările repetate ale papalității de a realiza unirea bisericească cu Bizanțul 
prin negocieri, în cursul secolului XII şi în primii ani ai secolului XIII, în contextul 
presiunii crescînde exercitate de cruciată, s-au izbit de refuzul tenace al societăţii 
bizantine de a accepta primatul papal, cu toate condiţiile implicite în această pretenţie şi 
s-au încheiat cu un eșec. Cruciata, presupusă iniţial a fi un factor de apropiere între cele 
două fragmente ale creștinătății, s-a dovedit în fapt un puternic stimulator al opoziţiei 
dintre ele, care a luat cu timpul dimensiunile unui antagonism total. Evenimentul capital 
petrecut în 1204 — cucerirea Constantinopolului de latini — nu a fost decît epilogul 
unei îndelungate etape a înstrăinării Apusului latin și a Răsăritului bizantin și, în același 
timp, punctul de pomire al fazei celei mai acute a acestei înstrăinări. Cucerirea din 1204 
a fost manifestarea cea mai izbitoare a superiorității politice și militare a Apusului faţă 
de Bizanțul în declin rapid; ea a deschis de asemenea vremea celei mai puternice 
ofensive a lumii latine în Europa Răsăriteană și Sud-estică. Cucerirea Constantinopolului 
a oferit papalității un cadru nou, de forță, pentru politica sa de integrare a Răsăritului 
„Schismatic“ în universalismul creştin, sub autoritatea sa supremă. 

Evenimentul l-a surprins în scaunul papal pe Inocenţiu III căruia i-a revenit 
misiunea de a defini politica Romei faţă de Răsăritul ortodox și de problema Unirii în 
noua fază deschisă de intrarea cuceritoare a latinilor în Constantinopol. Inocenţiu III a 
fixat direcţiile generale ale acestei politici, care avea să fic urmată, cu uncle variaţii, şi 
de succesorii săi. 

Pentru Inocenţiu III, adus de rapida succesiune a evenimentelor în Europa 
Răsăriteană după 1204 în repetate rînduri în situaţia de a-şi formula punctele de vedere și 
de a-și fixa atitudinea cu privire la Bizanţ și la confesiunea răsăriteană, cucerirea 
Constantinopolului de cruciați a fost urmarea firească a păcatului „schismei“, aşadar a 
ieșirii progresive a Imperiului de Răsărit şi a bisericii sale de sub obedienţa romană. 
Schisma, păcat major, a lipsit de legitimitate biserica şi statul bizantin, iar urmarea 

firească a acestei situaţii a fost „translaţia“ Imperiului constantinopolitan de la greci la 
latini, printr-o hotărîre a divinităţii!+. 

Pe fundamentul consideraţiilor teoretice cu privire la „translaţia“ puterii în 
Imperiul de Răsărit de la greci la latini, din pricina alunecării în păcatul schismei, s-a 
dezvoltat politica papei față de Biserica răsăriteană şi față de ansamblul de realități 
social-culturale pe care o reprezenta. Această politică nu a fost, în diversele ei 
manifestări concrete, produsul unui sistem dinainte elaborat; ea s-a constituit și s-a 
dezvoltat treptat, în procesul subordonării bisericii sau bisericilor răsăritene faţă de cea 
romană. 

Deşi nu a pomit ca un sistem, politica papei faţă de Biserica răsăriteană s-a 
inspirat totuşi dintr-o idee centrală: aceea anume a subordonării riguroase a creştinătăţii 
răsăritene față de Roma. Aplicarea consecventă a acestei idei dominante a dat o 
remarcabilă coerenţă politicii papalității în problema capitală a reunirii bisericilor, în 
timpul pontificatului lui Inocenţiu III şi al succesorilor săi în scaunul papal în secolele 
XIII și XIV. 

În viziunea lui Inocenţiu III, trecerea Constantinopolului, centrul „schismei“, 
sub control latin trebuia să atragă de la sine şi supunerea întregii Biserici răsăritene faţă 
de Roma!50. După acest eveniment perseverarea în schismă nu mai avea nici un sens, 
atît la centru cît şi la periferie; așadar actul intrării Bizanțului sub dominaţia latinilor 
însemna pentru papă implicit şi readucerea celei de a doua Rome în obedienţa celei 
dintii, de sub autoritatea căreia se sustrăsese prin păcatul schismei. 

Iluzia papei Inocenţiu III avea însă să aibă viaţă scurtă. Rezistenţa îndiîrjită a 
grecilor din teritoriile ocupate de latini faţă de efortul de latinizare, constituirea unor 
centre de rezistență politică greceşti salvate din dezastrul imperiului și care au revendicat 
legitimitatea bizantină, preluînd și moştenirea bisericii constantinopolitane, au silit 
progresiv papalitatea să ia atitudine față de aceste manifestări neașteptate şi să încerce să 
anihileze rezistența. În confruntarea cu această realitate și pe temeiul negocierilor 
anterioare dintre Roma şi Bizanţ, s-au fixat trăsăturile esenţiale ale politicii lui Inocenţiu 
III faţă de biserica bizantină și de celelalte biserici răsăritene. 


149 „Legimus in Daniele propheta, quod est Deus in coelo, qui revelat misteria, ipse mutat tempora 
et transfert regna. Hoc autem in regno Graecorum temporibus nostris videmus et gaudemus impleri, quoniam 
is qui dominatur in regno hominum et cui voluerit dabit illud, Constantinopolitanum imperium a superbis ad 
humiles, ab inoboedientibus ad devotos, a scismaticis ad catholicos, a Graecis videlicet transtulit ad Latinos. 
Sane a Domino factum est istud et est mirabile in oculis nostris. Haec est profecto dexterae Excelsi mutatio in 
qua dextera Domini fecit virtutem ut Sacrosanctam Romanam Ecclesiam exaltaret, dum filiam reducit ad 
matrem, panem ad totum et membrum ad caput...“ scria la 13 noiembrie 1204 papa, într-o scrisoare adresată 
clerului latin din i... Acta Innocentii PP. III, p. 271-—218. Tema reapare des în corespondența lui 
Inocenţiu III; în răspunsul la plîngerea lui Teodor Lascaris care denunța excesele comise de latini la 
Constantinopol, papa, fără a le contesta, atribuia vina principală pentru toate situaţiile create de cucerirea 
Bizanțului schismei grecești: „Licet autem ipsi omnino inculpabiles non existant, per eos tamen Graecos iusto 
Dei iudicio credimus fuisse punitos, qui tunicam inconsutilem Jesu Christi scindere sunt moliti“; ibidem, p. 
347. 

150 A. J. Andrea, Pope Innocent III, p. 423. 

Cum a înţeles Inocenţiu III reintegrarea bisericilor răsăritene sub autoritatea 
Romei? E neîndoielnic că, în ciuda unor ezitări și derogări în privința unor aspecte de 
ritual și a altor concesii minore și temporare, formula de reunificare a bisericilor, aşa 
cum O concepea papa, era aceea a subordonării totale, a latinizării Bisericii 
răsăritene!51, 

Cel mai intransigent s-a afirmat politica papală în raporturile ei cu Biserica 
răsăriteană pe planul dogmei în problema purcederii Sfintului Duh şi din Fiul (filioque). 
Respingerea de greci a acestui punct esenţial din crezul roman a trecut „eroarea“ lor din 
sfera „schismei“ în cea a „ereziei“152. Cu trecerea timpului și pe măsura intensificării 
rezistenţei antilatine, îndeosebi în urma răsturnărilor politice care aveau să reducă 
progresiv sfera influenţei apusene în Europa Răsăriteană și Sud-estică, echivalenţa și 
confuzia dintre cei doi termeni (schismă = erezie), doar implicită în gîndirea lui 
Inocențiu III, avea să cîştige teren pentru a deveni în cele din urmă o formulă curentă!55. 

Cu excepţională vigoare a tratat Inocenţiu III problema subordonării icrarhiei 
Bisericii răsăritene față de Roma și a promovării clerului latin în teritoriile supuse 
controlului cruciaților. În fruntea bisericii constantinopolitane și deci a Imperiului latin a 
fost instituit un patriarh latin, Chiar dacă, în faza iniţială, desemnarea sa a scăpat 
influenţei papale!5%. Încercarea clerului grec de a obţine un patriarh propriu, grec, s-a 
lovit de un refuz categoric din partea Bisericii apusene, ceea ce a determinat, la puţini 
ani după instalarea dominatoare a latinilor la Constantinopol, crearea unei patriarhii 
bizantine în exil, la Niceea, în 1208155. 

Patriarhul latin de Constantinopol era el însuși strict subordonat primatului 
roman, în virtutea doctrinei „deplinătăţii puterii“ („plenitudo potestatis“) papale, în 
raport cu care puterea celorlalţi ierarhi ecleziastici nu avea decît caracter de „asociere“ şi 
de delegaţie !56. 

Atenţie deosebită a consacrat Inocenţiu III și problemei clerului bizantin în 
imperiul recent cucerit și raporturilor dintre acesta și clerul latin. Episcopilor greci li s-a 
cerut să înfăptuiască actul de recunoaștere a primatului Romei și deci a supremaţiei 


151A. J. Andrea, Pope Innocent III, p. 460—461, unde e formulat punctul de vedere cel mai 
întemeiat în această problemă: „To Innocent's mind it was absolutely necessary that the Greeks accept these 
Roman beliefs unconditionnaly. To this end he laboured greatly from 1205 to 1216. Through his own labours 
and those of his papal legates he sought to persuade and to compel, when persuasion failed, the Greeks to 
accept the «true beliefs» of the Roman See“. Potrivit aceluiaşi autor, concesiile minore consimţite de papă 
grecilor în materie liturgică şi de ritual erau cu totul insuficiente pentru a asigura adeziunea acestora; ibidem, 
p. 463. 

152 V, expunerea largă a lui Inocenţiu în problema purcederii Sfîntului Duh în Acta Innocentii PP. 
III, p. 280—282 şi, mai sumar, la p. 415—416; cf. W. de Vries, Innozenz HI., p. 104. 

153 Confuzia deliberată între cele două noţiuni se întrevede încă din textele prin care papa Grigore 
IX l-a investit pe Bela IV cu misiune de cruciată împotriva lui loan Asan II, precum și din alte texte 
contemporane; identificarea schismei cu erezia avea să devină loc comun în secolul XIV. 

15 A, Carile, Per una storia dell'Impero latino di Constantinopoli (1204—1261), p. 218—224; 
pentru istoria patriarhiei latine, v. R. L. Wolff, The Organization of the Latin Patriarchate of Constantinople 
(1204—1261). 

155W, de Vries, Innozenz II., p. 89. 

156 Ibidem, p. 91—97. 

romane. Clerul grec care nu recunoștea supremaţia Romei urma să fie expulzat!S?. 
Pretutindeni ierarhia greacă a fost subordonată celei latine!58. În fruntea tuturor 
arhiepiscopiilor și a celor mai multe episcopii au fost instalaţi ierarhi latini. Episcopi 
greci nu erau admiși decît în diocezele compact grecești!59. În diocezele unde coexistau 
latini şi greci episcopul urma să fie latin, populaţiei greceşti acordîndu-i-se cel mult 
dreptul la un vicar episcopal; cum, canonic, în chip tradiţional, era interzisă o ierarhie 
paralelă în aceeaşi dioceză, interdicție consacrată de Conciliul Lateran IV, posibilitatea 
coexistenţei unui episcop latin și a unuia grec în aceleaşi centre era exclusă!60. Puţinii 
episcopi greci care au acceptat să funcţioneze în aceste condiţii sub autoritatea latină 
erau îndatoraţi să facă periodic vizite la Roma „ad limina apostolorum“161. 

Cum refuzul clerului grec de a accepta noul statut pe care i-l rezerva dominaţia 
latină a devenit tot mai evident, tendința Romei a fost de a substitui progresiv ierarhia 
greacă, inclusiv, în măsura posibilului, preoţii, prin clerici apuseni!2. Cererea 
împăratului Balduin I de a se trimite din Apus „spre părţile constantinopolitane“ călugări 
şi clerici de mir apuseni pentru a consolida în aceste regiuni marele cîştig spiritual 
dobîndit o dată cu instaurarea Imperiului latin a fost salutată şi sprijinită de papă!6. 
Realizarea acestui deziderat urma să accelereze procesul de latinizare a vieţii spirituale 
în teritoriile supuse dominaţiei cruciaților. Ordinul de instalare a clericilor latini în 
bisericile părăsite de greci nu era decît o altă faţă a aceleiași politici; formula deschidea 
larg poarta abuzurilor, expulzării forţate a ierarhilor greci, care urmau să fie înlocuiţi cu 
ierarhi latini!5%. 

Nici viața monahală bizantină, atât de bogată, nu putea scăpa vigilenţei politice 
papale. Monahii greci urmau şi ei să fie constrînși să facă act de supunere față de 
ierarhia catolică, acolo unde nu se supuneau de bunăvoie!55. În unele cazuri, care 
desigur nu au fost rare, deși documentaţia nu e suficient de abundentă pentru a permite 


157 În martie 1210, Inocenţiu III recomanda arhiepiscopului de Atena să încerce să obțină din 
partea episcopului grec de Corint, oraş cucerit de latini, să jure supunere față de Roma; în caz contrar, el urma 
să fie înlocuit cu un prelat latin, desemnat de papă; Acta Innocentii PP. III, p. 375—376. Actul ilustrează cît 
se poate de limpede practica subordonării forţate a ierarhiei ecleziastice bizantine față de curia romană și de 
clerul latin din teritoriile cucerite de cruciați. Pentru interdicţia hirotonisirii preoților greci și latini de episcopii 
greci, v. ibidem, p. 271. 

158 Într-una din scrisorile adresate patriarhului Morosini, Inocenţiu III dispune convocarea repetată 
a episcopilor greci pentru a-i determina la actul de supunere faţă de autoritățile ecleziastice latine; în cazul 
unui refuz repetat, episcopii greci urmau să fie înlocuiţi cu episcopi latini (2 august 1206); Acta Innocentii PP. 
III, p. 318. 

159 jbidem, p. 319. 

160 Ibidem, p. 483—484. 

161 W. de Vries, Innozenz III., p. 107. 

162 Potrivit unuia din cercetătorii recenți ai gîndirii şi politicii lui Inocențiu III, intenţia sa ar fi fost 
„to latinize the Greek Church slowly through a process of careful substitution“; A. J. Andrea, Pope Innocent 
HI, p. 471. 

163 Acta Innocentii PP. iii, p. 303—304. 

164 A, J. Andrea, Pope Innocent III, p. 470. 

165 Ibidem, p. 452—457. 

concluzii certe în această privință, călugării greci erau izgoniți din mănăstiri, iar acestea 
erau preluate de ordinele călugărești apusene1%6. Însăși protecţia acordată de papă unora 
dintre mănăstirile grecești, de pildă acelora de pe muntele Athos, urmărea neîndoielnic 
aducerea lor în obediența Romei!$7. 

O oarecare înclinaţie spre concesie a manifestat Inocenţiu III în problema 
ritualului Bisericii răsăritene şi a practicii ei liturgice. E evident însă că nici în această 
privinţă concesiile nu erau înţelese de papă decît ca un provizorat, care avea să dureze 
atît timp cît era necesar pentru a se realiza adaptarea „grecilor“ la tradiţia ritualului 
apusean. Concepţia de ansamblu, cea care urma să se impună în cele din urmă, a rămas 
şi în această privinţă foarte categoric întemeiată pe principiul înscris într-unul din textele 
juridice fundamentale ale Bisericii romane: „a consuetudine romanae ecclesiae membris 
dissentire non licet“!68, De la această concepție de ansamblu, aplicată în Biserica 
apuseană, au pornit derogările consimţite Bisericii răsăritene în materie de ritual şi 
liturghie, neîndoielnic pentru a înlesni integrarea acesteia în obediența romană. În 
realitate, luările de poziţie ale papei au oscilat în această privinţă între intransigență și 
concesie. 

Solicitat de patriarhul latin de Constantinopol să-şi fixeze atitudinea în 
problemele ritualului bizantin, Inocențiu III se arată ezitant și îndeamnă la prudenţă, 
rezervîndu-și un timp suplimentar de reflecție!S?. Ezitarea lui Inocenţiu III venea, în 
parte, din relativa noutate a problemei ritualului grec pentru curia romană. Pînă la 
cucerirea Constantinopolului de latini, polemica dintre cele două biserici se concentrase 
asupra primatului Romei și a dogmelor fundamentale care le separau. Cu excepţia 
grecităţii sud-italice, care se afla sub jurisdicţia papalității de multă vreme, Roma nu 
cuprinsese încă arii din sfera de influenţă a bisericii bizantine și nu fusese deci pusă în 
situaţia de a rezolva problemele concrete legate de efectuarea serviciului bisericesc. Pînă 
în 1204, dialogul s-a desfășurat la nivelul superior, cu autorităţile supreme ale 
Imperiului bizantin, şi s-a concentrat asupra marilor probleme care generaseră 
controversa şi asupra manifestărilor lor pe planul dogmei. Abia dominaţia directă asupra 
unor întinse teritorii greceşti, inclusiv asupra centrului imperiului cucerit, și contactul 
direct, la nivel local, al ierarhiei catolice cu realităţile practicii bisericeşti bizantine, au 
constrîns papalitatea să reflecteze sistematic și să-şi manifeste punctul de vedere cu 
privire la problemele ritualului Bisericii răsăritene. 

Sensul concesivităţii papale, de asigurare a tranziţiei spre formele ritualului 
roman, reiese din hotărîrea comunicată de Inocenţiu III patriarhului Morosini de a-i 
tolera pe episcopii greci, evident cei care făcuseră act de închinare faţă de Roma și care 
depuseseră jurămîntul corporal, dar care refuzau să accepte ungerea lor „potrivit 


166 Cazul unei mănăstiri din dioceza Tesalonic, ocupată de călugării cistercieni, Acta Innocentii 
PP. III, p. 452—453. 

167 [bidem, p. 454-455; mănăstirile atonite au fost însă puse, ca și celelalte mănăstiri grecești de 
altminteri, sub autoritatea unui supervizor latin; A. J. Andrea, Pope Innocent III, p. 451—452. 

168 A. J, Andrea, Pope Innocent III, p. 469; în spiritul acestei intransigenţe e și afirmaţia papei din 
15 mai 1205: „translato ergo imperio, necessarium est ut ritus sacerdotii transferatur...“ Acta Innocentii PP. 
III, p. 302. 

1% Ibidem, p. 319. 

obiceiului latinilor“. Dar papa adăuga în instrucţia sa că toleranța pe care o manifesta în 
această privinţă se referea doar la episcopii aflați la data aceea în funcție și nu se 
extindea și asupra celor care aveau să fie consacrați în viitor!70. 

Ezitare a manifestat Inocenţiu III și pe plan liturgic, acceptînd în unele 
momente folosirea pîinii dospite!”l. Şi în privinţa formulei grecești a botezului, 
atitudinea lui Inocenţiu III a înclinat spre toleranță!'2. În cele din urmă, la Conciliul de 
la Lateran IV, papa a reconfirmat relativa sa toleranţă cu privire la „moravurile“ și 
„Fiturile“ grecilor, pe care se arăta dispus să le admită, „în măsura în care putem întru 
Domnul“175. 

Retezarea capului schismei, o dată cu instaurarea stăpînirii latine la 
Constantinopol și aducerea centrului rival sub autoritatea Romei, lipsea de sens, în 
viziunea papei, perpetuarea schismei nu numai în Imperiul bizantin dar și în întreaga 
lume răsăriteană a cărei civilizaţie şi credinţă se dezvoltase sub autoritatea Bizanțului. 
Revenirea în sînul Bisericii romane şi a celorlalte biserici care urmau sistemul de 
credințe și rituri ale bisericii bizantine era, potrivit lui Inocenţiu III, urmarea firească şi 
necesară a readucerii sub ascultare a Constantinopolului. Cu deosebită claritate și spirit 
de coerenţă a exprimat acest punct de vedere Inocenţiu III în scrisoarea adresată la 7 
octombrie 1207 clericilor şi laicilor din Rusia Apuseană pe care îi invita să accepte 
supremaţia Romei în virtutea principiului unităţii şi al confirmării părții la regula 
acceptată de ansamblu. Pentru a forţa hotărîrea lor, papa nu uita să evoce soarta grecilor 
care din pricina „rebeliunii“ şi „neascultării“ lor — se înţelege față de Roma — 
„fuseseră daţi spre jaf și în pradă“174. 

Confiscarea bunurilor sau darea lor „în pradă“ era una din pedepsele care îi 
loveau pe eretici pe temeiul canoanelor!75. Treptat, pe măsură ce încercarea de unire a 
eșuat la Bizanţ şi în restul lumii ortodoxe, papalitatea a tins să amalgameze schisma cu 
erezia şi să-i aplice această regulă. Deţinătorii „schismatici“ de stăpîniri — de la 
suverani la simpli feudali — erau consideraţi şi declaraţi „injusti possesores“ și expuşi 
deposedării — la nevoie cu mijloacele cruciatei —, după formula elaborată post factum 
de Inocenţiu III şi aplicată Imperiului de Răsărit. Apartenența la confesiunea răsăriteană 
şi menţinerea în această confesiune devenea, în aria de putere a catolicismului, o 
inaptitudine pentru stăpînirea pămîntului și a privilegiilor care decurgeau din ea. Această 
manifestare a politicii papalității în Europa Răsăriteană avea să aibă consecinţe profunde 
în istoria românească în secolele XIII—XIV. 


170 Acta Innocentii PP. HHI, p. 341 şi 352. 

171 A. J. Andrea, Pope Innocent HI, p. 477. 

172 Sub papii următori şi în secolul XIV problema botezului avea să învenineze profund raporturile 
dintre cele două biserici. 

173 Acta Innocentii PP. III, p. 482. 

174 „Ut autem ad presens de reliquis taceamus, cum Graecorum Imperium et ecclesia pene tota ad 
devotionem apostolicae sedis redierit et eius humiliter mandata suscipiat et oboediat iussioni, nonne absonum 
esse videtur, ut pars toti suo non congruat et singularitas a suo discrepet universo. Praeterea quis scit, an 
propter suam rebellionem et inoboedientiam dati fuerint in direptionem et praedam ut saltem daret eis vexatio 
intellectum et quem in prosperis non cognoverant, recognoscerent in adversis“ (s.n.); Acta Innocentii PP. III, 
p. 335—336. 

175 H, Maisonneuve, Études sur les origines de l'Inquisition, Paris, 1942, p. 170—171. 

Justificarea teoretică şi formulele juridice elaborate de papalitate în vremea lui 
Inocenţiu III şi a succesorilor săi imediaţi au fost un auxiliar al efortului de a extinde 
supremaţia Romei asupra întregului Răsărit ortodox. Prin cadrul de forță creat în 
teritoriile asupra cărora se aștemuse dominaţia lumii latine, prin ameninţarea cu forța în 
ariile expuse acţiunii militare a puterilor catolice — papa Inocenţiu III însuşi a subliniat 
în repetate rînduri cît de favorabilă a fost pentru acţiunea sa de convertire situaţia care a 
rezultat din dominaţia directă a puterilor catolice asupra unor teritorii schismatice —, în 
sfîrșit prin străduinţa misionarilor în cazul regiunilor mai îndepărtate, Roma a încercat în 
această vreme să atragă ansamblul popoarelor de rit răsăritean şi chiar ansamblul 
Europei Răsăritene sub autoritatea sa. 


ROMÂNII NORD-DUNĂRENI FAŢĂ CU EXPANSIUNEA 
REGATULUI UNGAR ŞI CU OFENSIVA CATOLICISMULUI 
PÎNĂ ÎN VREMEA MARII INVAZII TĂTARE (1204—1241) 


În istoria românilor secolul XIII a fost vremea tranziţiei de la formele 
tradiţionale de organizare politică — acelea în care viețuiseră în îndelungatul răstimp de 
hegemonie a popoarelor stepei asupra Europei Răsăritene — la statul de sine stătător, 
care a constituit cadrul general al vieţii politice româneşti în secolele XIV—XIX. 

Dominația apăsătoare și retardatară a stepei în succesivele ei incamaţii a blocat 
timp îndelungat evoluţia societăţii româneşti sau i-a încetinit considerabil ritmul de 
dezvoltare, ca de altminteri al întregului spaţiu pe care l-a cuprins. 

Secole de-a rîndul neamurile care și-au smuls unul de la altul dominaţia asupra 
stepei şi a popoarelor sedentare din marginile ei s-au străduit să-și asigure concursul 
militar al acestora, să le sustragă o parte din produse şi resurse și să exploateze prin 
vămi căile comerciale care le străbăteau teritoriul. Nomazii cuceritori tindeau nu să 
anihileze formele de organizare ale supușilor lor, ci, mai degrabă, să le conserve, 
menţinîndu-le însă în stare de fărîmiţare, pentru a evita constituirea unor grupări de forțe 
amenințătoare pentru propria lor dominație. 

O parte dintre migratorii nomazi s-au integrat în societăţile sedentare pe care le 
dominau, influenţind organizarea lor statală și contopindu-se în elitele lor conducătoare: 
în număr mic şi izolat atît timp cît continuau să exercite dominaţia asupra stepei, în 
număr mai mare cînd se dezintegra stăpînirea unei hoarde din care o parte își căuta 
salvarea în societăţile sedentare învecinate, în vreme ce marea masă se alătura hoardei 
învingătoare. În acest mediu, conservator în toate sensurile, s-au dezvoltat pînă în 
secolul XIII autonomiile politice româneşti, care au asimilat elementele sedentarizate 
desprinse din hoardele în curs de descompunere. 

În secolul XIII însă, societatea românească s-a văzut confruntată cu o situaţie 
inedită, anume aceea creată de noul val de expansiune a Regatului ungar, care a îmbinat 
de acum înainte tendinţa de cucerire şi stăpinire efectivă, de subordonare directă a 
vechilor autonomii româneşti, cu efortul de asimilare confesională a masei populaţiei 
ortodoxe, ca de altminteri şi a popoarelor de alte religii, curs determinat de evoluţia 
politicii papalității față de lumea răsăriteană în urma evenimentelor din 1204. 

Expuse presiunii acestor noi realități, autonomiile politice românești 
tradiționale, atît cele aflate mai de mult sub dominaţia Regatului ungar și încă 
nedislocate de acesta, cît și cele recent intrate în aria sa de hegemonie, au suferit un 
asalt de proporții excepționale. Vechile structuri româneşti, atît cele politice cît şi cele 
ecleziastice, se contractă, sunt diminuate, amputate sau suprimate în împrejurările 
create de acest nou val ofensiv al Regatului ungar, desfășurat în contextul cuprinderii 
Europei Răsăritene în aria cruciatei. În același timp însă, creînd o stare de ameninţare 
extremă, această presiune avea să precipite tendința spre contopire a organismelor 
politice româneşti, într-un suprem efort de a se salva. În ariile extracarpatice, țările 
româneşti aveau să reușească, în cele din urmă unindu-se, să se sustragă dominaţiei 
Regatului ungar. 

Noua situaţie dezvoltată în primele decenii ale secolului XIII a atras societatea 
românească în sfera de acţiune a civilizaţiei Apusului latin, care practica pe scară largă 
înregistrarea scrisă a realităţilor contemporane, în măsură mult mai mare decit lumea 
stepei și chiar decît cea bizantină. Deși încă puţin numeroase şi foarte sumare, mărturiile 
despre românii nord-dunăreni oferă cîteva elemente esenţiale pentru cunoașterea atit a 
stadiului tradițional al organizării lor politice cît şi a formelor noi spre care aveau să se 
îndrepte în a doua jumătate a secolului XIII. Alăturate și mai ales integrate în marile 
procese de istorie universală contemporane, puţinele ştiri despre românii nord-dunăreni 
în acest secol de prefaceri decisive pentru societatea românească îngăduie observatorului 
să surprindă nu numai tiparele ei străvechi de organizare politică dar și involuţia sau 
dispariţia acestora, fie în cadrul unor structuri românești superioare, corespunzătoare 
problemelor puse de evoluţia politică a societăţii europene contemporane, fie în sistemul 
de guvernare al Regatului ungar. 

Deși puţin numeroase, știrile referitoare la extinderea dominaţiei Regatului 
ungar în sudul Transilvaniei, pînă la limita Carpaţilor Meridionali, și la sud de acest lanţ 
muntos, într-o vastă arie acoperită de structuri politice românești, oferă o bază suficientă 
pentru înțelegerea a ceea ce a fost efortul regalității ungare de a cuprinde, la sfîrșitul 
secolului XII și în primele decenii ale secolului XIII, ansamblul lumii românești nord- 
dunărene sub stăpînirea sa. Apare limpede, în lumina izvoarelor vremii, tendința de a 
disloca unităţile politice românești și de a le subordona instituţiilor regalității și forțelor 
pe care se sprijinea aceasta în Transilvania și în afara arcului carpatic. Formulei vechi, 
aplicată desigur în teritoriile anterior intrate în stăpînirea regatului, i s-a adăugat acum, 
cu extremă violenţă, argumentul confesional, extirparea schismei răsăritene. 


Structurile politice româneşti!. Începutul secolului XIII și însemnatele 
transformări pe care le-a introdus în relaţiile internaţionale au surprins socictatea 


1 I, Bogdan, Despre cnejii români, în Scrieri alese, ed. G. Mihăilă, București, 1968, p. 180—206; 
idem, Originea voievodatului la români, ibidem, p. 165—179; D. C. Arion, Cnejii (chinejii români). 
Contribuţii la studiul lor, Bucureşti, 1934; D. Prodan, Boieri și vecini în Țara Făgărașului în sec. XVI— 
XVII, în „ANC“, VI, 1963, p. 161—300; P. P. Panaitescu, Introducere la istoria culturii românești, 
Bucureşti, 1969, p. 242—247; R. Popa, Țara Maramureșului în veacul al XIV-lea, Bucureşti, 1970; idem, 
Structures socio-politiques roumaines au sud de ia Transylvanie au commencement du moyen-âge, în „RRH“, 
XIV, 1975, 2, p. 291—314. 

românească nord-dunăreană într-un stadiu arhaic de organizare politică, caracterizat 
printr-o multitudine de formaţii politice variat consemnate de izvoare. Cel mai adesea 
aceste alcătuiri purtau numele de „ţară“, „terra“ în documentele latine ale cancelariei 
regale sau papale. „Țările“ româneşti din secolele XIII—XIV — faptul s-a observat 
încă demult — nu erau Simple unități geografice, ci entităţi politice şi de drept 
corespunzătoare unui teritoriu2. Componentele principale ale acestor ţări, care adesea 
corespundeau unui cadru geografic natural, erau teritoriul, masa umană sau „poporul“ 
care îl locuia şi structurile lor politice, militare şi ecleziastice. 

Ţările erau organisme care gravitau în sfera de influență a marilor puteri vecine 
sau instalate în spaţiul carpato-dunărean în secolele XII și XIII: Imperiul nomad al 
cumanilor, Regatul ungar și Statul vlaho-bulgar. Surse de provenienţă variată reflectă 
cîteva din elementele mozaicului politic românesc din nordul Dunării. 

Formele tradiţionale de organizare politică românească predominante încă în 
această vreme sunt cnezatul, în accepţia politică a termenului, și voievodatul. Atât 
cnezatul cît şi voievodatul au îmbrăcat de-a lungul evoluţiei lor ascendente și 
descendente situaţii foarte diferite, de la cele mai modeste forme de conducere social- 
politică, aplicate unor microorganisme sociale, la cele mai dezvoltate din cîte cunoștea 
societatea românească în acea vreme; observaţiile care urmează se mărginesc la cele din 
urmă. 

Cnezatul-ţară e potenţarea politică a stăpînirii pămîntului cu titlu feudal; pe 
lîngă beneficiul economic al funcției sale, cnezatul conferea titularului său, individ sau 
grup familial, atribute ale puterii politice — exercițiul justiţiei, uneori al 
comandamentului militar etc. Amplificat prin impuls propriu — extinderea stăpînirii de 
pămînt — sau prin alegere, aşadar printr-un proces de selecţie cnezială, cnezatul în 
forma sa cea mai dezvoltată era puterea politică exercitată asupra unui grup de sate sau a 
unui grup de grupări de sate, în general în cadrul unor regiuni delimitate natural de 
mediul geografic (îndeosebi depresiuni, cursul apelor etc.) Voievodatul era o instituție 
direct politică, rezultat al deiegării atributelor de comandament militar superior de către 
cnejii unui grup de cnezate, asociaţi în exerciţiul funcţiunii lor războinice, şi al celor 
politice legate de acestea. În secolul XIII, atît cnezatul cît și voievodatul erau instituții 
statornicite ereditar în mîinile unor familii, între membrii cărora se făcea alegerea în 
funcţie. Din punct de vedere teritorial, cnezatele și mai ales voievodatele au cunoscut o 
evoluţie variată, manifestată prin extindere sau contracție, în funcţie de hazardul 
succesiunilor, de modificarea situaţiilor politice cte. 

Țările cneziale şi voievodale erau înzestrate cu organizare politică, militară şi 
ecleziastică; în această triplă ipostază le surprind izvoarele vremii. 

Un izvor bizantin, Cuvîntul despre minunile Sfîntului Dimitrie al clericului 
loan Stavrakios amintește, în cadrul relatării luptelor dintre vlaho-bulgari și bizantini, 


2 Gh. I. Brătianu, Sfatul domnesc și adunarea stărilor în Principatele Române, Evry, 1977, p. 32— 
34. 

rolul organismelor politice nord-dunărene pe care le numeşte „micile domnii“ sau 
„stăpîniri“ („ol ukpa owbBevriou“) în luptele din Peninsula Balcanică’. Ştirea 
întregeşte informaţia anterioară a lui Niketas Choniates cu privire la participarea vlahilor 
nord-dunăreni la luptele Asăneștilor cu bizantinii, sugerînd cadrul politic din care a 
decurs acţiunea lor militară la sudul Dunării. 

Informaţiile vagi ale surselor bizantine sunt confirmate de știri similare mult 
mai precise din deceniile următoare, provenind din sfera scrisului latin, care îngăduie 
constatări mai sigure cu privire la organizarea politică românească în prima jumătate a 
secolului XIII. 

Chiar din primii ani ai secolului XIII apare un cnezat-ţară în cuprinsul 
Regatului ungar, cel al „fiilor lui Bela cneazul“ — poate un Bîlea, cum s-a sugerat —, 
semnalat de o scrisoare a papei Inocenţiu III către arhiepiscopul de Calocea. 
Concomitent cu țara fiilor lui Bela cneazul, scrisoarea papți aduce la lumină existenţa 
unei organizaţii bisericeşti, o episcopie, dezvoltată.în cadrul ţării, realitate de tip 
tradiţional pe care ierarhia ecleziastică superioară a regatului se străduia să o aducă în 
propria ei obedienţă: 

„Inocenţiu episcopul, robul robilor lui Dumnezeu, către venerabilul frate 
arhiepiscopul de Calocea, mîntuire şi binecuvîntare apostolică. Am fost înştiințați din 
partea ta că în teritoriul fiilor cneazului Bela (in terra filiorum Beleknese) se află un 
oarecare episcopat pe care, cum nu e supus nici unei mitropolii, vrei să-l aduci la 
ascultarea scaunului apostolic și să-l așezi sub jurisdicția bisericii din Calocea, dacă noi 
îți dăm învoirea noastră în această privinţă. lar noi, încuviinţind dorinţa ta, pe cît putem, 
cu ajutorul Domnului, îţi îngăduim prin autoritatea bisericii de faţă ca, în cazul că cele 
de mai sus sunt adevărate, să ai voie să aduci acel episcopat la ascultarea scaunului 
apostolic și să-l aşezi sub atîrnarea bisericii din Calocea“. Singura rezervă formulată de 
papă era eventuala apartenenţă în trecut a amintitei episcopii de Patriarhia din 
Constantinopol, semn evident că aparținuse anterior Bisericii răsăritene; în cazul 
afirmativ, papa preconiza menţinerea episcopiei în dependenţa noii Patriarhii latine din 
Constantinopolul de curînd cucerit de cruciați“. 

Deși identitatea etnică a familiei cneazului Bela nu e indicată de document, 
faptul că membrii ei aparțineau confesiunii ortodoxe constituie un indiciu în sensul 
originii ei române. În orice caz, documentul dovedește existenţa în Regatul ungar a unei 
„țări“ conduse de o familie cnezială, ţară care era suficient de întinsă pentru a găzdui o 


3 „câte xà od pupă cbevriau, Nyovv ză îxelBev ro Nrowvăf norapod favn, Spunocv kat tv 
'Popaiav Ka Exovpotfov ypac ko torovc“ loannes Siaurakios, 20700 Eu, tå Bobuora tod yov Anuntptov, ed. 
Sp. Lampros, în „Neos Eilinomnimon“, XXV, 1921, p. 211. Teziul citat aparține variantei din secolul XVIII a scrierii lui 
Stavrakios. În textul original sunt enumerate doar popoarele care au participat la operațiile militare antibizantine ale lui 
Joniță: bulgari, „nomazi“, sciți, chazari, romei, albanezi și ruși; FHDR, IV, p. 95. 

4 Acta Innocentii PP. II (1198—1216), ed. Th. Haluscynskyi, Vatican, 1944, p. 300—301; traducerea română 
în DIR, Č, Veacul XI,XII, XIII, 1, p. 29. „Terra“ greşit tradus în document prin „pămînt“. Traducerea l-a indus pe unul din 
exegeții documentului să creadă că e vorba de o „moşie“; Și. Pascu, Voievodatul Transilvaniei, 1, Cluj, 1971, p. 164. 

episcopie, așadar o formă superioară de organizare ecleziastică’. Țara fiilor lui Bela 
cneazul e un exemplu caracteristic de întrupare politică superioară a instituţiei cnezatului 
în secolele XII—XIII, aceea de unitate teritorial-politică supusă dreptului colectiv al 
unei familii cneziale şi cuprinzând în limitele ei o episcopie. 

Supravieţuirea încă în această vreme a unor organisme politice româneşti în 
teritorii demult cuprinse de Regatul ungar e confirmată şi de existenţa, tot la începutul 
secolului XIII, a unui centru de putere românesc, un castru şi un domeniu, în regiunea 
Medieșului, între Satu Mare și Baia Mare, aflate în stăpînirea unei căpetenii române. 
Raporturile acestei căpetenii şi ale „ţării“ în fruntea căreia se afla cu regalitatea ungară, 
așadar statutul lor în cadrul regatului, nu pot fi reconstituite în detaliu din pricina 
laconismului informaţiei târzii, din a doua jumătate a secolului XIV, care le-a înregistrat 
existenţa (v. mai jos p. 73). Dar însăși existența unei asemenea căpetenii și a unităţii 
politice pe care o conducea, ca și cea a țării cneziale a lui Bela cneazul şi a fiilor săi, 
lasă să se întrevadă una din trăsăturile vieţii politice româneşti în teritoriile cuprinse de 
Regatul ungar pînă la mijlocul secolului XIII: continuitatea formelor tradiţionale de 
organizare românească sub autoritatea superioară a regatului. În parte cel puţin, vechile 
formaţiuni politice româneşti şi-au continuat existența, după ce au fost nevoite să se 
supună noii puteri instalate în cîmpia Dunării de Mijloc, de unde şi-a întins treptat 
stăpînirea spre Răsărit. 

În vecinătatea Medieșului se afla Maramureșul sau „Țara Maramureșului“, care 
nu intrase încă în acest timp în aria dominaţiei directe a regatului şi, pe cale de 
consecinţă, în evidenţa cancelariei regale. Cînd acest lucru se va petrece la sfîrșitul 
secolului XIII și, masiv, în secolul XIV, ca urmare a politicii regalității angevine, Ţara 
Maramureșului își va dezvălui larg structurile cnezial-voievodale, al căror stadiu avansat 
presupune o îndelungată evoluţie. 

Atingînd şi depășind linia Carpaţilor Răsăriteni și Meridionali în ultimele 
decenii ale secolului XII şi la începutul secolului XIII cu concursul secuilor, al 
coloniștilor germani și al Ordinului teutonic, Regatul ungar a intrat într-o arie de intensă 
viață românească organizată politic, cu țări cneziale și voievodale neamputate încă de o 
dominație străină directă. Această arie cu care a venit acum în contact Regatul ungar 
reprezintă stadiul cel mai evoluat al vieţii politice românești nord-dunărene. Aici s-a 
angajat înfruntarea de lungă durată care avea să se încheie cu alcătuirea statului 
românesc de sine stătător. Deși vag şi în general mai degrabă aluziv, sursele ne oferă o 


5 În lipsa oricărei indicaţii de loc în documentul papal, încercările de a fixa în spaţiu cnezatul fiilor 
lui Bela cneazul şi episcopia pe care acesta o cuprindea nu pot depăşi stadiul ipotezei; spre Bihor înclină Şt. 
Pascu, Contribuţiuni documentare la istoria românilor în sec. XIII și XIV, Sibiu, 1944, p. 8—9 (cu discutarea 
şi a altor localizări propuse) şi R. Popa, Zur kirchlichen Organisation der Rumänen in Nordsiebenbirgen im 
Lichte des patriarchalischen Privilegiums von 1391, în „Ostkirchliche Studien“, 24, 1975, 4, p. 317 (cu 
referiri la bibliografia mai veche); în favoarea localizării în Sirmium pledează editorul volumului citat de acte 
ale papei Inocenţiu III, p. 99—100; spre Moigrad, unde s-au descoperit chilii și biserici rupestre, întrevede un 
alt cercetător posibilitatea de a localiza amintitul episcopat; M. Rusu, Cetatea Moigrad și Porţile Mezeșului, 
Cluj, 1974, p. 269—279; pentru localizarea în Hunedoara, v. M. Păcurariu, Istoria bisericii ortodoxe române, 
I, Bucureşti, 1980, p. 211. 

imagine asupra realităților politice româneşti între Tîrnave și Carpaţii Meridionali și la 
sud de lanţul Carpaţilor, „munţii de zăpadă“, înainte de marea invazie tătară, pe măsură 
ce acest spaţiu a intrat în aria de hegemonie a Regatului ungar. Două entităţi par precis 
atestate pe versantul nordic al Carpaţilor Meridionali, „Țara Oltului“ şi „Ţara 
Hațegului“. Cea dintîi apare în actele emise în 1222 în favoarea Ordinului teutonic sub 
denumirea de terra blacorum; ea se afla cu ţara românească corespunzătoare de pe 
versantul sudic al Carpaţilor în raporturi imposibil de determinat în această vreme, în 
lipsa absolută de informaţii a izvoarelor, dar care apar la lumină cu toată forţa în secolul 
următor. În cazul celei de a doua țări, cea a Hațegului, legătura politică cu realitatea 
românească corespunzătoare la sudul lanţului muntos e atestată documentar în vremea 
însăși cînd ea a fost desfăcută ca urmare a politicii regalității ungare (v. mai jos p. 79-80). 

Alte entități româneşti în aceeași arie sud-transilvană, a căror existenţă şi 
involuţie se întrevede în secolul XIII, se aflau la apus și la răsărit de „Țara Oltului“, cea 
dintii, la apus, e gruparea de sate românești din fosta „pădure a românilor şi 
pecenegilor“, ocupată în mare măsură de sașii care și-au fixat centrul la Sibiu (grup, în 
frunte cu Amlaşul, care avea să reapară la suprafață în secolul următor, în cadrul 
negocierilor dintre regii Angevini și domnii Ţării Româneşti); cea de a doua, la răsărit, e 
însemnata realitate etnică românească din ceea ce a devenit „Țara Secuilor“ (terra 
Siculorum), unde în cursul secolului XIII românii sunt încă un factor militar însemnat. 

Structura politică a societăţii românești la sud şi, în parte cel puţin, la răsărit de 
Carpaţi, în prima jumătate a secolului XIII se poate reconstitui în datele cele mai 
generale pe temeiul a două acte de însemnătate capitală: scrisoarea din 14 noiembrie 
1234 a papei Grigore IX către viitorul rege Bela IV, text care tindea să statueze regimul 
bisericesc al românilor din episcopia cumană, şi privilegiul acordat de Bela IV la 2 iunie 
1247 cavalerilor ioaniţi aduși la Dunărea de Jos pentru a suplini puterea militară a 
regatului, greu încercată de invazia tătară€. Deşi ulterior invaziei tătare, actul din 1247 
are şi o valoare retrospectivă, după cum se vede din referinţa de anterioritate pe care o 
cuprinde. Într-adevăr, cînd fixează regimul celor două organisme politice româneşti sud- 
Carpatice rămase în stăpînirea românilor, actul regal adaugă lămurirea deosebit de 
însemnată sub raport cronologic: „aşa cum le-au stăpînit aceştia <=românii> și pînă 
acum“ (prout iidem hactenus tenuerunt). Referinţa priveşte neîndoielnic deceniul care a 
precedat invazia tătară, cînd regalitatea își impusese suzeranitatea asupra acestui spaţiu 
şi i-a statuat pentru prima oară regimul; la data emiterii diplomei în favoarea ioaniţilor, 
teritoriile amintite urmau în parte să fie readuse sub autoritatea regală, prin mijlocirea 
cavalerilor. 

Diploma cavalerilor ioaniți surprinde o realitate politică complexă în Oltenia, 
„Ţara Severinului“, alcătuită din cnezate și un voievodat. Actul amintește două cnezate 
(kenazatus), al lui loan și al lui Farcaș, și un voievodat cnezial, al lui Litovoi (terra 
kenazatus Lytuoy woiauode). Această din urmă „ţară“ era un cnezat al cărei cneaz — 
sau familie cnezială — fusese învestit cu calitate voievodală, care îi conferea autoritate 


6 Textul scrisorii papei Grigore IX către „regele“ Bela, „primul născut al regelui Ungariei“ Andrei 
II, în Hurmuzaki, Î,, p. 132—133 şi în DRH, D, I, p. 20—21; cel al diplomei acordate cavalerilor ioaniţi de 
Bela IV în 1247, în Hurmuzaki, I,, p. 249—253 și în DRH, D, 1, p. 21—28. 

Superioară asupra altor cnezate, nemenţionate de diplomă. Între „țările“ anterior 
dependente de voievodatul lui Litovoi se afla și „Ţara Hațegului“ (terra Harszoc), 
desprinsă la această dată, dacă nu chiar înainte, din legătura tradiţională cu voievodatul 
oltean. Probabil rupte de sub aceeași autoritate au fost şi cele două cnezate menţionate 
de diplomă, cel al lui Ioan şi cel al lui Farcaș. 

Situaţia din „Ţara Severinului“ ilustrează cel mai limpede formele de 
organizare politică a românilor în prima jumătate a secolului XIII, aceea a cnezatelor- 
„tări“ subordonate unui voievodat care le grupa sub autoritatea sa fără însă a le fi 
încorporat încă într-un organism politic unitar. Aceeași situaţie domnea la stînga Oltului, 
unde însă Diploma ioaniţilor nu amintește decît „ţara lui Seneslau voievodul românilor“ 
(terra Seneslai woiavode Olacorum). Celelalte organisme politice românești, cnezate şi 
eventual voievodate, din Cumania, subordonate înainte de invazia tătară direct regelui 
sau centrelor de putere care îl reprezentau în teritoriile transcarpatice pierdute la această 
dată sunt trecute sub tăcere de Diploma ioaniţilor. Dar şi aici existența lor e 
neîndoielnică, atit la sud cît și la răsărit de Carpaţi «a e atestată indirect de organizaţiile 
militare şi bisericești ale românilor din aceste terin'rii, organizaţii cunoscute din cîteva 
ştiri de însemnătate deosebită. Înainte însă de a anu''/a aceste ştiri se impune constatarea 
că cele două voievodate, al lui Litovoi și al lui Seneslau, atinseseră un grad de putere 
suficient de însemnat pentru a sili regatul să le respecte autonomia. Ele deveniseră 
subiecte de drept internaţional, se aflau în raporturi de alianță cu Regatul ungar, în 
forma specifică epocii a relaţiilor feudale, şi apoi cu Ordinul cavalerilor ioaniţi, căruia 
regalitatea ungară i-a transferat după 1241 „drepturile“ sale în teritoriile transcarpatice. 

Convergente cu informaţiile Diplomei cavalerilor ioaniţi, deși diferite prin 
esenţa lor, sunt datele referitoare la pluralismul structurilor politice românești la răsărit 
de Olt, în Cîmpia munteană şi în sudul Moldovei, care se întrevăd pe temeiul analizei 
scrisorii papei Grigore IX din 1234. Textul constată existenţa în cuprinsul episcopiei 
cumane, într-un cadru teritorial ale cărui limite nu ne sunt decît vag cunoscute (v. mai 
jos p. 68), a mai multor episcopi sau, în terminologia actului papal, „pseudoepiscopi“ 
ai românilor, care ţineau de ritul ortodox (răsăritean). S-a afirmat, cu drept cuvînt, în 
repetate rînduri, deși fără o argumentare concludentă, că existența acestor episcopi 
trădează o organizare politică corespunzătoare”. Informaţia cu privire la aceste 
organizaţii bisericeşti — pluralul actului papal lasă să se întrevadă existenţa a cel puţin 
două, probabil însă chiar a mai multor episcopii — dă la iveală nu numai realitatea 
etnică covîrşitor românească din cuprinsul episcopiei cumane, ca şi un secol mai târziu, 
cînd o cunoaştem pe temeiul unei documentaţii sensibil mai abundente, dar şi structurile 
ei politice. Supus unei observaţii atente, actul papal divulgă mai mult decît se poate 
deduce din cl la prima lectură: „după cum am aflat — scrie papa Grigore IX —, în 
episcopia cumanilor sunt unele popoare? care se numesc români (Walati), care deşi după 
nume se socotesc creștini, îmbrăţișînd diferite rituri şi obiceiuri într-o singură credință, 


? V. Spinei, Moldova în secolele XI—XIV, București, 1982, p. 104. 

8 Soluţia propusă de editorii colecției DRH care au tradus „populi“ prin „oameni“ e evident greșită; 
ea trădează neînțelegerea din partea traducătorului a pasajului şi încercarea de a ocoli dificultatea prin apelul la 
un termen foarte general și vag. În acest fel însă traducerea trădează sensul originalului. 

săvîrşesc fapte care sunt străine acestui nume. Căci nesocotind biserica romană primesc 
toate tainele bisericeşti nu de la venerabilul nostru frate... episcopul cumanilor, care e 
diocezan al acelui teritoriu, ci de la unii pseudoepiscopi care ţin de ritul grecilor. ..“°. 

Ce înseamnă în actul citat al papei Grigore IX formula „unele popoare care se 
numesc români“? Evident, în cazul de faţă, termenul populus, folosit la plural, nu poate 
indica etnia românească pentru desemnarea căreia de altminteri papa folosește, în 
cuprinsul aceluiași text, termenul natio, cînd recomandă „... să le orînduiască 
<românilor> un episcop catolic potrivit acelei naţiii0 (s.n) după o chibzuită 
deliberare...“1!. Răspunsul la întrebare îl sugerează evoluţia sensului cuvîntului în 
vremea căreia îi aparține actul. 

Cercetările de semantică politică medievală au stabilit că în secolul XIII, între 
diversele accepții ale termenului populus, s-a impus tot mai mult aceea de grup uman 
cuprins în cadrele unui organism politic sau ecleziastic, cele două tinzînd de altminteri 
să se confunde!2. Această accepţie e atestată variat și de alte izvoare în spaţiul nostru. În 
1224, cînd se adresa „clerului și poporului din Țara Bîrsei şi dincolo de munţii 
înzăpeziţi“, papa Honoriu III avea în vedere comunitatea ecleziastică și laică cuprinsă 
într-o „ţară“ supusă unui dominus, în cazul de faţă Ordinul teutonic!5. Marele privilegiu 
acordat sașilor de Andrei II în același an e și mai explicit în această privinţă cînd 
statuează că „tot poporul (S.n.) începînd. de la Orăştie pînă la Baraolt, împreună cu 
teritoriul secuilor din Sepsi şi cu pămîntul Daraos să fie un singur popor (S.n.) şi să se 


9 „In Cumanorum episcopatu, sicut accepimus, quidam populi qui Walati vocantur, existunt, qui 
etsi censeantur nomine christiano, sub una tamen fide varios ritus habentes et mores, illa commitunt que huic 
sunt nomini inimica. Nam romanam ecclesiam contemnentes non a venerabili fratre nostro... episcopo 
Cumanorum, qui loci diocesanus existit, sed a quibusdam pseudoepiscopis Grecorum ritum tenentibus 
universa recipiunt ecclesiastica sacramenta. ..“; Hurmuzaki, Ip P 132; DRH, D, I, p. 20. 

10 În traducerea ediţiei DRH citate, termenul natio e redat prin popor. 

11 „+. ut catholicum eis episcopum illi nationi conformem provida deliberatione constituat...“. 

12 „Mais voici que les penseurs s'interrogent sur ce que devrait être une communauté parfaite. Les 
Augustiniens sont d'avis qu'il n'y a aucun rapport entre communauté politique, populus, et communauté 
raciale, natio, Mais les Augustiniens sont peu nombreux. Et tous ceux qui sont peu on prou teintés 
d'aristotélisme lient ensemble les deux communautés. Selon les Averroistes, le populus n'est que la forme 
politique que prend nécessairement la natio. Dans la conciliation thomiste l'Etat n'est que l'inévitable 
conséquence d'une race; il n'y a toutefois pas de communauté politique parfaite sans un fondement racial, pas 
de véritable populus sans natio. La plupart des théoriciens établissent donc un rapport étroit entre Etat et race, 
c'est-à-dire état et „nation“ au sens médiéval du terme, c'est-à-dire avant tout Etat et langue“; B. Guénée, 
L'Occident aux XIV-e et XV-e siècles, Paris, 1971, p. 118. Un teritoriu politic organizat, cuprinzînd o 
populație unitară sub raportul originii sau eterogenă, poană adesea în izvoarele vremii denumirea de terra, 
țară. 

LE ANR archypresbitero et clero ac populo terre Boze et ultra montes nivium“; UKB, I, p. 28; 
Hurmuzaki, J}, p. 88; în același document apare și conceptul, foarte frecvent în documentele medievale, de 
„populus christianus“. În alte cazuri populus înseamnă „poporeni“, locuitori aflați sub autoritatea unui ierarh 
ecleziastic, protopop, episcop sau arhiepiscop. Un studiu temeinic asupra organizării ecleziastice medievale în 
spaţiul românesc, atît a celei catolice cît şi a celei ortodoxe, va contribui în măsură însemnată la lămurirea 
raportului între episcopiile secolelor XIII şi XIV şi structurile politice corespunzătoare. 

socotească (adică să fie) sub un singur jude“1%. Raportul între populus, comunitate 
umană, și organizarea politico-administrativă sub o căpetenie, judex în cazul de faţă, 
apare evident în textul Andreanum-ului, act care s-a aflat la temelia cuprinderii sașilor 
din Transilvania sub o autoritate comună şi a evoluţiei lor spre „națiunea“ medievală 
săsească!5. 

Termenul populus în accepţia sa politică predominantă e corelat deci cu cel de 
terra, „ţară“, unitate teritorial-politică aflată sub conducerea unei căpetenii laice sau, în 
absenţa acesteia, bisericești. „Popoarele“ din episcopia cumanilor „care se numesc 
români“ erau aşadar organizaţiile politice românești din amintita dioceză. 

Nu alta pare a fi semnificaţia pluralului „popoare“ aplicat românilor din 
teritoriul episcopiei cumane în cronica universală a lui Raşid od-din, care afirmă în 
legătură cu marea invazie tătară din 1241: „Şi Böcek mergînd pe drumul Kara-Ulaghilor 
(= români negri), prin munţii de acolo, a înfrînt aceste popoare ulagh“. Mai degrabă 
decît numărul mare al românilor din teritoriile extracarpatice străbătute de tătari în 
drumul lor spre Ungaria, pluralul folosit de cronica persană pare să indice pluralitatea 
organismelor politice românești cuprinse sub dominaţia ungară, în cadrul episcopiei 
cumane!$. 

Ţările românești cele mai evoluate, surprinse doar fragmentar de puţinele 
izvoare disponibile referitoare la secolul XIII, erau înzestrate cu o organizare 
bisericească corespunzătoare stadiului lor de dezvoltare politică, episcopia. Cazul cel 
mai timpuriu cunoscut e cel mai sus-amintit al țării „fiilor lui Bela cneazul“, pe teritoriul 
căreia fiinţa o episcopie; acesta e şi cel mai limpede exemplu de corespondenţă între o 
structură politică, în dublul ei aspect teritorial și instituțional, ţară și cnezat, şi una 
bisericească, episcopia, ambele exprimînd o viaţă politică autonomă, deși se aflau în 
dependenţa unui centru de putere străin. 

Episcopiile românești din cuprinsul episcopiei cumane erau şi ele, după cum 
s-a văzut, emanaţia unei puteri laice corespunzătoare, voievodat sau cnezat, chiar dacă 
documentul care le relevă existenţa nu surprinde direct corespondenţa și nu permite 
localizarea lor. 

Înlăuntrul Transilvaniei o organizare episcopală nu e atestată în secolul XIII, 
dacă se face abstracţie de cea a ţării „fiilor lui Bela cneazul“, a cărei localizare e 
imposibil de precizat, dar existenţa unei episcopii poate fi dedusă din tendinţele 
ulterioare, din secolele XIV şi XV, ale românilor din Haţeg și Maramureș de a-și da-sau 
reconstitui instituţii episcopale sau cvasiepiscopale și din organizarea episcopală a 
teritoriilor transilvane intrate sub autoritatea domnilor români din Țara Românească și 
Moldova. 


14 ... ita tamen quod universus populus incipiens a Waras usque in Boralt cum terra Syculorum 
terrae Sebus et terra Daraus unus sit populus et sub uno iudice censeantur...“ (s.n.), UKB, I, p. 34; traducerea 
română în DIR, C, Veacul XI, XII, XIII, I, p. 208. 

15 Th. Năgler, Așezarea sașilor în Transilvania. Studii, Bucureşti, 1981, p. 180—184. 

16 A. Decei, L'invasion des Tatars de 1241/1242 dans nos régions selon la Djami ot Tevarikh de 
Făzl ol-lah Rasid od-Din, în „RRH“, XII, 1973, 1, p. 103. Explicaţia pluralului prin masa numerică a 
românilor din episcopia cumană îi aparine lui A. Decei şi a fost formulată în studiul menţionat. 

Cele mai numeroase știri referitoare la români în secolul XIII se datorează 
structurilor lor militare și acțiunilor lor desfășurate autonom sau în cadrul raporturilor cu 
alte puteri, ca manifestare a organismelor politice românești, îndeosebi a voievodatului, 
care e emanajia acestei funcţii. De altminteri chiar prima înregistrare necontestată în 
izvoarele scrise a românilor nord-dunăreni € legată de participarea unei unităţi militare 
românești („uolpa tõv Bidxwv“”) alături de cumani la luptele dintre Asăneşti și 
bizantini!”. Nu mult timp după această acţiune militară, românii din sudul Transilvaniei 
participă alături de sași, secui și pecenegi la expediţia comitelui Ioachim în Bulgaria. 
Diploma ioaniţilor se referă direct la organizarea militară (apparatus bellicus) a 
voicvodatelor lui Litovoi şi Seneslau și la participarea ofensivă și defensivă a forțelor lor 
armate la acţiunile cavalerilor ioaniţi, suzerani prin delegaţie ai teritoriilor 
transcarpatice. Aceste structuri militare românești și altele similare, neidentificate de 
izvoare, au susținut șocul invaziei tătare în „episcopia cumană“, potrivit mărturiei lui 
Rașid od-din privitoare la înfrîngerea „popoarelor“ române; ştirea istoricului persan o 
întregeşte şi o explicitează pe cea a canonicului Rogerius, din textul căruia aflăm că 
locaitorii din episcopia cumană s-au adunat (convenerunt) pentru a-i întimpina pe 
invadatori, îndeplinindu-şi îndatorirea de înfăţişare la oaste. Abia după înfrîngerea 
acestora a avut loc, potrivit lui Raşid od-din, înfruntarea cu locuitorii țării lui 
„Miselav““, identificat, foarte probabil corect, cu Seneslau. Aşadar, formaţiile româneşti 
din Cumania şi din teritoriul „episcopiei cumane“ peste care s-au abătut invadatorii 
mongoli erau înzestrate cu organizaţii militare, ca şi voievodatele amintite după 1241 de 
Diploma cavalerilor ioaniţi. 

Cel mai de seamă izvor literar care îi înregistrează pe români în această vreme, 
Niebelungenlied, evocă o căpetenie româncască cu rang înalt, „ducele — adică 
voievodul — Ramune din ţara românilor“ (Herzog Ramunc aus dem Walachenland) 
sosit la curtea lui Attila cu o unitate de 700 cavaleri!8; faptul învederează afirmarea 
structurilor statale românești în prima jumătate a secolului XHI. În a doua jumătate a 
aceluiași secol alte ştiri, mai numeroase, semnalează acțiunile militare ale românilor, 
expresie militară a autonomiilor lor politice, cneziale și voievodale. 

Așadar, în prima jumătate a secolului XIII, românii apar în izvoare organizaţi 
în forme teritorial-politice numite „țări“ — grupări de sate sub conducerea unor cneji 
sau grupări de cnezate sub conducerea unor voievozi —, înzestrate cu organizaţii 
bisericeşti și militare. În acest stadiu de organizare politică i-a surprins pe românii nord- 
dunăreni marele val de expansiune a Regatului ungar din primele decenii ale secolului 
XIII, desfăşurat tot mai putemic sub semnul cruciatei şi acţionat de prozelitismul catolic 
inspirat de papalitate, ajunsă acum la maxima afirmare a puterii ei şi a tendinţelor 
asimilatoare în raport cu confesiunea şi cu Biserica răsăriteană. 


17 Niketas Choniates, Istoria, în FHDR, III, p. 290—291. 
18 Der Herzoge Râmunc ûzer Vlâchen lant, mit siben hundert mannen kom er für si gerant“, 
citat de A. Armbruster, Nochmals „Herzoge Râmunc ûzer Viâchen lant“, în „RRH“, XII, 1973, 1, p. 89. 

Noul cadru al istoriei româneşti în prima jumăţate a secolului XIII!?. În 
primele decenii ale secolului XIII, în urma destrămării blocului vlaho-bulgaro-cuman și 
pînă în vremea marii invazii tătare, factorul extern care a influențat cel mai puternic 
viaţa politică a românilor nord-dunăreni a fost Regatul ungar, a cărui expansiune în 
spaţiul românesc intra- și extracarpatic se accelerează şi tinde să-l cuprindă în întregime. 
În prima jumătate a secolului XIII întreaga Transilvanie şi părți însemnate din teritoriile 
românești de la sud şi est de Carpaţi au fost cuprinse în aria de dominație a Regatului 
arpadian ale cărui ambiţii de expansiune năzuiau încă mult mai departe. Expresia 
militară a acestei modificări de situaţie geopolitică a fost trecerea de la cooperarea 
militară a românilor cu statul Asăneștilor și cu cumanii la cea cu Regatul ungar. 

Expansiunea ungară a creat, fireşte, un nou cadru politic pentru românii din 
aceste teritorii și pentru organismele lor politice. Cei dinlăuntrul arcului carpatic și din 
teritoriile apusene au fost cuprinși acum, cu toții, progresiv, sub autoritatea regalității 
arpadiene, ca urmare a desăvîrşirii dominaţiei regatului asupra Transilvaniei, chiar dacă 
unele din autonomiile lor, mai mult sau mai puţin amputate, au supravieţuit. Ele au fost 
însă tot mai mult încadrate în diversele forme de organizare dezvoltate din iniţiativa 
autorității regale — îndeosebi comitatul — sau au fost subordonate regalității prin 
căpetenii impuse de aceasta. 

Legătura politică directă între românii de pe versantul nordic şi cel sudic al 
Carpaţilor, atestată documentar măcar într-un Caz, în această vreme, este și ea supusă 
unei puternice presiuni şi tinde să se destrame ca urmare a politicii regalității ungare faţă 
de români. 

În teritoriile extracarpatice, organismele politice românești au fost nevoite să 
facă faţă noilor realităţi create de expansiunea Regatului ungar în această arie după 
alungarea teutonilor şi anihilarea embrionului de stat pe care îl înfiripaseră aici. Deşi 
cadrul politic creat de regalitatea ungară la sud şi răsărit de Carpaţi, după încheierea 
episodului teutonic, nu ne e cunoscut de la începuturile sale, e neîndoielnic că expediţia 
armată a regelui Andrei II a fost urmată de un efort de organizare teritorial-politică20, 
Sigur e faptul că noul cadru impus de regat teritoriilor din afara Carpaţilor a fost creat în 
timpul lui Andrei II. Atât cît ne e cunoscut, acest cadru era alcătuit din patru mari unităţi 
organizatorice laice şi ecleziastice: Episcopia cumană, Regatul cuman, Banatul 
Severinului şi Țara Severinului. 

Primele indicii cu privire la noua organizare a spaţiului extracarpatic intrat sub 
dominaţia Regatului ungar aparțin vieţii bisericești. Pe temeiul unei infiltrări 
premergătoare și al unei acţiuni misionare încununate de succes, măcar parţial, 
papalitatea a hotărît să înființeze o episcopie pentru teritoriile sud şi est carpatice smulse 
dominaţiei cumane. Înclinaţia spre convertire la creştinism a unora dintre căpeteniile 


19 Şi. Pascu, Voievodatul Transilvaniei, |, p. 99—103 şi 171—172 în care sunt înfăţişate 
începuturile şi progresele organizării comitatului în Transilvania; I. Ferenţ, Cumanii yi episcopiile lor, Blaj 
<1931>; Şt. Ştefănescu, Bănia în Țara Românească, Bucureşti, 1965; Şt. Lupşa, Catolicismul și românii din 
Ardeal și Ungaria pînă în anul 1556, Cemăuţi, 1929; M. Păcurariu, Istoria Bisericii ortodoxe române, 1, 
Bucureşti, 1980. 

2 Hurmuzaki, I}, p. 91; UKB, I, p. 36—38. 

cumane din stepa nord-pontică, puternic stimulată de succesele cavalerilor teutoni în 
Apus şi de irupția cu consecinţe catastrofale a tătarilor din Răsărit, prima oară în 1223, 
l-a determinat pe papa Grigore IX să răspundă favorabil în vara anului 1227 la sugestia 
arhiepiscopului de Strigoniu de a-l învesti cu mandat de legat apostolic în „Cumania“ şi 
în „țara Brodnic vecină“, așadar cu dreptul de „a predica, boteza și construi biserici, a 
orândui clerici și de a hirotonisi episcopi“ în numele papei?!. Hotărîrea papală fusese 
precedată îndeaproape de convertirea uneia dintre cele mai de seamă căpetenii cumane, 
Boricius în textele latine (probabil Borc, Borcea), care trecuse cu toți supușii săi, 
15 000 potrivit izvoarelor, în Transilvania?2. În urma acestui succes, Bela, învestit din 
1226 cu conducerea Transilvaniei, trece în Cumania, unde obține convertirea unui 
număr însemnat de cumani (non parvae multitudinis Cumanorum/5. În primăvara anului 
următor s-a desăvîrșit organizarea diocezei cumane (transcarpatice) prin numirea unui 
episcop, în persoana dominicanului Teodoric, de către arhiepiscopul de Strigoniu, 
numire confirmată de Grigore IX24. Fost prior al „provinciei“ dominicane a Ungariei, 
noul episcop era pentru regalitatea ungară o garanţie de menţinere a legăturii ecleziastice 
cu ierarhia regatului. 

Asemenea garanţii păreau desigur indispensabile conducerii regatului după 
experienţa pe care o făcuse cu Ordinul teutonic; de altminteri, încă din anul următor, 
1229, noua episcopie a intrat în dependenţă directă de Roma, desprinsă fiind de orice alt 
intermediar ierarhic?5. Hotărirea papei Grigore IX reactualiza în această privință situaţia 
creată anterior prin trecerea Ordinului teutonic și a teritoriilor intra- și extracarpalice 
supuse autorităţii sale în dependenţă directă de Roma; cu deosebirea că noua episcopie 
nu era dublată şi de o putere lumească, independentă de regat, aptă să constituie un 
principat teritorial de felul celui pe care se străduise să-l întemeieze Ordinul teutonic. 


21 Hurmuzaki, I, p.102. 

22 „In Hungaria magister Robertus Vesprimensis, vir bonus et religiosus, in Leodiensi diocesi 
natus, factus fuerat archiepiscopus Strigoniensis, cui crucesignato et in procinctu itineris constituto, occurit 
filius principis de Cumania et ait: «Domine, baptiza me cum duodecim istis et pater meus veniet ad te ultra 
silvas in tali loco cum duobus millibus virorum, qui omnes desiderant de manu tua baptizari». Quo facto abiit 
archiepiscopus ultra silvas (seu in Transilvaniam) in occursum patris illius et ibi baptisati sunt, Deo dante, 
quindecim millia“; Magnum'Chronicum Beigicum, fragment reprodus în Monumenta ecclesiae Strigoniensis, 
ed. F. Knauz, Strigonii, I, 1874, p. 263; în alte izvoare e indicat numele căpeteniei cumane şi e pusă în 
evidență poziţia sa în lumea cumană, precum și prezența fiului lui Andrei H, Bela, la actul convertirii: 
„Boricius quartus de majoribus principibus Chunorum quos Theotonici Walewin vocant...; presente Bela 
iuniori rege Ungarie“; Emonis Chronicon, în MGH, SS, XXIII, p. 511. Bela, „rex junior“, preluase din 1226 
conducerea Transilvaniei, după izgonirea Ordinului teutonic; B. Hóman, Geschichte des Ungarischen 
Mittelalters, II, Berlin, 1943, p. 30—31. 

233 Hurmuzaki, 1, p. 108; acțiunea lui Bela în Cumania a avut loc probabil în a doua jumătate a 
anului 1227 sau la începutul anului urmätor. 

24 Hurmuzaki, 1, p. 107. 

25 Ibidem, p. 112. În 1229 mişcarea de creștinare și închinare a cumanilor față de Regatul ungar a 
depăşit mult spaţiul românesc, în nordul bazinului pontic; ibidem, p. 111, unde se întrevede posibilitatea unor 
acțiuni militare din această direcţie în sprijinul cumanilor atacați de „sultanul din Iconium“ (referire la 
acţiunile militare ale selgiukizilor în Crimeea). În 1231, papa formula chiar speranța de a aduce și pe brodnici, 
vecini ai cumanilor, la convertire, indiciu că această populație controversată nu trebuie căutată în spațiul 
românesc; ibidem, p. 114. 

Limitele teritoriale ale episcopiei cumane, trasate de arhiepiscopul de Strigoniu 
cu prilejul legațiunii sale în Cumania, ne sunt doar vag cunoscute. Una dintre ele rezultă 
din descrierea năvălirii tătare de un martor ocular, clericul catolic Rogerius, autorul 
scrierii Carmen miserabile (Cîntecul de jale). Înfăţişînd direcţiile multiple urmate de 
diversele căpetenii tătare în înaintarea lor spre Ungaria, Rogerius expune și operaţiile 
corpurilor de oaste încredințate lui Cadan și Bochetor. „Regele Cadan, după trei zile de 
marş prin păduri între Rusia și Cumania a ajuns la bogata Rodna așezare a germanilor 
Situată între munţi înalți, mină de argint a regelui, în care locuia o mulțime nenumărată 
de oameni... lar Bochetor, cu alte căpetenii, traversînd rîul care se numește Siret, au 
ajuns în ţara episcopului cumanilor şi, înfrîngîndu-i pe oamenii care se adunaseră la 
luptă, au început să ocupe toată țara“26. Așadar, hotarul răsăritean al episcopiei cumane, 
după cum s-a constatat mai de mult încă, era Siretul. De îndată ce a trecut acest rîu 
venind dinspre Rusia haliciană, principele tătar Bochetor a intrat pe teritoriul episcopiei 
cumane. Din păcate, izvorul nu indică locul unde s-a petrecut trecerea rîului; e însă lesne 
de admis că Bochetor a trecut Siretul la sud de linia pasului Cîrlibaba, pe unde a intrat 
Cadan în Transilvania în drumul său spre Rodna; cît de mult spre sud, înspre cotul 
Carpaţilor, nu ne e îngăduit să stabilim în stadiut actuat al documentaţiei. 

La apus, o știm din Diploma cavalerilor ioaniţi care se referă la situaţii 
ulterioare cu numai cîțiva ani, frontiera Cumaniei era Oltul; dar ţara voievodului 
Seneslau, cu centrul la Argeş, autonomie românească pe care regatul a fost silit să o 
respecte, nu făcea pane din episcopia cumană. Aceasta înglobase ţări de mai mică 
întindere și putere, în vreme ce ţara lui Seneslau rămînea subordonată regelui Ungariei 
sau reprezentantului său în teritoriile extracarpatice, în Regatul cuman. Spre apus, 
hotarul episcopiei cumane nu depășea, așadar, pasul Branului și Cîmpulungul, unde se 
învecina cu ţara lui Seneslau. 

Fără a dispune de indicaţii documentare precise, se poate conchide că la sud, 
cel puţiri în regiunea confluenței Siretului cu Dunărea, hotarul episcopiei cumane 
atingea cursul inferior al fluviului?7. Zona centrală a episcopiei și însuși sediul ei se aflau 
în regiunea curburii Carpaţilor, teritoriu de intensă boierime și cnezime românească pînă 
târziu în evul mediu. 

Episcopia cumană ea însăși s-a dezvoltat într-un cadru politic mai larg, creat și 
dominat de regalitatea ungară. Acest cadru a fost Regatul cuman, care îşi face apariţia în 


2% „Rex Cadan inter Rusciam et Comaniam, per silvas trium dierum habens iter sive viam, pervenit 
ad divitem Rudanam, inter magnos rhontes positam Theutonicorum villam, regis argentifodinam, in qua 
morabatur innumera populi multitudo... Bocketor autem cum aliis regibus fluvium qui Zerech dicitur 
transeuntes pervenerunt ad terram episcopi Comanorum et expugnatis hominibus, qui ad pugnam 
convenerant, ceperunt terram totaliter occupare“. Rogerius, Carmen miserabile, ed. L. Juhász, în SRH, II, p. 
564. 

2 Pentru limitele episcopiei cumane, v. R. Rosetti, Despre unguri și episcopiile catolice din 
Moldova, Bucureşti, 1905, p. 32—34; I. Ferenţ; Cumanii și episcopiile lor, p. 141—142; Gh. I. Moisescu, 
Catolicismul în Moldova, Bucureşti, 1942, p. 19—20, n. 3; A. Sacerdoţeanu, Marea invazie tătară și sud 
estul european, Bucureşti, 1933, p. 35—36, cu observaţii deosebit de judicioase. Unii dintre istorici restrîng 
limitele episcopiei cumane, iar alţii au o viziune extensivă în această privinţă. Opinii contradictorii se constată 
şi cu privire la apartenența unor teritorii transilvane la dioceza cumană. 

titulatura regilor Ungariei cîțiva ani după înființarea episcopiei cumane. Regatul cuman 
cuprindea o arie mai largă decît episcopia cumană; în principiu el se confunda cu întreg 
teritoriul stăpînit anterior de cumani în stepa nord-pontică. Titlul de „rex Cumanie“ 
înscris în titulatura regilor Ungariei a exprimat pe lîngă teritoriile sud- și est- carpatice 
efectiv dominate de aceștia și veleitatea de a cuprinde sub stăpînirea lor, în întregimea 
sa, întinsul spaţiu care fusese sub stăpînire cumană, tendință care s-a aflat la originea 
unor însemnate inițiative politice și bisericeşti. 

Dominația Regatului ungar în teritoriile transcarpatice a fost asigurată prin 
centre fortificate preluate de la teutoni şi poate altele construite ulterior, „raiele“ 
transalpine suficient de putemice pentru a menţine în ascultare formaţiile politice ale 
regiunii. 

Acţiunea militară a regalității şi marele efort desfăşurat de călugării predicatori, 
continuat apoi de ierarhia bisericească instituită în Cumania apuseană o dată cu crearea 
episcopiei cumane, a intensificat considerabil procesul convertirii cumanilor, al 
sedentarizării şi al asimilării lor în masa autohtonilor. Constatînd tendinţa, papa Grigore 
IX a acordat indulgenţe celor care aveau să se ducă în dioceza cumană spre a-i ajuta pe 
nomazii proaspăt sedentarizați să-și construiască orașe, sate și biserici?8. Sedentarizarea 
cumanilor în aceste teritorii peste care pînă atunci se excrcitase de la distanță dominaţia 
imperiului lor mișcător a fixat aici, în calitate de căpetenii teritoriale, diverşi șefi de 
ginţi şi triburi, nobiles şi reges. Cu concursul cumanilor, care pînă nu demult 
întreprinseseră incursiuni de jaf în interiorul Transilvaniei, cu forțele militare ale 
autohtonilor şi cu colonişti pe care i-a adus în regiune, Regatul ungar s-a străduit să 
constituie un brîu protector în afara Carpaţilor pentru teritoriile sale intracarpatice şi, în 
acelaşi timp, o bază pentru viitoarele acțiuni de cucerire pe care le proiecta. 

În schimbul recunoașterii de către cumani a dependenței față de coroana 
ungară, Andrei II și fiul său Bela le-au garantat, printr-un act solemn, întărit de papă, 
„libertatea și imunitatea și stăpînirea pașnică“ a „ţării“ lor”. 

Un cadru politic nou a fost creat de expansiunea ungară și ia apus de Olt, o dată 
cu înființarea Banatului de Severin, punct de sprijin al dominaţiei ei asupra Țării 
Severinului (terra Ceurin)0. Deşi informaţia e mai puţin abundentă pentru Țara 
Severinului decît chiar cea privitoare la Cumania, unele elemente cu privire la 
organizarea ei în acest nou cadru ne sunt cunoscute. 

Dominația asupra Ţării Severinului presupunea, în condiţiile geopolitice date, 
izolarea formațiilor româneşti din regiune de Țaratul vlaho-bulgar, aliatul lor posibil; 
preluarea de către regalitate a controlului Dunării oliene a fost neîndoielnic unul din 
rosturile de căpetenie ale Banatului de Severin, centură militară de frontieră ca şi alte 
banate de altminteri. 


28 Hurmuzaki, I, p. 111. 

29 Ibidem, p. 113. 

30 Pentru Banatul de Severin, v. Şt. Ștefănescu, Bănia în Țara Românească, București, 1965, p. 
19—24 (cu bibliografia. problemei); mai recent, cu tendinţe de interpretare limitative, M. Holban, Despre 
Țara Severinului și banatul de Severin în secolul al Xill-lea, în vol. Din cronica relațiilor româno-ungare în 
secolele XIII—XIV, Bucureşti, 1981, p. 49—89. 

Şi organizarea ecleziastică a provinciei a constituit o preocupare pentru 
cuceritorii ei. Temîndu-se că papalitatea va înființa în această „tară“ o episcopie 
dependentă de Roma, conform tendinţelor politicii ei în această vreme, regele Ungariei 
a introdus în lista condiţiilor sale pentru înfăptuirea expediției împotriva lui loan Asan II 
pe care i-o solicitase papa Grigore IX și dreptul de a atribui „ţara Severinului“ unui 
episcop „după placul nosuu'31. 

În contextul politic creat o dată cu instaurarea dominaţiei regatului s-a 
desfăşurat şi intensa activitate a călugărilor dominicani în Țara Severinului, atestată 
începînd cu anul 1237, dar anterioară probabil cu cîțiva ani. 

În primele decenii ale secolului XIII, așadar, o mare parte a teritoriului 
românesc și aproape totalitatea românilor nord-dunăreni au fost cuprinşi în aria de 
dominație a Regatului ungar, în diversele unităţi teritorial-pelitice subordonate acestuia. 
Fapt încă și mai grav, ei au fost supuși tendinţelor noi pe care le-a imprimat politicii 
interne a regalității ungare evoluţia situației generale în Europa Sud-estică şi Răsăriteană 
caracterizată prin: cuprinderea acestei vaste arii în programul cruciatei, aplicarea noii 
politici dezvoltate de papalitate față de  „schismatici“ în urma cuceririi 
Constantinopolului de cruciați şi a creării Imperiului latin de Constantinopol. 
Manifestările acestei politici au fost deosebit de evidente în Regatul ungar pe plan 
confesional și cu însemnate repercusiuni social-politice. 

Timp de două secole după creștinarea ungurilor de către Ștefan 1, regalitatea 
ungară a tolerat coexistenţa în teritoriile pe care le domina a unor confesiuni şi chiar 
religii diferite. Pluralismului lingvistic, de civilizaţie şi de confesiune, proclamat, 
potrivit tradiţiei, de întemeietorul regatului'Z, i-a corespuns o politică de toleranță 
religioasă de fapt, nu numai în cadrul religiei creștine dar și în raport cu alte religii 
(mozaică, islamică etc.). Cele două feţe ale acestei politici, lingvistico-etnică şi 
confesională, au fost o componentă esenţială a politicii interne a Regatului ungar pînă la 
începutul secolului XIII; ele însemnau cu necesitate și o largă măsură de acceptare a 
autonomiilor politico-administrative ale diverselor popoare aflate sub puterea regelui. 

Remarcabilă a fost toleranța de care s-a bucurat în acest interval confesiunea 
ortodoxă. Neîndoielnic, orientarea spre Roma a descendenţei lui Arpad a pus capăt 
încercării Bizanțului de a cîştiga pentru credinţa răsăriteană regalitatea și poporul ungar. 
Aceasta nu a dus însă la dispariţia ortodoxiei și mai puţin încă la prigonirea ei în cadrul 
regatului; nu numai masa de creștinătate ortodoxă a subsistat, dar și instituțiile ei, 
bisericile şi mănăstirile, şi, mai mult încă, ierarhia episcopală sunt atestate documentar. 
Nu puţin a contribuit la menţinerea acestei situaţii confesionale vecinătatea Imperiului 
bizantin pînă la sfîrşitul secolului XII, puternic factor de influențare a realităților din 


31 „+... preterea cum circa pares Bulgariae in terra que Zeuren nominatur, que dudum fuerat 


desolata, populi multitudo supervenerit, qui nondum sunt ad cuiusquam episcopi diocesim applicati, ut eos 
alicui episcopatui secundum nostrum beneplacitum assignare valeamus, a vestra sanctitate potestaiem tribui 
postulamus“; Hurmuzaki, I, p. 183. Papa îi acordă dreptul de a desemna un candidat la funcţia de legat 
papal, care, confirmat de Roma, avea să organizeze din punct de vedere ecleziastic atît Bulgaria, cît și Țara 
Severinului, ibidem, p. 175—176. 

32 „Nam unius lingue uniusque moris regnum inbecille et fragile est“; „Quis Grecus regeret Latinos 
grecis moribus, aut quis Latinus regeret Grecos latinis moribus? Nullus“; Libellus de institutione morum, ed. 
I. Balogh, în SRH, II, p. 625 şi 626. 

Regatul ungar, îndeosebi în vremea lui Manuel Comnenul33. Încetarea prezenţei 
bizantine la Dunăre, mai întîi, apoi prăbușirea Imperiului bizantin în 1204, au modificat 
considerabil nu numai datele poziţiei internaţionale a Ungariei, dar şi pe cele ale politicii 
ei interne. Radicalizarea politicii papalității după 1204 avea să se resimtă puternic şi în 
Regatul ungar în vremea ultimilor Arpadieni, cu repercusiuni deosebit de grave pentru 
masa populaţiei ortodoxe, alcătuită în principal din români. 

Deşi nu multe la număr, indiciile noului curs manifestat în politica Regatului 
ungar față de creștinismul răsăritean, în cadrul noii politici a papalității, sunt 
concludente. 

Evenimentele care au dus la proclamarea Imperiului latin de Constantinopol nu 
se consumaseră încă şi semnele premergătoare ale unci noi atitudini faţă de confesiunea 
ortodoxă își fac apariţia în Regatul ungar. În aprilie 1204, Inocenţiu III, luînd act, la 
sesizarea regelui Emeric al Ungariei, de starea de decădere, apoi de „ruină“ a 
„bisericilor“ călugărilor greci din Regatul ungar, ca urmare a „incurici episcopilor 
diocezani și a grecilor înşişi“ solicita unor ierarhi ai bisericii ungare să cerceteze situaţia 
şi să avizeze asupra sugestiei regelui de a se alcătui din aceste unităţi ale Biscricii 
răsăritene din Regatul ungar o episcopie, în dependenţă directă de papalitate, sau de a 
numi în fruntea lor abați latini cu misiunea de a reforma viața acestor mănăstiri“. 
Concomitent era atacată și ierarhia ecleziastică ortodoxă superioară din teritoriile 
cuprinse în Regatul ungar. 

Dacă în această primă fază iniţiativele privind Biserica răsăriteană din regat par 
a fi venit din partea conducerii laice și ecleziastice a acestuia și s-au referit doar la 
dependența mănăstirilor şi a episcopiilor, în faza următoare situaţia confesiunii 
răsăritene înseși avea să constituie obiectul preocupărilor şi măsurilor papalității; 
hotărîrile acesteia aveau să aibă repercusiuni profunde asupra întregii vieţi inteme a 
Ungariei. 


33 Pentru locul confesiunii răsăritene în Regatul ungar pînă în secolul XIII, v. între alţii: E. Dârk6, 
Byzantinisch-ungarische Beziehungen in der zweiten Hälfte des XIII. Jahrhunderts, Weimar, 1933; E. Ivanka, 
Griechische Kirche und griechisches Mânchtum im mittelalterlichen Ungam, în „Orientalia Christiana 
Periodica“, VIII, 1942, p. 183—194; Gy. Gyötffy, Das Giiterverzeichnis des griechischen Klosters zu 
Szávaszentdemeter (Srmska Mitrovica) aus dem 12. Jhr., în „Studia Slavica Academiae Scientiarum 
Hungaricae“, V, 1959, p. 9—74; pent reactualizarea în secolul XIV, sub dinastia angevină, în variantă mult 
mai coerentă, a politicii de asimilare confesională a regalității ungare, v. Ẹ. Papacostea, Intregiri la 
cunoașterea vieţii bisericești a românilor în evul mediu (secolul XIV), în vol. Geneza statului în evul mediu 
românesc. Studii critice, Cluj-Napoca, 1988, p. 205—221. 

3 Hurmuzaki, I, p. 39—40. Mai degrabă decît la evenimentele în curs de desfășurare la 
Constantinopol, inițiativa Regatului ungar trebuie raportată la încheierea cu succes a negocierilor dintre 
Inocenţiu III și Ioniță, care legitima puterea politică și ecleziastică a celui de al doilea țarat. Dacă această 
ipoteză e corectă, acțiunea lui Emeric a avut drept țel fie să sustragă autorității bisericești a Statului vlaho- 
bulgar mănăstirile ontodoxe din Regatul ungar, fie să împiedice intrarea lor sub dependenţa acesteia; v. și Acta 
Innocentii PP. III, p. 96—98. 

Prin greci se înțelegeau toți aderenții Bisericii grecești bizantine. Un teoretician catolic din secolul 
XIII face distincţie între „grecii adevăraţi“ sau bizantini și „greci“, adică aderenții de alte origini etnice ai 
Bisericii constantinopolitane. Cei din urmă sunt „omnes qui sunt in Orientali ecclesia. Dicuntur autem 
quandoque omnes isti Graeci, quia Imperium Grecorum super omnes illos olim extendebatur et quia magis se 
conformant moribus Graecorum“; Humbertus de Romanis, O. P., Opus tripartitum, ed. Edw. Brown, 
Appendix ad fasciculum rerum expetendarum et fugiendarum, Londinii, 1960, p. 214. 

Un rol hotărîtor în această privinţă a revenit Conciliului de la Lateran din 1215 
(Lateran IV), care a formulat punctele de vedere ale papalității în cîteva probleme 
esenţiale ale raporturilor cu confesiunea răsăriteană, pe temeiul experienței acumulate în 
deceniul care se scursese de la cucerirea Conştantinopolului de către latini (probleme de 
ritual, de ierarhic, de obedienţă ecleziastică și de disciplină). Sprijinită pe aceste 
prevederi ale Conciliului de la Lateran, extinzînd mai tîrziu asupra „schismaticilor“ 
hotărîrile privitoare la eretici şi la bunurile lor şi dezvoltând principiile programului ei pe 
măsura aplicării sale, papalitatea, în persoana succesorilor imediaţi ai lui Inocenţiu III, a 
întreprins o vastă acţiune de încadrare a lumii răsăritene, ortodoxe, aflată în sfera ei de 
influență, în canoanele pe care le elaborase în scopul înlăturării „schismei“. Regatul 
ungar, întemeiat pînă atunci pe pluralismul ctnic-lingvistic şi pe diversitatea religiilor, a 
devenit în secolul XIII unul din terenurile de aplicare de predilecție ale noii politici 
papale. 

Politica confesională asimilatoare a regalității ungare aplicată în trecerea de la 
domnia lui Andrei II la cea a lui Bela IV, din iniţiativa şi sub impulsul direct al 
papalității, avea să devină unul din factorii profundelor convulsiuni care au subminat din 
temelie regatul în secolul XIII, înainte de a se impune ca realitate de prim plan sub 
dinastia angevină. Analizînd factorii de tensiune internă care au slăbit Regatul ungar în 
anii premergători marii invazii tătare din 1241 şi au paralizat capacitatea sa de 
rezistenţă, autorul Cîntecului de Jale, Rogerius, evoca și politica de unilormizare 
confesională urmărită de Bela IV, în contextul conflictului regalitate-nobilime ungară: 
„Întrucît din pricina multiplelor deosebiri şi a riturilor diverse aproape tot Regatul 
Ungariei fusese desfigurat, iar regele năzuia din toate puterile sale să-l reformeze...“35. 

Un curs violent antischismatic a adoptat papalitatea după „defecţiunea“ lui 
Ioan Asan II, adică după abandonarea de către el a obedienţei romane; decisă să readucă 
cu sila la ascultare „oaia rătăcită“, Roma a investit cu misiunea de cruciată în Bulgaria 
pe Bela IV, acordîndu-i dreptul de a anexa ţara. Cu acest act s-a trecut la aplicarea pe 
scară mare a transferului de stăpînire de la „schismatici” și „eretici la 
„dreptcredincioși“. În acelaşi context de agravare a raporturilor și de declanșare a 
conflictului cu statul Asăneștilor a început faza cea mai acută a prozelitismului catolic în 
rîndurile „schismaticilor“ cuprinși în aria de dominație a Regatului ungar. 


Structurile politice româneşti faţă cu presiunea Regatului ungar şi a 
prozelitismului catolic*%. Rapida expansiune a Regatului ungar înlăuntrul arcului 
carpatic și în afara lui și noua politică pe care a urmat-o după 1204 au pus în fața unei 
primejdii extreme şi complexe formaţiile româneşti, cnezatele şi voievodatele, şi 
structurile lor ecleziastice. Cel mai limpede se întrevede acţiunea noilor tendinţe ale 


35 Cum cesset propter diversitates multiplices et ritus diversos pene totum regnum Hungarie 
deformatus et rex ad reformacionem eius totis viribus anhelaret...“; Rogerius, Carmen miserabile, p. 559. 
Pentru înțelegerea rolului papalității în adoptarea și aplicarea acestui curs de politică bisericească în Ungaria, 
v. textul interdictuloi impus regatului, din pricina aderenţei la alte religii și confesiuni decît catolicismul a unei 
mari părţi a locuitorilor săi, la A. Theiner, Vetera monumenta historica Hungariam sacram illustrantia, I, 
(1216—1352), Roma, 1859, p. 107—111. 

3 Problema raponului dintre ofensiva Regatului ungar și cea a catolicismului, pe de o parte, și 
structurile politice ale românilor, pe de altă parte, nu a constituit încă obiect de cercetare sistematică în 
istoriografia noastră. 

politicii regale în raport cu organismele politice româneşti în zona Carpaţilor Sudici, de 
o parte și de cealaltă a munţilor. Aici efortul de cucerire și reorganizare a realităţilor 
politice şi bisericeşti înfăptuit de Regatul ungar şi de ierarhia catolică a lăsat urmele 
documentare cele mai abundente şi e deci mai lesne de urmărit decît în alte regiuni, atât 
în manifestările cît şi în semnificaţiile sale; totuşi ecouri răzlețe și îndepărtate ale 
involuţiei sau dispariţiei structurilor politice româneşti au parvenit și din teritorii 
cuprinse mai demult de expansiunea Regatului ungar. 

Una din ştirile cele mai însemnate în această privinţă, deşi rămasă încă 
neintegrată în semnificaţia ei generală, vine din zona de puternică populaţie românească 
dintre Satu Mare şi Baia Mare. Documente mai târzii, din ultimul sfert al secolului XIV, 
au reţinut amintirea preluării cu forța, la o dată mult anterioară, a castrului şi domeniului 
românesc de la Medicş (Medicșul Aurit sau Megyessala). 

La 25 iulie 1377, papa Grigore XI se adresa arhiepiscopului de Calocea în 
chestiunea cererii pe care o primise din pantea unei nobile unguroaice, pe nume 
Caterina, văduva lui Simcon, stăpînul (dominus) castrului Megyessala. „Nobila 
doamnă“ Caterina arătase papei că amintitul castru împreună cu satele dimprejurul său, 
odinioară „fusese dobîndit de regele Ungariei care era pe acea vreme și de către 
strămoșii Caterinei înseși din mîinile valahilor schismatici, iar locuitorii și agricultorii 
zisului castru şi ziselor sate care pe atunci erau mînjiţi de pata schismei, readuși din 
urmă din greşeala lor, recunoscînd drumul adevărului, au revenit din eroarea acestei 
necredinţe la adevărata credinţă catolică și la unitatea sfintei Biserici romane...“%37. 

Scrisoarea din 1377 a Caterinei de Medieş aminteşte aşadar acapararea de la 
românii „schismatici“ a castrului Medieş şi a teritoriului dependent de acesta, entitate 
teritorial militară menţinută pînă atunci sub autoritate românească directă, firește în 
cadrul Regatului ungar. Cînd însă s-a petrecut transferul de stăpînire? 

O altă scrisoare a aceluiaşi papă, adresată aceleiași corespondente, Caterina de 
Medieș, oferă un reper esenţial pentru determinarea cronologică a faptului. Într-adevăr, 
textul celei de a doua scrisori aminteşte intenţia Caterinei de a dona bisericilor catolice 
de pe amintitul domeniu „trei părţi din dijmele castrului şi satelor sus-zise“ pe care le 
ținea cu titlu de feud din partea bisericii și — adaugă papa — „pe care le-au ținut și 
Bela de strălucită amintire şi alţi regi ai Ungariei și alți strămoși ai tăi în castrul şi satele 
sus-zise timp de șaizeci de ani și mai bine, atîta vreme încît nu există amintirea unei 
situaţii contrarii ei, și unii le-au ţinut înfeudate de la biserică înainte chiar de conciliul 
general...“<s. n.>58. 


37,,...quod cum dudum castrum ipsum cum certis villis eidem castro adiacentibus per regem 
Ungarie qui tunc erat et ipsius Catherinae progenitores fuit de manibus Vallacorum (et) schismaticorum 
acquisitum aç ipsorum castri et villarum habitatores et incolae, qui tunc erant schismatica labe respersi, a suis 
erroribus revocati, viam veritatis agnoscentes, de huiusmodi infidelitatis errore redierunt ad veram fidem 
catholicam et Sanctae Romanae Ecclesiae unitatem...“; Al. L. Tăutu, Litterae Gregorii papae XI in causa 
Valachorum de Megesalla (Medieş in Transilvania septemirionali) destinatae, Romae, 1966, p. 437. 

38 „... tu tres partes decimarum castri et villarum praedictarum, quas ab ecclesia tenes in feudum, 
ac clarae memoriae Bela et nonnulli alii reges Ungariae ac alii antecessores tui in castro et villis praedictis 
etiam per sexaginta annos et ultra a tanto tempore cujus contrarii memoria non existit et etiam ipsorum aliqui 
ante Generale Concilium tenuerunt ab eadem Ecclesia infeudati...“; Al. L. Tăutu, Litterae Gregorii papae XI, 
p- 436. 

Informaţia din urmă a scrisorii papale îngăduie stabilirea cu aproximaţie a 
vremii cînd a fost dobîndit cu forța castrul Medieș și domeniul său de la „românii 
schismatici““ de către regalitatea ungară şi nobilii unguri amintiţi; momentul se situează 
înainte de domnia regelui Bela IV şi chiar înainte de „conciliul general“ prin care, în 
cazul de faţă, nu se poate înţelege decît Conciliul Lateran IV din 1215. Acţiunea relatată 
de document se situează așadar între 1204, cînd s-a dezlănțuit puternicul val de 
prigonire a „schismei“ şi de subminare a poziţiilor materiale şi politice ale 
„schismaticilor“, şi 1215, anul Conciliului Lateran IV; „e foarte probabil — constată cu 
drept cuvînt editorul documentelor citate — că Emeric, mort abia la 30 noiembrie 
1204, împreună cu strămoșii Caterinei, profitară și ei de valul general antischismatic și 
despuiară pe români de castrul Medieș împreună cu satele ce-i aparțineau, căci după 
exemplul cruciatei a patra, tot ce era schismatic era Vogelfrei, expus jafului“3%. 

Revelaţiile grupului de documente papale din 1377 cu privire la castrul și 
domeniul Medieş îngăduie cîteva observaţii însemnate. În primul rînd se constată că pînă 
la marea cotitură din 1204, supravieţuiau chiar în zonele intrate demult sub autoritatea 
ungară cenye fortificate româneşti, dominate de căpetenii româneşti, care controlau și 
teritoriile învecinate. Aşadar, pînă la începutul secolului XIII între regalitatea ungară şi 
forțele politice româneşti asupra cărora se extinsese dominaţia ei se menţinuse un tip de 
relaţii instituit încă din vremea cuceririi; acest tip de relaţii avea să dispară după 1204, în 
vîrtejul care a cuprins viaţa politică a regatului, într-un nou context internaţional, ca 
urmare a acţiunii papalității în raport cu Biserica răsăriteană și cu aderenţii ei. Valul de 
intoleranță confesională dezlănțuit împotriva „schismaticilor“ în împrejurările legate de 
prăbușirea Imperiului bizantin şi de cucerirea Constantinopolului de latini a cuprins 
ansamblul lumii ortodoxe aflate în raza de acţiune a statelor catolice. Sub lozinca 
Suprimării „schismei“, păcat devenit acum intolerabil, a pornit ofensiva catolicilor 
împotriva „schismaticilor“; paralel cu această ofensivă s-a desfășurat spolierea 
aderenţilor la schismă de stăpiînirile lor și declasarea lor politică. Dacă în Regatul ungar 
prozelitismul catolic a fost mai puţin viguros decît spolierea de bunuri și îndeosebi de 
drepturi politice, faptul se datorează în primul rînd interesului mult mai Scăzut al 
factorilor de răspundere ai regatului faţă de cel dintîi aspect. În 1234, papalitatea avea să 
încerce să constrîngă conducerea regatului să se angajeze hotărît în politica de asimilare 
confesională a supușilor ei, între care un loc de frunte îl ocupau „schismaticii“ români. 
Asaltului desfășurat timp de cîteva” decenii, pînă în 1241, i-au căzut victimă poziţii 
politice însemnate ale românilor din aria de expansiune a Regatului ungar, poziţii 
menținute pînă atunci. 

Nu numai „țările“ schismaticilor erau amenințate de valul noii politici ci şi 
structurile lor bisericeşti. „Am fost înștiințați — scria Inocenţiu IH arhiepiscopului de 
Calocea, la 3 mai 1205, — că în ţara fiilor lui Bela cneazul se află o episcopie (quidam 
episcopatus in terra filiorum Belekneze) pe care întru-cît nu e supusă nici unei mitropolii 


39 Cf. pentru întregul episod, A. Tăutu, Țara Oașului românească de secole. Cinci documente cu 
privire la vechimea românilor din Țara Oașului, în vol. Omagiu canonicului Aloisie Ludovic Tăutu, Opere, 1, 
Istorice, 1975, p. 298; cf. Fr. Pall, Românii din părţile sătmărene (ținutul Medieș) în lumina unor documente 
din 1377, în „ANNC“, XII, 1969, p. 7—35. 

vrei să o aduci sub ascultarea scaunului apostolic și să o aşezi sub jurisdicţia bisericii din 
Calocea dacă noi îți dăm învoirea noastră în această privință. ..“40. 

Dispariţia episcopiei ortodoxe din „țara fiilor lui Bela cneazul“ a fost unul din 
semnele prevestitoare cele mai clare ale asaltului care avea să se abată în deceniile 
următoare asupra Bisericii ortodoxe din cuprinsul Regatului ungar. Ea s-a aflat la 
începutul unui îndelungat proces la capătul căruia Biserica răsăriteană a pierdut 
însemnate poziţii în regat, statutul ei a fost progresiv alterat, iar aderenţii ei au fost 
eliminaţi din cadrele vieţii politice. 

Lichidarea episcopiei din ţara fiilor lui Bela cneazul e al doilea caz cunoscut de 
cadru organizat al autohtonilor — de această dată ecleziastic — suprimat în urma 
aplicării unui nou curs în Regatul ungar. Ţara însăși care cuprinsese episcopia trecută în 
subordinea episcopiei catolice a dispărut fără urmă. 

Trei decenii după acest fapt, o iniţiativă papală referitoare la Ungaria dă măsura 
amplorii procesului de convertire forțată și, implicit, de excludere a „schismaticilor“ din 
cadrul legal al regatului, în contextul general al efortului de a-l aduce în întregimea sa la 
unitatea catolică. La scurt interval, între luna septembrie 1233 şi luna februarie 1234, 
regalitatea ungară a fost determinată de papalitate să adopte măsuri severe de prigonire 
şi chiar de „extirpare“ a evreilor (mozaici) și a saracinilor şi ismaeliţilor (musulmani) şi 
deopotrivă a „falşilor creştini“ din regat. Cine erau cei vizaţi sub această din urmă 
calificare o lămurește, în parte, textul însuși; „Și pe cei care în ţara noastră — sc angaja 
Bela în februarie 1234 — sunt nesupuși faţă de Biserica romană, îi vom constrînge să 
dea ascultare Bisericii romane, potrivit ritului fiecărei naţii, în măsura în care acest rit 
nu e potrivnic credinţei catolice“4!. În toamna aceluiași an papa Grigore IX devine încă 
mai explicit cînd îi amintește lui Bela că se angajase „prin viu grai“ să-i constrîngă pe 
românii din Cumania să se supună ierarhiei catolice instituite în această nouă achiziţie a 


40 „Colocensi Archiepiscopo. Ex parte tua nostris fuit auribus intimatum, quod quidam episcopatus 
in terra filiorum Bele kneze consistit, quem cum nulli subsistit metropoli ad devotionem Apostolice Sedis 
intendis reducere, ac jurisdictioni ecclesiae subdere Colocensi, dummodo tibi super hoc nostrum praebemus 
assensum. Nos autem desiderio tuo quantum cum Deo possumus annuentes, praesentium tibi auctoritate 
concedimus, ut si praemissis veritas suffragatur, episcopatum ipsum tibi sit licitum ad devotionem Ecclesiae 
Romanae reducere, ac ipsum Colocensi ecclesiae subdere ditioni. Provideas autem attentius, ne episcopatus 
ille sit Ecclesiae Constantinopolitanae subiectus, quia cum ipsa Constantinopolitana Ecclesia nuper ad 
apostolicae sedis redierit unitatem, eam nolumus suo jure privari. Datum Romae, apud S. Petrum, non. maii, 
a. VIII“; Acta Innocentii PP. HI, p. 300—301. 

4l „ iuravimus ad sancta Dei evangelia, quod in terris nostre iurisdictioni subiectis, et que in 
futurum, dante Domino, subicientur, universos hereticos et alios christianos qui relicta fide christianitatis ad 
superstitionem Ismahelitarum vel ludeorum pervertuntur, quocumque nomine censeantur, et falsos christianos 
de terris nostris bona fide studebimus pro viribus extirpare. Et eos qui Romane ecclesie in terra nosira sunt 
inoboedientes, iuxta ritum uniuscuiuscumque nationis, qui non sit contra fidem catholicam, compellemus 
obedire Romane ecclesie“ (23 februarie 1234); Hurmuzaki, I,, p. 128; DIR, C, Veacul XI, XII, XIII, 1, p. 
271—272; v. şi angajamentul lui Andrei II din septembrie 1233, asumat pentru a scoate Ungaria de sub 
interdictul papal, de a adopta măsuri de îngrădire a rolului social-politic al evreilor, saracinilor și ismaeliţilor; 
ibidem, p. 397—402. 

coroanei ungare(2. Cu atât mai puternic se aplica, desigur, acest angajament românilor 
din Transilvania, cuprinși încă dinainte vreme în hotarele regatului. 

Cadrul era astfel creat pentru înlăturarea confesiunii ortodoxe din viaţa publică 
a regatului și îndeosebi a Transilvaniei. După oscilaţiile din a doua jumătate a secolului 
XIII, această tendință avea să se definitiveze asumînd caracterul de realitate 
„Constituţională“ a voievodatului, mai tîrziu a principatului, cu urmări decisive pentru 
viaţa social-politică a românilor. 

Mult mai evident apare situaţia în zona Carpaţilor Meridionali, la nord ca și la 
Sud, intrată cea din urmă în aria expansiunii regatului, tocmai în vremea cînd se 
pregătcau şi cînd erau în curs de desfășurare marile mutații politice în Europa 
Răsăriteană ca urmare a cruciatei a patra. Aici, pe cele două versante ale „munţilor 
zăpezilor“, îmbrăcaţi de structuri politice româneşti, efortul regatului de a le disloca a 
fost încă şi mai clar, fiind mai recent şi mai larg reflectat de izvoare. 

Tendinţa principală a politicii regale a fost aceca de a fragmenta unităţile 
politice româneşti; acesta a fost unul din rezultatele deplasării saşilor și secuilor spre 
linia Carpaţilor Meridionali şi Răsăriteni. În direcţia aceleiași preocupări s-a înscris 
efortul de a rupe legătura politică între cele două versante ale munţilor. Faptul se 
constată documentar în cazul țării lui Litovoi, a cărui autoritate voievodală se întindea și 
asupra regiunii Hațegului. 

Preluarea de către regat a controlului asupra pasului Bran şi asupra trecătorii 
Oltului! a îngreunat legătura între țara lui Seneslau și țara corespunzătoare de pe 
versantul opus al Carpaţilor Sudici, „ţara Oltului“ și a dus la progresiva lor separare 
istorică. 

Țara Oltului, viitoarea țară a Făgărașului, a fost însă nu numai desfăcută din 
legătura ei cu regiunea sud-carpatică ci și supusă unor amputări și preluată în stăpînire 
de către regat. Prinsă între aşezarea săsească din regiunea Sibiului, la apus, şi cavalerii 
teutoni din Țara Bîrsei, la răsărit, şi apoi Regatul ungar care s-a substituit acestora, Țara 
Oltului transilvan a fost supusă unor repetate încălcări ale teritoriului şi drepturilor ci în 
cursul secolului XIII. Un act emis de regele Andrei II în 1223 în favoarea mănăstirii 
Cîrţa, întemeiată la sfîrşitul secolului XII în partea de apus a Țării Oltului, îi confirmă 
între altele stăpînirea asupra unei fîșii de pămînt „luat de la români“ (terra exempta de 


42 „Cum autem tu tamquam princeps catholicus ad commonitionem dilecti filii nostri I. Prenestini 
electi, tunc apostolice sedis legatus, prestito iuramento promiseris, te omnes inoboedientes Romanae 
ecclesiae compulsurum, prout confecte super hoc tue littere continebant, ac eidem electo viva voce promiseris 
quod pracfatos Walathos compelleres ad recipiendum episcopum quem eis ecclesia ipsa concesserit...“; 
Humuzaki, 1, p. 132; DRH, D, I, p. 20. 

43 Nu există o atestare cenă cu privire la controlul de către regat, la această dată, a trecătorii 
Oltului la Tumu Roşu; diploma din 1233 prin care principele Bela dăruiește comitelui Corlard de Tălmaci 
„Țara Loviştei“ („lerra Loysta“) s-a dovedit a fi un fals, întocmit în secolul XIV; cf. pentru discuţia asupra 
acestui act I. Moga, Problema țării Loviștei și ducatului Amlașului, în Scrieri istorice, 1926—1946, Cluj, 
1973, p. 37—45. Falsul, evident, nu exclude însă posibilitatea unei extinderi a dominaţiei regatului în această 
zonă pe versantul sudic al Carpaţilor în prima jumătate a secolului XIII, în conformitate cu efortul general pe 
care l-a înfăptuit pentru a controla pasurile. Un indiciu în acest sens este expediția comitelui Ioachim la Vidin, 
care a folosit calea Oltului. 

Blaccis) în această arie. Preluarea acestui pămînt de la români se petrecuse înainte, fiind 
înfăptuită, potrivit actului regal, „prin mijlocirea credinciosului și iubitului nostru 
Benedict, care în vremea aceea era voievod“, adică în primul deceniu al secolului XIII 
(mai exact între 1202—1206 și 1208—1209, vreme cînd Benedict a îndeplinit această 
funcţie)"!. Episodul e încă un aspect al masivei deposedări de pămînt a românilor de 
către regalitatea ungară și biserică în primele decenii ale secolului XIII și chiar în primii 
ani după cotitura din 1204. 

Așezarea cavalerilor teutoni în Țara Bîrsei cu misiune anticumană i-a adus în 
contact cu realitățile româneşti ale regiunii, în primul rînd cu Țara Oltului, care în 
privilegiul lărgit acordat de Andrei II Ordinului teutonic în primăvara anului 1222 apare 
sub denumirea de terra blacorum (v. mai sus p. 61). Actul regal îi scuteşte pe cavaleri şi 
pe supușii lor din Țara Birsci și din teritoriile transcarpatice de vamă la trecerea „prin 
țara secuilor și prin țara românilor“, concesie confirmată în decembrie 1222 de papa 
Honoriu 11145. 

Privilegiul regal nu numai înregistrează existența acestei autonomii politice 
românești, terra blacorum, intrată înainte de 1222 în dependenţa Regatului ungar, dar 
aminteşte și despre vama (tributum) care se percepea pe teritoriul ei. De vreme ce regele 
renunţa la perceperea taxelor în favoarea supușilor Ordinului teutonic se poate deduce 
că, la această dată, vama țării româneşti din diploma regală aparținea regelui ca drept 
regalian. 

Mai gravă încă decît știrbirile teritoriale şi preluările de drepturi regaliene a fost 
așezarea însăși a țării sub autoritatea unui reprezentant al puterii regale. Faptul nu c 
atestat de izvoare contemporane dar se deduce din știri mai târzii. 

În ultimul deceniu al secolului XIII, după o îndelungată tăcere a izvoarelor, 
Țara Oltului sau a Făgărașului își face din nou apariţia în izvoare ca entitate politică. La 
congregația ţinută la Alba Iulia, la 11 martie 1291, în prezenţa regelui Andrei II „cu toți 
nobilii, sașii, secuii și românii“, a fost cercetată și soluționată plingerea magistrului 
Ugrinus, dilectus et fidelis noster, cu privire la stăpînirile sale Făgăraş și Sîmbăta pe 
Olt, care îi fuseseră „pe nedrept“ înstrăinate. În urma cercetării, congregația, cu 


4 Jtem etiam confirmamus in presenti privilegio terram quam prius eidem monasterio 
contuleramus exemptam de Blaccis pro remedio animae nostrae per fidelem ac dilectum nostrum Benedictum 
tunc temporis assignari facientesa Meta vero huius terrae incipiens a fluvio Alt, ubi finis est cuiusdam insulae 
ascendit per paludem quae vocatur Eguerpotak usque fagos quae dicuntur Nogebik et in fine dictarum fagorum 
cadit in rivulum qui dicitur Arpas et exinde per eundem rivulum ascendit usque alpes veniens versus australem 
plagam descendit in rivum qui dicitur Kurchz et per eundem rivum venit in fluvium Alt et sic terminatur”; 
UKB, I, p. 27—28. Teritoriul luat de la români se afla așadar în apusul Țării Oltului; v. și Şt. Pascu, 
Voievodatul Transilvanici, |, p. 286. 

Formula echivocă terra... exempta de Blaccis a fost interpretată fie ca referire la preluarea unui 
teritoriu de la români, fie, mai puţin probabil, ca izgonire a românilor din acest teritoriu; v. și explicația 
încurcată din Documenta Valachorum, p. 9—10. În aceeaşi problemă, v. P. Binder, Considerații istorice cu 
privire la primele aşezări româneşti amintite în documentele medievale (Localizarea lui „Kerch Olahorum“), 
în „AIAC, VII, 1964, p. 317—320. 

45 „Item. concessimus nullum tributum debeant persolvere nec populi eorum, cum transierint per 
terram Siculorum aut per terram Blacorum“; UKB, I, p. 19—20; „concedendo, ut nullum teneamini praestare 
tributum nec etiam homines vestri, cum per Siculorum terram transierint aut Blachorum“; ibidem, p. 23. 

asentimentul tuturor, ajunge la concluzia că zisele sate „sunt și au fost ale magistrului 
Ugrinus şi ale predecesorilor săi““46, 

Participarea românilor din Țara Făgărașului la congregația din 1291 e indiciul 
sigur al supravieţuirii la această dată a entității teritorial-politice exprimate anterior prin 
denumirea de ferra blacorum, autonomie intrată la începutul secolului XIII sub 
autoritatea regalității, apoi progresiv amputată. Menţionarea „predecesorilor“ lui 
Ugrinus ca stăpîni la Făgăraș și la Sîmbăta e expresia nu numai a intrării unei familii 
nobiliare în comunitatea stăpînilor de pămînt ai zonei, dar şi, foarte probabil, a 
începutului controlului direct al țării de către exponenţii puterii regale. Data acestei 
penetraţii nu e semnalată de izvoare, dar ea se situează între începutul secolului și marea 
invazie tătară, vremea maximei virulențe a ofensivei Regatului ungar în spaţiul 
românesc, cînd regalitatea sigur reuşise să-și impună reprezentantul la conducerea Țării 
Făgărașului“. Întreruperea acestei penetraţii și luări sub control de către regalitate și 
reprezentanţii ei s-a datorat desigur reacției elementului local românesc — una din 
numeroasele răscoale ale românilor făgărășeni împotriva dominaţiei străine —, după 
cum restaurarea familiei lui Ugrinus în inima „Țării Făgărașului“ a fost urmarea unui act 
de forță al regalității, chiar dacă acesta a fost îmbrăcat în haina legalităţii unei reuniuni 
de tipul congregaţiilor, care îşi fac acum apariţia şi la care românii din Ţara Făgărașului 
au fost asociaţi. Acest act de forță a marcat un pas însemnat al involuţiei autonomiei 
românești din valea Oltului transilvan sub presiunea regalității ungare. În alt context al 
raporturilor româno-ungare, în secolul XIV, după constituirea Țării Româneşti, vechea 
terra blacorum atestată în primele decenii ale secolului XIII îşi regăsește autonomia sub 
autoritatea domnilor Ţării Româneşti, cu titlu de feud, deci retractabil, acordat de regii 
Ungariei. Destinul Țării Făgărașului pînă în a doua jumătate a secolului XV a oscilat 
între situaţia de autonomie românească sub conducerea domnului Ţării Româneşti, cu 
titlu de „duce“ conferit de regalitatea ungară, în cadrul raporturilor feudo-vasalice 
instituite între cele două state, și aceea de autonomie românească sub autoritatea unui 
căpitan de Făgăraș, încadrat prin origine sau opţiune confesională în ierarhia nobiliară a 
regatului“8. 


% UKB, I, p. 177—178. 

47 Şi. Pascu, Voievodatul Transilvaniei, I, p. 286 datează intrarea lui Ugrinus — mai exact a 
ascendențţei sale — în stăpînirea așezărilor Sîmbăta și Făgăraş „pe la mijlocul secolului al XIII-lea“. 

48 Lipseşte încă o monografie substanțială asupra Țării Oltului sau a Făgărașului, a cărei întocmire 
ar împlini una din lacunele cele mai greu resimțţite ale medievisticii noastre. E suficient să reamintim că 
această veche structură politică românească a Țării Oltului nu a putut fi cuprinsă în formula comitatului regal, 
că şi cînd a fost smulsă din legătura cu Țara Românească ea şi-a păstrat în cadrul regatului autonomia și că 
pătura suprapusă a țării a fost şi a rămas boierimea, cu această denumire, nu cu cea de nobilime, pentm a 
înțelege însemnătatea acestei realităţi politice românești în ansamblul formelor de organizare social-politică 
românească în evul mediu; în așteptarea unei monografii asupra acestei autonomii româneşti medievale, v. A. 
Bunea, Stăpinii Țării Oltului, Bucureşti, 1910; Şt. Meieș, Viața bisericească a Românilor din Țara Oltului, 
Sibiu, 1930; D. Prodan, Boieri și vecini în Țara Făgărașului în sec. XVI—XVII. 

Din această vreme dacă nu dinainte, „din negura timpurilor“, datează probabil legătura teritorial- 
politică şi de civilizaţie între românii din părțile sudice ale Transilvaniei și cei de la sud de Carpaţi. E plauzibil 
chiar că progresul dominaţiei regatului spre sudul Transilvaniei să fi consolidat o vreme aceste legături; N. 
Iorga, Istoria românilor din Ardeal și Ungaria, I, Bucureşti, 1915, p. 55—56; L. Chiţescu, O formaţiune 
politică românească la nord și la sud de Munţii Făgăraș în secolul al XIII-lea, în „Rdl“, 28, 1975, 7, p. 
1057—1067. 


78 


În același proces de deposedare de drepturi tradiționale se înscrie concesia 
acordată saşilor de Andrei II, în cuprinsul marelui său privilegiu din 1224 (Andreanum) 
prin care le-a asigurat dreptul de a folosi, liberi de orice obligaţie, „pădurea românilor și 
a pecenegilor“. „În afară de cele mai sus zise, le-am dat pădurea românilor și a 
pecenegilor (silva Blacorum et Bissenorum), dimpreună cu apele, ca să le folosească 
dimpreună cu sus-numiţii români și pecenegi (blaci et bisseai) şi să nu fie datori a face 
nici o slujbă pentru aceasta...*49. Localizarea cu precizie a acestei păduri nu e posibilă în 
condiţiile informaţiei disponibile; cu certitudine se poate afirma doar că ea se afla în 
sudul Transilvaniei, în zona de coabitare între sași și români, în limitele acoperite de 
privilegiul regal, „de la Orăștie la Baraolt“. De fapt e vorba de teritoriul sau pădurea 
situată la sud de zona așezărilor săsești de pe Tirnave, aceasta din urmă denumită p» 
coloniştii germani Unter dem Wald („sub pădure”). În această vastă zonă împădurită, î 
care satele românești coexistau cu așezări de pecenegi „descălecaţi“ aici după pia na 
lor din stepele nord-pontice de hoarda șuccesoare a cumanilor, au înaintat saşii spre 
sfîrșitul secolului XII întemeind propriile lor aşezări din care cea mai însemnată avea să 
devină Sibiul, centrul unificator al „naţiunii“ sașilor din Voievodatul transilvan’. Cum 
actul regal nu se vrea decît o confirmare a unor drepturi mai demult recunoscute saşilor, 
încă de la mijlocul secolului anterior, din timpul domniei lui Geyza II, şi concesia cu 
privire la dreptul de folosință a pădurii românilor și pecenegilor are multe șanse să fie 
mai veche decît actul care o înregistrează, anume la sfîrșitul secolului XII sau, mai 
degrabă, începutul secolului XIIIS!. 

Altă țară românească intracarpatică în proces de contracție sub presiunea 
politicii regalității ungare în secolul XIII a fost „Țara Haţegului““?. Legătura politică 
dintre această ţară și structurile politice româneşti de la sud de Carpaţi, din nordul 
Olteniei, devenită după 1233 „Ţara Severinului“, e surprinsă documentar de Diploma 
ioaniţilor care fixează îndatoririle față de cavaleri ale „țării lui Litovoi“, „exceptind Țara 
Hațegului“ (excepta terra Harszoc). Nu ştim dacă formula laconică referitoare la Țara 


49 „Praeter vero supradicta silvam Blacuorum et Bissenorum cum aquis usus communes exercendo 
cum predictis scilicet Blacis et Bissenis eisdem contulimus, ut praefata gaudentes libertate nulli inde servire 
teneantur“; UKB, I, p. 35; DIR, C, veacul XI, XII, XIII, 1, p. 209. 

50 În general, pădurea românilor și pecenegilor menţionată în 1224 e asimilată cu „terra 
blacorum“, pomenită în 1222; v. Şt. Pascu, Voievodatul Transilvaniei, I, p. 146—147; pentm N. Iorga, 
Istoria românilor din Ardeal și Ungaria, I, p. 47, „ţara românilor“ din 1222 nu e decît „o rămăşiţă a pădurii 
lor“. O viziune similară are D. Onciul: „Țara vlahilor, din care făcea parte și pădurea vlahilor hotărîndu-se la 
răsărit cu Țara Bîrsei, la miazănoapte cu ţara saşilor pînă la Orăştie spre apus, coincidea deci, mai mult sau 
mai puţin, cu teritoriul românesc din confiniile meridionale ale “Transilvaniei. Cu hotare mai puţin determinate 
spre miazăzi, unde trecea şi dincoace de munţi, ea cuprindea mai ales Țara Făgăraşului și ținutul Amlaşului, 
probabil și Țara Hațegului, părți ce se găsesc apoi unite cu Țara Românească“; Titlul lui Mircea cel Bătrîn și 
posesiunile lui, în Scrieri istorice, Il, ed. A. Sacerdoţeanu, Bucureşti, 1968, p. 79. 

51 1. Moga, Les Roumains de Transylvanie au Moyen Âge, Sibiu, 1944, p. 41—42. 

52 R. Popa, Structures socio-politiques au sud de la Transylvanie au commencement du moyen âge 
(unde e discutată problema întinderii și respectiv a involuției Țării Hațegului), idem, Les recherches 
archéologiques dans le problème de la formation des états mediévaux roumains, „RRH“, XIL, 1973, 1, p. 
54—56; idem, Streisîngeorgiu. Mărturii de istorie românească din secolele XI—XIV în sudul Transilvaniei, 
în „Revista muzeelor şi monumentelor“, 1978, 1, p. 9—32; G. Mihăilă, Cele mai vechi inscripții cunoscute 
ale românilor din Transilvania (1313—1314 și 1408, Streisîngeorgiu — Orașul Călan, judeţul Hunedoara), 
ibidem, p. 33—38. 

Hațegului din Diploma cavalerilor ioaniţi a înregistrat un proces consumat — ruperea 
unei unităţi politice românești transcarpatice — sau numai începutul acestui proces. 
Oricum însă, un sfert de secol mai tîrziu, comitatul ungar e atestat în regiune și 
încadrează viaţa uneia dintre cele mai vechi și puternice structuri sociale românești 
dinlăunuul arcului carpatic. Şi aici ca și în Făgăraș autonomia românească subzistă — 
ea nu ar fi putut fi înlăturată decît printr-un act de alungare —, dar în forme diminuate, 
inferioare, acoperite de autoritatea instituţiilor regalității, castrul regal din Haţeg și 
comitatul Hunedoarei. 

Depășind linia Carpaţilor în cadrul celui mai rapid avînt cuceritor pe care l-a 
cunoscut în întreaga sa istorie, Regatul ungar şi-a manifestat tot atît de limpede ca şi 
înlăuntrul arcului carpatic tendințele față de realităţile politice românești. Controlînd 
trecătorile Carpaţilor sau cel puţin pe cele mai însemnate dintre ele, capabilă deci să 
intervină rapid în teritoriile transcarpatice, conducerea regatului s-a considerat în măsură 
să reglementeze şi în această vastă arie a teritoriului românesc raporturile politice, așa 
cum o făcuse în mare măsură înainte în Transilvania. Şi aici ca şi în Transilvania s-a 
resimţit puternic presiunea politică a regalității ungare şi cea bisericească a credinţei 
apusene; și aici ca şi în Transilvania s-au întipărit în sursele care ni le transmit urmele 
amputării țărilor româneşti, ale diminuării Statutului lor politic, ale instituirii unor zone 
de control direct din partea regalității şi ale presiunii confesionale. 

Expresia cea mai clară a politicii acaparatoare a regatului se găsește în distincția 
foarte netă și repetat formulată în actul emis de Bela IV în favoarea cavalerilor ioaniţi în 
1247 între „țările“ pe care le-a „lăsat“ românilor (quam Olatis relinquimus), cu titlu 
vasalic, și cele înglobate direct în stăpînirea regală". În Țara Severinului regele „a lăsat 
românilor“ „ţara cnezatului lui Litovoi voievod“, din care, însă, cum s-a arătat, a 
desprins Ţara Hațegului (excepta terra Harszoc), fie numai supunînd-o altui regim în 
raport cu cavalerii ioaniţi, fie, mai probabil, rupind-o definitiv din legătura cu 
voievodatul oltean, care era astfel considerabil amputat în întinderea şi însemnătatea lui. 
Cnezatele lui loan şi Farcaș au fost incluse direct în teritoriul controlat de regalitate; 
acesta cuprinsese linia Dunării oltene, de vreme ce regele a împărţit cu cavalerii ioaniţi 
stăpînirea bălților și iazurilor de pe cursul oltean al fluviului5%. 


Comitatul Hunedoarei în care a fost cuprinsă și Țara Hațegului, mai tîrziu, ca district, e menţionat 
prima oară în 1276 („comitatus Hunod“); Hurmuzaki, 1, p. 409; cf. A. A. Russu, Cetatea Hațegului. 
Monografie istorică și arheologică, în „Sargeţia“, XVI—XVII, 1982, p. 341—342. 

Autonomia românească a Țării Hațegului a continuat să se manifeste și în secolele XIV și XV, dar 
în forme scăzute și încadrate politic de instituțiile puterii regale. Zvicnirile politice şi bisericești ale societăţii 
cneziale hațegane, manifestări de infidelitate față de coroană în vremea lui Ludovic de Anjou şi instituirea sau 
„reapariția“ spontană a unei episcopii onodoxe în secolul XV, aveau să fie reprimate drastic de regalitatea 
ungară, care s-a străduit să înăbușe veleitățile de dezvoltare politică superioară a formelor elementare de 
autonomie judecătorească și bisericească a vechii țări a Ilaţegului. 

55 Hurmuzaki, 1., p. 250—251. 

54 „... preter piscationes Danubii ac piscine de Cheley, quas nobis et ipsis communes reservamus“; 
Hurmuzaki, Î,, p. 250. 

Localizarea corectă a zonei preluate direct de regat în Oltenia, inclusiv cnezatele lui Ioan și Farcaș, 
la O. G. Lecca, Banatul de Severin și Oltenia, în „Arhivele Olteniei“, 16, 1937, p. 1—2 şi I. Donat, The 
Romanians south of the Carpatians and the migratory peoples in the tenth-thirteenth centuries, în vol. 
Relations between the autochtonous population and the migratory populations on the territory of Romania, 
Bucharest, 1975, p. 281—282. 

Faptul că regele își rezervase în Țara Severinului, cu excepţia ţării lui Litovoi, 
monopolul morilor, drept seniorial, arată la rîndul său cît de adîncă era luarea în 
stăpînire a acestor teritorii; în același timp, el pune în evidență și mai putemic 
deosebirea de statut între cele două zone ale dominaţiei regale, cea directă şi cea 
indirectăS5. Din țara vasală, a lui Litovoi, regele percepea doar „venituri şi folosințe“, 
nespecificate în diplomă; în același timp regele îşi 'rezervase dreptul la asistenţă militară 
din partea lui Litovoi56. 

O situaţie similară a fost creată în Cumania, unde realităţile politice autohtone 
au fost încadrate în două regimuri, ca în Oltenia; cel al raporturilor feudo-vasalice — e 
cazul „ţării“ lui Seneslau, terra Szenesiai Woiwode Olatorum, quam eisdem relinquimus 
— așadar pe care regele „o lasă“ românilor — și cel al altor organisme — cnezate și 
voievodate — corespunzătoare episcopiilor păstorite de „pseudo-episcopi“, incluse 
direct în teritoriul episcopiei cumane sub dominaţia superioară a „regelui Cumaniei“S. 

Lăsînd românilor pe acelea dintre ţările lor care erau prea mari pentru a putea fi 
mistuite, deocamdată cel puţin, luîndu-le pe cele mai mici şi integrîndu-le în propriile 
lor tipare de organizare, introduse de ei în teritoriul extracarpatic, acaparînd teritorii 
întregi din care acordau apoi danii de pămînt, însușindu-şi și drepturile regaliene (justiţie 
supremă, monetă) sau direct senioriale (morile)8, regii Ungariei și-au manifestat 
limpede hotărîrea de a pune temeliile unei dominaţii durabile și directe asupra întregii 
regiuni. 

Paralel cu comprimarea formelor de organizare laică a societăţii româncști de 
către regalitate s-a declanşat ofensiva pe plan ecleziastic. Cadrul în care s-a destăşurat 
acţiunea a fost prozelitismul dezlănţuit de Roma în lumea „schismei“ după 1204 şi, cu 
excepţională virulență în spaţiul nostru, după desprinderea Țaratului vlaho-bulgar din 
dependența Romei, așadar în răstimpul 1230—1240, cînd apare explicit formulată 
hotărîrea de a-i aduce pe români la catolicism, de a înlătura ierarhia lor bisericească de 
rit răsăritean și de a-i încadra în structurile ecleziastice ale Bisericii apusene. 


SS „... exceptis etiam molendinis omnibus infra terminos praenominatarum terrarum ubicumque 


factis vel totala, preter quam in terra Lytua...“; Hurmuzaki, 1}, p. 250. 

56 concedimus etiam quod eiie omnium proventuum et utilitatum que ab Olatis terram 
Lytua habitantibus, excepta terra Harszoc cum pertinentibus suis, regi colligentur, domus Hospitalis percipiat 
antedicta“; Hurmuzaki, I,, p. 250. 

57 Întrucît la 1247, cînd a fost emisă diploma, „Cumania“, spre deosebire de "Țara Severinului, nu 
mai aparținea efectiv regatului ci era doar un teritoriu de recucerit, se înțelege de ce dai a documentului 
sunt mult mai vagi cu privire la realitățile dinlăuntrul acestei țări. 

58 În 1234, papa Grigore IX îl îndemna pe principele Bela să înzestreze biserica, a cărei înălțare o 
făgăduise în episcopia cumană, „cu vaste posesiuni“ (... sic ecclesiam ipsam quam construcre ct ditare 
studeas amplis possessionibus et dotare...) Hurmuzaki, 1, p- 131; pe lîngă acestea, Bela se mai angajase să 
acorde venituri episcopului catolic al românilor din cele percepute de el însuşi de la români (... et assignare 
sibi de redditibus tuis, quos ab eis percipis sufficientes redditus et honestos...; ibidem, p. 132). În Țara 
Severinului, pe lîngă monopolul morii, regele își rezervase dreptul de a decide în sentințele capitale, în cazul 
cînd vreunul dintre majores terre se făcea pasibil de pedeapsa supremă, şi dreptul de a dispune cu privire la 
circulația monetară în provincie; ibidem, p. 250—251. Tot în Țara Severinului, regele rezerva „cinstirile şi 
drepturile“ clerului superior din Ungaria, arhiepiscopi și episcopi; ibidem; ceea ce presupune și bunuri 
concedate lor de rege. 

În Cumania sau, mai exact, în teritoriul episcopiei cumane, „pseudo-episcopii“ 
români urmau să dispară, potrivit hotărîrii papei Grigore IX, comunicată principelui 
Bela în 1234, pentru a lăsa locul unui vicar dependent de „episcopul cumanilor“. 
Cadrele bisericeşti tradiționale ale românilor de la răsărit de Olt erau așadar condamnate 
la dispariţie. Şi teritoriul de la apus de Olt, Țara Severinului, urma să fie încadrat în 
tiparele structurilor ecleziastice catolice; aici iniţiativa a aparţinut regelui Ungariei, care 
a solicitat papalității dreptul de a anexa ţara la una din episcopiile regatului său, „după 
bunul nostru plac“ (v. mai sus p. 70). 

Suprimarea episcopiilor române din Cumania şi subordonarea Ţării Severinului 
organismelor episcopale ale Regatului ungar au fost premisa puternicului prozelitism 
confesional care s-a abătut asupra românilor din aria extracarpatică în această vreme. 
Desfășşurat de misionarii dominicani care participaseră puţin timp înainte la operaţiile de 
lichidare a „ereziei“ albigense din sudul Franţei, acest val de prozelitism a urmărit să 
„extirpe“ schisma din teritoriile româneşti de la sud și răsărit de Carpaţi și să aducă masa 
populaţiei româneşti de aici în obediența Romei. Ştirile sunt puţine, ele privesc atât 
reducerea dogmatică a localnicilor la învățătura Romei — de pildă în problema centrală 
pe plan dogmatic a lui Filioque? — cît şi rebotezarea lor, atît a clericilor cît și a laicilor, 
în credinţa apuseană$0, Adaptarea ritualului la exigenţele Bisericii romane se întrevede şi 
ea în lumina informaţiilor scrisorii din 1234 a papei Grigore IX către Bela IVI, prin 
care, între altele, îi reamintea nu numai jurămîntul asumat de a-i aduce la ascultare „pe 
toți cei nesupuși faţă de Biserica romană“ din ţara sa, dar şi angajamentul său special de 
a-i constrînge pe români să-l recunoască pe episcopul catolic al Cumaniei. Prin aplicarea 
acestor măsuri, teritoriile românești din afara Carpaţilor au cunoscut cel dintii și cel mai 
mare val de prozelitism confesional catolic din istoria lor, care a însoţit îngrădirea și pe 
alocuri suprimarea autonomiilor lor politice, rămase încă în cadrul tradiţional al 
„țărilor“, adică al cnezatelor și voievodatelor. 

Formula din Diploma cavalerilor ioaniţi care caracterizează statutul țărilor lui 
Litovoi şi Seneslau, „lăsate“ românilor de rege, și distincţia implicită în raport cu țările 
„luate“ de la români, e expresia cea mai cuprinzătoare a unei întregi politici a regalității 
ungare faţă de structurile politice româneşti; ea divulgă gravitatea extremă a primejdiei 
care a apăsat în această vreme asupra organismelor politice româneşti de tip tradiţional, 
cnezatele şi voievodatele, atît cele care mai subzistaseră înlăuntrul Carpaţilor cît şi cele 
din afara munţilor. În joc era acum însăși existența politică autonomă a românilor. 


59 În scrisoarea adresată locuitorilor „neofiți“ din Țara Severinului (Cheurin) în 1237, papa 
Grigore IX îi îndeamnă să dea ascultare călugărilor dominicani „ut spiritus sanctus qui a deo patre filioque 
procedit“ să-i îndrume spre mîntuire; Hurmuzaki, 1, p. 154—155. 

60... si aliqui gentis ejusdem postquam baptismi perceperint sacramentum, sive clerici vel 
laici...“; Hurmuzaki, 1}, p. 153. 

ó „Ne igitur ex diversitate rituum pericula proveniant animarum, nos volentes huiusmodi 
periculum obviare, ne praefati Walathi materiam habeant pro defectu sacramentorum ad scismaticos episcopos 
accedendi...“; Hurmuzaki, IL p. 132; pentru acțiunea misionară a catolicismului în lumea cumană şi în cea 
românească extracarpatică în secolul XIII, v. și R. Theodorescu, Bizanţ, Balcani, Occident la începuturile 
culturii medievale românești (secolele X—XIV), Bucureşti, 1974, p. 163—176. 

O dată cu știrile referitoare la amploarea asaltului, sursele au reținut însă și 
primele indicii cu privire la rezistenţa de care s-a lovit. Vag, dar clar în semnificaţia sa, 
e ecoul acestei rezistenţe în scrisoarea, des citată, a papei Grigore IX către Bela IV, în 
care îi expune soluţiile preconizate de el în problema organizării ecleziastice pentru 
românii din episcopia cumană. Pe de o parte papa denunța primejdia asimilării 
confesionale de către români a germanilor și ungurilor imigraţi în teritoriul episcopiei 
cumane, semn al unei confruntări pe plan spiritual în care cei dintii păreau să aibă cîştig 
de cauză, de vreme ce se constată că nou sosiţii le adoptau „riturile“. Pe de altă parte 
însă, şi constatarea e mult mai însemnată decît cea precedentă, papa s-a văzut silit să 
explice corespondentului său regal hotărîrea sa de a da românilor un vicar episcopal 
propriu, dependent de episcopul catolic al cumanilor, dar „potrivit cu acca naţiunc“(illi 
nationi conformem), în speranţa că astfel îi va îndepărta de „pseudocpiscopii“ lor. 
Hotărîrea papei trădează refuzul românilor din dioceza cumană de a se lăsa încadraţi de 
clerici străini de „limba“ şi „națiunea“ lor, de a accepta așadar clerul pe care tindea să 
i-l impună ierarhia superioară ecleziastică a Regatului ungar. 

Mai bine de un secol şi jumătate mai tîrziu, în 1374, în aceeași regiune a 
episcopiei cumane reconstituite sub denumirea de episcopia Milcovului, din nou sub 
autoritatea Regatului ungar, aceeași masă de populație românească refuza să accepte 
catolicismul, pentru că, informează actul papal care consemnează faptul, „nu sunt 
mulţumiţi cu slujba preoţilor unguri“ şi cereau un ierarh superior cunoscător al limbii 
lor82. Sensul celor două opoziții, cea din 1234 și cea din 1374, e identic şi se descifrează 
mai lesne prin alăturarea actelor papale care le-au consemnat. Respingînd haina străină 
în care i se înfățișa confesiunea catolică, „națiunea“, a cărei existenţă a consemnat-o 
pentru prima oară actul papal din 1234, şi-a manifestat refuzul de a se lăsa înstrăinată de 
sine însăși; faptul s-a aflat la începuturile unei evoluţii care a culminat la sfîrşitul 
secolului cu alcătuirea Țării Românești. 


62 „... cum ipsi Wlachones, ut dicitur, de solo ministerio sacerdotum Ungarorum non sint bene 


contenti...“ constata papa Grigore XI care îl recomandă ca episcop pentru românii din această arie pe 
minoritul Antonius de Spoleto „qui linguam dicte nationis scire asseritur“; Hurmuzaki, L, p. 217. 

EUROPA RĂSĂRITEANĂ ÎNTRE CRUCIATĂ 
ŞI INVAZIA MONGOLĂ 


Căderea Constantinopolului sub loviturile cruciatei a patra a deschis vremea 
maximei afirmări a universalismului papal nu numai în sud-estul dar și în răsăritul 
Europei. Încrederea pe care le-au inspirat-o succesele răsunătoare din Peninsula 
Balcanică și din Cumania i-a determinat pe Inocenţiu HI şi pe succesorii săi imediaţi în 
scaunul papal, Honoriu HI şi Grigore IX, să intensifice prozelitismul în rîndul 
popoarelor din estul continentului care mai perseverau încă în „schisma greacă“ sau în 
străvechile lor credințe păgîne. Puternic rezemată pe forțele cruciatei şi ale statelor 
catolice subordonate ei, Polonia şi, îndeosebi, Ungaria, papalitatea a conceput proiectul 
integrării continentului sub autoritatea ei, etapă a împlinirii misiunii apostolice 
universale pe care o revendica. Program îndrăzneţ care părea aproape de a-și atinge țelul 
în deceniul al patrulea al secolului XIII, cînd emisarii spirituali ai Scaunului roman, 
călugării dominicani, au ajuns pînă în regiunea cursului superior al fluviului Volga 
pentru a converti la creştinism popoarele păgîne de la capătul de răsărit al continentului 
european. Aici însă valul pornit din Apus, din însuși centrul spiritual al lumii „latine“, a 
atins linia cea mai avansată a înaintării sale; ajuns în această poziţie el a fost înfruntat de 
un alt val uriaş al istoriei pus în mișcare de stepele Extremului Orient. 

Descompunerea în deceniile anterioare a forței cumane care dominase teritoriile 
din nordul Mării Negre păruse să încheie ciclul dominaţiei popoarelor migratoare asupra 
Europei Răsăritene; dar, la începutul secolului XIII, geniul stepei, alungat din Europa, 
s-a rcîntrupat în lumea triburilor de vînători și războinici ale mongolilor din răsăritul 
continentului asiatic. Reeditind acţiunea tuturor forţelor care se impuseseră înaintea lor 
la conducerea popoarelor turce și mongole, urmînd, la rîndul lor, evoluţia de la trib 
unificator de grup cinic-lingvistic la „imperiu universal“, dar mult mai repede decît 
inaintașii lor, mongolii, sub conducerea lui Ginghis-han, au realizat cea mai 
cuprinzătoare împlinire a aspiraţiei imperiale a stepei, revărsată larg asupra civilizaţiilor 
sedentare învecinate, cea chineză, cea islamică și cea europeană. Trei serii mari de 
asalturi, întregite de altele de caracter mai limitat, în direcţia acestor civilizaţii, sub 
Ginghis-han, sub fiul său Ogidai și sub nepotul său Măngke, i-au purtat pe călăreţii 
mongoli pînă în sudul Chinei, în Orientul Apropiat la țărmul Mediteranei și în Europa 
Răsăriteană şi Centrală. 

Instalaţi pe cursul fluviului Volga în urma retragerii lor din centrul Ungariei în 
1242, mongolii au întemeiat un nou stat de tip nomad, Hoarda de Aur, cu o vastă arie 
de hegemonie în Europa Răsăriteană și Sud-estică realizată în mare parte în detrimentul 
dominaţiei puterilor catolice şi al aspirațiilor de hegemonie spirituală a papalității. 
Încercarea acestor forțe de a recupera terenul pierdut şi noile înfruntări în Europa de 
Răsărit cu mongolii: au constituit preludiul celei de a doua invazii mongole spre centrul 
continentului şi s-au încheiat cu o considerabilă extindere a dominaţiei Hoardei de Aur 
în această parte a continentului european. În împrejurările legate de declanșarea acestui 
nou val ofensiv, Hoarda de Aur a instituit un centru de putere propriu la Dunărea de Jos, 
de unde și-a exercitat controlul asupra unor întinse teritorii; spaţiul românesc 
extracarpaltic a intrat acum, treptat, în întregimea sa, în aria de hegemonie a mongolilor. 

Amenințarea permanentă din partea acestui nou vecin agresiv a devenit un 
factor agravant al procesului de destrămare a puterii regale în Ungaria, manifestarea cea 
mai evidentă a transformării structurilor social-politice ale regatului în secolul XIII. 
Evoluţia avansată spre formula nobiliară de organizare a societăţii și statului, 
dificultăţile pentru regalitate de a se adapta la această nouă Situaţie, efortul papalității de 
a eradica credinţele necreştine și confesiunea ortodoxă, de a uniformiza regatul sub 
raportul vieţii religioase, ezitările în materie de politică externă ale ultimilor regi 
Arpadieni, prinși între ameninţarea mongolă și impulsurile cruciatei, au imprimat un 
curs tot mai oscilant politicii statului ungar după marea invazie mongolă. 

Atit noua dominație mongolă aștemută asupra Europei Răsăritene cît și 
convulsiunile tot mai accelerate care au subminat Regatul ungar în ultimele decenii ale 
secolului XIII s-au răsfrînt puternic asupra românilor din nordul Dunării aflaţi în ariile 
de hegemonie ale celor două puteri. În contextul înfruntării dintre forţele hegemonice în 
spaţiul intra și extracarpatic s-a constituit primul stat românesc de sine stătător care avea 
să asigure fundamentul devenirii națiunii române. 

Ofensiva puterilor catolice şi prozelitismul papal în răsăritul Europei.! . La 
începutul secolului XIII, catolicismul și puterile laice pe care s-a rezemat expansiunea sa 
a cuprins nu numai spaţiul sud-est european şi cel românesc ci și vaste teritorii din 
Europa Răsăriteană, cu tendinţa de a le integra în aria lor de dominație și civilizaţie. 
Spațiile întinse ale lumii ruse, ale stepei nord-pontice, precum și cele locuite de 
popoarele baltice, păgîne încă, au intrat acum, larg, în raza de acțiune a cruciatei și a 
prozelitismului catolic. 

Desigur, forţele în expansiune ale lumii catolice din Europa Centrală nu au 
așteptat cruciata a patra pentru a-și manifesta, spre răsăritul continentului, veleităţile de 
cucerire şi de asimilare confesională. În două zone ale Europei Răsăritene această 


1 WI. Abraham, Powstanie organizacyi kosci6la lacinskiego na Rusi, I, Lwów, 1904, p. 45—116; 
B. Hóman, Geschichte des Ungarischen Mittelalters, II, Berlin, 1943, p. 13—31; G. Rhode, Die Ostgrenze 
Polens. Politische Entwicklung und geistige Auswirkung, I, Im Mittelalter bis zum Jahre 1401, Kön-Graz, 
1955, p. 103—108; Br. Wlodarski, Polska i Rus 1194—1340, Warszawa, 1966, p. 7—109; K. Górski, 
L'Ordine teutonico. Alle origini dello stato prussiano, Torino, 1971, p. 31—53; W. Urban, The Baltic 
Crusade, Illinois, 1975, p. 17—171., 

tendinţă și-a croit drum încă înainte de începutul secolului XIII: în teritoriile ruse 
apusene, cnezatele Halici și Vladimir (Volhynia), rîvnite deopotrivă de Polonia şi 
Ungaria, și în lumea baltică unde prozelitismul catolic şi-a găsit un instrument deosebit 
de eficace în ordinele de călugări-cavaleri. 

Din ultimele două decenii ale secolului XII, tendinţa regilor Arpadieni de a 
aduce sub controlul lor direct sau indirect teritoriile ruse apusene a devenit una din 
direcţiile permanente ale politicii externe a Regatului ungar care s-a străduit, pe această 
cale, să intre în contact direct cu răsăritul continentului, îndeosebi cu însemnatele 
drumuri comerciale care se încrucișau în spaţiul nord-pontic. 

Încercarea Regatului ungar de a-și impune dominaţia sau măcar suzeranitatea în 
teritoriile ruse apusene s-a desfăşurat în cooperare și în acelaşi timp în rivalitate cu 
Polonia sau mai exact cu Marele ducat al Cracoviei care asumase întîietatea asupra 
fragmentelor autonomizate ale Regatului polon. Disproporţia de forțe între cele două 
puteri în prima jumătate a secolului XIII a făcut ca rolul principal în ofensiva lor în 
spaţiul rus să revină Ungariei. 

De la începutul secolului XIII, adică după 1204, expansionismul ungaro-polon 
în teritoriile ruse apusene a căpătat o puternică coloratură confesională. Timp de trei 
decenii, între 1204 şi 1235, expedițiile ungare și, în subsidiar, cele polone, s-au 
succedat în teritoriile cnezatelor Halici și Vladimir, independent sau în cooperare, 
însoţite de tot atitea eforturi de a le smulge „schismei“ şi de a le aduce sub autoritatea 
Bisericii apusene. 

În ciuda unor reușite momentane, încercarea Ungariei de a-şi subordona direct 
cele două cnezate şi de a le transforma într-un regat satelit sub un rege arpadian au eşuat. 
În 1235, lupta pentru controlul asupra cnezatelor ruse apusene a aflat o soluţie 
provizorie, o dată cu înscăunarea în domnie a lui Danil, fiul cneazului Roman, căzut în 
1205 în lupta de la Zawichost cu polonii. În persoana lui Danil, cnezatul Halici a reuşit 
să-și salveze autonomia, dar cu prețul recunoașterii suzeranității Regatului ungar. 

Şi în lumea popoarelor baltice, păgine încă, penetraţia politică şi confesională 
din Vest e anterioară secolului XIII. Pe urmele negustorilor germani, instalaţi la gurile 
Dvinei în a doua jumătate a secolului XII pentru a intra în legătură cu centrele 
comerciale ruse, a venit clerul catolic care a dat un sens religios efortului de supunere a 
localnicilor livoni și estoni. Cum însă persuasiunea nu a dat rezultatele dorite, apelul la 
forță s-a dovedit şi aici calea cea mai sigură de a aduce în obediența Romei popoarele 
refractare. Începînd cu ultimul deceniu al secolului XII cruciata și spiritul ei au cuprins 
şi această parte a Europei, consolidînd și extinzind considerabil poziţiile cîştigate 
anterior. Valuri succesive de cavaleri din nordul Germaniei și-au îndrumat energia 
militară în această direcţie, sub protecţia privilegiilor papale de cruciată. Mai mult încă, 
cruciata a devenit o realitate permanentă în această arie prin înființarea, în 1202—1203, 
a unui ordin de călugări-cavaleri, Milites Christi, sau, după unul din însemnele cusute 
pe mantiile lor, purtătorii de spad. De la gurile Dvinei unde a luat ființă oraşul Riga, 


2 Pentru cruciata în Livonia şi rolul lui Inocenţiu III în organizarea ei şi în instituirea Ordinului 
purtătorilor de spadă, v. şi B. Abers, Zur päpstlichen Missionspolitik in Lettland und Estland zur Zeit 
Innozenz IlI., Bonn, 1958 („„Commentationes Balicae“, IV-V, 1956—1957, p.1—18). 

cucerirea germană a înaintat spre interior, de-a lungul fluviului, și spre nord, în 
teritoriile triburilor livone, convertite la catolicism pe măsura intrării lor în aria 
expansiunii germane. După 1215 cucerirea germană s-a extins asupra Estoniei care, în 
răstimp de nici două decenii, a fost şi ea adusă la supunere de cruciații purtători de 
spadă, pentru a ajunge în cele din urmă sub dominaţia regalității daneze (1238). 
Încercarea puterilor catolice de a-și întinde stăpînirea și influenţa spre răsărit în lumea 
rusă a fost oprită de dubla victorie a cneazului Aleksandru Nevski, împotriva suedezilor 
şi a cavalerilor cruciați, în vremea marii invazii tătare. 

De însemnătate istorică excepțională şi cu urmări de lungă durată în istoria 
Europei Răsăritene au fost și cuceririle Ordinului teutonic în Prusia’. 

Încercările enejilor poloni la începutul secolului XIII de a-i supune și converti 
pe pruşii păgîni au rămas toate fără rezultat, în ciuda faptului că au îmbrăcat şi ele 
mantia cruciatei. În faţa acestui eşec, ducele Conrad al Mazoviei a făcut apel la Ordinul 
teutonic căruia i-a oferit în 1225 în Prusia o compensație pentru teritoriile picrdute în 
regiunea arcului carpatic, de unde fusese izgonit în chiar acest an de regalitatea ungară. 
Expansiunea propriu-zisă a început în 1230/1231 din teritoriul Chelmno (Kulm), 
obiectul donaţiei lui Conrad de Mazovia către Ordin, și a progresat vertiginos în anii 
următori; în mai puţin de un deceniu s-a alcătuit în Prusia un adevărat stat german de 
cruciată pe care papalitatea l-a luat sub protecţia sa asigurîndu-i astfel independenţa faţă 
de poloni. Fuziunea, în 1237, a Ordinului teutonic din Prusia cu cel al purtătorilor de 
spadă din Livonia a consolidat considerabil cruciata în spaţiul baltic, ameninţat acum să 
fie cuprins în totalitatea sa de germani și de ordinele de călugări-cavaleri. Prima mare 
răscoală antiteutonă a pruşilor în 1240 nu a făcut decît să întârzie avansul cruciatei. 

Cucerirea teritorială a fost însoțită și urmată de un vast efort de convertire la 
catolicism a populațiilor ortodoxe sau păgîne intrate în aria de influenţă a puterilor 
catolice. Ordinele călugărești — cisterciții şi dominicanii mai ales — au desfășurat o 
activitate intensă de convertire atît în spaţiul baltic cît și în cel rus apusean. Terenul 
cîștigat pentru catolicism a fost integrat în structuri episcopale, care au asigurat și aici 
legii apusene un cadru permanent de activitate?. 

Penetraţia catolicismului a întîmpinat o reacție deosebit de viguroasă şi tenace 
în lumea rusă care, o dată cu modelul spiritual bizantin pentru viaţa sa bisericească, a 
preluat și chiar amplificat latinofobia inveterată a Bizanțului. Cea mai durabil expusă 
presiunii catolicismului din pricina vecinătăţii cu regatele ungar și polon a fost lumea 
rusă apuseană din cnezatele Halici și Vladimir. Rezemată pe poziţiile cîștigate în această 
arie, papalitatea, care nu uitase încercările anterioare de a aduce lumea rusă sub 
autoritatea Romei și nici nu a renunţat vreodată la acest țel, s-a străduit să-și extindă 
influenţa cît mai departe în Răsăritul continentului. Deosebit de limpede a fost cxprimată 
această viziune integrătoare a papalității în scrisoarea adresată în 1207 de Inocenţiu III 
ierarhiei laice şi eclaziastice din „Rutenia“ (Rusia); întemeiat pe constatarea că după 


3 M. Tummler, Der Deutsche Orden im Werden, Wachsen und Wirken bis 1400, Wien, 1955, 
p. 210—264; şi K. Górski, L'Ordine teutonico, p. 37—41. 

4 B. Altaner, Die Dominikanermission des XIII. Jahrhunderts, Habelschwen, 1924; G. von 
Walther-Wittenheim, Die Dominikaner in Livland im Mittelalter. Die Natio Livoniae, Romae, 1938. 

suprimarea schismei în însuși centrul ei, Constantinopolul, menţinerea rupturii de 
Biserica apuseană în zonele periferice ale ortodoxiei nu mai avea sens, papa îi invita pe 
conducătorii lumii ruse să accepte supremația Romei şi să se integreze în unitatea 
catolică. Invitaţia papei, susținută de o ameninţare neechivocă deși indirectă, învăluită 
în aluzia la soarta Constantinopolului pierdut de îndirjirea în schismă a grecilor, nu a dat 
însă rezultatul speraiS. În ciuda presiunii papale, avansul catolicismului în aceste teritorii 
a fost anevoios, marcat de repetate reacții împotriva dominaţiei Romei și îndeosebi a 
puterilor care o aduceau o dată cu oștile lor. 

Şocul primei invazii tătare în Rusia în 1223 şi succesele cruciatei în aria 
cumană par să fi determinat un curent de apropiere de Roma în rîndurile cnejilor ruşi 
care își împărțeau Gone asupra teritoriului fostului stat kievian, fragmentat în 
principate autonome$. Cu vădită satisfacţie înregistra această tendinţă papa Honoriu INI 
în scrisoarea de răspuns adresată la începutul anului 1227 „tuturor regilor Rusiei“, care 
invitascră pe lcgatul papal aflat în părțile răsăritene să le viziteze teritoriile şi îşi 
manifestaseră dorința de a se lepăda de „erorile“ în care perseveraseră pînă atunci; 
acestor „erori“, derivate din aderenţa la Biserică răsăriteană, papa le atribuia 
„frământările“ multiple abătute asupra lor, aluzie la recenta invazie mongolă şi la 
dezastrul suferit de ei şi de cumani la Kalka. Pentru a face dovada sincerităţii înclinării 
lor de a trece sub autoritatea Romei, tendinţă pe care papa îi îndemna să o ducă la 
împlinire, cnejii ruși erau rugaţi să trăiască în pace cu „creştinii din Livonia și Estonia“, 
adică cu catolicii din cele două ţinuturi, deveniți omes al ostilității localnicilor și al 
puterilor ruse învecinate care le sprijineau rezistența”. În 1231 apar şi indiciile 
contactului între Roma și cnezatul Vladimir (Suzdal), cel mai de seamă dintre cnezatele 
ruse?. În anii imediat următori îşi face apariţia şi ierarhia ecleziastică latină în lumea 
rusă, o dată cu numirea de papa Grigore IX a unui „episcop al Rusiei“? . 

Progresele catolicismului în aria cumană şi rusă, pătrunderea misionarilor 
dominicani pînă în regiunea Niprului și instalarea lor la Kiev în deceniul 1220—1230 au 
apropiat avangărzile misionare ale Romei de limitele extreme ale continentului european 
în Răsărit, anume de regiunea dintre Volga și Urali unde se mențineau compact popoare 
păgîne de diverse seminţii, între care locul preponderent îl aveau bulgarii din Bulgaria 
Mare, stat însemnat încă la această dată, și ungurii din Ungaria Mare. Zelul misionar al 


5 Acta Innocentii PP. II (1198—1216), ed. Th. Haluscynskyi, Vatican, 1944, p. 334—335. 

6 Pentru tendința de apropiere de Roma constatată în lumea rusă în funcţie de primejdia tătară, v. J. 
J. Zatko, The Union od Suzdal, 1222—1252, în „The Journal of Ecclesiastical History“, VIII, 1957, p. 33— 
52. . 

7 „Sicut audivimus, nuntii vestri ad venerabilem fratrem nostrum Mutinensem episcopum 
Apostolicae Sedis legatum a latere nostro transmissi, cum humiliter rogaverunt, ut partes vestras personaliter 
visitaret, quia cupientes sana doctrina salubriter instrui, parati estis omnes errores penitus abnegare, quos 
propter defectum predicatorum, sicut dicitur incurristis, pro quibus iratus contra vos Dominus permisit vos 
hactenus multipliciter tribulari“; A. J. Turgheniev, Historica Russiae Monumenta, I, Petropoli, 1841, p. 20— 
21. 

8J.J. Zako, The Union of Suzdal, p. 36—37; v. textul bulei papale adresate unui „rege al Rusiei“, 
a cărui identitate e controversată, în Acta Honorii IHI (1216—1227) et Gregorii LX (1227-1241), ed. A. L. 
Tăutu, Vatican, 1950, p. 221—222. 

9 J.J. Zatko, The Union of Suzdal, p. 37. 

călugărilor predicatori nu a dat îndărăt în faţa dificultăților și primejdiilor pe care le 
comportau misiunile în aceste teritorii îndepărtate; captura care li se oferea la orizont era 
prea mare, urmările aşteptate ale unei eventuale reuşite ale efortului lor misionar în 
această regiune erau prea însemnate pentru cauza pe care o slujeau în ansamblul Europei 
Răsăritene, pentru ca îndrăzneţii dominicani să nu întreprindă încercarea. 

Cu cunoştinţa și asentimentul papalității, dominicanii stabiliţi î în Ungaria s-au 
angajat în efortul de a-i descoperi şi apoi de a-i converti pe ungurii din Ungaria Mare 
rămași păgîni!0. Abia a doua misiune în această direcţie, misiune a cărei figură centrală 
a fost dominicanul Iulian, a reușit să-și atingă țelul în 1234—1235. Rămas singur din 
grupul de patru călugări cîți porniseră la drum, Iulian a ajuns în regiunile locuite de 
seminţia ungară care se menţinuse în teritoriile de baștină, la răsărit de Volga, cxplorînd 
posibilităţile de a-i converti. ` 

Revenirea tătarilor la apus de Urali în 1236—1237 şi speranţa într-o acţiune de 
ajutorare din partea puterilor catolice par să fi dat un nou impuls curentului de apropiere 
de Roma în lumea rusă. La înapoierea din misiunea sa pe Volga superioară, dominicanul 
lulian, ajuns în ţara mordvinilor păgîni, a fost informat despre intenţia lor de a se 
converti la creștinism şi despre apelul pe care îl adresaseră cneazului de Vladimir 
(Suzdal) pentru a obține ajutor din partea sa în această privință. Cneazul însă, potrivit 
izvorului nostru, ar fi declinat oferta, spunîndu-le că misiunea de convertire nu îi 
revenea lui ci „papei din. Roma“; „căci — ar fi explicat cneazul solicitatorilor săi — este 
apropiat timpul cînd toţi va trebui să primim credinţa Bisericii romane și să ne închinăm 
git, 

Succesele însemnate înregistrate de lumea catolică în spaţiul cuman, rus 
apusean și baltic în primele decenii ale secolului XIII, întregire a marii răsturnări 
petrecute în sud-estul Europei în urma cuceririi Constantinopolului de către cruciați, au 
inspirat papalității proiectul şi încercarea de a integra ansamblul Europei Răsăritene în 
formula spiritualității apusene. Perspectivele păreau favorabile și în statul bulgarilor de 
pe Volga unde, potrivit informaţiilor dominicanilor, se răspîndise zvonul că peste puţin 
timp vor trece cu toţii la creştinism sub autoritatea papei: „în acel regat se zvoneşte 
public că în curînd vor trebui să se facă creştini şi să se supună Bisericii romanc; deşi ei 
susțin că nu cunosc ziua <cînd se vor creștina>, după cum am auzit de la înţelepţi 
lor*“12. Trecerea la religia creştină, în variantă romană, a populațiilor păgîne de pe Volga 
superioară, mai ales a ungurilor din Ungaria Mare, ar fi constituit în sine un cîştig 
însemnat pentru Roma; pe deasupra însă ea ar fi oferit Bisericii apusene și un punct de 
reazem solid pentru încercarea de a accelera integrarea lumii ruse în aria ei de dominație. 


10 L.Bendefy, Fontes authentici itinera (1235—1238) fe. Iuliani illustrantes, în „Archivum Europae 
Centro-Orienialis“, III, 1937, p. 1—52; H. Dârrie, Drei Texte zur Geschichte der Ungam und Mongolen: Die 
Missionsreisen des fr. Iulianus O.P. im Uralgebiet (1234/1235) und nach Russland (1237) und der Bericht des 
Erzbischofs Peter über die Tartaren mit einer Beilage von W. Heissig, în „Nachrichten der Akademie der 
Wissenschfaten in Göttingen“, Phil.-hist. Klasse, Nr. 6, Göttingen, 1956; J. Richard, La papauté et les 
missions d'Orient, Roma, 1977, p. 26—33. 

11 „non meum est hoc facere, sed pape romani; prope enim est tempus, quo omnes fidem 
ecclesie romane debemus suscipere et ejus obedientie subjugari“; H. Dörric, Drei Texte, p. 160—161. 

12 „in regno illo publicus est sermo, quod cito debeant fieri Chistiani et Romane ecclesie subjugari; 
sed diem se asserunt nescire, sicut enim a suis sapientibus audiverunt“; ibidem, p.156. 

Pentru a nu declanșa suspiciuni premature în cnezatele ruse vizate de acest vast 
program de încercuire, dominicanul Iulian a temporizat convertirea ungurilor de la 
răsărit de Volga; căci, afirmă textul care relatează misiunea lui lulian, „dacă s-ar 
întîmpla ca aceștia să se, lege întru creștinătate cu ceilalți — adică ungurii din Panonia cu 
cei de pe Volga — ar subjuga toate regatele aflate între ei“13. Prinși între doi factori de 
presiune, unul apusean și altul răsăritean, rușii ar fi fost constrînși, credeau misionarii 
dominicani și factorii de decizie de la Roma, să se integreze în unitatea Bisericii 
apusene!4. Stepa nord-pontică în imensitatea ei şi lumea sedentară dependentă de ea 
urmau, așadar, să fie încadrate în formula universalismului roman, în veşmîntul său 
medieval, apostolic. 

Provocată însă, stepa a reacţionat, opunînd universalismului Romei, propriul ei 
universalism. 


Marea invazie tătară!5. În vremea cînd călugării dominicani ajungeau pe 
cursul superior al fluviului Volga, în căutarea rămășiței ungare pe care sperau să o 
cîştige la creștinism, cu gîndul de a aduce întregul spaţiu al Europei Răsăritene sub 
autoritatea Scaunului papal, la capătul de răsărit al continentului asiatic, în stepa 
mongolă, marele Kurilfai, sfatul nobilimii mongole întrunit „în anul șoarecelui“ 1235 de 
Ogudai, succesorul lui Ginghis-han, hotăra relansarea ofensivei în vederea împlinirii 
misiunii universale atribuite Imperiului mongol de fondatorul său. Unul din ţelurile noii 
ofensive, care avea să se reverse devastator în multiple direcţii, a fost cucerirea Europei. 

În necontenita grupare, desfacere și regrupare de clanuri, triburi şi etnii turce şi 
mongole care a dominat trecutul stepei asiatice în evul mediu şi care s-a răsfrînt masiv şi 
asupra civilizaţiilor sedentare din Asia și Europa, istoria, la trecerea dintre secolele XII 
şi XIII, a atribuit misiunea de a reface unitatea stepei unui trib mongol care, în numai 
cîteva decenii, s-a transformat dintr-o uniune de ginţi locală într-un imperiu universal, 
cel mai vast din cîte cunoscuse omenirea. Conducătorul care a personificat acest destin 
istoric excepţional, pe nume Temugin, era descendentul unei familii de căpetenii ale 
tribului mongolilor. 

Etapa imediat premergătoare constituirii Imperiului mongol a fost unificarea 
sub conducerea lui Temugin a grupului de triburi înrudite etnic şi lingvistic cu mongolii, 
care avea să intre în istorie sub numele acestora sau sub cel al unuia dintre triburile 


13 „quia si regna paganorum et terra Ruthenorum, que sunt media inter Ungaros christianos et 
illos, audirent, quod illi ad fidem catholicam invitarentur, dolerent et vias omnes forsitan de cetero 
observarent, timentes, quod si illos istis contingerent Christianitate conjungi, omnia regna intermedia 
subiugarent“; ibidem, p.159. 

14 Ideea strategică a încercuirii cnezatelor ruse ortodoxe prin convenirea Ungariei Mari, astfel cum 
străbate din relatarea asupra călătoriei misionarului dominican Iulian, e evidențiată de H. Dörrie, ibidem, 
p. 129. 

15 R, Grousset, L'empire des steppes, Paris, 1939, p. 243—486; idem, L'Empire mongol (1% 
phase), Paris, 1941; L. Hambis, Z Mongoli, Firenze, 1961, p.103—132; G. Hambly, Zentralasien, Frankfurt 
am Mein, 1966, p. 98—127; Tataro-mongoli v Azii i Evrope. Sbomik statei, Moskva, 1970; Ch. Lemercier- 
Quelquejay, La pace mongola, Milano, 1971; J. G. Saunders, The History of the Mongol conquests, London, 
1971. 

contopite de ei, tătarii. Înfăptuirea acestui proces de unificare a dat naștere ulus-ului 
mongol, adică statului unitar al „naţiei““ mongole, act consacrat de kuriltaiul din 1206 
cînd, corespunzător noii sale poziţii de conducător suprem, Temugin a luat numele de 
Ginghis-han. Realizarea unităţii mongole sub hanatul lui Giga a marcat și 
începutul politicii sale imperiale. 

Constituirea Imperiului mongol a fost urmarea nu a unei succesiuni de cuceriri 
înfăptuite la voia întîmplării, ci a unui program și a unei viziuni foarte precise. Şi în 
această privinţă ca şi în altele, noii candidaţi la imperiul universal nu au făcut decît să 
dezvolte o temă elaborată de predecesorii lor la dominaţia stepei, turci Sau mongoli, ei 
înşişi tributari în această privinţă ideologiei civilizaţiilor sedentare, chineză și iraniană, 
sau chiar unor influenţe creștine şi budiste!$. Ca şi precursorii lor, ci s-au considerat 
chemaţi de o putere superioară, „cerul veşnic albastru“, să realizeze unitatea întregii 
lumi și a tuturor popoarelor sub autoritatea lor. „Există un singur Dumnezeu în cer, iar 
pe pămînt un singur stăpiînitor, Ginghis-han“, proclamase însuși întemeietorul 
Imperiului mongol, punînd astfel temelia ideologică a revendicării sale şi a poporului 
său la dominaţia universală!7. Mesajele scrise sau verbale adresate de marii hani 
mongoli capilor de state și conducătorilor spirituali ai popoarelor cu care se aflau în 
contact, repetau ca tot atîtea ecouri principiul enunțat de Ginghis-han sau îl aplicau la 
situaţii concrete. Textele adresate de primii hani conducătorilor străini nu erau decît 
porunci de supunere, derivate din afirmarea, explicită sau implicită, a supremaţiei 
absolute a Imperiului mongol asupra tuturor popoarelor și a îndatoririi, nu mai puţin 
absolute a acestora, de a o recunoaşte şi de a i se supune!. Universalismul mongol e 
afirmat răspicat în preambulul scrisorilor adresate de hani suveranilor străini: „în puterea 
cerului veşnic albastru, noi, hanul oceanic al marelui popor întreg, porunca noastră“, i 
se adresa marele han Giiyiik papei Inocenţiu IV, invitîndu-l să i se supună și să se 
înfăţișeze la curtea sa pentru a i se închina!?. 

Toate popoarele lumii erau considerate a se afla în dependenţa marelui han prin 
hotărîrea divinității „cerului veșnic albastru“; orice refuz de a accepta supunerea față de 
mongoli era considerat un act de rebeliune împotriva forței divine înseși şi a „monarhiei 
cosmice“ instaurată prin voinţa ei20 

Ideea de imperiu universal sub dominație mongolă a inspirat şi programul de 
cuceriri cu adevărat universal elaborat de Ginghis-han şi urmărit cu tenacitate de el 


16 Ch. Lemercier-Quelquejay, La pace mongola, p. 49—50; O. Turan, The Ideal of World 
Domination among the medieval Turks, în „Studia Islamica“, 4, 1955, p.77—90; G. A. Bezzola, Die 
Mongolen in Abendlândischer Sicht (1220—1270). Ein Beitrag zur Frage der Vălkerbegegnungen, Bem- 
Miinchen, 1974, p.48. 

17]. Richard, The Mongols and the Franks, în „Joumal of Asian History“, III, 1962, p.48—A49. 

18 E.Voegelin, The Mongol Orders of Submission to European Powers, în „Byzantion“, XV, 
1940—1941, p. 378—413. 

19 P, Pelliot, Les Mongols et la Papauté, în „Revue de l'Orient Chrétien“, XXIII, 1923, p. 3—33; 
XXIV, 1924, p. 225—325; XXVII, 1931—1932, p. 3—84. 

20 În legătură cu unul din ordinele sale cu valabilitate universală, hanul Güyük afirma: „volumus 
istud ad audientiam omnium in omnem locum pervenire, provinciis nobis oboedientibus et provinciis nobis 
rebellantibus“; Simon de Saint Quentin, Histoire des Tatares, ed. J. Richard, Paris, 1965, p. 116—117. 

însuși și de succesorii săi imediaţi, Ögödai, Güyük, Măngke şi Kubilai. Cucerirea s-a 
desfășurat atît în direcția popoarelor din stepă și din taiga, cît și în cea a civilizaţiilor 
sedentare: chineză, islamică și creștină. Un şir de campanii pe cît de minuţios pregătite 
pe atit de fulgerătoare în execuţia lor a dat consistență în scurt interval visului imperial al 
tribului care realizase unitatea lumii mongole și al înfăptuitorului ei, Ginghis-han. 

Instrumentul prin excelență al cuceririi a fost oastea mongolă, care şi-a 
desăvîrșit organizarea în urma kuriltaiului din 1206. Factorii care au asigurat succesele 
uluitoare ale oștilor mongole au fost extrema lor mobilitate, capacitatea lor de manevră, 
îndeosebi aceea de a realiza largi operaţii de învăluire, şi disciplina riguroasă în care 
erau formate; trăsături moştenite toate de la predecesorii lor la dominaţia stepei, dar 
cărora mongolii lc-au asigurat perfecțiunea. 

O contribuţie însemnată la succesele lor militare a avut excelentul sistem de 
informare organizat de mongoli; toate campaniile întreprinse de ei erau precedate de 
vaste acțiuni de investigare a realităţilor geografice, politice, economice ale teritoriilor 
care urmau să fie invadate. Uncori, acţiunea militară era mult înlesnită de cooperarea 
dinainte pregătită a unor elemente sau grupuri etnice din teritoriile care urmau să fie 
invadate. 

Întemeiați pe aceşti factori de superioritate, mongolii, cu efective relativ 
modeste, au fost în măsură să zdrobească aproape toate rezistențele care le-au stat în 
cale, atît cea a popoarelor de stepă înrudite etnic sau spiritual cu ei, cît şi cea a 
societăților sedentare mult mai civilizate. 

Faza propriu-zis imperială a statului întemeiat de Ginghis-han a început în 
1207, o dată cu supunerea popoarelor de vînători din zona pădurilor nordice, kirghizi și 
oirați. În 1209, uigurii, aşezaţi la nord de Tibet, popor turcic cîştigat în bună măsură la 
creştinism, în varianta sa nestoriană, s-au supus fără rezistenţă noii mari puteri. După 
acest succes ofensiva mongolă s-a desfășurat pentru prima oară în aria civilizaţiilor 
sedentare, anume în China, al cărei teritoriu în acea vreme era împărţit între trei mari 
state: Imperiul Xixia al tanguţilor de origine tibetană în nord-vest; Imperiul Jin al 
jurchenilor tunguși în nord, cu capitala la Yenjing (azi Beijing); Imperiul din Sud rămas 
sub dinastia chineză Song. Cel dintii atacat a fost statul tangut, care s-a înclinat în faţa 
superiorității covirșitoare a mongolilor, deşi rezistența avea să se prelungească timp de 
cîțiva ani. In 1211, Ginghis-han a deschis lupta cu statul Jin, luptă, care, în prima fază, 
s-a prelungit pînă în 1223. Cucerirea Imperiului Song avea să înceapă doar sub 
succesorul imediat al lui Ginghis-han, marele han Ogădai, pentru a se încheia abia în a 
doua jumătate a secolului XIII, în timpul lui Kubilai. 

De îndată ce succesul a început să încline de partea mongolilor în lupta cu statul 
Jin, Ginghis-han a decis să-și angajeze oştile în direcţia Asici Centrale, în aria de 
influență spirituală a islamului. O primă expediţie (1218), înfăptuită de unul dintre 
comandanții săi, a adus la supunere statul Karakitailor, situat între teritoriul uigur și Sîr 
Daria; cu acest succes, Imperiul mongol a ajuns în contact nemijlocit cu puternicul stat 
islamic al Horezmului, recent creat în teritoriile dintre Marea Caspică, Sir Daria și 
nordul Iranului. 

Un incident de natură comercială, masacrarea unei mari caravane de negustori 
de către un guvernator de provincie din Horezm (1219) — indiciu de seamă al unuia 

dintre interesele de căpetenie care au îndrumat pașii cuceritorilor mongoli — a dezlănţuit 
conflictul. În anul următor, Ginghis-han a luat cu asalt principalele centre urbane ale 
Horezmului între care Otrar, Buhara și Samarcand. Capitala însăși a statului horezmian, 
Urgenci, a căzut în campania din anul următor. În 1221, Ginghis-han a invadat 
teritoriile în care se refugiase rezistența horezmiană, Afghanistanul şi Horasanul. În 
urma acestor campanii, cele două provincii împreună cu Iranul Oriental au fost integrate 
în Imperiul mongol. În 1226—1227, Ginghis-han şi-a îndreptat din nou lovitura 
împotriva tanguţilor din Xixia care refuzaseră să participe cu trupe la campaniile sale din 
Asia Centrală. Între timp, o parte a oștilor mongole, sub conducerea căpeteniilor 
Subotai și Djebe, au înaintat spre regiunea Caucazului și au pătruns în sudul Rusiei, 
unde au zdrobit rezistenţa cumanilor și rușilor (Kalka, 31 mai 1223). 

Moartea lui Ginghis-han (18 august 1227) nu a oprit decît pentru scurt timp 
avîntul cuceririlor mongole, reluate cu toată vigoarea de Ogădai ai cărui primi ani de 
domnie au fost consacraţi consolidării poziţiilor cîștigate de tatăl său în Iran şi în China 
de Nord. 

În 1230—1231, oștile mongole zdrobesc statul Horezmului, refăcut în parte 
sub Djalal ed-Din de pe urma loviturilor primei invazii, și supun Mesopotamia şi 
Transcaucazia. În deceniul următor mongolii frîng puterea seldjukizilor în bătălia de la 
Köse Dagh (26 iunie 1243). Sultanatul de Iconium și, în urma lui, Armenia Mică se 
recunosc vasale ale Imperiului mongol, care se întindea acum, potrivit afirmației pline 
de mîndrie a mongolilor înșiși, „de la răsăritul soarelui pînă la Mediterană“?! 

În China a început în 1232 operaţia de lichidare a rămășițelor statului dinastiei 
Jin, a cărui capitală a căzut în anul următor în mîinile mongolilor. 

Noile succese l-au determinat pe marele han Ogădai să relanseze pe o scară 
încă şi mai mare cuceririle. Direcţiile principale fixate de marele kuriltai din 1235 pentru 
noul val de cuceriri erau Coreea, China de Sud, Orientul Mijlociu și Europa. Generaţia 
urmașilor imediaţi ai lui Ginghis-han se simţea chemată să desăvîrșească opera inițiată 
de părintele lor și să instaureze efectiv dominaţia universală a imperiului creat de el. 

Potrivit planului de campanie, ansamblul Europei urma să fie adus la supunere 
faţă de noul imperiu. În temeiul acestei hotăriri, pentru a duce la împlinire porunca 
marelui han, o mare oaste mongolă, sub conducerea lui Batu, fiul lui Djuci, fiul cel mai 
mare al lui Ginghis-han, a pornit „în anul maimuţei“ 1236 din stepa mongolă spre 
apus22. Alături de comandantul suprem al expediției se aflau fraţii săi Ordu, Berke și 
Siban, doi fii ai lui Ogădai, Güyük și Kadan, Mângke, fiul lui Tului, cel mai mic dintre 
fiii lui Ginghis-han, Baidar și Buri, fiul şi, respectiv, nepotul lui Djagatai, al doilca fiu 
al lui Ginghis-han. Mentorul militar al acestui grup impunător de principi ginghishanizi 
porniţi să cucerească Europa cra marele strateg Subotai, care avea să joace un rol de 
prim plan şi în această nouă invazie mongolă pe continentul european. 


21 Simon de Saint Quentin, Histoire des Tatares, ed. J. Richard, Paris, 1965, p. 52. 

22 Pentru campaniile mongole în Rusia şi pentru istoria Hoardei de Aur, v., între altele: B.D. 
Grecov şi A. I. Iacubovschi, Hoarda de Aur și decăderea ei, București, 1953 (traducere din limba rusă); G. 
Vemadsky, The Mongols and Russia, New Haven, London, 1953; B.Spuler, Die Goldene liorde. Die 
Mongolen in Russland, 1223—1502, Wiesbaden, 1965. 


93 


În interval de numai patru ani (1237—1240), în urma unui șir de operaţii 
militare strălucite — lupte în cîmp deschis şi asedii de cetăți —, marea oaste mongolă a 
lui Batu a distrus şi subjugat cele trei mari entități politice din spaţiul rus şi nord-pontic: 
Hanatul bulgar de pe Volga, hoarda cumană din stepa nord-pontică și mozaicul de state 
ruse cvasiindependente rezultate din destrămarea Marelui Cnezat de Kiev. În decembrie 
1240 a fost luată cu asalt şi trecută prin regimul de distrugere şi exterminare practicat de 
mongoli capitala fostului mare cnezat, Kievul. Cu această din urmă operaţie, terenul era 
pregătit pentru noua fază a ofensivei în direcţia Europei; spatele frontului fusese 
asigurat. Iarna 1240—1241 a fost consacrată pregătirii noului asalt. 

Ţinta principală a celei de a doua etape a atacului mongol împotriva Europei a 
fost Ungaria. Direcţia noului atac a fost determinată de căutarea terenului celui mai 
prielnic pentru pregătirea fazei următoare a cuceririi Europei; prin poziţia ei geografică, 
prin fertilitatea și abundența pășunilor ei, Cîmpia panonică a fost dintotdeauna pentru 
călăreții stepei o bază ideală de lansare a raidurilor de jaf şi devastare în aria civilizaţiilor 
sedentare din sud-estul şi apusul Europei sau un popas prielnic pentru pregătirea 
cuceririi şi instalării definitive pe teritoriile acestora. 

Campania militară a mongolilor împotriva Ungariei a fost un model de 
îmbinare între un ţel strategic extrem de ambițios, urmărit cu mijloacele unei lovituri 
directe decisive, şi operaţii auxiliare laterale de mare anvergură pe spaţii întinse și care 
au servit excelent obiectivul principal??. 

Faza decisivă a marelui asalt asupra Europei Centrale s-a desfășurat în lunile 
februarie-aprilie 1241 şi a culminat cu zdrobirea armatei ungare. 

Primele care au intrat în acţiune au fost trupele destinate să paralizeze puterea 
militară a Poloniei, adică a principalelor cnezate polone, și a Boemiei. Sub comanda lui 
Ordu şi Peta (echivalentul probabil din izvoarele latine a numelui lui Baidar), corpurile 
mongole care au operat în nord s-au răsfirat în mai multe direcţii pentru a cuprinde o 
parte cît mai însemnată din teritoriul polon şi a difuza cît mai larg teroarea, mijloc sigur 
de anihilare a spiritului de rezistență. Corpul principal a evoluat în direcţia Sandomir- 
Cracovia (februarie-martie 1241) și a zdrobit rezistența oștilor principalului cnezat 
polon. În Silezia, unde a ajuns în primele zile ale lui aprilie, acest corp a făcut 
joncţiunea cu un altul care operase mai la nord, în Kujavia. La 9 aprilie, cele două 
corpuri mongole reunite au zdrobit la Wahlstadt, lîngă Liegnitz, oastea ducelui Henric 
cel Pios al Sileziei, rămas pe cîmpul de luptă. Lovindu-se de rezistenţa regelui Boemiei 
şi înţelegînd dificultăţile unei acţiuni militare în această ţară, învingătorii de la Liegnitz 
s-au îndreptat spre Moravia, pe care au devastat-o cumplit, iar de aici spre Ungaria, 
unde s-au unit cu celelalte oști mongole. 

Un alt corp de oaste a acţionat în spaţiul carpato-dunărean, atît în afara 
Carpaţilor cît şi în Transilvania, sub comanda lui Kadan, Biiri şi Biicek, cu misiunea de 
a învălui dinspre sud Regatul ungar și de a anihila forţele militare din Transilvania. Şi 
această aripă s-a desfășurat în mai multe direcţii, în unităţi separate, înainte de a se 


233 Nu există o lucrare recentă, temeinică, asupra invaziei tătare în Europa Centrală. Încă 
indispensabilă e cercetarea serioasă, depășită însă în unele privințe, a lui G. Strakosch-Grassmann, Der 
Einfall der Mongolen in Mitteleuropa in den Jahren 1241 und 1242, Innsbruck, 1893. 

reîndini la locul fixat în pusta ungară?4. Din ştirile puţine şi nu foarte sigure care ne-au 
parvenit asupra operaţiilor din acest sector al asaltului asupra Ungariei, trei par a fi fost 
direcţiile principale în care s-a angajat braţul sudic al ofensivei mongole. 

Prima din subdiviziunile aripii sudice a oștilor mongole, aflată sub comanda lui 
Kadan, a trecut Carpaţii Răsăriteni în Transilvania după un marş de trei zile prin zona 
împădurită care se întindea între Rusia haliciană şi Cumania. Cea dintii victorie 
însemnată a asaltului tătar în Transilvania a fost la Rodna, centru minier cu populaţie 
germană „în care se afla o mulţime nenumărată de locuitori“ potrivit clericului catolic 
Rogerius, italian de origine, aflat în misiune în Regatul ungar, martor ocular al invaziei 
tătare şi autor al unei scrieri, Carmen miserabile (Cîntec de jale), închinată acestui tragic 
eveniments. 

Nereușind să înfrîngă în luptă deschisă rezistența rodnenilor, tătarii lui Kadan 
au recurs la unul din vicleşugurile lor încercate: simularea fugii. Siguri de succes și 
convinși că tătarii s-au retras definitiv, locuitorii orașului şi-au celebrat în petrecere 
victoria. Revenirea tătarilor i-a surprins în plină euforie și inapi de rezistenţă, 
nelăsîndu-le altă ieşire decît capitularea (31 martie). Sub conducerea greavului lor 
(comes), șase sute de germani aveau să-i însoţească în calitate de călăuze pe mongoli în 
marșul lor prin Transilvania spre Ungaria?$. 

Bistriţa a fost luată cu asalt în primele zile ale lui aprilie; de aici oastea lui 
Kadan a înaintat spre apus, pe valea Someșului, trecînd prin Dej, Cluj şi Zalău pentru a 
ajunge în cele din urmă în Bihor. 

Cum izvoarele semnalează operaţii de devastare mongole şi în sudul 
Transilvaniei, în Ţara Bîrsei şi în regiunile Sibiului, s-a presupus, cu temei, că în 
această zonă a operat o altă oaste mongolă, sub comanda lui Biiri, care ar fi trecut 
Carpaţii prin pasul Oituz27. Relatarea mai târzie a persanului Raşid od-Din, alt izvor de 
primă însemnătate pentru istoria invaziei tătare în spațiul carpato-dunărean, menţionează 
luptele susţinute de Kadan și Biiri cu poporul „sasan“ (saşii), cel dintîi, cum s-a văzut, 
în nordul, iar cel de al doilea în sudul Transilvâniei??. În Țara Bîrsei a fost zdrobită 
oastea voievodatului Transilvaniei în fruntea căreia se afla însuși voievodul??. 

În sfîrşit, o a treia unitate a corpului sudic, sub comanda lui Bücck, a avut 
misiunea de a anihila forțele formațiilor politice românești extracarpatice, ale „vlahilor 
negri“ (Karaulagh) în descrierea lui Raşid od-Din. Informaţia istoricului persan 
corespunde cu cea a lui Rogerius care, fără a-i numi pe români, aminteşte zdrobirea 
oștilor din ţara episcopatului cuman și ocuparea ei, atribuind însă această victorie lui 


2% A. Sacerdoțeanu, Marea invazie tătară și sud-estul european, Bucureşti, 1933; A. Decei, 
L'invasion des Tatars de 1241/1242 dans nos régions selon la Djami ot-Tevarikh de Făzi ol-lah Răsid od-Din, 
în „RRH“, XII, 1973, 1, p.101—121; V.Spinei, Moldova în secolele XI-XIV, Bucureşti, 1982, p.157—172; 
Al. Gonţa, Românii și Hoarda de Aur, 1241—1502, München, 1983 (utilă pentru unele din informațiile 
culese de autor). 

25 Rogerius, Carmen miserabile, ed. L. Juhâsz, în SRH, II, p. 564. 

26 Ibidem. 

27 A. Decei, L'invasion des Tatars, p.114—115. 

28 Ibidem. 

29 Ibidem, p. 114. 

Bochetors0. Înaintînd dincolo de acest teritoriu, oastea tătară a ajuns la hotarul ţării lui 
Mişelav — identificat cu Seneslau — ale cărui oști, pregătite de luptă, la hotar, potrivit 
lui Rașid od-Din, au fost la rîndul lor înfrânte?!. După această nouă victorie, unitatea lui 
Biicek a înaintat, conform celei mai verosimile interpretări, prin Oltenia și Banat, spre 
Ungaria, unde a făcut joncţiunea cu celelalte corpuri de oaste??. 

Oastea principală, căreia îi fusese rezervată misiunea de a administra lovitura 
decisivă Regatului ungar, s-a pus în mișcare la începutul lunii martie 1241 sub comanda 
supremă a lui Batu. | 

La 10 martie, la curtea regală ungară sosea un curier rapid al comitelui palatin, 
căruia îi fusese încredinţată sarcina de a apăra pasul Vereczke (Porta Rusiac), din 
Carpaţii Păduroși, cu vestea că mongolii pătrunscseră în trecătoare şi că începuseră să 
demaniteleze întăriturile (indagines, posade), care le stăteau în cale; incapabil să 
stăvilească năvala cu mijloacele care îi stăteau la dispoziţie, comitele palatin cerea 
regelui să-i trimită urgent întăriri. Apelul sosea însă prea tîrziu; la 12 martie, corpul de 
oaste al căpetenici regale de la hotar a fost zdrobit. Abia cîţiva din luptătorii care îl 
alcătuiau, între ei palatinul însuși, au reușit să scape din măcel. Imediat după înlăturarea 
acestei piedici, cu rapiditate uluitoare, într-un interval record de patru sau cinci zile, o 
unitate mongolă de avangardă, sub conducerea lui Siban, fratele lui Batu, a înaintat pînă 
în apropierea orașului Pesta, unde prezenţa ci e semnalată la 15 martie. Rostul acestei 
înaintări rapide era acela de a întreprinde raiduri de devastare şi terorizare și de a 
împiedica operaţiile de adunare a oștilor regale. 

În primele zile ale lunii aprilie cele două oști adverse erau gata de luptă. Din 
Pesta, oastea regală, condusă de însuși regele Bela, s-a pus în mișcare la 6 aprilie în 
direcţia locului unde se instalase oastea mongolă, la vărsarea rîului Sajó în Tisa, într-o 
poziţie strategică favorabilă. Bătălia însăși, care poartă numele rîului lîngă apele căruia 
s-a desfășurat sau al unei așezări din apropiere, Mohi, s-a încheiat cu victoria totală a 
mongolilor. Recurgînd încă o dată la tactica învăluirii adversarului, formulă care a 
dominat strategia marilor lor campanii din Asia și Europa, mongolii au reușit, printr-o 
operaţie de surprindere să încercuiască în decurs de numai cîteva ore, în zorii zilei de 11 
aprilie, tabăra regală, creînd astfel premisele victoriei. Înţelegînd gravitatea situaţiei, 
oastea ungară a încercat o operaţie de despresurare, după eşecul căreia a urmat 
debandada. Prin golurile lăsate, probabil intenţionat, de mongoli între liniile lor, o parte 
a trupelor regale, în frunte cu însuşi regele, a încercat să-şi găsească în fugă salvarea; 
urmăriţi de aproape de mongoli, mulţi dintre fugari au fost nimiciţi în cursul retragerii. 
Cîteva zile după această victorie, mongolii au luat cu asalt Pesta; în săptăminile şi lunile 
următoare ei au devastat şi supus cea mai mare parte a teritoriilor ungare din stinga 
Dunării. 

O dată cu sosirea iernii și cu îngheţul apelor fluviului, mongolii au relansat 
ofensiva. O parte a oștilor lor, sub comanda lui Batu, a cucerit Buda și a întreprins 


3% A. Decei, L'invasion des Tatars, p. 116—118; Rogerius, Carmen miserabile, p. 564. 
31 A. Decei, L'invasion des Tatars, p. 118—119. 
32 Ibidem, p.118—120. 

operaţii de cucerire în restul Ungariei, în dreapta Dunării. Un alt corp, sub comanda lui 
Kadan, a fost trimis în sud, în Croaţia şi apoi pe țărmul dalmat, în urmărirea regelui 
Bela (iarna 1241—1242), care şi-a salvat viaţa refugiindu-se într-o insulă din Marea 
Adriatică. 

Lovitura militară și acţiunea de devastare au fost urmate de instalarea pe 
teritoriul ungar şi de organizarea cuceririi. Îndată după victoria de pe Saj6, căpeteniile 
care cîșştigaseră bătălia au trimis curieri comandanților unităţilor care acționaseră pe 
ariile laterale, invitîndu-i să se grăbească spre Ungaria pentru a lua în stăpînire părțile 
din teritoriul regatului care le fuseseră repartizate. Localnicii revenii în așezările lor 
din ascunzișurile în care se retrăseseră au fost subordonați unor căpetenii tătare (reges); 
muncile agricole au fost astfel reluate în folosul ocupanților care se pregăteau să ierneze 
în ţară. Satele teritoriilor ocupate de tătari au fost distribuite între hani (Canesii), care 
împărțeau justiţia şi storceau de la populaţie produsele de care aveau nevoie. Potrivit 
mărturiei canonicului Rogerius, hanul în a cărui dependenţă se afla, comanda peste o 
mie de sate. Săptămînal, cei aproximativ o sută de hani care controlau ansamblul 
teritoriului cucerit se întruneau în cadrul unui sfat (kuriltai 4. 

Indiciile erau clare că mongohi intenționau să se instaleze în teritoriul cucerit. 
În chip neașteptat însă, în martie sau aprilie 1242, diversele unităţi ale oștii mongole au 
primit ordinul de a se retrage spre stepa nord-pontică de unde veniseră. Retragerea 
mongolilor din Europa Centrală a fost pentru contemporani încă mai neașteptată decît 
chiar invazia lor. 

La 11 decembrie 1241, la Karakorum, în Mongolia, unde se fixase sediul 
permanent al imperiului, o noapte închinată petrecerii a curmat brusc viaţa și domnia 
hanului Ogădai. Un gol de putere s-a creat astfel în centrul însuşi al imensului imperiu 
care se întindea acum din interiorul Chinei pînă pe cursul mijlociu al Dunării. 
Rezolvarea succesiunii lui Ögödai se anunţa însă mult mai anevoioasă decît cea a lui 
Ginghis-han. Privirile. membrilor familiei ginghishanide, risipiţi în toate direcţiile, în 
ulusurile lor sau în campaniile de cucerire în care se aflau angajaţi, s-au întors spre 
Karakorum unde aveau să se înfrunte interesele lor divergente. Noua schimbare a gărzii 
la conducerea imperiului, preluată de a doua generaţie a descendenței ginghishanide, a 
fost însoţită de primele indicii ale destrămării ulusului imperial mongol; deocamdată, 
sub înfăţişarea rivalităţilor personale, prevestitoare însă a antagonismelor de civilizație 
şi de interese comerciale care, în deceniile următoare, au subminat definitiv unitatea 
moştenirii lui Ginghis-han. 

Informat, ca și ceilalți membri ai familiei, asupra evenimentului, Batu han a 
ordonat retragerea, punînd astfel capăt campaniei în Apus pentru a se așeza într-un loc 
mult mai apropiat de centrul deciziei, de unde spera să o poată influenţa. 


33 „Primo totam Hungariam ultra Danubium diviserunt et assignaverunt unicuique de maioribus 
Tartarorum regibus, qui adhuc Hungariam non intraverant partem suam significando eis rumores et quod 
festinarent quia iam eis obstaculum nullum erat“; Rogerius, Carmen miserabile, p. 574. 

34 „Constituerunt canesios, id est, balivos, qui iustitiam facerent et equos, animalia, arma, 
exennia et vestimenta utilia procurarent. Et sic procurator meus de istis dominis erat unus et pene mille villas 
regebat et erant canesii fere centum... Conveniebant canesii pene qualibet septimana“; Rogerius, Carmen 
miserabile, p. 581. 

În primăvara anului 1242, oștile mongole au părăsit poziţiile avansate în care se 
aflau în Ungaria și în Peninsula Balcanică. Unităţile din Ungaria s-au retras prin 
Transilvania. şi Cumania, iar cele din Peninsula Balcanică prin teritoriile statului 
Asăneștilor, ale „vlahilor“ (Ulakut), potrivit lui Rașid od-Din, de la care au cucerit două 
oraşe însemnate, Tîrnovo şi Kila (Chilia). Revenit în stepa nord-pontică, Batu şi-a 
instalat sediul stăpînirilor sale pe Volga, la Sarai, într-o poziţie de unde putea urmări atît 
evoluţia luptei pentru putere de la Karakorum, cît și evenimentele din Europa și din 
Traneanomia, la fel de însemnate pentru el. „Torentul devastator reintrase în matca 
ge, 

Marea invazie a mongolilor în Europa care, în decurs de cinci ani, au străbătut 
nimicitor şi cuceritor imensul spaţiu cuprins între regiunea Urali-Volga (1236) și centrul 
Ungariei (1241), a avut drept principală consecință constituirea unui nou stat de tip 
nomad în răsăritul Europei, cu sediul pe Volga, Hoarda de Aur. Acest nou organism 
politic, reîntrupare a „imperiului stepei“ în Europa, s-a substituit dominaţiei cumane, 
dar în forme mult mai riguroase și apăsătoare pentru sedentarii dominați. Ca şi cumanii, 
mongolii Hoardei de Aur și-au constituit o arie de dominație directă și o zonă de 
hegemonie, în care au fost înglobate în diferite grade de dependenţă, multiple state şi 
popoare. 

Aria de dominație directă în Europa a Hoardei de Aur, la începuturile ei, a 
cuprins bazinul fluviului Volga, inclusiv teritoriul fostului hanat al Bulgariei Mari, stepa 
nord-pontică și teritoriile dintre Marea Neagră și Marea Caspică6. Spre apus, nominal 
cel puţin, stăpînirea Hoardei de Aur se întindea pînă la gurile Dunării: Misionarul 
Guillaume de Rubruck, care a străbătut Imperiul mongol în anii 1253—1254, identifică 
aria de dominație mongolă în Europa cu cea a stăpînirii cumane (Kîpciak, Valania) și, 
integrînd informaţia recentă în tradiţia geografică europeană, cu Alania lui Isidor din 
Sevilla. Urmîndu-l pe cărturarul iberic din secolul VII, Rubruck definește astfel aria 
„europeană“ a Imperiului cuman intrată în stăpînirea tătară: „iar acest teritoriu durează în 
longitudine de la Dunăre la Don, care este hotarul dintre Asia și Europa, drum de două 
luni de călărit în grabă, după cum călăresc tătarii“37. În realitate însă, dacă întinderea 
stăpinirii tătare pînă la gurile Dunării nu e o simplă recompunere după scrierea citată a 
lui Isidor din Sevilla, după precedentul cuman, ea nu a avut în această vreme decît 
caracterul unei folosiri sezoniere a terenurilor de păşunat: „Și-au împărțit între ei — 
afirmă acelaşi Rubruck despre căpeteniile tătare — Sciţia, care se întinde de la Dunăre 
pînă la răsăritul soarelui și fiecare căpitan, după cum are mai mulţi sau mai puţini 


35 N. Iorga, La place des Roumains dans l'histoire universelle, I, Antiquité et Moyen-Âge, 
Bucarest, 1935, p. 170. 

3% R. Grousset, L'Empire des steppes, p.468—469. 

37 „In hac solebant pascere Commani qui dicuntur Capchat a Teutonicis vero dicuntur Valani et 
provincia Valania, ab Ysidoro vero dicitur, a flumine Tanay usque ad paludes Meotidis et Danubium, Alania. 
Et durat ista terra in longitudine a Danubio usque Tanaym, qui est terminus Asie et Europe, itinere duomm 
mensium velociter equitando, prout equitant Tantari, que tota inhabitatur a Commanis Capchat, et etiam ultra 
a Tanay usque Etiliam, inter que sunt X diete magne“; Guillelmus de Rubruc, Itinerarium, în Sinica 
Franciscana, 1, Itinera et relationes fratrum minorum saeculi XIII et XIV, ed. A van den Wyngaert, 
Quaracchi, 1929, p. 194—195. 

oameni sub puterea sa, cunoaște limitele pășunilor sale și unde se cuvine să pască în 
timpul iernii şi al verii, al primăverii și al toamnei“38. Dacă acelea dintre căpeteniile 
tătare cărora le-au fost repartizate teritoriile învecinate cu Dunărea de Jos le-au folosit 
efectiv sau nu pentru pășunatul turmelor lor, în anii care au urmat imediat după 
retragerea din 1242, e greu de stabilit în lipsa unor informaţii suplimentare. Sigur e însă 
că timp de cel puţin două decenii după această dată, tătarii nu au instalat unităţi militare- 
la Dunărea de Jos, așadar nu au preluat controlul politic direct al regiunii. De altminteri 
contemporanii știau că, după părăsirea Ungariei, tătarii s-au retras spre „părțile 
orientale“, prin care se înțelegeau teritoriile din răsăritul stepei nord-pontice*”. Pentru 
Ioan de Plano Carpini, trimis papal la curtea marelui han, care şi-a început călătoria în 
1245, venind din Polonia și Rusia Apuseană, prima aşezare aflată „nemijlocit“ sub 
stăpînirea tătarilor se afla pe Nipru, la sud de Kiev“0. Tot pe Nipru a fost organizat 
„frontul“ apusean al Hoardei de Aur, prima linie de apărare împotriva unui eventual atac 
din Occident; aici se afla conceritrat un corp de oaste însemnat, sub conducerea unuia 
din membrii familiei ginghishanide?!. 

Din teritoriile direct dominate, organizate în jurul centrelor de control în care 
îşi instalase unităţile militare, îndeosebi de-a lungul fluviilor Nipru, Don, Volga și 
Ural42, Hoarda de Aur își exercita hegemonia asupra unui vast spaţiu din Europa 
Răsăriteană și Sud-estică. De la Sarai pe Volga, unde își fixase reședința, Batu han, 
întemeietorul Hoardei de Aur, a început, scurt timp după înapoierea sa din Ungaria, să 
valorifice, în termeni de exploatare sistematică şi constantă, cca mai mare parte a 
întinsei arii pe care o străbătuseră oștile sale. 

Cel mai greu a apăsat hegemonia tătară asupra cnezatelor ruse43. Încă din 1243, 
cneazul de Vladimir (Suzdal) s-a înfățișat la curtea lui Batu și a fost învestit de acesta cu 
calitatea de mare cneaz, așadar de căpetenie a tuturor cnejilor și a fragmentelor din 
teritoriul rus pe care le controlau și, în același timp, de răspunzător pentru aceștia față 


38 „Inter se diviserunt Scithiam que durat a Danubio usque ad ortum solis et quilibet capitaneus, 
secundum quod habet plures vel pauciores homines sub se, scit terminos pascuorum suorum et ubi debeat 
pascere in hyeme et estate, vere et autumpno“; ibidem, p.172; cf. R, D. Grekov şi A. I. lacubovschi, Hoarda 
de Aur, p. 92. 

39Anul 1244: „Tartari interim exturbati nec potentes impetus imperiales sustinere, partes Boreales 
relinquentes, versus partes Orientales rapido cursu transmearunt“; Matthaei Parisiensis, monachi Sancti Albani, 
Chronica majora, ed. H.R.Luard, vol. IV (A. D. 1240 to A. D. 1247), London, 1877, p. 299; Matei de Paris a 
înregistrat cu întîrziere știrea retragerii tătarilor din teritoriile pe care le ocupaseră în Europa Centrală. 

40 „Pervenimus ad quandam villam, que erat immediate sub Tartaris, que Canove appellatur“; 
Iohannes de Plano Carpini, Ystons Mongalorum, în Sinica Franciscana, I, p. 104. Canove e Kaniew pe 
Nipru. 

41 „Dux autem iste dominus est omnium qui in custodia positi sunt contra omnes homines 
Occidentis, ne forte subito et improvise irruant super eos. Iste dux habet sub se, ut audivimus, sex millia 
hominum armatorum“; ibidem, p.106; v. și p. 108. Numele căpeteniei tătare era, în transcrierea autorului, 
Corenza. 

42 Ibidem, p.108. 

43 Pentru hegemonia mongolă în lumea rusă, etapele instaurării şi modalitățile realizării ei, v. B. D. 
Grecov şi A. I. lacubovschi, Hoarda de Aur, p. 205—219 (capitolul: Rusia și Hoarda de Aur. Organizarea 
stăpinirii); G. Vernadsky, The Mongols and Russia, New Haven, 1953, p. 140 şi urm. 

de han. În temeiul acestei stăpâniri recunoscute, confirmată în scris printr-un act emis de 
han — iarlic — în favoarea marelui cneaz și a celorlalți cneji, Hoarda de Aur a impus 
lumii ruse plata tributului (vîhod), diverse prestații în muncă și, fireşte, concurs militar 
la expedițiile pe care le întreprindea. În faza cea mai apăsătoare a dominaţiei, agenții 
hanului — baskaci — urmăreau direct operaţiile legate de perceperea tributului, iar 
pentru a asigura acestuia maximum de randament au fost organizate recensăminte 
supravegheate de reprezentanţii puterii mongole. Novgorodul, pe care tătarii nu 
reușiseră să-l cucerească în cursul expediției din 1238, a fost și el adus în cele din urmă 
de tătari la supunere și la plata tributului cu concursul militar al marelui cneaz, 
Aleksandru Nevski. Cnezatele ruse apusene, cel de Halici și Vladimir, au fost și ele 
silite să se supună noului centru de putere constituit pe Volga, deşi poziţia lor 
geografică, vecinătatea, legăturile lor cu lumea catolică, aveau să imprime o puternică 
oscilație direcției lor politice după 1241—1242. În 1245, cînd misionarul Plano Carpini 
a ajuns în cnezatul Halici, cneazul Danil se afla la curtea lui Batu; cu închinarea 
acestuia, ansamblul lumii ruse a fost cuprins sub suzeranitatea Hoardei de Aur. 

Așezările țărmului nordic al Mării Negre au recunoscut la rîndul lor 
suzeranitatea mongolă, foarte probabil îndată după statomicirea puterii tătare în sudul 
Rusiei. În 1253, cînd Guillaume de Rubruck a sosit la Soldaia, centrul comercial 
principal al Crimeii în acea vreme, căpeteniile (capitanei) oraşului se aflau la curtea lui 
Batu pentru a-i duce tributul45. Desigur regimul acesta a fost împărtășit de toată salba de 
aşezări de pe țărmul Crimeii și al Mării Azov și de așezările comerciale de la gurile 
Dunării. Şi Statul Asăneștilor a recunoscut suzeranitatea tătară; în această situație de 
dependență îl surprinde excursul de geografie politică a Europei Răsăritene și a bazinului 
pontic cuprins în primul capitol al scrierii lui Guillaume de Rubruck“6. 

După ce a cunoscut timp de un an ocupația mongolă directă într-o mare parte a 
teritoriilor sale, Regatul ungar a scăpat, în urma retragerii tătarilor, nu numai de regimul 
ocupaţiei, dar și de dominaţia indirectă. Dificultăţile legate de dominarea directă sau 
indirectă a Regatului ungar aveau să-i determine pe tătari, în anii și deceniile următoare, 
să dezvolte o politică deosebită, complexă și subtilă, în această direcţie. 

Teritoriile româneşti extracarpatice și organismele politice pe care le 
cuprindeau cînd s-a produs invazia tătară, dependente de coroana ungară în cadrul 


4 „Sed quia eodem tempore quo dux predictus in Poloniam venit, frater ejus Daniel iverat ad Bati 
et presens non erat...“; Iohannes de Plano Carpini, Ystoria Mongalorum, p.103. Una din cronicile ruse 
situează faptul în 1246; cf. G. Vernadsky, The Mongols and Russia, p.144. 

45 Tunc locutus sum hoc modo ad capitaneos civitatis, immo ad vicarios capitaneorum, quia 
capitanei iverant ad Baatu in hyeme ponantes tributum et nondum fuerant reversi... Et episcopus illius 
ecclesie fuerat ad Sartach, qui multa bona dixit mihi de Sartach, que ego postea non inveni“; G. de Rubruc, 
Itinerarium, p. 168—169. 

+ „Sunt autem alta promontoria super mare a Kersona usque ad orificium Tanais, et sunt 
quadraginta castella inter Kersonam et Soldaiam, quorum quodlibet fere habebat proprium ydioma; inter quos 
erant multi Goti quorum ydioma est teutonicum“; G. de Rubruc, Itinerarium, p.170; „ab orificio Tanais versus 
Occidentem usque ad Danubium versus Constantinopolim, Blakia que est terra Assani et minor Bulgaria 
usque in Sclavoniam omnes solvunt eis tributum; et etiam ultra tributum condictum sumpserunt annis nuper 
transactis de qualibet domo securim unam et totum ferrum quod invererunt in massa“; ibidem, p. 167—168. 

„Regatului Cumaniei“, au recunoscut şi ele suzeranitatea tătară. Indicii directe în această 
privinţă lipsesc. S-a presupus că ducele Olaha, care se înapoia de la curtea hanului tătar 
în vremea cînd Plano Carpini își încheia și el călătoria în Imperiul mongol, era român. 
Ipoteza, întemeiată pe înţelegerea ca etnonim a numelui Olaha, nu e imposibilă, în 
ciuda faptului că misionarul franciscan l-a inclus pe acesta între ducii ruteni; ea e însă 
foarte departe de certitudine“. 

Români sunt sigur cei din descrierea lui Rubruck, care aminteşte trecerea spre 
curtea hanului tătar a „rutenilor, blacilor, bulgarilor din Bulgaria Mică, a locuitorilor 
din Soldaia, a circazienilor și a alanilor“4%. Dar, în lipsa unor precizări din partea 
autorului, e imposibil de stabilit dacă în acest pasaj el îi avea în vedere pe românii din 
nordul Dunării, pe cei din Statul Asăneștilor, sau, deopotrivă, pe unii și pe ceilalți. 

Sigur rămîne însă faptul că în 1247 — data Diplomei lui Bela IV pentru 
cavalerii ioaniți —, Cumania, cîtă fusese în dependența coroanei ungare, și, cu 
precădere teritoriul episcopatului cuman, nu aparţinea ariei de hegemonie a acesteia; în 
textul Diplomei regelui Bela IV, Cumania apare ca un teritoriu de cucerit, nu ca unul 
aflat în dependența regatului. Cum întreaga Cumanie fusese revendicată de tătari, cum 
teritoriul episcopatului cuman fusese lovit de invazia tătară și cucerit în urma luptelor 
purtate cu oștile organismelor militar-politice românești din cuprinsul său, ipoteza 
instaurării suzeranității tătare asupra lor are temeiuri puternice. 

Ariile de dominație și hegemonie tătară în Europa Răsăriteană s-au constituit, 
firește, în detrimentul altor puteri. Întinsele teritorii care au intrat sub controlul Hoardei 
de Aur au fost pierdute de state care au dispărut cu totul acum — cel al Bulgarici Mari 
sau „Imperiul cuman“, de pildă — sau de altele, oprite în expansiunea lor, cum a fost 
Regatul ungar. Cruciata și misiunea catolică au pierdut un teren imens ca urmare a 
loviturii tătare în spaţiul est-european; ele au cedat poziţii însemnate cucerite în deceniile 
anterioare în Cumania, în lumea cnezatelor ruse, în zona Balticii, ca urmare directă sau 
indirectă a loviturilor tătare. Imperiul stepei reîntrupat în variantă mongolă, cu aspirații 
de hegemonie universală, a respins spre interiorul continentului universalismul romano- 
catolic. Pentru a-și realiza țelul, Roma trebuia să reia efortul din poziţiile la care 
ajunsese la începutul secolului XIII. 


Problema mongolă în politica europeană după marea invazie din 1241; 
Conciliul Lyon I (1245) şi noua fază a ofensivei catolicismului“?. Deși retrasă în 


47 Johannes de Plano Carpini, Ystoria Mongalorum, p.129; identificarea Olaha = român pentru 
cneazul cu acest nume a fost sugerată de Gh. I. Brătianu, Tradiţia istorică despre întemeierea statelor 
românești, București, 1945, p.156—157 şi susținută împotriva contestaţii acestei interpretări de Al. Boldur, 
v. idem, În jurul întemeierii statelor românești, în „Ethos“, II, 1975, p.39—40. 

4 „ipse enim <=Sanach> est in itinere chriștianorum, scilicet Rutenorum, Blacorum, Bulgarorum, 
Soldainorum, Kerkisorum, Alanorum qui omnes transeunt per eum quando vadunt ad curiam patris sui 
<=Batu>, defferentes ei mumera, unde magis amplectitur eos“; G. de Rubruc, Itinerarium, p.209. 

49 G. Soranzo, IÍ papato, l'Europa cristiana e i Tartari, Milano, 1930, p. 71—166 (Pubblicazioni 
dell'Università cattolica del Sacro Cuore, Serie V-a, scienze storiche, XII); I. de Rachewiltz, Papal envoys to 
the great khans, London, 1971, p. 84—143; J. Richard, La papauté et les missions d'Orient, p. 65—86; D. 
Bigalli, I Tartari e l'Apocalisse, Firenze, 1971, p. 50—63. 

părțile răsăritene ale continentului, puterea mongolă a continuat să constituie o gravă 
ameninţare pentru teritoriile și statele pe care le părăsise la un an după bătălia de pe 
Sajó. Primejdia unei noi invazii, oricînd posibilă și mereu temută, era agravată ca 
urmare a cuprinderii în aria de hegemonie a Hoardei de Aur a unui întins spațiu 
extracarpatic, din Rusia haliciană pînă în Bulgaria, situaţie care înlesnea pătrunderea 
oștilor mongole spre Europa Centrală şi Apuseană. Timp de două decenii cel puţin, 
continentul european a trăit sub amenințarea unei noi avalanşe mongole a cărei 
dezlănţuire a părut iminentă în cîteva rînduri. Sub impactul invaziei nimicitoare din 1241 
şi în perspectiva altora mai profunde şi mai devastatoare care păreau inevitabile în 
viitorul imediat, lumea europeană a fost silită să-şi fixeze atitudinea faţă de această nouă 
forță gigantică proiectată de stepele Extremului Orient pînă în centrul Europei. 

Impulsul organizării unei riposte de ansamblu față de primejdia mongolă şi 
principalele iniţiative pe care le-a declanșat au venit din partea papalității, hotărită nu 
numai să recupereze poziţiile pierdute în Europa Răsăriteană ca urmare a invaziei tătare, 
dar şi să exploreze toate posibilităţile de a-şi extinde influenţa şi în lumea noilor 
cuceritori pentru a-i atrage în orbita ei spirituală și a-i folosi, eventual, în lupta 
împotriva islamului. Efortul de organizare a apărării Europei în eventualitatea unor noi 
asalturi ale călăreților stepei şi încercarea de a cîştiga lumea mongolă prin misiuni 
diplomatice s-au desfășurat paralel după 1241. Și un ţel şi celălalt presupuneau însă 
cunoaşterea realităţilor esenţiale ale societăţii mongole şi ale lumii pe care o înglobase în 
imperiul ei recent constituit; dar, în această privinţă, societatea europeană și factorii ei 
de decizie se aflau aproape complet dezarmaţi în vremea cînd mongolii au pătruns în 
centrul Europei. 

Cunoașterea şi înțelegerea lumii mongole în Europa a fost un caz tipic de 
desprindere lentă a realităţii din mit și legendă50. Primele ecouri ale marilor răsturnări 
petrecute în Extremul Orient și în Asia Centrală, ca urmare a cuceririlor mongole, au 
parvenit în lumea europeană o dată cu marșul victorios al lui Ginghis-han în Horezm în 
1219. Ştirea victoriilor hanului mongol împotriva puternicului stat musulman al 
Horezmului a trezit mari speranţe în tabăra cruciaților, angajaţi acum într-o nouă mare 
înfruntare cu islamul în Palestina și Egipt. În 1219, cruciații au cucerit orașul Damietta, 
poziţie cheie pentru legătura dintre Egipt şi mare, la vărsarea unuia din brațele Nilului în 
Mediterana, dar nu au putut înainta mai adînc în teritoriul egiptean pentru a sfărima 
puterea principalului lor adversar islamic. Primită cu imensă satisfacţie ca semnal sigur 
al ajutorului iminent pe care o putere îndepărtată se pregătea să îl aducă cruciaților și 
lumii creștine, în general, în lupta înverșunată pe care o susțineau împotriva dușmanului 
lor multisecular, știrea s-a răspîndit rapid în tabăra creștină și a fost încadrată în 
universul legendar și vizionar al lumii medievale. Ea s-a contaminat firesc cu tradiţia 
mai veche despre existenţa unui suveran creștin în Orient — „preotul loan“, în unele 


A 


texte, „regele David“, în altele —, putemic prin mulţimea popoarelor asupra cărora 


9 L. Olschki, L'Asia di Marco Polo. Introduzione alla lettura e allo studio del Milione, Firenze, 
1957; G. A. Bezzola, Die Mongolen; D. Sinor, Le Mongol vu par l'Occident, în vol. 1274. Année chamiere. 
Mutations et continuites, Paris, 1977, p. 55—72. 

domnea și prin imensele sale avuţii, hotărît să-şi pună toate mijloacele în slujba 
creștinătății și a eliberării ei de sub opresiunea islamuluis!. 

Impasul cruciatei la mijlocul secolului XII (căderea Edessei în 1144) crease 
teren prielnic răspîndirii credinţei în ajutorul apropiat pe care creștinătatea avea să-l 
primească din partea fabulosului rege creștin din Orient, mînat de dorinţa de a-i sprijini 
pe cruciați și de a-i lovi din spate pe detestaţii musulmani. O dată cu ştirea despre 
pierderea Edessei, papa Eugeniu III a primit de la aducătorul ei, un episcop din Siria, şi 
informaţii despre marile victorii cîştigate împotriva musulmanilor din Asia Centrală şi 
Iran de „preotul loan“, pornit din adîncurile continentului asiatic pentru a veni la 
Ierusalim în sprijinul creştinilor. Produs al derutei care a cuprins lumea creştină după 
prima mare înfrîngere suferită de cruciată, speranţa în intervenţia unui factor salvator 
avea să se amplifice considerabil în etapa timpurie a expansiunii spre apus a mongolilor. 

Tema intervenţiei miraculoase a unui puternic suveran creștin pomit din 
depărtări pentru a nimici lumea islamică a fost rezultatul îmbinării dintre o realitate şi o 
aspirație colectivă. 

Aspiraţia era produsul impasului în care se afla creștinătatea apuseană în lupta 
cu islamul în Mediterana Orientală, al incapacității ei de a duce la capăt, singură, 
confruntarea uriașă în care se angajase prin cruciată. 

Realitatea sublimată în acest mit era existenţa în Asia Centrală şi Orientală a 
unor puternice comunităţi creştine nestorienes?, dintre care unele reușiseră să cîştige o 
influenţă politică însemnată în lumea turcă și mongolă, între altele în Statul uigur și în 
Imperiul Karakitai întemeiat la mijlocul secolului XII de kitaii izgoniți de manciurieni 
din China de Nord. De îndată ce le-au parvenit ştirile despre conflictul dintre karakitaii 
nestorieni şi musulmanii din Horezm şi Iran, cruciații au integrat acest fapt real într-o 
schemă mitică în centrul căreia s-a aflat figura legendară a suveranului creştin din 
Orientul Îndepărtat mînat de dorinţa de a veni în ajutorul creştinătăţii, greu încercate în 
lupta cu puterile islamice. 

Ofensiva mongolă în Asia Centrală și în Iran sub Ginghis-han a dat mitului un 
nou impuls. Colportate de negustorii de spiţerii şi de alte mărfuri preţioase veniţi din 
Răsărit, ştirile despre succesele mongolilor împotriva musulmanilor au trezit puternice 
speranţe în tabăra cruciaților, care așteptau cu nerăbdare iminenta sosire a oștilor 
„preotului Ioan“ sau a „regelui David“, fiul preotului Ioan. Diverse variante ale unei 
Relatio de Davide rege, texte orientale nestoriene traduse în sferele conducătoare ale 
cruciatei și îmbogăţite prin afluxuri de ştiri recente, au confirmat speranţele cruciaților și 
le-au insuflat un puternic şi fatal avînt în luptele pe care le susțineau în Egipt. Transmise 
curiei romane, informaţiile cu privire la înaintarea mongolilor au fost aduse la cunoștința 
factorilor de răspundere ai lumii apusene printr-o enciclică a papei Honoriu III din 


51 G. Richard, L'Extrâme Orient légendaire au Moyen Âge: Roi David et Prêtre Jean, în vol. Orient 
et Occident au Moyen Âge. Contacts et relations (XIF—XIV*s), London, 1976 (Variorum Reprinis); G. A. 
Bezzola, Die Mongolen, p. 13—28 (cu bibliografia diverselor curente de interpretare privitoare la „Preotul 
Ioan“ şi la localizarea lui). 

52L, Olschki, L'Asia di Marco Polo, p. 209—249; B. Spuler, Le christianisme chez les Mongols 
aux XIIF et XIV" s, în vol. 1274. Année charnière. Mutations et continuités, p. 45—54. 

martie 1221, care a asigurat o difuzare largă mitului preotului Ioan, confundat tot mai 
mult cu regele David, şi speranțelor legate de apropierea acestui aliat providenţial al 
lumii creștine în lupta pe care o susținea împotriva islamului. Nici loviturile grele 
administrate de mongoli georgienilor creştini, cunoscute de latinii din Orientul Apropiat 
şi din Europa, nici primul lor mare raid în Europa Răsăriteană în 1222 și 1223 nu au 
putut clinti convingerea lumii apusene asupra misiunii lor salvatoare. A fost nevoie ca 
mongolii să pătrundă devastator şi durabil în aria civilizaţiei europene şi mai ales în cea 
a creștinătății catolice, o dată cu invazia lor în Europa Centrală, și să amenințe direct 
lumea apuseană pentru ca mitul să se destrame şi să cedeze locul treptat unei viziuni 
realiste asupra noului factor care irupsese vertiginos și necruţător în cîmpul istoriei 
universale. 

Revenirea durabilă a mongolilor în Rusia a fost şi începutul adaptării la realitate 
a imaginii pe care şi-a făcut-o despre ei lumea europeană. Începutul evoluţiei în acest 
sens se datorează informaţiilor culese de misiunile călugărilor dominicani în răsăritul 
continentului în vremea cînd mongolii îşi făceau reapariţia în regiune. Cu ştirile cuprinse 
în rapoartele călugărului Iulian, cunoştinţele despre tătari încep să se desfacă din cadrul 
lor legendar tradițional pentru a îmbrăca tot mai mult veşmîntul cunoașterii științifice. 

În chip semnificativ, „preotul Ioan“ e absent din relatările lui Iulian; trezirea la 
realitatea crudă nu mai îngăduia identificarea lui în lumea mongolă care, departe de a 
mai fi văzută ca forţă benefică, se înfățișa ca un flagel nimicitor pentru creşștinătate. 
Desigur, fiu al vremii sale, misionarul Iulian îi integrează pe mongoli în genealogia 
biblică a popoarelor, identificîndu-i cu ismaeliţii și atribuindu-le, conform mentalități 
epocii, o funcţie eshatologică; dar dincolo de consideraţiile sale apocaliptice, relatarea 
lui Iulian conţine date concrete cu privire la societatea mongolă, la nomadismul și la 
idolatria ei, la organizarea ei militară, la armamentul, tactica şi efectivele mongolilor, la 
intenţia lor de a pătrunde adînc în Europa și la aspiraţia lor de a institui un imperiu 
universal. Datele sale asupra istoriei puterii mongole în vremea lui Ginghis-han se 
îmbină cu informaţii de primă mînă cu privire la invazia mongolilor în Rusia; ele sunt 
cele dintii ştiri credibile parvenite în Apus în această privință. Tot prin mijlocirea 
dominicanului Iulian s-a răspîndit în Occident cel de al doilea nume sub care aveau să se 
facă cunoscuţi mongolii în Europa, cel de tătari. 

Înțelegerea, fie şi numai în plin dezastru, a primejdiei care se abătuse asupra 
Europei Răsăritene și care ameninţa să cuprindă și restul continentului a impus cu 
brutalitate problema tătară factorilor de decizie ai lumii europene. Prezenţa mongolilor 
în chiar centrul Europei în 1241/1242, perspectiva instalării lor definitive şi apoi, după 
retragerea din 1242, a revenirii lor în regiune şi a extinderii ofensivei spre apusul 
continentului a declanşat o intensă preocupare nu numai pentru cunoașterea cît mai 
exactă a acestei noi realităţi a relaţiilor internaţionale, dar şi pentru elaborarea măsurilor 
celor mai potrivite de preîntîmpinare a amenințării pe care o constituia. De acum înainte, 
problema tătară, în multiplele ei aspecte, a devenit o preocupare permanentă pentru 
popoarele și statele din Europa Centrală și Răsăriteană din raza lor de acțiune şi, atît 
timp cît primejdia invaziei spre vest și-a păstrat actualitatea, și pentru cele din apusul 
continentului. Problema imediată era aceea a organizării apărării. 

Măsuri defensive spontane împotriva tătarilor sunt semnalate încă în vremea 
prezenţei lor în Europa Centrală. De îndată ce valul devastator al hoardelor mongole care 
trecuseră prin Transilvania s-a scurs în Ungaria, locuitorii provinciei greu încercate au 
început să ia măsuri de apărare pentru eventualitatea, foarte probabilă, a revenirii 
invadatorilor instalați deocamdată în șesul ungar. Captiv al tătarilor și îrît de aceștia în 
retragerea lor, alături de nenumărați alţii, canonicul Rogerius semnalează fortificațiile 
ridicate de locuitorii provinciei după trecerea năvălitorilor spre Ungaria în primăvara 
anului 1241: „Şi, astfel, retrăgîndu-ne, am ajuns în Transilvania unde rămăsese o 
mulțime de oameni şi (unde), după trecerea lor (a tătarilor) fuseseră ridicate foarte multe 
fortificaţii“55. Unele din aceste fortificații şi-au dovedit eficacitatea, ne informează tot 
Rogerius, permiţind oamenilor refugiaţi în ele să se salveze. Dar pentru o apărare 
eficientă, pe măsura dimensiunilor primejdiei, era nevoie de forţe mult mai însemnate 
decît cele ale Transilvaniei şi chiar decît cele ale Regatului ungar în ansamblul său, cîte 
îi mai lăsase lovitura nimicitoare a mongolilor. 

În mai 1241, așadar scurt timp după catastrofă, regele Bela IV a adresat apeluri 
disperate de ajutor factorilor celor mai de seamă ai politicii europene, în primul rînd 
papei și împăratului“. Încă din luna iunie, cînd tătarii își consolidau și își extindeau 
controlul asupra teritoriilor din regat de pe malul stîng al Dunării, pregătind noua fază a 
asaltului spre Apus, papa Grigore IX a dispus proclamarea cruciatei în Ungaria și în 
țările vecine. În cursul aceleiași luni și în cursul celei următoare, cruciata a fost efectiv 
proclamată în Germania şi în alte regiuni ale Europei Centrale55. 

Silit de împrejurări şi neîncrezător în eficacitatea proclamaţiilor de cruciată, 
Bela IV a invocat sprijinul imperiului şi i-a recunoscut suzeranitatea56. 

O politică sistematică și coerentă pe plan european față de problema tătară, în 
varietatea aspectelor ei în Asia și Europa, nu avea însă să fie elaborată decît cîţiva ani 
după invazie şi anume de către papalitate. Ea a fost în mare măsură opera papei 
Inocenţiu IV (1243—1254) care a integrat noua realitate a vieţii internaţionale ca 
preocupare permanentă şi de prim plan în schema politicii europene şi asiatice a curiei 
romane; ea a fost inclusă ca atare ca temă majoră în lista problemelor propuse spre 


s3 Rogerius, Carmen miserabile, p. 586. 

54 Scrisoarea regelui Ungariei către papa Grigore IX, din 18 mai 1241, a fost expediată din Zagreb; 
v. A. Theiner, Vetera monumenta historica Hungariam sacram illustrantia, I (1216—1352), Romae, 1859, p. 
182; apelul la imperiu, Hurmuzaki, I}, p. 191—192. 

55 Les régistres de Grégoire IX, ed. L. Auvray, t. II, Paris, 1908, col. 523, nr. 6057, 6058, 6059, 
6060; col. 524, nr. 6062; col. 532, nr. 6072, 6073, 6074, 6075; A Theiner, Vetera monumenta, 1, p. 183— 
185; Hurmuzaki, I}, p. 193—198, 200, 208; D. Bigalli, I Tartari e l'Apocalisse, p. 20, 37—39; „Anno 
Domini MCCXLI peregrina turba, barbarorum gens ferocissima, ydolorum cultibus dedita, scilicet Tartafi, in 
Ungaria et Polonia Christianorum muha millia occiderunt. Contra illos Gregorius papa fecit crucem 
predicari...“; Cronica Minor minoritae Erphordensis, în MGH, SRG in usum scholarum, XLII, Hannovrae et 
Lipsiae, 1899, p. 657. 

56 „1241. Eodem mense fama de Tartaris ad imperatorem pervenit, quod iam devicto rege Ungarie 
essent in foribus Alamanniae, et hoc ipse rex Ungarie significavit eidem imperatori per Guaciensem 
episcopum legatum suum et per literas suas, per quas se ipsum et regnum Ungarie sue promittit subicere 
dicioni, dummodo per ipsum imperatorem ab ipsis Tartaris protectionis sue munimine defendatur. ..“; Ricardi 
de Sancto Germano. Chronica, în MGH, SRG in usum scholarum, LIII, Hannovrae, 1864, p. 146—147. 

dezbatere conciliului convocat la Lyon în 1245 (Lyon I). Alături de chestiunile „interne“ 
ale lumii apusene — conflictul dintre papalitate şi imperiu și reformarea clerului catolic 
—, conciliul a avut de dezbătut și trei chestiuni „externe“ fundamentale: cruciata în 
Mediterana Răsăriteană, situaţia Imperiului latin de Constantinopol şi amenințarea 
mongolă. 

Conciliul Lyon I, ale cărui lucrări s-au desfășurat între 28 iunie și 17 iulie 
1245, a tratat primejdia tătară ca problemă europeană și, în consecinţă, a căutat să-i dea 
un răspuns de ansamblu, fireşte în cadrul concepției teocratice a papalității. Acţiunile 
întreprinse în vederea întîmpinării primejdiei mongole din iniţiativa papalității încă din 
lunile care au precedat desfășurarea conciliului și apoi în timpul și după încheierea 
acestuia, au fost expresia unei politici coerente şi de lungă durată. Esenţial, replica 
organizată de papalitate la ameninţarea mongolă a avut două aspecte: organizarea 
politică și militară a apărării împotriva unui nou asalt mongol și încercarea de a-i aduce 
pe noii invadatori în dependenţa Bisericii romane sau, măcar, de a-i atrage în lupta 
împotriva musulmanilor în interesul cruciatei. 

Încă din scrisorile de convocare la conciliu, problema tătară fusese indicată ca 
una din temele principale de dezbatere. Conciliul însuşi a luat în considerare dosarul 
chestiunii, adăugînd numeroaselor mărturii adunate în vremea invaziei și în anii de 
expectativă înspăimîntată care i-au urmat, expunerea făcută în faţa adunării de un înalt 
prelat rus cu privire la originea, credinţele, obiceiurile, efectivele şi ţelurile 
mongolilor’. Desfășurarea însăși a dezbaterilor asupra acestei teme nu ne e cunoscută; 
în schimb s-a păstrat textul final al hotăririlor conciliului care în canonul XVI, intitulat 
De Tartaris, cuprinde unele din directivele politicii papale cu privire la problema 
mongolă. De fapt, textul nu se referă decît la unul din aspectele acestei politici, anume 
cel mai imediat, organizarea apărării împotriva unui nou asalt al hoardelor tătare. 

Evocînd invazia mongolă în răsăritul și centrul continentului — „în Polonia, 
Rusia, Ungaria și în alte regiuni ale creştinilor“ — şi devastările şi depopulările de care 
au fost însoţite, conciliul, pentru a preîntîmpina repetarea dezastrului, a recomandat 
insistent fortificarea de către puterile aflate în calea năvălitorilor a tuturor locurilor și 
poziţiilor pe unde se putea produce pătrunderea în teritoriile lors%. Recomandarea se 


5H, Wolter şi H. Holstein, Lyon I et Lyon II, Paris, 1966, p. 57. 

58 Inocenţiu IV către arhiepiscopul de Sens, la 3 ianuarie 1245: „Hinc est quod nos, ut ipsa ecclesia 
per fidelium salubre consilium et auxilium fructuosum status debiti possit habere decorem, et deplorando 
Terre Sancte discrimini et afflicto Romanie imperio propere valeat subveniri ac inveniri remedium contra 
Tanaros et alios contemptores fidei ac persecutores populi Christiani, necnon pro negotio quod inter 
Ecclesiam et principem venitur, reges terre, prelatos ecclesiarum et alios mundi principes duximus 
advocandos“; MGH, Epistolae Saeculi XIII, I, ed. C. Rodenberg, Berolini, 1887, p. 56—57; pentru 
expunerea prelatului rus despre tătari, v. G. A. Bezzola, Die Mongolen, p. 113—118. 

59 „Ne igitur tam detestanda gentis ejusdem proficere valeat, sed deficiat auctore Deo potius, et 
contrario concludetur eventu, ab universis Christicolis attenta est consideratione pensandum et procurandum 
studio diligenti, ut sic illius impediatur processus, quod nequeat ad ipsos ulterius quantumcunque potenti 
armato brachio pertransire. Ideoque sacro suadente concilio universitatem vestram monemus, rogamus et 
hornamur, attente mandantes, quatenus viam et aditus unde in terram nostram gens ipsa posset ingredi, 
solertissime perscrutantes, illos fossatis, vel muris, seu aliis aedificiis aut anificiis, prout expedire videretis, 
taliter praemunire curetis, quod ejusdem gentis ad vos ingressus patere de facili nequeat“; I. D. Mansi, 
Sacrorum conciliorum nova et amplissima collectio, vol. XXII (1225—1268), Venetiis, 1779, col. 627— 
628. 

întemeia neîndoielnic pe constatarea că tocmai lipsa fortificațiilor în regiunile bîntuite de 
tătari făcuse posibilă înaintarea lor rapidă şi succesele lor excepţionale, În strategia 
conciliului și a papalității, oprirea unei noi invazii tătare de către puterile aflate în prima 
linie a primejdiei avea să ofere restului creștinătății răgazul pentru a mobiliza forțele 
necesare organizării contraofensivei. Rezistenţa şi refularea tătarilor era percepută de 
conciliu ca o problemă și o îndatorire a întregii lumi europene€!. 

Măsurile de fortificare preconizate de conciliu au fost concepute ca aspect 
imediat, militar, al unui întreg program de grupare a forțelor catolice din Europa 
Centrală, de cîștigare sau recîştigare a terenului pierdut în Răsărit de papalitate în urma 
invaziei mongole, așadar de respingere a tătarilor din teritoriile pe care şi le supuseseră, 
de îngustare progresivă a ariei hegemoniei lor%2. În decurs de numai cîţiva ani după 
încheierea lucrărilor conciliului, efortul considerabil desfăşurat de diplomaţia pontilicală 
în această direcţie a produs rezultate însemnate. Cel mai de scamă a fost barajul 
organizat împotriva primejdiei mongole din Baltica pînă pe cursul inferior al DunăriiS? 

Luînd ca poziţii de sprijin puterile catolice aflate în raza de acţiune a tătarilor 
— Ordinul teutonic, cnezatele polone, Regatul ungar —, diplomaţia papală a reușit să 
constituie un bloc de forţe antitătare în spaţiul ruso-baltic. Prima verigă nouă pe care a 
reuşit să o încadreze în lanţul defensiv antimongol preconizat la Lyon au fost cnezatele 
ruse Halici și Vladimir. 

În timpul marii invazii tătare și după refluxul ei, atitudinea cneazului Danil al 
Haliciului a fost oscilantă. Ostil tătarilor și aliaţilor lor în vremea cînd aceștia înaintau 
spre centrul Europei, Danil li s-a închinat după instalarea lor definitivă în răsăritul 
continentului; în iarna 1245—1246 el a făcut drumul la cunca lui Batu pentru a lua 
cunoștință de condiţiile sale de pace și pentru a i se închina. În vremea cînd cl însuşi 


50 Un izvor contemporan explică rapida cucerire a Ungariei tocmai prin lipsa de fortificații în țară: 
„Nec mirum, cum toium regnum Hungarie fere nullam civitatem muris munitam habuerit et castra firma“; 
Annales S. Pantaleonis Coloniensis, în MGH, SS, XXII, p. 535. Însuşi Bela IV în scrisoarea către papa 
Inocenţiu IV în; care îi explica rostul cavalerilor ioaniți în organizarea apărării împotriva tătarilor, îndeosebi 
folosirea lor la constmirea fortificațiilor, adaugă: „cum gens nostra ad hoc extiterit insueta“; Hurmuzaki, Î,, p. 
261. 

6! „Sed — continuă textul conciliar — prius apostolice sedi suus denunciari possit adventus ut, ea 
vobis fidelium destinante succursum, contra conatus et insultus gentis ipsius tuti esse, adjutore Domino, 
valeatis. Nos enim in tam necessariis et utilibus expensis quas ob id faceretis contribuemus magnifice ac ab 
omnibus Christianorum regionibus, cum per hoc occurratur communibus periculis, proportionaliter contribui 
faciemus, et nihilominus super hiis aliis Christi fidelibus, per quorum partes habere posset aditum gens 
predicta litteras presentibus similes destinavimus“; I. D. Mansi, Sacrorum conciliorum nova et amplissima 
collectio, XXIII, col. 628. | 

62 „...illa gens effera, divina dextera triumphante, possit conteri, vel de contritorum confinio 
profligari“; MGH, Epistolae Saeculi XIII, il, p- 3; cf. D. Bigalti, I Tartari, p. 44. 

63 Pentru blocul antimongol constituit în Europa Răsăriteană, sub egida papalității, pe baza unirii 
cu Roma, v. G. Soranzo, Il papato, p. 403; A. M. Ammann, Abriss der Ostslavischen Krichengeschichte, 
Wien, 1950, p. 53; J. J. Zatko, The Union of Suzdal, p. 41—52; D. Bigalli, I Tartari e l'Apocalisse, p. 50— 
63 (capitolul III: Lione, 1245: difesa e organizzazione dell'Universitas Christianorum); în sens limitativ cu 
privire la însemnătatea acestei inițiative papale, J. Richard, Chrétiens et Mongols au Concile. La papauté et 
les Mongols de Perse dans la seconde moitié du XIIF siècle, în vol. 1274. Année chamière. Mutations et 
continuités, p. 31. 

& B. D. Grecov şi A. I. lacubovschi, Hoarda de Aur, p. 216. 

accepta, neîndoielnic fără entuziasm, ospitalitatea hanului, cnezatul său era la rîndu-i 
vizitat de doi oaspeţi de vază, mesagerii papei Inocenţiu IV, călugării franciscani loan 
de Plano Carpini și Benedict polonul. Pe lîngă misiunea lor la curtea din Karakorum a 
marelui han, cei doi soli papali primiseră mandatul de a relansa unirea în lumea rusă, 
corelată, fireşte, cu organizarea frontului antimongolS5. În lipsa cneazului Danil, 
călugării franciscani au fost primiţi de fratele acestuia, Vasilco, cneazul de Vladimir; în 
prezenţa cneazului, a episcopilor şi a boierilor ruşi din cnezat, misionarii au dat citire 


a 


apelului papei care îi îndemna „să revină“ în sînul Bisericii romane$6. Cnezatele Halici 
şi Vladimir erau prinse acum între două cîmpuri de forță: Imperiul mongol și papalitatea. 

Răspunsul de principiu a venit în 1246 cînd Danil, înapoiat de la Batu, a dat 
curs apelului papal și s-a încadrat, politic și confesional, în schema de politică 
răsăriteană a lui Inocenţiu IV. Sfătuindu-se „cu episcopii şi cu alți oamen: cinstiţi“ din 
cnezatul lor, cei doi cneji ai Rusiei Apusene au acceptat oferta papală și au recunoscut 
primatul Romei (vara 1247)67. Papa a răsplătit cu o coroană regală hotărîrea lui Danil și 
l-a luat sub protecţia sa; titlul de rege i-a fost recunoscut în aceeași vreme sau ulterior și 
lui Vasilco. Acordul dintre papă și cei doi cneji sancţiona firește și o alianţă antitătară, 
care, de fapt, constituia conţinutul său principal. 

Întemeiat pe acest succes însemnat, Inocenţiu IV a încercat să-l extindă și 
asupra restului lumii ruse. La 23 ianuarie 1248, el a întreprins un demers în direcţia 


65 Scrisoarea papală Cum simus super din 25 martie 1245 cuprindea o chemare la unire cu Roma 
adresată tuturor comunităţilor creștine nelatine; ea a fost precedată cu numai cîteva zile de bula papală Cum 
hora undecima (21 martie 1245) care conferea un şir de privilegii franciscanilor trimişi în misiuni pe lîngă 
aceste comunități; J. Richard, La papauté et les missions d'Orient, p. 59; B. Szczâsniak, The Mission of 
Giovanni de Plano Carpini and Benedict the Pole of Vratislavia to Halicz, în „Joumal of Ecclesiastical 
History“, VII, 1956, p. 12—20; J. J. Zatko, The Union of Suzdal, p. 41. 

6 După ce relatează întîlnirea cu cneazul Vasilco la Cracovia, Ioan de Plano Carpini înfăţişează 
primirea şi activitatea sa și a însoțitorului său în cnezatele Halici și Vladimir: „Unde nos secum duxit in terram 
ipsius; et cum detinuissel nos aliquot diebus in expensis eius, ut aliquantulum quiesceremus, et fecisset nobis 
venire episcopos suos de nostro rogatu, legimus eis litteras domini Pape, in quibus monebat eos quod 
deberent redire ad Ecclesie unitatem sancte matris. Nos etiam monuimus eos et etiam induximus, in quantum 
potuimus, tam ducem quam episcopos et alios omnes qui convenerant ad illud diem. Sed quia eodem tempore 
quo dux predictus in Poloniam venit, frater ejus Daniel iverat ad Bati et presens non erat, finaliter respondere 
non potuerunt, sed ad plenariam responsionem opportebat suum reditum expectare“; Iohannes de Plano 
Carpini, Ystoria Mongalorum, p. 103. 

6! La înapoierea sa de la Karakorum, Ioan de Plano Carpini și însoțitorul său au fost găzduiți de cei 
doi cneji de Halici şi Vladimir: „Daniel et Vasilco frater eius fecerunt nobis magnum festum, et tenuerunt nos 
contra voluntatem nostram bene octo dies. Medio tempore inter se et cum episcopis et aliis probis viris 
consilium habentes super his que locuti fueramus eidem (quando) ad Tartaros procedebamus, nobis 
responderunt comuniter dicentes quod dominum Papam vellent habere in dominum specialem et in patrem et 
sanctam romanam Ecclesiam in dominam et magistram, confirmantes etiam omnia que de hac materia prius 
per suum abbatem transmiserant. Et super hoc nobiscum suas litteras et nuncios transmiserunt“; ibidem, p. 
127. Din relatarea lui Ioan de Plano Carpini se deduce că între cele două prezențe în cnezatele Halici-Vladimir 
ale misionarilor franciscani trimişi la mongoli negocierile cu Roma au continuat cu succes. Constatarea e 
confirmată de bula Cum is qui, din 3 mai 1246, a papei Inocenţiu IV către „toţi creştinii din părțile Rusiei“ 
prin care a luat act de hotărîrea lor de a părăsi „schisma“; Les registres dInnocent IV, ed. E. Berger, t. I, 
Paris, 1884, p. 271, nr. 1817; cf. Acta Innocentii PP. IV (1243—1254), ed. Th. Haluscynskyi și M. Wojnar, 
Romae, 1962, p. 64—71. Încă din această vreme, papa recunoștea cneazului rus, căruia i se adresa, calitatea 
de rege. 

cneazului de Suzdal (Vladimir), Aleksandru, același care îi înfrînsese pe cavalerii 
teutoni și pe suedezi, oferindu-i recunoașterea preeminenţei în lumea rusă și ajutor 
împotriva tătarilor, în schimbul unirii cu RomaS8. 

Paralel cu această iniţiativă, papa pregătise și soluţia alternativă; încă din anul 
precedent, el acordase lui Danii și fratelui său dreptul de a „recupera“ teritorii și bunuri 
asupra cărora puteau invoca titluri de drept şi care erau deținute de „alţi regi“, nesupuși 
Romei; aluzia la cnejii ruși rămași în credința răsăriteană e evidentă, iar sugestia 
papală e un caz tipic de aplicare a principiului „dării în pradă“ a stăpînirilor potentaților 
eretici sau schismatici. În același timp Inocenţiu IV a încercat să înnoade o alianță 
antitătară între cnejii ruși, cei de Halici- Vladimir și cel de Suzdal, de o parte, și Ordinul 
teutonic, de altă parte'0. După o scurtă ezitare Aleksandru a respins oferta papală şi a 
optat pentru alianța mongolă, înfăptuind la sfîrşitul anului 1248—începutul anului 1249 
un pas decisiv pentru evoluţia istoriei ruse în secolele următoare; doar fratele său Andrei 
a acceptat legătura cu Roma și, în consecinţă, a strîns relaţiile cu Danil de Halici”!. 

În ciuda acestui eşec parțial, frontul cruciatei a continuat să înregistreze succese 
considerabile în Europa Răsăriteană în anii imediat următori Conciliului de la L.yon, în 
spiritul hotărîrilor adoptate de acesta. Ordinul teutonic a obținut victorii hotăritoare 
împotriva pruşilor păgîni, a căror rezistență fusese puternic reactivată de marea invazie 
tătară; pacea de la Christburg (7 februarie 1249), care a pus capăt revoltei pruşilor părea 
să prevestească și iminenta prăbușire a întregii „insule“ de păgînătate care subzista în 
regiunea răsăriteană a Mării Baltice'2. Succesul major consecutiv a fost creștinarea sub 
patronajul Romei a căpeteniei lituaniene Mendog (Mindow, Mindaugas), răsplătit şi el 
de papă cu o coroană regală (1251)'3. Noul regat lituanian a fost preluat, la cererea 


68 A. J. Turgheniev, Historica Russiae Monumenta, I, Petropoli, 1841, p. 68—69; Acta Innocentii 
IV, p. 110—1132; Cf. J. J. Zatko, The Union of Suzdal, p. 46. 

69 „---recuperandi possessiones, terras et alia bona ad vos hereditario vel alio jure spectantia, que 
alii reges, qui in Ecclesie devotione non permanent, contra justitiam detinent, et injurias seculari potentia 
propulsandi liberam vobis concedimus auctoritate predicta facultatem“; A. J. Turgheniev, Historica Russiae 
Monumenta, I, p. 61; Acta Innocentii PP. IV, p. 85—86. 

70 La 22 ianuarie 1248, Inocentiu IV îi informa pe cavalerii teutoni despre solicitarea pe care o 
adresase cnejilor Danil şi Aleksandru de a-i transmite prin intermediul lor ştirile cu privire la eventuale noi 
atacuri ale tătarilor, pentru a putea iniția măsurile de ajutorare: „Cum Danieli regi Ruscie ilustri... et fratri eius 
et nobili viro Alexandro Duci Susdaliensi nostras litteras dirigamus, ut cum eis constiterit, quod Tartarorum 
exercitus versus Christianitatem dirigat gressus suos, id vobis intimare procurent, ut cum hoc per vos ad 
notitiam nostram pervenerit, qualiter ipsis Tanaris viriliter cum Dei adiutorio resistamus possimus maturius 
cogitare...“; Codex diplomaticus prussicus, hrsg. J. Voigt, I, Königsberg, 1836, p. 69; v. scrisoarea în acelaşi 
sens adresată lui Danil, în Acta Innocentii PP. IV, p. 108. 

7J, J, Zaiko, The Union of Suzdal, p. 51. ` 

72 H. Paize, Der Friede von Cristburg vom Jahre 1249, în vol. Heidenmission und 
Kreuzzugsgedanke in der Deutschen Ostpolitik des Mittelalters, Darmstadt, 1963, p. 417—418; W. Kuhn, 
Ritterorden als Grenzführer des Abendlandes gegen das östliche Heidentum, în „Ostdeutsche Wissenschaft“, 
VI, 1959, p. 44. 

73 La 17 iulie 1251, Inocențiu IV acceptă cererea lui Mendog de a recunoaşte teritoriilor pe care le 
stăpînea statutul de regat și de a-l lua sub ocrotirea Scaunului apostolic; Les registres d'Innocent IV, t. I, 
Paris, 1897, p. 1, nr. 5437; v. şi dispoziția transmisă episcopului de Kulm de a-l încorona; ibidem, nr. 5439 şi 
de a crea o episcopie „in terra Luthoviae“ I, nr. 5440; cf. J. Ochmanski, Historia Litwy, Wroclaw, Warszawa, 
Kraków, 1967, p. 41—42. 

regelui său, sub tutela papalității („in jus et proprietatem beati Petri')'4. Ierarhia catolică 
din regiunile învecinate și secţia din Livonia a Ordinului teutonic au primit dispoziţie din 
partea papei să-l sprijine pe noul rege în efortul său de convertire a păgînilor şi în lupta 
pe care o purta împotriva adversarilor săi extemi'5. Între cei doi „regi“ proaspăt creaţi în 
Europa Răsăriteană de Inocenţiu IV, Danil şi Mendog, s-au stabilit legături 
matrimoniale și politice strînse care tindeau să consolideze încă şi mai mult frontul 
antimongol. 

La 14 mai 1253, din Assisi, în urma unui avertisment care îi fusese transmis de 
cneazul Danil cu privire la primejdia unei noi invazii a mongolilor, papa Inocenţiu IV a 
proclamat cruciata împotriva lor. Cei care aveau să participe la luptele cu tătarii erau 
asimilați cu cruciații din „Țara Sfintă“7S. Încurajat de succesele creștinilor şi subestimînd 
prematur puterea tătară, franciscanul Guillaume de Rubruck nota în acelaşi an: „Dincolo 
de Rusia, la nord, e Prusia pe care de curînd călugării teutoni au subjugat-o în 
întregime; cu ușurință ar dobîndi și Rusia dacă şi-ar da silința. Căci dacă tătarii ar auzi că 
marele preot, adică papa, proclamă cruciata împotriva lor, cu toţii ar fugi spre pustiurile 
de unde au venit”. Exaltând la rîndul său succesele Ordinului teutonic, dar semnalînd 
în același timp primejdia unei invazii tătare, Inocenţiu IV a hotărît să îndrume o parte 
din energiile disponibile pentru cruciată spre această arie de confruntare a lumii 
europene cu Răsăritul. 

În 1254, din Halici au fost izgoniți încasatorii de dări trimiși de mongoli, 
cnezatul intrînd astfel în stare de revoltă deschisă împotriva Hoardei de Aur'8. Cu acest 
din urmă eveniment, mişcarea antimongolă în Europa Răsăriteană a atins punctul ei cei 
mai avansat. 

Măsuri de ozganizare a apărării împotriva unei noi invazii mongole se constată 
şi în spaţiul carpato-dunărean încă dinainte de Conciliul de la Lyon. Scurt timp după 
refluxul mongol în stepă, în 1242, locuitorii Transilvaniei au fortificat trecătorile, 
pentru ca, afirmă un izvor, tătarii „să nu mai poată trece“77. Mai specifică în informaţia 
pe care o transmite, O variantă a aceluiaşi izvor relatează că trecătorile Carpaţilor au fost 
fortificate de români şi de secuit0. Reapariţia în 1243 a unui ban de Severin în actele 
cancelariei ungare e indiciul restaurării pazei militare în acest punct strategic deosebit de 
însemnatt!. Dar, după Lyon și în spiritul hotărtrilor conciliului, cruciata însăși a fost 


74 Les registres d'Innocent IV, t. III, nr. 5437. 

75 A.G. Turgheniev, Historica Russiae Monumenta, |, p. 16—11. 

76 Les registres d'Innocent IV, t. HI, p. 271, nr. 6791; cf. Acta Innocentii PP. IV, p. 151—154. 

7 „Uhra Rusciam ad aquilonem est Pruscia, quam nuper subjugaverunt totam fratres Teutonici, et 
certe de facili aquirerent Rusciam si apponerent manum. Si enim Tartari audirent quod magnus sacerdos, hoc 
est Papa, faceret crucesignari contra cos, omnes fugerent ad solitudines suas“; Guillelmus de Rubruc, 
Itinerarium, |, p. 195. 

78 B, Spuler, Die Goldene Horde, p. 34—35. 

79 „Post quorum recessum gentes populique Pannoniae, qui prope dictas inhabitant Sylvas, 
adhibuerunt curam, passus ita claudentes, ut ulterius transire non possent“; Prolemeus Luccensis, Historia 
ecclesiastica, în L. Muratori, Rerum Italicarum Scriptores, XI, Mediolani, 1727, p. 1137. 

80 Cronica lui Paulin de Veneţia, pentru care v. mai jos. p. 137—138. 

81 „Stephanus filius Chak, banus de Scevrem“, într-un act emis de Bela IV în ianuarie 1243; 
Hurmuzaki, 1, p. 214—215. 


implicată în sistemul defensiv antimongol, o dată cu instalarea pe cursul inferior al 
Dunării a Ordinului cavalerilor ioaniţi, în baza unui acord cu Regatul ungar. Cu cavalerii 
ioaniţi și-a făcut apariţia pe teritoriul românesc cel de al doilea detașament al cruciatei, 
după Ordinul teutonic. 

Actul regal care a fixat condiţiile instalării ioaniţilor în Ţara Severinului 
consemnează angajamentul lor de a lua armele „în ajutorul regatului nostru pentru 
apărarea credinţei creştine“. Misiunea asumată de cruciați era atît defensivă — 
apărarea Regatului ungar împotriva unui nou asalt al tătarilor, îndeosebi pe linia Dunării 
—, cît şi ofensivă, în direcția Cumaniei, care urma să fie readusă în dependenţa 
regalității, şi în direcția Peninsulei Balcanice — Bulgaria şi Grecia —, în sprijinul 
Imperiului latin de Constantinopol. În cazul unei acţiuni ofensive a regelui „spre 
Bulgaria, Grecia și Cumania“, ordinul avea să participe cu o treime din forțele sale; 
pentru apărarea regatului împotriva unui atac din alte direcţii, cavalerii nu aveau să 
trimită în ajutorul regelui decît o cincime din efectivele lor. 

În cadrul învoielii dintre regalitate şi ordin era prevăzută înfăptuirea unui întreg 
program de construcții militare pe socoteala celor două părţi. În Cumania, teritoriu de 
recuperare, privilegiul regal conceda integral veniturile țării pe douăzeci și cinci de ani, 
„de la prima intrare a des-numiţilor fraţi“; regele se angaja să sprijine ordinul atît în 
privința fortificațiilor care urmau să fie înălțate cît şi prin participarea sa personală în 
fruntea oştilor sale în cazurile de primejdie mare în teritoriile apărate de cavalerii ioaniţi. 

Deosebit de însemnată în această fază a organizării militare a regiunii a fost 
asocierea celor două state româneşti sud-carpatice — țara voievodului Litovoi la apus 
de Olt şi cea a voievodului Seneslau la răsărit de rîu —, -la efortul defensiv şi ofensiv al 
Ordinului cavalerilor ioaniţi, căruia Regatul ungar îi trecuse o parte însemnată din 
drepturile pe care le revendica asupra lor. Atît românii din „ţara lui Litovoi“ cît și cei din 
„țara lui Seneslau“ erau îndatoraţi să sprijine „cu organizaţia lor ostășească“ Ordinul 
ioanit împotriva adversarilor externi, după cum și cavalerii erau îndatoraţi să le 
furnizeze ajutor militar. Prin aceste prevederi ale Diplomei cavalerilor ioaniţi, cele două 
state românești erau la rîndul lor integrate în frontul antitătar, 

În iunie 1250, privilegiul acordat de Bela IV Ordinului cavalerilor ioaniţi a fost 
confirmat de papa Inocenţiu IV care a cuprins astfel şi linia Carpaţilor și a Dunării 
inferioare în sistemul defensiv antitătar conceput la Lyon. 

Şi în această arie ofensiva pare să fi înregistrat succese. Indiciile în această 
privinţă sunt puține şi indirecte, dar ele sugerează un avans teritorial în regiunea de la 
răsărit de Olt, denumită încă Cumania. În primii ani după instalarea ioaniţilor, 
perspectiva expansiunii pe linia Dunării inferioare, pînă la vărsarea fluviului în mare, 


82 Textul actului regal în favoarea ioaniților a fost publicat în repetate rînduri; v. ediția Hurmuzaki, 
I,» p. 249—253 și DRH, D, I, p. 21—28. 

Teza lui I. Șchiopul, Banatul de Severin, în Țările românești înainte de secolul al XIV-lea, 
București, 1945, p. 11—30, potrivit căreia diploma lui Bela IV în favoarea cavalerilor ioaniți ar fi un fals, e 
contrazisă de recunoaşterea numai cîțiva ani mai tîrziu de către regele Ungariei a sprijinului primit de regat din 
partea cavalerilor ioaniţi în luptele susținute la Dunărea de Jos. Încercarea autorului menţionat de a elimina 
această mărturie se întemeiază pe traducerea eronată a pasajului decisiv în această privință. 

prin Cumania, părea deosebit de favorabilă conducerii Regatului ungar; plin de 
încredere îi înfățișa Bela IV papei Inocenţiu IV planul de înaintare de-a lungul fluviului, 
pînă la confluența sa cu marea, și avantajele pe care reușita acestui plan le-ar fi prezentat 
pentru apărarea Constantinopolului latin83; viziune optimistă care contrastează puternic 
cu grelele imputaţii aduse de rege papei în legătură cu lipsa de ajutor pentru Ungaria din 
partea sa şi a celorlalte puteri apusene, după încercarea cumplită prin care trecuse în 
1241, imputaţie de la care Bela IV nu îi excepta decît pe cavalerii ioaniţis*. 

Un alt indiciu al cîștigurilor obținute de forțele antitătare în spaţiul carpato- 
dunărean sunt masivele convertiri operate de călugării dominicani în Cumania, fapt pe 
care Inocenţiu IV l-a înregistrat cu deosebită satisfacție în 125385; succes care, pentru a 
se realiza, avea nevoie de un cadru politic favorabil, iar acesta nu putea fi decît urmarea 
înaintării cruciatei în aria de hegemonie mongolă. 

Așadar, în anii următori Conciliului de la Lyon, s-a creat un vast front 
antimongol de la Marea Baltică pînă la cursul inferior al Dunării care îngloba Ordinul 
teutonic cu cele două ramuri ale sale — cea din Prusia şi cea din Livonia —, Polonia şi 
Ungaria, regatul recent convertitului rege lituanian Mendog, vastul complex de teritorii 
dominat de „regii“ de Halici-Vladimir și forțele angajate în apărarea Carpaţilor 
Răsăriteni: Ordinul cavalerilor ioaniţi instalați în Ţara Severinului și cele două 
voievodate româneşti, al lui Litovoi și al lui Seneslau. 

Paralel cu efortul de îndiguire a ofensivei tătare, papalitatea a desfășurat o 
întinsă acţiune diplomatică în Imperiul mongol. Prin repetatele misiuni trimise la curtea 
marilor hani sau la reprezentanţii regionali ai puterii mongole, Roma a încercat să 
stabilească contacte cuprinzătoare cu noii stăpîni ai stepei. Cu primele solii trimise de 
Inocenţiu IV la curtea marelui han la Karakorum, înainte chiar de a fi deschis lucrările 
Conciliului de la Lyon, a început ceea ce s-a numit „strategia misionară“ a papalității 
care a ocupat un loc însemnat în evoluţia relațiilor internaţionale în secolele XIII și 
xrv. 

Sarcina grea, din toate punctele de vedere, a împlinirii acestor misiuni 
diplomatice și religioase deopotrivă, a fost încredințată unor călugări din ordinele 


83 În legătură cu pozițiile de la Dunăre apărate cu concursul ioaniților, Bela IV îi expune concepția 
sa cu privire la ofensiva de-a lungul cursului inferior al fluviului: „...de quo eciam loco intendimus et 
speramus quod si factum nostrum et dictorum fratrum deus prosperaverit et sedes apostolica eisdem favorem 
suum dignata fuerit impertiri, quod propagines catholice fidei, sicut protenditur Danubius usque ad mare 
Constantinopolitanum, per ipsos poterimus propagare et sic Romanie imperio et eciam terre sancte poterunt 
impendere subsidia opportuna“; Hurmuzaki, I}, p. 261; în problema datei scrisorii, 1250 şi nu 1254, cum 
apare în Hurmuzaki, v. DIR, C, Veacul XI, XII şi XIII, 1, p. 347. | 

% Hurmuzaki, |, p. 261. 

85 „Universis fratribus Ordinis Praedicatorum in Cumaniae partibus constitutis. Ex eo nobis causa 
magne jocunditatis et exultationis affertur, quod, sicut nuper a fide dignis accepimus, Cumani, qui hactenus 
in cecitatis et ignorantie tenebris ambulantes fidem catholicam impugnabant, nunc per Dei gratiam via 
veritatis que Christus est per vos ipsos exposita, redire volunt ad cultum fidei Christiane“; papa acordă 
indulgenje „omnibus accedentibus ad predicationes vestras, cum ipsas in terra eorumdem Cumanorum ex 
causa predicta feceritis...“; Acta Innocentii PP. IV, p. 147. 

% Din vasta bibliografie consacrată misiunilor la mongoli pomite din inițiativa papalității și, 
ocazional, din cea a altor puteri, v. luerările citate la nota 49. 

dominicanilor și franciscanilor; timp de trei secole, cele două ordine au preluat 
esenţialul funcției de propagare a catolicismului atît printre creștinii care nu împărtășeau 
crezul și tradiţiile Romei, cît şi în rîndurile necreșştinilor. 

Pe cît de anevoioase şi primejdioase erau călătoriile întreprinse de misionari în 
spaţiul mongol, pe atît de complexă era misiunea lor. 

Pentru a satisface nevoia, acut resimţită de factorii de decizie ai lumii 
europene, de a fi cît mai larg şi mai precis informaţi asupra noii forțe care, în scurt 
timp, se impusese ca realitate de primă însemnătate a relaţiilor internaţionale, misionarii 
urmau să observe îndeaproape societatea mongolă, să identifice elementele ei de forță ca 
şi slăbiciunile ei. „Căci am avut poruncă de la papă — arăta loan de Plano Carpini în 
prologul raportului său — să scrutăm în adincime și să le observăm pe toate cu 
siguranță, ceea ce am făcut în chip conştiincios, atit noi cît şi fratele Benedict polonul 
din acelaşi ordin, care ne-a fost tovarăș de suferință și interpret“%7; „pentru că mi-aţi 
spus, cînd ne-am despărţit de voi, să vi le aştermn în scris pe toate cîte le-aş vedea la tătari 
şi m-aţi sfătuit chiar să nu mă tem de a vă scrie texte lungi, îndeplinesc ceea ce mi-aţi 
poruncit, cu teamă totuşi şi sfiiciune, deoarece nu îmi sunt la îndemînă cuvinte potrivite 
unei majestăţi atît de ilustre“, i se adresa Guillaume de Rubruck regelui Ludovic IX al 
Franţei în scurta dedicație care precede raportul său de călătories. Cu misiunea 
franciscanului loan de Plano Carpini, care a străbătut Eurasia de la Lyon la Karakorum 
şi înapoi între 1245 şi 1247, cu cea din 1247 a dominicanului Ascellinus, care nu a 
depășit teritoriile ocupate de mongoli în Orientul de Mijloc, cu cea a lui Guillaume de 
Rubruck, franciscan și el, care a ajuns la curtea marelui han Mângke în 1253—1254, 
misiuni de pe urma cărora ne-au rămas rapoarte substanţiale asupra rcalităţilor 
mongole”, şi cu alte misiuni nu mai puţin însemnate dar ale căror consemnări nu s-au 
păstrat decît cel mult în versiuni rezumative și indirecte, cunoașterea lumii asiatice şi 
îndeosebi a spaţiului și a popoarelor cuprinse de Imperiul mongol a trecut din sfera 
mitului în cea a științei”. 

Dar cunoașterea cît mai exactă a acestei lumi nu era pentru contemporani un 
scop în sine; informaţia era pusă în slujba acţiunii, iar acţiunea era atît de ordin militar, 
organizarea apărării împotriva unui nou atac, cît şi diplomatic, încercarea de a-i capta pe 
mongoli, de a-i introduce în sistemul de interese al Apusului latin, fie pe calea 
convertirii, fie prin descoperirea zonelor de interes comun și prin coordonarea 
eforturilor în această direcţie. O asemenea zonă exista într-adevăr în răsăritul 
Mediteranei, unde interesele mongolilor în expansiune și cele ale cruciatei în defensivă 
s-au întâlnit. Şi unii și alții s-au lovit aici de același adversar, islamul, şi de puterile care 
luptau în numele lui. Agresivă şi mortal primejdioasă în Europa, unde ameninţa să 
cuprindă întregul continent, înaintarea mongolă descoperea laturi favorabile lumii 


37 Johannes de Plano Carpini, Ystoria Mongalorum, p. 28. 

88 Guillelmus de Rubruc, Itinerarium, p. 165. 

89 V, ediţiile citate la notele 20, 37, 40; relatarea despre misiunea lui Ascellinus a fost întocmită de 
unul din însoțitorii săi, Simon de Saint Quentin, şi s-a păstrat în bună măsură datorită includerii sale în opera 
lui Vincent de Beauvais, Speculum bhistoriale. J. Richard a extras din lucrarea enciclopedică a acestuia din 
urmă fragmentele largi pe care le-a încorporat din scrierea lui Simon de Saint Quentin. 

9% L. Olschki, L'Asia di Marco Polo, p. 39—93 (Capitolul II: I precursori di Marco Polo). 

apusene şi cruciatei îndeosebi în Siria și Palestina. Aici, interesele mongolilor care 
tindeau nu numai să-și asigure ieșirea la Marea Mediterană dar și să înlăture dominația 
islamului din întreaga regiune, inclusiv din Egipt, păreau larg convergente cu ţelurile 
cruciatei; percepută mai timpuriu de cruciați, care demult aşteptau intervenţia unui 
concurs providenţial dinlăuntrul Asiei împotriva islamului, conștiința acestei 
convergenţe de interese s-a dezvoltat și la mongoli pe măsură ce ofensiva lor în direcția 
Siriei şi a Palestinei s-a împotmolit. Născută din adversitatea comună față de puterile 
islamice care se opuneau țelurilor lor, în primul rînd împotriva Egiptului, ideea 
cooperării între mongoli și Apusul latin s-a aflat la originea repetatelor încercări de 
coordonare a acţiunii lor militare. 

Dar Apusul mai știa şi că în vastele teritorii încorporate de avalanșa mongolă se 
afla o masă de creştini de diferite rituri şi obedienţe, între care cei mai numeroși și mai 
influenţi politic erau nestorienii. Descoperirea și cîştigarea lor, cu dublă finalitate, 
religioasă şi politică, a fost alta din sarcinile de seamă încredințate misionarilor 
franciscani şi dominicani. În programul papalității, creştinătatea asiatică urma să devină 
o pîrghie pentru influențarea lumii mongole în sens favorabil Apusului și, în perspectivă 
mai îndepărtată, pentru eventuala ei integrare în unitatea Bisericii romane. 

Dar în aşteptarea împlinirii acestor proiecte ambiţioase, primejdia mongolă s-a 
reactivat puternic în Europa în timpul domniei celui de al doilea han însemnat al Hoardei 
de Aur, Berke (1257—1266); expectativa înfricoșată a celui de al doilea asalt mongol 
asupra Europei părea acum aproape de împlinire. 


A doua invazie mongolă; hegemonia tătară în sud-estul Europei”!. Timp de 
un deceniu după moartea lui Ogădai, expansiunea imperială a mongolilor a fost frînată 
de criza dinastică prelungită care a rezultat din concurenţa pentru putere a membrilor 
clanului ginghishanid. Dificultatea de a găsi un punct de convergență pentru interesele 
divergente ale descendenților lui Ginghis-han a precumpănit asupra factorilor de unitate 
ai imperiului în timpul îndelungatelor vacanțe de putere la Karakorum care au urmat 
morţii lui Ogădai şi a lui Güyük, cît şi în scurta domnie a acestuia. Abia instalarea la 
conducerea supremă a lui Mângke (1251—1259), fiul lui Tului, în 1251, consolidată 
printr-un adevărat măcel al adversarilor săi, a redat imperiului, pentru scurt timp, sensul 
unităţii de acţiune și a dezlegat rezervele, încă puternice, ale expansionismului mongol. 
Într-adevăr, în timpul domniei lui Mângke, al patrulea mare han mongol, a avut loc 
ultima programare de ansamblu a ofensivei mongole în vederea realizării imperiului 
universal și au fost adoptate măsurile de rigoare în vederea împlinirii acestui țel. 

Restaurarea unităţii de voinţă la centru, o dată cu înscăunarea lui Mângke, a 
fost urmată deîndată de pregătirile în vederea relansării ofensivei în direcţia celor trei 
î snas care meian Mamoa ape enina: è hina, E Sud, A Karie 

fa a aa 


91 G. Soranzo, Il papato, l'Europa cristiana e i Tartari, p. 382—497; B. Spuler, Die Goldene 
Horde, p. 33—77; V. Laurent, La domination byzantine aux Bouches du Danube, în „RHSEE“, XXII, 1945, 
p. 184—198; G. I. Brătianu, La Mer Noire des origines à la conquête ottomane, Monachii, 1969, p. 204— 
224. 

de Mijloc şi Orientul Apropiat a căror cucerire, pînă la vărsarea Nilului, i-a revenit ca 
misiune lui Hiilăgii, alt frate al marelui han, și Europa, unde Hoarda de Aur urma să-și 
reia acţiunea întreruptă în 1242 o dată cu deschiderea crizei de succesiune. 

În China succesele lui Kubilai au fost fulgerătoare și urmările lor aveau să 
cîntărească decisiv în evoluţia Imperiului mongol, cu prilejul următoarei - schimbări a 
gărzii la conducerea sa. În vestul continentului asiatic, Hiilăgii a început prin a repurta 
victorii decisive asupra lumii islamice care au culminat cu cucerirea Bagdadului, sediul 
Califatului (1258), după care a pregătit înfruntarea decisivă cu Egiptul sultanilor 
mameluci, ofensivă a cărei desfășurare a fost compromisă de o nouă criză de putere la 
centru declanșată de moartea lui Mângke (1259). Şi pe teatrul european impulsurile 
ofensive venite de la Karakorum şi-au produs efectul, provocînd însemnate mutații 
politice în răsăritul şi sud-estul continentului. 

În 1254, în temeiul unui ordin al marelui han Mângke, a început în Rusia 
numărătoarea populaţiei în scopuri fiscale”2; cu acest act dominaţia mongolă nu numai 
s-a consolidat considerabil în spaţiul rus, depăşind cu mult limitele unei suzeranităţi de 
la distanță, dar a cuprins însăși temelia societăţii ruse, populaţia și avuţiile ei. Punerea în 
aplicare a hotărîrii avea să se lovească inevitabil de rezistenţă, date fiind gravele sale 
implicaţii. A fost nevoie de cîţiva ani, care corespund cu începutul domniei lui Berke, 
pentru ca numărătoarea și cisla impuse de mongoli să dea rezultatele urmărite de 
conducerea Hoardei de Aur”; „cu începere din anul 1257 — afirmă un specialist al 
istoriei Rusiei în vremea dominaţiei mongole — putem să considerăm dominaţia 
tătarilor asupra Rusiei ca fiind complet stabilită“94. 

Consolidarea dominaţiei Hoardei de Aur asupra Rusici a apropiat din nou 
puterea mongolă de Europa Centrală, a reactivat pericolul unei noi invazii spre interiorul 
continentului şi a reînviat psihoza anilor 1241—1242. Mai grav încă, loviturile Hoardei 
de Aur au destrămat blocul forțelor antimongole organizat în spaţiul carpato-baltic în 
spiritul hotărîrilor adoptate de Conciliul de la Lyon. În 1256, neîndoielnic sub presiunea 
tătară, „regele Rusiei“ Danil s-a desprins din legătura cu Roma, deschizînd o breșă largă 
în alianţa antimongolă. Nici apelurile şi nici amenințările papei Alexandru IV nu l-au 
putut readuce în dependenţă față de papalitate şi în gruparea de forțe organizată în 
răsăritul Europei din iniţiativa ei”5. În același an și în cursul anului următor, curia papală 
a autorizat predicarea cruciatei împotriva tătarilor Hoardei de Aur, ale cărei progrese 
spre nord, în direcţia Balticei, îi fuseseră semnalate. Cu vădită îngrijorare a înregistrat 
Alexandru IV, într-o scrisoare adresată Ordinului teutonic la sfîrșitul anului 1257, 
înaintarea tătarilor pînă în vecinătatea imediată a Prusiei şi teama putemică pe care o 
inspira Cavalerilor teutoni şi „vecinilor lor“ perspectiva invaziilor devastatoare ale 
mongolilor în teritoriile lor. Ca și în alte ocazii asemănătoare, teama de mongoli i-a 


92B, Spuler, Die Goldene Horde, p. 31. 

93 Ibidem, p. 34—36; B. D. Grekov și Al. I. Iacubovschi, Hoarda de Aur, p. 205—214. 

94 Ibidem, p. 206. 

95 V, scrisorile papei Alexandru IV către Danil și amenințarea cu folosirea „braţului secular“ 
împotriva lui, așadar cu o acțiune militară, în cazul perseverenţei cneazului în apostazie; Acta Alexandri PP. 
IV (1254—1261), ed. Th. Haluscynskyi et M. Wojnar, Cinà del Vaticano, 1966, p. 64—68. 

apropiat de Roma pe cei direct amenințați care își puneau speranțele în capacitatea 
protectoare a supremei instanţe a lumii creştine; dînd curs apelului transmis de aceşti 
vecini nespecificaţi ai Ordinului teutonic, „duci, principi şi alți nobili şi puternici 
creştini aflaţi în vecinătatea Prusiei“ care așteptau un sprijin salvator din partea 
acestuia, papa îi recomandă protecţiei călugărilor cruciați”. 

Iminenţa pericolului tătar în teritoriile baltice învecinate cu cele ale Ordinului 
teutonic a determinat papalitatea, în vara anului 1258, să proclame cruciata pe plan 
regional”. Dar lovitura mongolă s-a dovedit și de astă dată mai puternică decît 
capacitatea de rezistenţă a forțelor regionale coalizate sub egida papalității. În 1259 ȘI 
1260, ofensiva tătară a lovit Lituania și Prusia, pătrunzînd parţial și în teritoriile 
stăpînite de Ordinul teutonic. Activate de noua presiune tătară, forţele ostile cruciatei se 
impun atit în Lituania, al cărei rege „apostaziază“ rupînd legătura cu Roma*, cît și în 
Prusia, care se răscoală împotriva Ordinului teutonic, periclitind grav poziţiile cîştigate 
de acesta și de catolicism în deceniile anterioare”. 

În 1259 sau 1260, tătarii au invadat a doua oară Polonia, au cucerit 
Sandomirul, dar au fost opriţi în înaintarea lor la Cracovia, pe care nu au reușit să o ia 
cu asalt!%0. În prealabil ei au ocupat poziţii Strategice însemnate în cnezatele Halici- 
Vladimir. Trupe ruse și lituaniene i-au însoțit în expedițiile lor polone!0l. Ordinul 
teutonic însuși, care era considerat de papalitate, în iarna 1259—1260, bastionul cel mai 
puternic al frontului antimongol!%2, se afla în situaţie critică în vara următoare; acum 


% „...gens impia Tartarorum iam Pruscie partibus ita propinqua esse dinoscitur, ut a vobis et aliis 


fidelibus convicinis gravissima rerum et personarum perdicio vehementissime timeatur. Ex tanta siquidem 
vestra et eorundem fidelium anxietate procedit, quod nonnulli duces et principes ac quidam alii nobiles et 
potentes christifideles in conterminis Pruscie partibus constituti, vobis taliter confederari cupiunt, quod vos et 
ipsi mutue protectionis et defensionis auxilio suffragante virtute altissimi a tantorum incursu discriminis 
possitis feliciter liberari“; Codex diplomaticus prussicus, I, p. 121—122. 

9! În iulie 1258, papa Alexandru IV recomanda dominicanilor și franciscanilor care predicau din 
însărcinarea sa cruciata împotriva tătarilor să nu dăuneze acţiunii Ordinului teutonic în Livonia și Prusia; papa 
sublinia disponibilitatea cavalerilor teutoni pentru o acțiune antitătară: „„...maxime cum predicti fratres 
Hospitalis ejusdem tamquam veri Christi pugiles animam suam pro impugnatione Tartarorum ipsorum 
opportuno loco et tempore affectu promptissimo et corde imperterrito ponere sint parati“; Codex diplomaticus 
prussicus,], p. 117—118. 

38 J, Ochmanski, Historia Litwy, p. 42. 

% E. N. Johnson, The German Crusade on the Baltic, în A History of the Crusades, III, The 
fourteenth and the fifteenth centuries, Wisconsin, 1975, p. 573; W. Kuhn, Ritterorden als Grenzhüter des 
Abendlandes, p. 26. 

100 Izvoarele înregistrează noua invazie tătară în Polonia fie în anul 1259, fie în 1260, între care și 
istoriografia ezită; pentru izvoarele care semnalează această invazie şi interpretarea lor, v. St. Krakowski, 
Polska w walce z najazdami tatarskimi w XIII wieku, Warszawa, 1956, p. 171—201 (Prace komisji 
wojskowo historycznej Ministerstva Obrony Narodowej, Seria A, nr. 4). 

101 „Anno Domini 1259. Tartari subjugatis Bersabenis. Lithwanis, Ruthenis et aliis gentibus, 
Sandomiriense castrum capiunt...“; Rocznik Kapitalny Krakowski, în Monumenta Poloniae Historica, I, 
Lwów, 1872, p. 806. 

102 Regesta historico-diplomatica Ordinis S. Mariae Theutonicorum, 1198—1525, hrsg. E. Joachim- 
W. Hubatsch, Pars II, Göttingen, 1948, p. 471, nr. 4388 (recomandare a papei către Ordinul teutonic de a se 
consulta cu vecinii săi pentru organizarea rezistenței antitătare; 17 decembrie 1259); ibidem, p. 471, nr. 4392 

apelul la papă și la cruciata generală în răsăritul continentului părea ultima șansă de 
salvare%5. 

În urma noului asalt, cruciata şi catolicismul au pierdut poziţii însemnate în 
teritoriile ruse apusene și în spaţiul baltic. Cnezatele Halici-Vladimir au fost durabil 
readuse sub suzeranitatea Hoardei de Aur; fidelitatea lor avea să fie garantată de acum 
înainte de unităţile militare mongole instalate permanent pe teritoriile lor sau în imediata 
lor vecinătate!%. Lituanienii, desprinși şi ei din legăturile cu puterile catolice, acționau 
acum în cooperare cu tătarii, ameninţind grav poziţiile Ordinului teutonic în Prusia. 
Polonia, de care mongolii se apropiaseră considerabil în urma acţiunilor lor militare 
recente, era ameninţată de noi invazii. Şi trecerea eventuală a hoardelor tătare spre 
interiorul continentului european era mult înlesnită. 

Invazia mongolă care s-a abătut din nou asupra spaţiului carpato-baltic în anii 
1259—1260 ameninţa acum să cuprindă, ca în 1241—1242, Regatul ungar şi teritoriile 
limitrofe lui. În timpul luptelor angajate în nord cu polonii și cu cavalerii teutoni, tătarii 
s-au străduit să neutralizeze Regatul ungar prin oferte de pace şi cooperare. Propunerile 
mongole și unele din condiţiile lor au fost aduse la cunoștința papei Alexandru IV de 
către regele Bela IV, care a folosit prilejul pentru a imputa din nou papei lipsa 
ajutoarelor din partea forțelor cruciatei pentru regatul său încă din vremea marii 
înfruntări din 1241 şi pînă în ajunul celei care părea acum, în 1259, iminentă. 

Răspunsul papei a conservat şi conţinutul esenţial al scrisorii lui Bela IV, al 
cărei text nu s-a păstrat. Tătarii, arăta regele Ungariei, îi oferiseră „pace și alianță“ în 
cîteva rînduri; noua legătură urma să fie consacrată, în bună tradiţie medievală, printr-o 
încuscrire între hanul Hoardei de Aur şi rege, expresie a alianţei care avea să se lege 
între cele două puteri. Alianţa însă însemna, fireşte, pentru tătari, care o oleriscră, 
cooperare armată, a cărei manifestare principală avea să fie participarea unei pătrimi din 
trupele Regatului ungar, sub comanda fiului regelui, la operaţiile militare ale mongolilor 
atunci cînd aceștia aveau să pornească „spre exterminarea poporului creştin“105, formulă 
sub care se ascundea intenția de relansare a ofensivei în centrul Europei. 


(luare sub protecție papală a teritoriilor pe care Ordinul avea să le dobîndească în Rusia sau în luptele cu 
tătarii; 25 ianuarie 1260); p. 472, nr. 4398 (numire a Landmeister-ului din Prusia la conducerea tuturor oștilor 
cruciate care urmau să se adune împotriva tătarilor, 21 martie 1260); p. 472, nr. 4397 (desemnarea Ordinului 
teutonic la comanda forțelor cruciate care urmau să-i atace pe tătari în Prusia; 21 manie 1260). În cursul anului 
1260, cavalerii teutoni în cooperare cu polonii par să fi înregistrat unele succese împotriva tătarilor, Annales 
Sancrucenses, în Scriptores rerum prussicarum, I, Leipzig, 1861, p. 250 şi Annales Rudberti Salisburgensis, 
ibidem, p. 252. 

1% În septembrie 1260, Alexandru IV cerea markgrafului de Brandenburg să se conformeze cererii 
ducilor poloni de a lua conducerea cruciatei antitătare: „...postmodum vero nos ad precum instantiam quas 
dilecti filii nobiles viri duces Polonie pro te habendo in capitaneum exercitus Christiani contra ferinam 
sevitiam Tartarorum... tibi nostras affectione plenas misimus litteras continentes ut... crucis assumpto 
signaculo christianorum exercitum ad prelium instruas et bellatorum acies quandocunque Tartarorum ipsorum 
pestis ingruerit, dirigas et informes...“; Codex diplomaticus prussicus, I, p. 132—133. 

19 După ce au impus celor doi cneji să-și dărîme fortificațiile, tătarii au organizat centrele lor 
militare de control în Podolia, Galiţia şi Volhynia; G. Vemadsky, The Mongols and Russia, p. 157—158. 

105 „Adiecisti preterea quod cum ad resistendum tantis hostibus non tibi sufficiant vires tue, si dicte sedis 
auxilio modo finaliter destitui te contingat, cogeris licet invitus et dolens cum illis pacis et unionis federa copulare, 
ad que ipsorum monitis et precibus pluries invitaris... Venire tamen in federe pacis debet expressa conditio, 

Convins de argumentele de ordin politic sau moral-religios ale papei, sau atras 
de făgăduielile de ajutor ale acestuia, Bela IV nu a dat curs ofertelor de alianţă ale 
tătarilor, fără însă a rupe negocierile cu ei. Cum însă înaintarea spre centrul Europei era 
prevăzută de planul panmongoi de cuceriri, atragerea Ungariei în sfera de influență a 
Hoardei de Aur era o necesitate absolută; ea trebuia realizată cu mijloacele diplomaţiei 
sau ale acţiunii militare. În aceste condiţii şi în lipsa unui răspuns afirmativ din partea 
conducerii regatului la ofertele de colaborare avansate de Hoarda de Aur, o nouă invazie 
mongolă în Ungaria părea inevitabilă după succesele înregistrate de forțele ei în aria 
ruso-baltică în 1259 şi 1260. Şi, într-adevăr, dacă nu în 1260, cel mai tîrziu în 1261, 
hoardele mongole au pătruns din nou în regal, fără a reuși însă să reediteze marea 
performanţă din 1241; dimpotrivă, de data aceasta ele au fost oprite, după toate 
aparențele, într-o zonă de frontieră şi au fost înfrânte!%. Dar, în ciuda acestui eşec, ale 
cărui proporţii reale nu ne sunt cunoscute, în 1261 ca şi în 1260 primejdia unei noi 
invazii tătare a fost acut resimţită în Europa Centrală și în cea Apuseană. În temeiul unor 
directive papale au avut loc în diverse regiuni ale Europei consfătuiri cu participarea 
clerului şi a laicilor pentru a delibera asupra măsurilor de preîntîmpinare a primejdiei 
tătare recurente!0%7. Hotărîrea mongolilor de a-și supune „lumea întreagă“, despre care 
afirmau că le-a fost încredințată de divinitate, era adusă acum la cunoștința tuturor 
creştinilor de pontiful roman pentru a-i îndemna să se pregătească militar și spiritual de 
rezistență 08, 

Hotărîrile capitlului general al Ordinului cistericiţilor, reunit în 1261 la 
Cîteaux, reflectă starea de spirit care cuprinsese o bună parte a creştinătăţii, a păturilor 
ei cele mai la curent cu evoluţia evenimentelor, ca urmare a noii ameninţări mongole, 
resimţită, în termeni apocaliptici, ca prefigurare a Judecăţii de Apoi şi prevestită ca și 
aceasta de sunetul trompetei celeste!%. Rugăciunile zilnice instituite pentru a îndupleca 
divinitatea și a îndepărta astfel primejdia!!0 nu puteau decît să difuzeze în straturile largi 


ut filius tuus cum quarta populi tui precedat eosdem Tartaros ad exterminium populi Christiani...“, 
Hurmuzaki, I,, p. 282. 

106 Potrivit unei cronici engleze, în 1261 papa a amînat conciliul convocat la Roma, cînd a aflat că 
o invazie tătară era iminentă „împotriva creștinilor“. „Postea vero audiens idem Papa predictos Tartaros usque 
ad LII milia in Hungaria trucidatos, timensque residuos sibi caeterisque Christianis in brevi nocituros, 
summoveri fecit omnes prelatos transalpinos et viciniores, ut... conveniant, provisuri qualiter predictis 
cautius resistant“; Flores Historiarum, ed. H. R. Luard, II, London, 1890, p. 465 (Rerum Britannicarum 
Medii Aevi Scriptores). 

107 G. A. Bezzola, Die Mongolen, p. 195. 

108 „Cum enim iidem Tanari dicentes totam terram eis obtinendam tradidit Deus caeli, quem utique 
non noverunt...“; Annales de Burton, citat de G. A. Bezzola, Die Mongolen, p. 195, n. 52. 

109 ‚Cum divinae flagellum irracundiae peccatis nostris exigentibus imminere videatur Ecclesiae 
Sanctae Dei..., et tuba praeconii terribilis nostris innotuerit auribus super ingruente saevitia Tartarorum, qui 
sibi, ut dicitur, subiugare intendunt universum populum christianum...“; D. J. Canivez, Statuta Capitulorum 
Generalium Ordinis Cisterciensis ab anno 1116 ad annum 1786, I, Louvain, 1933, p. 475, paragraful 3. 

110 D, J. Canivez, Statuta Capitulorum Generalium Ordinis Cisterciensis ab anno 1116 ad annum 
1786, I, Louvain, 1933, 

ale populaţiei teama faţă de iminenta primejdie mongolă; psihoza colectivă generată de 
noul val al ofensivei mongole era putemic alimentată de amintirea asaltului precedent, 
din 1241—1242, şi a ororilor de care fusese însoţit. 

Dar vicisitudinile destinelor individuale îmbinate cu lupta pentru puterea 
supremă, întruchipată în Imperiul mongol în persoana marelui han, au abătut încă o dată 
primejdia aşteptată cu anxietate de o mare parte a continentului european. Moartea 
timpurie a lui Mângke în septembrie 1259 a declanşat o nouă criză de succesiune în 
imperiu, urmare a concurenţei pentru demnitatea supremă între descendenţii lui Ginghis- 
han și, mult mai grav, un antagonism ireductibil, cel dintii, între două din marile unități 
componente ale imperiului: Hoarda de Aur şi Ilhanatul Iranului. La a patra transmisiune 
a puterii la conducerea supremă, solidaritatea clanului ginghishanid şi unitatea 
imperiului nu au mai rezistat. Prin forţa lucrurilor, evoluţia negativă dinlăuntrul 
imperiului s-a repercutat asupra poziţiei sale internaţionale, îndeosebi în Apus. 

Siliţi de lupta pentru putere la centru să-și împartă forțele, mongolii din Iran au 
fost opriţi în ofensiva lor împotriva lumii islamice; în 1260, după succese iniţiale 
însemnate — cucerirea orașelor Alep şi Damasc —, mongolii au fost zdrobiţi de trupele 
egiptene în Palestina la Ain-Djalut (3 septembrie). Cucerirea Egiptului, țelul ultim al 
înaintării mongole în lumea islamică, a trebuit să fie părăsită, iar mongolii au fost siliți 
să se retragă din Palestina și Siria. Linia de demarcaţie dintre cele două puteri, Egiptul 
mameluc și Ilhanatul Persiei, s-a stabilit pe Eufrat; ea a devenit pentru timp îndelungat o 
frontieră a confruntării. Faptul s-a repercutat masiv şi negativ asupra raporturilor dintre 
mongolii din Iran și cei ai Hoardei de Aur!l!l. 

Sursa primă şi motivul permanent de discordie între cele două state mongole a 
fost Azerbaidjanul, teritoriu transcaucazian revendicat atît de Hoarda de Aur cît și de 
Ilhanat. Blocat de rezistenţa egipteană în încercarea sa de a stabili o legătură directă cu 
Mediterana prin Siria şi Palestina, înșelat în aspiraţia pe care o nutrise de a cuceri 
Egiptul şi de a prelua controlul asupra celui mai remunerator itinerar comercial 
intercontinental — ruta navală care lega Oceanul Indian cu porturile Orientului Apropiat 
prin Marea Roşie —, Ilhanatul lui Hiilăgii şi-a găsit o compensație în controlul exclusiv 
al drumului continental care lega Asia Centrală și Golful Persic cu lumea mediteraneană 
prin Azerbaidjan și Armenia Mică (Cilicia). Antagonismul dintre cele două state 
mongole apusene, Hoarda de Aur și Ilhanatul Persiei, a fost în primul rînd rodul 
concurenţei lor pentru dominarea și exploatarea singurei mari artere a comerțului 
intercontinental care le străbătea teritoriile. Înlăturată cu forța din poziţiile ei 
transcaucaziene, Hoarda de Aur, sub hanul Berke, s-a străduit concomitent să le 
recîștige și, pînă la împlinirea acestui deziderat, să găsească o compensație pentru 
drumul comercial care scăpase de sub controlul ei. Şi o încercare şi cealaltă impuneau o 


111 Pentru evoluţia politicii Hoardei de Aur în Europa în funcţie de opoziția de interese de lungă 
durată cu statul mongol din Iran, am utilizat rezultatele recente ale lui V. Ciocîltan, Geneza politicii pontice a 
Hoardei de Aur, în „AITAI“, 1991, p. 81—101. 

nouă orientare a politicii ei externe. Fundamental, această nouă orientare s-a manifestat 
prin alianţa cu Egiptul mameluc, principalul adversar al mongolilor din Iran, şi prin 
punerea în funcţiune a unei noi linii a comerțului intercontinental, din Crimeea pînă în 
Asia Centrală și în Orientul Îndepărtat, independentă de cea controlată de Ilhanat. Prima 
nouă opţiune avea drept condiţie asigurarea contactului nestingherit cu Egiptul, iar cea 
de a doua, cooperarea cu o thalasocrație mediteraneană. Reușita amîndurora depindea de 
asigurarea liberei circulații prin Strîmtori. Dar tocmai necesitatea de a asigura această 
libertate a imprimat o considerabilă deviere a politicii Hoardei de Aur în Europa, unde 
tendința de expansiune spre centrul continentului, puternic manifestată încă în anii 
1256—1260, a pierdut simţitor din intensitate în anii următori, cedînd teren în avantajul 
efortului de a controla situaţiile din Peninsula Balcanică şi de a influenţa, prin legăturile 
stabilite cu Bizanțul, regimul Strîmtorilor. 

"Alianţa dintre Hoarda de Aur şi Egiptul mameluc a fost una din axele principale 
ale sistemului de relaţii internaţionale drastic restructurat ca urmare a fracturării 
ireversibile a unităţii imperiale mongole și a restaurării, aproape concomitente, a puterii 
bizantine la Constantinopol!12. Căutarea din ce în ce mai insistentă a alianţei cu cruciata 
mediteraneană de către statul mongol din Iran, prins într-un antagonism simultan cu 
Egiptul în sud și cu Hoarda de Aur în nord, a dat naştere celei de a doua componente 
majore a raporturilor complexe dintre lumea cruciatei, islam şi statele mongole!15. 

Aflat între două cîmpuri de atracţie la fel de interesate să şi-l asocieze, Imperiul 
bizantin, de curînd restaurat la Constantinopol sub Mihail VIII Paleologul, s-a aliniat 
fundamental la alianţa dintre Hoarda de Aur şi Egipt, nu însă fără a oscila în cîteva 
rînduri. În 1262, în temeiul tratatului încheiat cu sultanul din Cairo, Mihail VIII a 
deschis Strîmtorile pentru negustorii și emisarii egipteni care navigau spre sau se 
înapoiau din teritoriile Hoardei de Aur!!4. Cînd, sub presiunea lui Hiilăgii, spre sfîrşitul 
anului 1263, împăratul bizantin a oprit călătoria solilor egipteni spre Crimeea, reacția 
celor două părți lezate nu a întîrziat!15. În iama 1264—1265, „sciţii <tătarii> care 
locuiesc lîngă Istru“, în alianţă cu bulgarii, pătrund adînc în teritoriul bizantin pentru 
prima oară și îl devastează!!6. Instrumentul de presiune asupra Bizanțului, forța militară 
instaurată de Hoarda de Aur la gurile Dunării sub conducera lui Nogai şi care, cu unele 


112 V. mai jos notele 113, 114, 115. 

113 Pentru tratativele de alianță între mongolii din Persia și factorii principali ai cruciatei în 
Mediterana Orientală după 1260, v. J.Richard, Chrétiens et Mongols au Concile. La Papaute et les Mongols 
de Perse dans la seconde moitice du XIIF siècle, în vol. 1274. Année chamière, Mutations et continuites, p. 
31—44. 

114 Pentru datarea corectă a tratatului, în 1261-1262, v. M.Canard, Le traité de 1281 entre Michel 
Paléologue et le sultan Qalâ'un. Qalqasandi, șubh al-a 'sâ, XIV, 72 sqq, în „Byzantion“, X, 1935, p. 669— 
680. 

115 V.Laurent, La Croisade et la question d'Orient sous le pontificat de Grégoire X (1272—1276), 
în „RHSEE“, XXII, 1945, p. 115. 

116 Prima invazie tătară sub Nogai în teritoriul bizantin și împrejurările în care s-a produs sunt 
înfățișate de bizantini: G. Pachymeres, De Michaele et Andronico Palaeologis, ed. Imm. Bekker, I, Bonn, 
1835, p. 229—240; N. Gregoras, Byzantina historia, I Bonn, 1829, p. 99—101; cf. Gh. I. Brătianu, La Mer 
Noire des origines à la conquête ottomane, p.214—217. 

întreruperi, avea să-și permanentizeze rostul în regiune, era așadar constituit în 1265. El 
avea să se dovedească cea mai sigură garanţie a fidelității Imperiului bizantin față de 
pactul cu Hoarda de Aur şi mijlocul cel mai sigur de a-l readuce la fidelitate atunci cînd 
se îndepărta de ea. Fundamental însă, alianţa instituită între cele două puteri imediat 
după restauraţia bizantină la Constantinopol a prevalat asupra crizelor din relaţiile lor, 
toate de scurtă durată. Cu preţul permanenţei militare la gurile Dunării, Hoarda de Aur 
şi-a asigurat legătura liberă cu Egiptul în interesul coordonării acţiunii lor împotriva 
inamicului comun, statul mongol din Persia. 

Instalaţi la gurile Dunării în acest scop, tătarii s-au implicat în viaţa politică a 
statului bulgar, redus la o dependenţă apăsătoare față de Hoarda de Aur. Obiect al 
negocierilor şi al cooperării între bizantini şi tătari, sacrificat în interesele sale pontice în 
avantajul Bizanțului şi al politicii sale de restauraţie pe țărmul de apus al Mării Negre, în 
schimbul liberei circulații prin Strîmtori între Egipt și Hoarda de Aur, Țaratul bulgar a 
devenit un instrument din ce în ce mai docil al protectorilor săi mongoli. 

Aşezarea efectivă a tătarilor la gurile Dunării în a doua jumătate a secolului 
XIII şi, probabil, în alte centre din aria carpato-dunăreană a avut drept urmare o 
considerabilă extindere a hegemoniei Hoardei de Aur în Europa Răsăriteană și Sud- 
estică. Pe de altă parte, însemnătatea funcţiei pe care o îndeplinea și extinderea puterii 
sale pe arii vaste au generat tendințe marcate de autonomizare la forța mongolă de la 
Dunărea de Jos; sub conducerea noionului Nogai, descendent și el din neamul 
ginghishanid, puternică personalitate care a devenit cu timpul factor de decizie principal 
în Hoarda de Aur, comandamentul militar de la Dunărea de Jos s-a desprins progresiv 
din subordonarea față de Sarai; spre sfîrșitul secolului XIII, el şi-a subordonat ansamblul 
spaţiului românesc extracarpatic, mai întîi teritoriul de la răsărit de Olt, Cumania, iar în 
cele din urmă şi cel de la Apus, Ţara Severinului. Şi formaţia politică a alanilor de pe 
cursul superior al Prutului a intrat în dependenţa centrului de putere mongol instalat la 
Dunărel!7. 

Ca urmare a acestei evoluţii, puterea mongolă a ajuns în vecinătatea imediată a 
Regatului ungar. Încă din 1263, papa Urban IV amintea unui înalt prelat din Ungaria că 
„neamul necredincios al tătarilor“ ameninţa din nou regatul și că a distrus „unele teritorii 
învecinate cu voi“, după cum le distrusese „în vremi nu demult trecute“ pe cele ale 
regatului însuși, aluzie la invazia din 1241-1242118. În 1279, papa Nicolae III constata 
că sediul episcopiei Milcovului (Civitas de Multo), nimicit în timpul marii invazii, se 
afla „în hotar cu tătarii“ (in confinibus tartarorum!!?); cîţiva ani mai tîrziu, în 1282, cînd 
cumanii din Ungaria au fost înfrînți într-o luptă cu oștile regatului și au părăsit ţara, 
regele Ladislau a trecut cu oastea sa dincolo de munți pentru a-i readuce „din hotarele şi 
teritoriile tătarilor“, care se aflau așadar în vecinătatea regatului 120. 


117 G, I. Brătianu, Recherches sur Vicina et Cetatea Albă, p. 38. 

118 „... sane vos, prout ex flebili tenore vestre petitionis accepimus, a dictorum formidine 
Tartarorum nondum estis pro eo liberi, quod ipsi aliquas partes conterminas sicut et vestras a diebus non longe 
preteritis crudelissime destruxerunt“; Hurmuzaki, I,, p. 307. 

119 Hurmuzaki, 1}, p. 429—430. 

120 Ibidem, p.484—485. 

Expus acum unei presiuni şi amenințări permanente mult mai mari decit după 
1241, cînd tătarii s-au retras pe Volga, Regatul ungar s-a străduit să evite o nouă invazie 
şi a întreţinut în acest scop un intens dialog diplomatic cu Hoarda de Aur. În 1263, 
Ștefan, „regele tînăr“ al Ungariei și „duce“ al Transilvaniei, aminteşte meritele 
dobîndite de „Ponyt fiul lui Paul de Miscouch“ între care la loc de frunte se afla faptul 
de a fi asumat „sarcina soliei noastre la tătari“!21. Același Ștefan, devenit rege după 
moartea lui Bela IV, confirmă în decembrie 1270 stăpînirile de pămînt ale „banului 
Ponych“ — e evident vorba de acelaşi personaj — pentru serviciile aduse, între care, 
din nou, la loc de cinste figurau misiunile îndeplinite la tătari: „Într-adevăr, cînd năpasta 
neașteptată a tătarilor, neuitînd — vai! — de prăpădul de mai înainte, în dorinţa lor de a 
trece prin ascuţișul săbiei rămăşiţele poporului nostru, voiau să atace regatul nostru, noi 
am așezat pe umerii banului Ponych povara unei sarcini foarte grele, trimiţindu-l ca sol 
al nostru la regele sau împăratul tătarilor. El ne-a adus de acolo, în chip vrednic de 
laudă, în loc de spaimă bucurie, în loc de tristeţe voioşie, şi în loc de deznădejde 
speranța pentru locuitorii regatului că vor scăpa teferi. Şi cînd, după cîţiva ani 
înfloritori, oamenii regatului nostru, uitînd de spaima trecută, se bucurau de o linişte atît 
de mult dorită, iată că aceiaşi tătari, aţiţaţi de vecinii noștri, pregătiți cu sufletul și cu 
fapta pentru război, ne-au trimis cîteva solii ale lor privitoare la gîndul lor de a intra în 
regatul nostru. Auzind acestea l-am trimis iarăşi pe numitul Ponych banul ca sol la tătarii 
pomeniţi. Acolo, cîștigîndu-și un nou merit după toate celelalte, prin rîvna credinţei sale 
şi prin fireasca lui cinste înnăscută, a potolit, reţinînd cetele lor stirnite să pună mîna pe 
arme împotriva noastră, redindu-ne în această privinţă şi nouă și oamenilor noștri tihna 
liniştei mult dorite“122, 

Calitățile de negociator ale trimisului regelui Ştefan au reușit, neîndoielnic, să 
îndepărteze în cîteva rînduri primejdia unei noi invazii tătare în Regatul ungar, cu un 
preț pe care diplomele regale, din păcate, nu ni-l fac cunoscut; dar aceste succese 
diplomatice repetate în negocierile cu Hoarda de Aur nu au înlăturat presiunea 
permanentă pe care vecinătatea mongolilor o exercita asupra regatului. Sub greutatea 
acestei apăsări, care s-a adăugat la factorii de instabilitate internă, regatul a început să se 
clatine din ce în ce mai puternic şi să oscileze între curentul favorabil înțelegerii cu 
mongolii, spre care îl îndemnau perceperea exactă a gravităţii primejdiei, şi refuzul 
negocierii şi al compromisului cu marea putere învecinată, atitudine imperativ 
recomandată de papalitate prin avertismentele şi îndemnurile repetate adresate regilor şi 
altor puternici ai Regatului ungar!7%. Sub succesorul lui Ştefan, Ladislau, supranumit 
Cumanul (1272—1290), oscilaţia a luat forme paroxistice, indiciu al instabilității 
politice tot mai pronunţate a regatului. 


121 „quia ante omnes honus legationis nostre ad Tartaros suscepit deferendum et mortem non 


formidando pro nobis et regni status, casibus fortuitis se submisit. ..“; Györffi, G., Adatok a románok XIII. 
századi történetéhez és a roman Állami kezdeteihez, în „Tönénelmi Szemle“, VII, 1964, 1, p. 7; v. şi 
confirmarea din 1268, în DIR, C, Veacul XIII, 2, p.108—110. 

122 Ibidem, p.133. 

123 V., de pildă, scrisoarea din 1264 a papei Urban IV către Bela |V, Hurmuzaki, l» p. 311—313. 

Cînd mijloacele de presiune se dovedeau insuficiente, Hoarda de Aur şi 
avanpostul ei din Apus, nu ezitau să recurgă la acţiunea militară. În cîteva rînduri, în 
ultimele decenii ale secolului XIII, sunt semnalate acţiuni militare ale tătarilor împotriva 
Regatului ungar. O astfel de acţiune e înregistrată sumar de izvoare în vremea regelui 
Ştefan, fără lămuriri asupra împrejurărilor care au provocat-o!24. Sigur e numai că 
agresiunea tătară a avut loc într-un context de tensiune în raporturile dintre cele două 
puteri!25. 

Dar un asalt de mari proporţii, cu pătrunderea adincă în teritoriul regatului — 
„a doua invazie“ potrivit surselor ungare — nu s-a produs decît în iama 1284—1285, 
așadar, spre sfîrşitul domniei lui Ladislau Cumanul. 

În anii care au precedat invazia, pendulaţia politicii regale între imperativele 
Romei, sprijinite dinlăuntrul regatului de un puternic grup de presiune, şi cele ale 
Hoardei de Aur, susţinute şi ele de o însemnată facțiune internă, înlăuntrul căreia 
cumanii ocupau un loc de frunte, s-a oprit în favoarea primului factor de influențare. 
Întrîngerea cumanilor de oştile regale în 1282, fuga lor din regat și urmărirea lor peste 
munți în teritoriile controlate de tătari!26, cooperarea strînsă cu polonii, sunt tot atîtea 
indicii ale înclinării regelui faţă de directivele papalității. Faptul nu a scăpat conducerii 
Hoardei de Aur care nu a tolerat această evoluţie. Hoardele tătare au trecut în masă în 
Transilvania şi Ungaria, în cadrul unui nou asalt cu direcții multiple care, la scurt 
interval, a lovit şi Bizanțul și Polonia. Potrivit unei cronici ruse, tătarii, însoţiţi de unii 
dintre cnejii ruşi, au năvălit din două direcţii: din sud, în Transilvania, sub conducerea 
lui Nogai, care a luat drumul Braşovului, şi din nord, sub conducerea lui Telcbuga, 
urmînd un itinerar doar foarte vag indicat: „Blestematul și cel fără de lege Nogai și 
Telebuga cu el au lovit cu război Ţara Ungurească. Nogai a mers la Brașov (Brașev), iar 
Telebuga a trecut peste munţi, străbătînd peste ei trei zile şi a umblat treizeci de zile 
rătăcind în părțile muntoase, dus de mînia lui Dumnezeul27. 


124 „Anno Domini 1270 rex Ungarie Bella nomine mortuus est et Tartari fratrem suum Stefanum in 
bello vulneraverunt et multa millia in bello occiderunt in Ungaria“; Minorita Erphordensis, Chronica minor, 
ed. C. Holder-Egger, în MGH, SS, XXIV, p. 213. 

12 În 1271 o cronică italiană a înregistrat adversitatea dintre cele două puteri cu prilejul semnalării 
unui ciudat proiect de încuscrire, adică de alianţă, între regele Castiliei şi „marele han al tătarilor“, adică al 

“ Hoardei de Aur: „Rex Castelle unam filiam dare debet magno Cani Tartarorum qui est inimicus regis Ungarie 
cum quo Karulus <I rex Sicilie> duplices parentelas fecit, dedit et accepit": Chronicum Placentinum, în 
MGH, SS, XVIII, p. 67; v. altă variantă a textului și detalii asupra întregului episod la Gh. I. Brătianu, 
Recherches sur Vicina et Cetatea Albă, Bucureşti, 1935, p. 53—54. 

În 1272, într-o scrisoare adresată papei, regele Ottokar al Boemiei îi explica motivul păcii pe care 
o încheiase cu Ungaria, anume primejdia unei invazii tătare în regatul vecin. Pacea, afirmă regele Boemiei, e 
o soluţie mai bună „quam vastando et debilitando magnum Ungarie regnum ad idem et nostri terras dominii 
Thartaris aditum aperire“. J. F. Böhmer, Acta Imperii selecta. Urkunden Deutscher Könige und Kaiser, 
Innsbruck, 1870, p. 693 (text dintr-un formular din secolul XV). 

126 Hurmuzaki, I}, p. 484—485. 

127 Ipatievskaja Letopis, în Polnoe Sobranie Ruskii Letopisei, II, Sanktpeterburg, 1843, p. 210— 
211. Pentru ansamblul invaziei, v. B. Spuler, Die Goldene Horde, p. 61—68; G.Vernadsky, The Mongols and 
Russia, p.180—182; P. lambor, Atacurile cumano-tătare asupra Transilvaniei în a doua jumătate a veacului al 
XIII-lea, în „AIAC“, XVII, 1974, p. 211—223, care înfăţişează invazia tătară în contextul mai larg al 
relaţiilor dintre regalitate şi cumani. 

Deși acțiunea celor două căpetenii tătare care a lovit puternic Transilvania și 
Ungaria!28, s-a încheiat cu pierderi grele pentru invadatori cînd se retrăgeau spre 
teritoriile de unde veniseră, atît ca urmare a rezistenței opuse de localnici??? cît şi din 
pricina condiţiilor climaterice nefavorabile!30, succesul ei politic e incontestabil. În 
urma invaziei, regele Ladislau a înclinat din nou spre cooperarea cu Hoarda de Aur, cu 
care a iniţiat noi negocieri, îndepărtîndu-se astfel de directivele papalității. Cronica 
franciscanului Salimbene da Adam a înregistrat pe lîngă faptul însuși al invaziei și 
„pacea“ încheiată de rege cu invadatorii după retragerea lor din regat!?!. Doi ani după 
invazie, în 1287, papa Honoriu IV incrimina în cuvinte aspre relaţiile strînse pe care 
Ladislau le întreținea cu tătarii, sub influenţa cărora îl acuza că ajunsese!%2; acuzaţie 
Care revine ca motiv constant în scrisorile papale din ultimii ani ai domniei lui Ladislau, 
vreme de puternice convulsii pentru regat. 

Asasinarea lui Ladislau Cumanul și înscăunarea lui Andrei III (1290—1301), 
ultimul arpadian, a pus capăt politicii de înţelegere cu tătarii, evoluţie care a provocat 
noi tensiuni şi acţiuni ofensive din partea lui Nogai, a cărui putere în Hoarda de Aur și 
în aria sa imediată de acțiune în sud-estul și centrul Europei ajunsese la culme. În 
Bulgaria, la Tîrnovo, Nogai l-a instalat la conducerea statului pe Smilec în locul lui 
Gheorghe Terter, fugit la Bizanţ. În apusul țării, „hanul“ tătar intervine în sprijinul lui 
Şişman, despotul de Vidin, şi al principilor de Branicevo, Dărman şi Kudelin, 
împotriva sîrbilor. Perspectiva unei înfruntări militare cu tătarii l-a determinat pe cneazul 
Serbiei Miliutin să se închine și să-l trimită ca ostatic la curtea lui Nogai pe fiul său 
Ştefan, însoţit de cîţiva mari boieri!%. Nordul Peninsulei Balcanice căzuse putemic sub 


128 Pentru Transilvania mărturiile sunt multiple, pentru Ungaria mai vagi şi indirecte; v. 
Monumenta Ecclesiae Strigoniensis, ed. F. Knauz, II, Strigonii, 1882, p. 196—200. 

129 Tanari intraverunt Ungariam, quorum maxima multitudo occisa est a Theutonicis“; Heinricus 
Heimburg, Annales, în MGH, SS. XVII, p.718. (pasajul se referă evident la sași); pentru lupta dată de secui 
cu tătarii cînd aceștia se înapoiau prin teritoriul lor, v. Hurmuzaki, 1, p. 488—489 și DIR, C, veacul XII, 2, 
p. 312—314. j 

130 „A. 1285 post nativitatem Domini Chumani et Thartari cum innumerabili multitudine 
intraverunt Ungariam et vastaverunt eam et occiderunt et abduxerunt ex ea innumerabiles viros, mulieres et 
parvulos eorum. Tandem vero ab incolis terrae circa Septem Castra turpiter sunt de terra fugati, occisis ex eis 
multitudine innumerabili; reliqui vero qui evaserunt, quamvis pauci, fugientes, latitantes inter montes et 
valles nemorosas, divino iudicio ibidem fere omnes perierunt. Nam Dominus, qui ubique protector omnium 
sperantium in se, misit super eos nubes et pluvies ingentes, confractisque nubibus super eos, tanta inundatio 
aquarum irrupit, quod fere omnibus submersis pauci ex eis evaserunt“; Platramus seu Vatzo, consul 
Viennensis, Chronicon Austriacum, la A. F. Gombos, Catalogus fontium historiae Hungaricae, MI, 
Budapest, 1938, p. 1959. 

131 „Tanari nichilominus totam Ungariam invaserunt et simul omnia cedibus, incendiis et rapinis 
dissipaverunt. Et in illo discursu interfecerunt omnes fratres unius loci ordinis fratrum Predicatorum, exceptis 
duobus, qui in latibulis evaserunt. Tandem cum rege Ungarie pacem fecerunt...“; Salimbene da Adam, 
Cronica, a cura di F.Bemini, II, Bari, 1942, p. 308—309. 

132 Hurmuzaki, I}, p. 463—465 și DIR, C, Veacul XIII, 2, p. 282—284. 

133 C, Jirecek, Geschichte der Serben, 1 (bis 1371), Gotha, 1911, p. 335—336; M. Al. Purkovic, 
Two notes on mediaeval serbian history, în „The Slavonic and East European Review“, XXIX, 1951, 73, p. 
547—549; Z. Pljakov, Die Aussenpolitik des bulgarischen Staates um das Ende des 13.Jhs. (1292—1300), în 
Etudes historiques, XII, 1984, p. 24. 

influenţa tătarilor lui Nogai care „proteja“ puterile regiunii împotriva tendinţelor de 
dominație ale Regatului ungar. Invazia tătarilor în Mačva, provincie a Regatului ungar, 
în 1292, e alt indiciu al profunzimii pătrunderii lor spre apus, pe firul Dunării!3%. Tot 
acestui ultim deceniu al secolului XIII și al stăpînirii lui Nogai la Dunărea de Jos îi 
aparține neîndoielnic şi preluarea de către tătari a controlului asupra cursului Dunării, de 
la vărsarea fluviului în mare pînă la Porţile de Fier!35. Dispariţia din actele cancelariei 
ungare a titlului de ban de Severin şi, desigur, concomitent, încetarea stăpînirii regatului 
asupra cetăţii cu același nume și a dreptului eminent exercitat asupra Ţării Severinului a 
fost urmarea directă a acestor însemnate mutații politice pe linia Dunării136, Întreaga arie 
Carpato-dunăreană și nord-balcanică fusese atrasă în sfera de hegemonie mongolă. Cu 
această evoluţie, cucerirea declanșată la începutul secolului de tribul mongol al lui 
Temugin a atins în Europa limita ei maximă. 

Presiunea puterii mongole asupra Regatului ungar, sporită acum prin 
cooperarea forţelor balcanice atrase în orbita puterii mongole, a devenit unul din factorii 
însemnați ai destrămării Regatului ungar la sfîrşitul epocii arpadiene. 


Criza de structură a Regatului arpadian!*. În secolul XIII formula tradi- 
ţională de guvernare a Regatului arpadian, elaborată de Ştefan I, s-a destrămat progresiv 
sub puternica presiune a unor însemnate forțe interne și externe. Transformările 
complexe petrecute în regat în ultimul secol al dinastiei arpadiene au cunoscut trei 
manifestări fundamentale, strîns legate între ele: consolidarea puterii nobilimii, 
constituirea ei ca stare privilegiată şi evoluţia regatului spre regimul nobiliar pe temeiul 
modificării raporturilor dintre regalitate și stăpînii de pămînt; puternica confruntare 
religios-confesională din regat, rezultat al ciocnirii dintre impulsurile categorice emise 
de papalitate în scopul realizării unităţii de credinţă catolică, unitas fidei, şi rezistenţa 
realităţilor moştenite din trecutul îndepărtat; pierderea unor însemnate poziții externe 
după marea invazie mongolă din 1241 şi mai ales în ultimele decenii ale secolului XIII. 

Invazia mongolă din 1241 a surprins statul ungar în plină desfășurare a 
înfruntării dintre nobilime şi regalitate, urmare a transformărilor profunde ale sistemului 
social-politic tradiţional pe care se întemeiase regatul timp de mai bine de două secole. 


13 La 10 noiembrie 1293, Andrei III a recompensat trei frați nobili pentru diverse merite, între 
care pentru vitejia lor „cum perfida gens Tartarorum propter coronationem nostram secundo anno circa iemem 
quandam particulam regni nosiri Macho vocatam venisset ad spoliandum...“; K. Juhász, Die Stifte der 
Tschanader Diözese im Mittelalter. Ein Beitrag zur Frühgeschichte und Kulturgeschichte des Banats, Münster 
in Westfalen, 1927, p. 221. 

135 A, Decei, La Horde d'Or et les Pays Roumains aux XIIF et XIV siècle selon les historiens 
arabes contemporains, în „Romanoarabica“, II, 1976, p. 61—63. 

136 „Lipsa banilor ungurești de Severin după 1291 indică acel timp de interregn, cum nu mai puțin 
şi timpul de decadență a puterii regale sub Andrei III (1290—1301), ultimul Arpad“; D. Onciul, Titlul lui 
Mircea cel Bătrin și posesiunile lui, în Scrieri istorice, II, ed. A. Sacerdoţeanu, București, 1968, p. 65. 

137 B. Hóman, Geschichte des Ungarischen Mittelalters, II, Berlin, 1943, p. 58—290; Die 
Geschichte Ungarns, Budapest, 1971, p. 44—69; J. Gerics, Von den Universi Servientes Regis bis zu der 
Universitas nobilium Regni Hungariae, în Album Elemér Mályusz, Bruxelles, 1976, p. 99—108. 

Secolul XIII a adus în istoria Ungariei nu numai sfîrşitul unei dinastii, cea a 
Arpadienilor, dar şi al formulei de guvernare cu care aceştia se identificaseră. 

Puterea regalității arpadiene s-a sprijinit covîrșitor pe imensul domeniu funciar 
acumulat în cursul cuceririlor din secolele X-XI și în urma masivelor confiscări de 
teritorii de la ginţile refractare politicii regelui Ştefan I de centralizare a puterii, de 
creştinare a membrilor lor în varianta apuseană, latină, a creştinismului. Vastul fond 
funciar constituit astfel a fost instrumentul esenţial de guvernare al regalității arpadiene, 
mijloc de răsplată a slujbelor militare și administrative de care avea absolută nevoie. 
Slujbaşii regali, servientes regis, iniţial categorie modestă de oameni liberi, cu îndatoriri 
militare și de altă natură, şi jobaggiones castri, căpetenii regionale cu funcţii de 
comandă în fortificațiile regale și în teritoriile adiacente, erau răsplătiți prin concesii de 
pămînt pe termen limitat, din domeniul regal, care cuprindea în acea vreme aproximativ 
două treimi din ansamblul teritoriului regatului. 

Întregul teritoriu al regatului era împărțit în comitate, unități administrative 
suprapuse castrelor şi pămîntului subordonat lor. În fruntea comitatelor, organul 
principal de administrare regională a regalității, se aflau comiţi numiţi de regi şi aflaţi în 
dependenţa lor. Stricta corelare între serviciile prestate regalității și remunerarea lor era 
condiţia esenţială a menţinerii nealterate a sistemului. 

Din a doua jumătate a secolului XII şi tot mai accelerat în primele decenii ale 
secolului XIII acest sistem de guvemare a fost ameninţat în însăşi baza sa și a început să 
se destrame. Ca orice structură statală cu temelie agrar-feudală și cea pe care s-a sprijinit 
Regatul ungar a fost subminată de o dublă tendinţă paralelă: cea a micilor deținători de 
bunuri regale, de stăpîniri de pămînt, de a și le apropria cu titlu definitiv, ereditar, și cea 
a marilor dregători de curte şi a comiţilor, de a se perpetua în slujbe, de a cumula 
dregătoriile şi de a se substitui puterii regale în controlul asupra pămîntului şi a masei 
umane aflate sub autoritatea lor. La tranziţia dintre secolele XII şi XIII ambele tendinţe 
erau suficient de avansate pentru a submina grav sistemul de guvernare a regatului. În 
avans în cursa pentru acapararea domeniilor și a veniturilor regalității erau cei din urmă, 
„baronii“ sau „magnații“, care au reuşit să convertească puterea publică încredinţată lor 
în mijloc de afirmare social-politică personală. Nu numai bunurile regale au căzut pradă 
în număr mare ofensivei lor, dar și masa slujitorilor regali care au intrat în măsură 
însemnată sub patronatul magnaţilor, în forma dependenţei vasalice specifice regatului, 
aceea a „familiarității“ (familiaritas). 

Ameninţată cu anihilarea în baza ei de putere, regalitatea a apelat în cursul 
secolului XIII la diverse remedii pentru a-și salva prerogativa. Rînd pe rînd, epigonii 
dinastiei arpadiene fie au încercat să-şi rezeme puterea pe alte resurse decît cele 
funciare, dezvoltînd fiscalitatea, fie au sprijinit categoria servienţilor regali împotriva 
baronilor, fie s-au lăsat pradă atoipulerniciei acestora, fic, în slirşit, s-au străduit să 
recupereze toate poziţiile pierdute și să restaureze astfel sistemul de guvernare 
tradiţional. 

Ultimii cinci arpadieni, începînd cu Andrei II (1205—1235) şi încheind cu 
Andrei III (1290—1301), şi-au consumat o mare parte din energie în efortul de a stăvili 
acţiunea factorilor de eroziune a puterii regale, fără să reușească însă să eluboreze o 
politică coerentă în această privinţă. Zigzagurile politicii regale faţă de noile forțe social- 

politice în ascensiune au fost una din caracteristicile vieţii politice a regatului în ultimul 
secol al dinastiei arpadiene. 

Maturizarea proceselor care amenințau cu destrămarea puterea regală în timpul 
domniei lui Andrei II a declanşat seria eforturilor de adaptare a regalității la noua 
situaţie. Pierderea controlului asupra unei întinse părți a domeniului regal şi a veniturilor 
şi serviciilor legate de stăpînirea sa, l-au determinat pe rege să caute o compensație de 
ordin fiscal pentru poziţiile pierdute, care erau tot atîtea mijloace de putere. O mare 
reformă a sistemului financiar în care rolul de frunte revenea surselor nefunciare de 
venituri — permanentizarea unor dări excepţionale, exploatarea sistematică a drepturilor 
regaliene, îndeosebi a emisiunilor monetare, a vămilor şi a minelor de sare —, urma să 
asigure regelui mijloacele de guvernare pe care domeniul regal, din ce în ce mai 
îngustat, nu i le mai putea oferi. 

Dar reforma sistemului financiar al regatului care era destinată să dea un nou 
fundament, de compensație, puterii regale s-a lovit de rezistenţa atît a magnaţilor 
refractari impunerii cît și a servienţilor regali, mică nobilime în devenire, care tindea 
să-şi consolideze stăpinirile de pămînt prin privilegiul imunităţii; opoziţia ambelor 
categorii a provocat eşecul inovației politicii regale 158. 

Respins în această direcție, Andrei II a declanșat o largă acţiune de recuperare a 
teritoriilor regale și a burgurilor înstrăinate. Confruntat cu reacţia magnaţilor și a 
servienților regali, regele a făcut o nouă opțiune politică consimţind concesii majore în 
favoarea celor din urmă, în scopul de a disjunge cele două forţe sociale de rezistenţa 
cărora se lovise. Noua direcţie a politicii regale şi-a găsit manilestarca clară în Bula de 
Aur, prima chartă care a statuat „libertăţile“, adică privilegiile, nobilimii regatului 59. 

Fundamental, Bula de Aur a consacrat stăpînirea funciară a micilor deținători 
liberi de pămînt regal, servientes regis, şi i-a înarmat cu privilegii, marcînd astfel o 
etapă însemnată a evoluţiei lor spre stare nobiliară. Pămîntul pe care îl deţinuseră pînă 
atunci condiţionat de la rege le-a fost recunoscut ca stăpinire deplină, cu titlu ereditar!%0. 

Asigurarea bazei ei funciare nu era însă decît una din preocupările noii nobilimi 
în plin proces de afirmare; tot atît de hotărîtoare pentru statutul ei nobiliar erau 
privilegiile care separau grupul restrîns al privilegiaţilor de marea masă a populaţiei 
neprivilegiate şi în același timp îi oferea un scut protector împotriva „abuzurilor“ 
reprezentanţilor puterii regale și a acesteia înseși. Unul din paragrafele Bulei de Aur a 
statuat îndatorirea pentru rege de a audia o dată pe an cauzele judiciare ale servienţilor 
săi!*1; alt paragraf rezerva justiţiei regale cauzele care comportau sentința capitală sau 


138 B, Hóman, Geschichte des Ungarischen Mittelalters, IL, p. 58—78. 

139 V, textul Bulei de Aurîn DIR, C, Veacul XI, XII, XIII, 1, p. 375—378. 

140 „Si quis serviens sine filio decesserit, quanam panem possessionis filia optineat, de residuo 
sicut voluerit, disponat. Et si morte preventus disponere non potuerit, propinqui sui qui eum magis 
contingunt, obtineant, et si nullam penitus generationem habuerit, rex optinebit“; ibidem, p. 376, paragraful 
4. Dreptul la succesiune era recunoscut și pentru daniile cu care regalitatea urma să-i răsplătească pe iobagii şi 
servienții căzuți pe cîmpul de luptă; ibidem, p. 377, paragraf 10. Altă confirmare a dreptului lor de stăpînire 
asupra pămînturilor concedate de regalitate în schimbul „slujbei drepte“ prestate (iustum servitium) și apărare 
împotriva tendințelor de a-i spolia de ele, ibidem, p. 377, paragraf 17. 

141 Jbidem, p.376, paragraful 1. 

pierderea pămîntului!42. Obligaţiile fiscale şi militare ale servienţilor au fost și ele 
reglementate în spiritul îngrădirii pretențiilor regalității!*. 

Poziţiile pe care categoria slujitorilor regali reușise să le cîştige în raport cu 
regalitatea trebuiau însă apărate nu numai împotriva acesteia dar şi a magnaţilor, a 
titularilor marilor dregătorii, a comiţilor, care tindeau să-și subordoneze masa umană 
aflată în aria lor de autoritate și să o sustragă de sub aceea a regelui. Împotriva acestei 
tendinţe de patronat a puternicilor din regat, la fel de primejdioasă pentru regalitate ca și 
pentru „servienţii“ ei, cele două forțe s-au coalizat, alianță care și-a găsit expresia în 
cîteva din paragrafele Bulei de Aur. Actul regal solemn nu numai condamnă efortul 
„Celor puternici“ de a-și impune patronatul, dar și încearcă să taie răul de la rădăcină 
interzicînd perpetuarea lor în funcţii, în cea de comite îndeosebi!“î. Paragrafele 
numeroase consacrate abuzurilor celor puternici şi prevederile care tindeau să le 
stăvilească sunt dovada întinderii fenomenului și a interesului vital al regalității ca şi al 
servienţilor regali de a-l înnăbuși. 

Fapt mai semnificativ încă, noua nobilime și-a cîştigat drepturi direct politice: 
acela de a se asocia, de a-și fixa liber și cu impunitate atitudinea în conflictele dinastice 
care băteau în plin şi, mai însemnat decît toate, acela de a se opune regelui în cazul în 
care acesta nu și-ar fi respectat angajamentele asumate (jus resistendi et contradicendi), 
fără ca acțiunea lor să poată fi calificată de infidelitate (sine nota alicuius 
infidelitatis)!%5. Cu Bula de Aur, care a pus bazele statutului privilegiilor ei, categoria 
servienților regali și cea a iobagilor castrelor începe să se constituie în stare nobiliară. 

Deşi a descoperit formula de reorganizare a propriei ei puteri, soluţie pe care 
evoluţia evenimentelor avea să o impună definitiv în secolul următor, regalitatea 
arpadiană nu a ştiut sau nu a putut să se fixeze asupra ei. Cîţiva ani mai târziu, fiul lui 
Andrei II, viitorul Bela IV, în conflict cu tatăl său, a iniţiat un vast program de anulare a 
donațiilor de pămînt cu titlu permanent, în încercarea de a restaura domeniul regal, 
castrele și comitatele regale şi vechiul sistem de guvernare întemeiat pe ele. Reacţia 
declanșată de această vastă mişcare l-a silit în 1231 pe Andrei II să confirme, cu unele 
modificări, Bula de Aurl%$. 

Încoronat rege în 1235, Bela IV 'reactualizează anularea donațiilor cu titlu de 
perpetuitate și se angajează într-un vast efort de restaurare a domeniului regal şi a 
veniturilor și prerogativelor regalității. Antagonismul dintre regalitate și nobilime, în 
rîndurile căreia se află solidarizaţi atît magnații cît și micii nobili, a intrat acum în faza 
sa cea mai acută. Canonicul Rogerius, aflat în misiune în Ungaria, a surprins în scrierea 
sa despre invazia tătară acest aspect al situaţiei interne a regatului. Efortului hotărît al 
regelui de a frînge puterea și trufia magnaţilor, a „baronilor“, acuzaţi că și-au împărţit 
țara în bucăţi (per partes diviserant), i-a corespuns îndîrjirca încercării sale de a aduce 
sub controlul regalității domeniile înstrăinate în favoarea nobililor. Acţiunea regelui a 


142DIR, C, Veacul XI, XII, XIII, 1, p. 376. 

143 Ibidem, p. 376—377, paragrafele 3, 7, 21 şi 22. 

144 Ibidem, p. 376—378, paragrafele 2, 13, 14, 16, 28, 30. 
145fbidem, p. 376—378, paragrafele 6, 18 şi 31. 

146 Ibidem, p. 247—251. 


128 


declanşat ostilitatea public manifestată a nobililor care comparau situaţia lor sub regii 
anteriori şi aceea pe care le-a creat-o politica de „recuperare“ a lui Bela IV: „pe lîngă 
acestea nobilii afirmau cu amărăciune în suflet că pe cînd ei sau părinţii lor erau trimiși 
nu rareori în expediţii de către regi împotriva rutenilor, cumanilor, polonilor şi altora, 
unii dintre ei pierind acolo de sabie, alții murind de foame, căzînd în captivitate sau 
fiind supuși la torturi diverse, regii din vremea aceea acordau recompense şi retribuţii 
corespunzătoare celor care se înapoiau sau rudelor celor capturați, concedîndu-le sate, 
posesiuni şi domenii cu titlu de stăpînire perpetuă. Acesta însă <Bela IV>, nu numai nu 
le-a sporit cu nimic starea, dar chiar le-a reluat la toţi, în întregime, concesiile legale și 
proprietatea“147. 

Lameniaţia nobilimii nu a rămas fără replică din partea adepților politicii regale 
care puneau în evidenţă ravagiile provocate de uzurparea domeniilor şi prerogativelor 
coroanei: „E îndeobște cunoscut — afirmau ei — că Ungaria are șaptezeci şi două de 
comitate pe care regii Ungariei le confereau celor care le meritau şi le luau îndărăt fără 
păgubirea posesorului. Din aceste comitate ei își trăgeau satisfacţii, avuţii şi onoruri, 
putere, măreție şi întărire. Dar din pricina risipei unora din predecesorii săi, drepturile 
comitatelor au fost într-atît de diminuate încît, fără a cerceta meritele sau scăderile 
persoanelor, le-au conferit cu titlu perpetuu posesiuni, sate și moșii, care ţin de 
comitate. De unde s-a întîmplat că, din pricina scăderii comitatelor, comiţii nu mai 
aveau oameni și cînd umblau erau considerați ca simpli oșteni. În schimb cei care erau 
puternici, ca de pildă marele vistier, căruia i se spune și cămăraș, marele stolnic, marele 
paharnic, marele comis și ceilalţi care aveau demnități la curte s-au îngrășat într-atît de 
pe urma acestei situaţii încît <ajunseseră să-i> dispreţuiască pe regi. Regele însă <Bela 
IV>, dorind să restaureze coroana, a cărei putere fusese mult diminuată, deşi faptul le 
displăcea multora, s-a străduit să recupereze lucrurile înstrăinate fără temei, 
<readucîndu-le> în dreptul şi proprietatea comitatelor, atît de la cei care îi sunt 
potrivnici cât și de la ai săi...“148. Urmare imediată a acestei tensiuni acute a fost absenţa 
unei însemnate părți a nobilimii de pe cîmpul de luptă la Mohi, în marea încleștare cu 
mongolii lui Batu. 

Eforturile perseverente ale lui Bela IV de a readuce raporturile cu nobilimea la 
formula tradițională erau anacronice și au rămas zadarnice. Reluată la mai puţin de un 
deceniu după invazia tătară, politica de recuperare masivă a „perpetuităților“ a fost 
abandonată de însuși Bela la sfîrşitul domniei; în 1267, o nouă chartă solemnă a 
confirmat stăpînirile nobilimii și i-a consacrat privilegiile!47. După noi oscilaţii sub 
Ştefan şi încă mai grave sub Ladislau Cumanul, care a încercat cu precădere să înfrunte 
puterea oligarhiei, Andrei III s-a orientat hotărît spre cooperarea cu nobilimea pentru a fi 
în măsură să se opună oligarhilor. 

Domnia de un deceniu a ultimului arpadian a fost puternic marcată de efortul de 
a fundamenta legal puterea nobilimii și de a crea instituţiile coparticipării ei la actul de 
guvernare. La 22 februarie 1291, scurt timp după încoronare, Andrei III a statuat din 


147 Rogerius, Carmen miserabile, p. 555—556. 
148 Tbidem, p. 558. 
149 DIR, C, Veacul XIII, 2, p. 92—94 (traducere românească). 

nou regimul privilegiilor în cadrul unei adunări a stărilor privilegiate (generalis 
congregatio). Stăpînirea ereditară a nobililor asupra pămîntului a fost confirmată cu acest 
prilej ca şi privilegiile lor de ordin fiscal şi militar. Mai mult, statuînd rolul nobilimii în 
administrarea justiţiei în comitate, actul regal a confirmat hotărît tendinţa de constituire 
a comitatului nobiliar pe ruinele comitatului regal. Pe plan general, Andrei III a decis 
convocarea anuală a congregaţiei baronilor și nobililor cu menirea de a dezbate şi 
cerceta problemele de ansamblu ale regatului și comportarea dregătorilor în comitate!50. 
Citeva săptămîni mai tîrziu, la Alba Iulia, Andrei III a ţinut o congregaţie provincială, 
„cu toţi nobilii, saşii, secuii şi românii (olahi) din părţile transilvane“, „pentru 
reformarea stării lor“, reuniune care între altele și-a propus să așeze și realităţile din 
Transilvania pe temelia stărilor privilegiate, într-o variantă specifică provincici!5!. 

Direcţia hotărîtă adoptată de Andrei IH la începutul domniei s-a frânt însă din 
pricina rezistenţei oligarhiei. Şapte ani mai tîrziu, Situaţia, considerabil agravată, l-a silit 
pe rege să reia de la capăt, în condiţii și mai nefavorabile, încercarea de a guverna cu 
concursul nobilimii şi al bisericii pentru a înlătura prepotenţa şi dominaţia oligarhilor. 
Constatind ineficienţa hotărîrilor anterioare rămase literă moartă (minime fuerunt 
observatae) şi situaţia precară a Regatului ungar care „se clătina“ în toate direcţiile (et 
regnum Hungariae in omni sui parte fluctum fecit), vina fiind atribuită abuzului de 
putere al baronilor şi al altor puternici (ex potentia baronum et aliorum potentium) 
cărora le căzuse victimă o mare parte a bunurilor bisericii și ale nobilimii, regele a 
convocat o nouă congregaţie generală. Textul hotărîrilor (constitutiones) adoptate cu 
acest prilej vădește încă o dată tendinţa regelui de a reface pe o nouă bază puterea 
regală, de a restaura domeniul bisericesc și nobiliar, de a-l apăra împotriva încălcărilor 
magnaţilor, silindu-i să restituie bunurile spoliate, de a impune controlul nobilimii în 
comitate, de a institui periodicitatea congregaţiilor ca organ de apărare a intereselor 
nobilimii a cărei alianță devenise absolut necesară regalității 52. 

Dar oligarhia se consolidase mult prea mult în cursul secolului XIII pentru ca 
puterea ei să mai poată fi zdrobită doar prin măsuri legislative. Neîndoielnic, ofensivele 
regalității sub ultimii Arpadieni au contrariat în oarecare măsură ascensiunea oligarhilor, 
dar ele au fost prea intermitente şi incoerente pentru a îndruma evoluţia situaţiei în 
sensul dorit de ei. Înlăturarea oligarhiei, oprirea procesului de constituire a principatelor 
teritoriale şi a fărîmiţării feudale presupunea în acest stadiu o înfruntare militară între 
regalitate și oligarhi pentru care însă lui Andrei III i-au lipsit și timpul şi mijloacele. La 
moartea lui, în 1301, Regatul arpadian se afla în plină descompunere. 

Destrămarea Regatului ungar în ultimele decenii ale secolului XIII a avut şi o 
importantă componentă de ordin religios, urmare a politicii papalității. 


150 Jtem in quolibet anno semel omnes barones et nobiles regni nostri Albam ad congregationem 
debeant convenire... de statu regni et inquirentes de factis baronum, qualiter quilibet ipsorum in suis 
comitatibus processerint et conservaverint jura regni“; UKB, I, p. 173—176. 

151 Jbidem, p.177—178. 

152 Hurmuzaki, I}, p. 532—540. 

Primul mare asalt impus de papalitate împotriva confesiunii răsăritene și a 
religiilor necreştine din cuprinsul regatului15% a fost oprit de invazia mongolă din 1241. 

Prin vastele sale repercusiuni, șocul invaziei din 1241 a redus considerabil 
influența papalității în Regatul ungar și a blocat timp de cîteva decenii programul 
prozelitismului catolic. Noua realitate geopolitică creată de constituirea Hoardei de Aur 
şi de instaurarea hegemoniei ei în Europa Răsăriteană și Sud-estică, eșecul final al 
cruciatei de restaurare a poziţiilor pierdute în Răsărit de forțele catolice, presiunea 
permanentă exercitată de mongoli asupra regatului şi necesitatea de a ţine seama de ea, 
neîncrederea răspicat și repetat formulată de Bela IV într-o acţiune antimongolă eficace 
a Romei și a puterilor apusene, în general, explică declinul influenţei papalității în 
Regatul ungar!54. Îndeosebi domnia lui Bela IV, după invazia mongolă, şi a lui Ladislau 
Cumanul, au fost marcate de reacţia împotriva directivelor Romei, de acceptare a 
realităţilor pluralismului einic-religios și de compromisul cu tătarii. Ultimele decenii ale 
secolului XIII au fost în istoria Ungariei nu numai vremea unor acute tensiuni social- 
politice şi a unei puternice concurenţe pentru putere între stările privilegiate şi regalitate, 
dar și aceea a unor încordări nu mai puţin putemice şi nu lipsite de legătură cu cele dintii 
între imperativele Romei papale şi opţiunile politico-religioase ale conducerii regatului. 
Un rol de prim plan în această evoluţie a avut problema cumană. 

Aşezarea în Regatul ungar a unui număr mare de cumani fugiţi din stepele 
nord-pontice de teama mongolilor în anii imediat premergători invaziei acestora în 
Ungaria a oferit regelui Bela IV, aflat în plină desfăşurare a politicii sale de recuperare a 
domeniilor și veniturilor regale acaparate de nobilime, o masă de manevră şi un 
însemnat punct de sprijin în lupta acerbă în care se angajase. Favorurile acordate de Bela 
IV cumanilor, resimţite negativ de nobilime, au constituit principala ci imputaţic la 
adresa regelui. 

Animozitatea dintre rege şi nobilime a izbucnit vehement în timpul invaziei 
tătare. Adversarii lui Bela şi ai politicii sale își manifestau acum, public, potrivit 
mărturiei lui Rogerius, resentimentele față de rege și își declarau fățiș refuzul de a-l 
sprijini în marea încleștare iminentă cu mongolii: „să lupte regele nostru, care i-a adus 
pe cumani din ură faţă de noi“. Şi, continuă același observator perspicace al situației din 
regat, „alţii strigau: să lupte regele împreună cu cei cărora le-a dăruit moșiile 
noastre““155. Prima victimă a acestei animozităţi a fost regele cuman Kuthen, căzut pradă 
furiei mulțimilor. 

După catastrofa din 1241, politica lui Bela IV de cooperare cu cumanii a luat 
proporţii încă şi mai mari decît în anii precedenţi; alarmată de această direcţie a politicii 
regelui și de ansamblul implicaţiilor ei religioase și politice, papalitatea a intrat acum în 
acţiune încercînd să impună creştinarea efectivă a cumanilor, a căror prezenţă în număr 


153 Abia după 1204 a început efortul sistematic al papalității de a impune în Ungaria unitatea de 
credință, deși nu au lipsit şi tentative anterioare. 

1% B. Hóman, Gli Angioini di Napoli in Ungheria, 1290—1403, Roma, 1938, p. 38—52, tratează 
succint ansamblul factorilor care au provocat distanțarea dintre papalitate și regalitatea ungară după 1241. 

155 „Et pro ipso rege sepius exprobrantes dicebant: „Pugnet rex noster, qui Comanos in nostrum 
odium introduxit. Alii clamabant: Pugnet rex cum illis, quibus nostra predia sunt collata“; Rogerius, Carmen 
miserabile, p. 566. 

mare consolida rămășițele păgîne și ameninţa să influențeze evoluţia situaţiei din regat 
într-un sens contrar directivelor Bisericii romane. Încercînd să calmeze în 1250 
aprehensiunile papei Inocenţiu IV, regele şi-a justificat legăturile strînse pe care le 
întreținea cu cumanii prin rolul lor însemnat în apărarea regatului său, părăsit, potrivit 
lui, de forțele cruciatei: „şi i-am primit pe cumani în regatul nostru şi, vai, astăzi 
apărăm cu păgînii regatul nostru şi împreună cu păgînii îi călcăm în picioare pe cei 
necredincioşi faţă de biserică. Mai mult, pentru apărarea credinţei creștine am măritat pe 
o cumană cu fiul nostru întîi născut, ca astfel să ne ferim de lucruri mai rele şi pentru a 
găsi prilej de a-i aduce la apa botezului, cum am făcut cu mulţi <dintre ei>*156. 

Convertirea în masă a cumanilor, atît a celor din Regatul ungar cît şi a celor din 
învecinata Cumanic, în anii de relansare a ofensivei în teritoriile transcarpatice!57, nu a 
redus acuitatea problemei cumane nici înlăuntrul regatului, nici în relaţiile acestuia cu 
papalitatea. 

Revenirea mongolilor și instalarea lor în aria carpato-dunăreană după 1260 a 
dat o gravitate excepţională tensiunilor generate de rolul cumanilor în viaţa politică a 
Regatului ungar. Alianţa strînsă dintre regalitate și cumani, doar parţial și imperfect 
creștinați, a însemnat o îndepărtare sensibilă de la directivele politicii papale în două 
privinţe: pe plan intern, prin revenirea la politica de pluralism confesional-religios, iar 
pe plan extern prin abandonarea frontului cruciatei, ca urmare a înţelegerii cu tătarii şi 
cu forțele necatolice din Europa de Răsărit. 

Relaxarea presiunii confesionale a fost una din caracteristicile politicii 
regalității ungare după retragerea tătarilor şi pînă în vremea ultimului rege arpadian. 
Actul de toleranță al lui Bela IV în favoarea evreilor!58, sprijinirea cumanilor împotriva 
forțelor ostile lor — papalitatea, reprezentanţii ei din Ungaria și nobilimea — de către 
același Bela şi de către succesorii săi Ştefan și Ladislau Cumanul, renunţarea la măsurile 
de prigonire a creștinilor de rit răsăritean, ortodox, și legăturile matrimoniale stabilite de 
ultimii arpadieni cu casele domnitoare „schismatice“ din răsăritul și sud-estul 
Europei159, sunt tot atîtea indicii ale acestui curs politic. 

Dezvoltarea rapidă a acestor tendințe de politică intemă împletite cu 
manifestările corespunzătoare de politică externă în deceniile care au urmat invaziei 
tătare a creat o situaţie paroxistică la începutul domniei lui Ladislau Cumanul. Un 
reprezentant de frunte al clerului din Europa Centrală, episcopul Bruno de Olmiitz 
(Olomouc, Moravia) a dat semnalul de alarmă cu privire la stările de lucruri din Regatul 
ungar în cuprinsul unui raport trimis papei Grigore X la sfîrşitul anului 1273. Redactat în 
perspectiva apropiatului conciliu convocat între altele pentru a consfinţi Unirca bisericii 
bizantine cu cea apuseană — Conciliul Lyon H (mai—iulie 1274) —, memoriul lui 
Bruno de Olmütz caracterizează şi denunță în termeni viguroşi situația din Regatul 
ungar, și implicaţiile ei grave pentru țările vecine: „Acestea sunt pericolele — scria 


156 DIR, C,veacul XI, XII, XIII, 1, p. 345—346. 

157 V, mai sus p. 110—113 şi Hurmuzaki, 1,, p. 295—296. 

158 DIR, C, Veacul XII, 2, p. 489—491. 

159 E. Dark6, Byzantinisch-ungarische Beziehungen in der zweiten Hälfte des XIII. Jahrhunderts, 
Weimar, 1933, p. 42—43. 

papei prelatul catolic — care pîndesc din Regatul ungar creștinătatea: cel dintîi e faptul 
că în regat sunt ocrotiţi cumanii, adversari înverşunaţi nu numai ai străinilor dar și ai 
locuitorilor regatului şi care se folosesc de un chip de a lupta mai puţin obișnuit altora; 
necruțători și faţă de copii şi bătrîni, ei trag la obiceiul ritului lor ticălos pe captivii lor, 
tineri și tinere, prin care și-au consolidat într-atit puterea încît Ungaria și ţările 
învecinate sunt amenințate de un pericol și un dezastru sigur şi iminent. De asemenea, în 
regat sunt sprijiniți fățiș ereticii și schismaticii <s. n.> fugiţi din alte țări. lată, însăși 
regina Ungariei e cumană, <iar> cele mai apropiate rubedenii ale ei sunt și au fost 
păgine. Două fiice ale regelui Ungariei au fost măritate cu ruteni, care sunt schismatici. 
Sora mai mică a regelui în scaun a fost dată lui Vatatzes, duşman al bisericii 
<catolice>!160. Rutenii sunt schismatici și pe deasupra vasali ai tătarilor...“ 161, 

Alarmată de semnalele din ce în ce mai grave care îi parveneau din Ungaria, 
papalitatea a încercat să readucă regatul la matca spirituală a Bisericii romane, îndeosebi 
după Conciliul Lyon H, în cursul căruia solii împăratului Mihail Paleologul au adoptat 
confesiunea de credinţă apuseană. Cum era de așteptat, evenimentul a declanșat o nouă 
încercare de aducere a creştinătăţii răsăritene în ansamblul ei sub controlul Biscricii 
romane, inclusiv a celei din Regatul ungar, supus de Roma unei presiuni tot mai 
puternice, dar care nu avea să dea roade decisive și ireversibile decît în secolul următor. 

Constatînd înclinația evidentă a lui Ladislau Cumanul spre cooperarea cu 
cumanii și toleranța sa faţă de diferitele religii și confesiuni din regat, între altele cea a 
Bisericii ortodoxe, papalitatea a început să întreprindă demersuri hotărâte pentru a pune 
capăt acestei situaţii pe care o considera extrem de primejdioasă. În 1279, după ce a 
constatat ineficienţa recomandărilor şi iniţiativelor anterioare, Roma a trimis un legat 
apostolic în persoana episcopului Filip de Fermo cu mandatul de a impune ordinea 
catolică în regat. În centrul măsurilor dictate regelui de legatul papal, sprijinit de clerul 
superior și de o parte însemnată a nobilimii, s-a aflat problema cumană; un şir de 
prevederi legale drastice la care regele a fost nevoit să subscrie, sub presiunea forţelor 
ostile, preconiza asimilarea rapidă a cumanilor prin sedentarizarea şi creștinarea lor 162. 
În același an, papa Nicolae III preconiza măsuri severe de stirpire a celorlalte culte 
necreştine şi a ereziei din regat 16. Tot acum, Conciliul de la Buda a interzis oficierea în 
regat a cultului ortodox, „schismatic“; „brațul lumesc“ urma să intervină pentru a opri atît 
pe preoţi cât și pe credincioși de la oficierea și participarea la slujbele „schismatice“15. 
Cum însă regele Ladislau s-a sustras de la aplicarea efectivă a programului papal, Roma 
l-a excomunicat și, în același timp, a supus interdictului regatul său 165. 


160 Vatatzes nu mai era în viață la data cînd își redacta raportul episcopul Bruno de Olmiitz. 
Referirea e la un principe bizantin, de fapt viitorul Andronic II, căsătorit cu Anna, fiica lui Ștefan V. 

16l MGH, Leges, IV, Constitutiones et acta publica imperatorum et regum, t. II, ed. J. Schwalm, 
Hannoverae et Lipsiae, p. 590; cf. Hurmuzaki, I,, p. 399. Pentru Conciliul Lyon II, v. lucrarea citată a lui H. 
Wolter şi H. Holstein, Lyon I et Lyon I, p. 131-209. 

1€ Humuzaki, I}, p. 421—423; cf. şi p. 426—429. 

18 Hurmuzaki, I}, p. 430—434. 

1% Şi. Lupșa, Catolicismul și românii din Ardeal și Ungaria pînă la anul 1556, Cemăuți, 1929, 
p. 59. 

165 Ibidem, p. 432. 

Luat captiv de facțiunea nobiliar-clericală ostilă cumanilor, Ladislau a fost silit 
să se supună injoncţiunilor ei și să aplice măsurile anticumane, antiortodoxe și 
antieretice dictate de Roma. Refuzul cumanilor de a se supune cadrului de viață socială 
preconizat de aceste măsuri a dus la înfruntarea dintre oastea regală şi cea cumană de la 
Hood (1282); înfrînţi, o parte din cumani s-au supus, în vreme ce alţii au trecut la răsărit 
de Carpaţi, în Cumania, la tătari 166. Dar, în 1284 sau în 1285, regele a revenit la 
politica de cooperare cu cumanii, iar pe plan extern la cea de înţelegere cu tătarii lui 
Nogai 157; evoluţie care a declanșat o nouă campanie papală de readucere a Regatului 
ungar la supunere faţă de Roma şi de integrare riguroasă în frontul catolic. 

Îndîrjirea lui Ladislau în legăturile cu cumanii și tătarii și sprijinirea de către el 
a Bisericii răsăritene, la crezul și ritul căreia fusese suspectat că aderase, l-au determinat 
în 1287 pe papa Honoriu IH să autorizeze proclamarea cruciatei în Ungaria 168. 
Oscilaţiile regelui între cele două tendinţe fundamentale care îşi disputau controlul 
asupra regatului său, cea apuseană și cea răsăriteană, cu multiple aspecte, nu au făcut 
decît să se intensifice în ultimii săi ani de domnie. Pierzînd în cele din urmă total 
controlul asupra evenimentelor, Ladislau le-a căzut victimă, ucis fiind de gruparea cu 
care îşi identificase fundamental aspiraţiile, cea a cumanilor și a forţelor asociate lor 169. 

În ultimul deceniu al secolului XIII, ca urmare a eforturilor papalității, mai ales 
sub Bonifaciu VIII, în activitatea căruia teocrația papală și-a găsit întruparea supremă, a 
început „recuperarea“ efectivă a Regatului ungar de către Biserica romană; acum, 
direcuvele Romei care tindeau să suprime din Regatul ungar credinţele neconforme cu 
crezul ei — fie ele păgîne, „eretice“ sau „schismatice'“ — cunosc un început de aplicare 
efectivă 170. Între timp însă, puterea regală fusese grav subminată de luptele politice și 
confesionale și a pierdut aproape complet controlul asupra regatului. Beneficiarii acestui 
proces au fost oligarhii, titularii marilor dregătorii cumulate și devenite ereditare, care 
au dezmembrat regatul, organizînd în folosul lor state autonome din crîmpeiele 
teritoriale smulse puterii regale. La începutul secolului XIV, cîteva mari familii dominau 
cea mai mare parte a complexului de teritorii peste care se întinsese în trecut puterea 
regalității: Dalmația, Slavonia, nord-vestul şi nord-estul Ungariei, Transilvania, 
Maramureșul împreună cu comitatele Bereg și Ugocea şi altele au intrat în mîinile 
marilor familii de dregători care îşi apropriaseră dregătoriile regale — comitate, 
voievodate, banate etc. — cu resursele și veniturile lor, îşi subordonaseră cu titlu vasalic 
mica nobilime şi acționau ca puteri autonome. În aceste condiţii, evident, aplicarea unei 
politici confesionale coerente devenise o imposibilitate. Pentru a relua cu succes firul 
politicii sale în regat, papalitatea a promovat o nouă dinastie căreia i-a încredinţat 


166 B, Hóman, Geschichte des Ungarischen Mittelalters, II, p. 210—211; Hurmuzaki, I, p- 441— 
448, 451—452, 461, 484; cf. P. lambor, Atacurile cumano-tătare asupra Transilvaniei, p. 219. 

167 Hurmuzaki, I}, p. 465—468, 475, 471—479. 

168 Ibidem, p. 465—466; P. lambor, Atacurile cumano-tătare asupra Transilvaniei, p. 221. 

169 Hurmuzaki, I, p. 492-498. Pentru tradiţia potrivit căreia Ladislau s-ar fi convenit la 
ortodoxie și ar fi devenit „schismatic“, v. E. Darkó, Byzantinisch-ungarische Beziehungen, p. 44—46; cf. 
ancheta deschisă de papa Nicolae IV cu privire la religia în care şi-a încheiat zilele Ladislau Cumanul, 
Hurmuzaki, I,, p. 499—500. 

170 Hurmuzaki, I, p. 542—544, 545, 554—556, 557—558, 558—559, 560—562. 

misiunea de a duce la împlinire programul ei în Ungaria, dinastia angevină, în zilele 
căreia prozelitismul catolic avea să cunoască cea mai mare intensitate. 

Criza Regatului ungar în a doua jumătate și îndeosebi în ultimul sfert al 
secolului XIII nu s-a manifestat numai pe plan intern dar şi în relaţiile externe, prin 
pierderea unor însemnate poziţii direct controlate anterior de regalitatea arpadiană sau 
asupra cărora îşi făcuse indirect simțită influenţa. În cnezatul Halici influenţa pe care 
regatul reuşise să o dobîndească prin eforturi repetate a fost anihilată de invazia din 
1241; încercările ulterioare de a o restabili s-au încheiat prin tot atîtea eșecuri. Și în 
Cumania, adică în teritoriile de la răsărit și de la sud de Carpaţi, autoritatea regatului a 
diminuat după 1260; apariţia oștilor regale în aceste ținuturi nu a mai fost decît 
intermitentă, ansamblul spaţiului fiind în cele din urmă absorbit în sfera de hegemonie a 
Hoardei de Aur. În ultimul deceniu al secolului XIII, regatul a cunoscut o involuţie 
accelerată şi în poziţiile sale sudice, în folosul Serbiei, al Bulgariei, îndeosebi al 
Despotatului de Vidin care scapă de sub influența coroanei regale, şi în Ţara 
Românească în curs de constituire; ieşirea „ţării Severinului“ de sub autoritatea 
regalității a fost una din manifestările însemnate ale acestei succesiuni de pierderi de 
poziţii politice şi teritoriale care au marcat istoria Regatului ungar în tranziţia de la 
dinastia arpadiană la cea angevină. 

În a doua jumătate a secolului XIII, masa românilor nord-dunăreni s-a aflat din 
nou împărțită între două arii de dominație politică și de civilizaţie: cea a Regatului ungar 
şi cea a Hoardei de Aur. 

Evoluţia spre structurile nobiliare şi efortul papalității de a impune unitatea de 
credință catolică, prin excluderea celorlalte confesiuni şi religii, au imprimat direcţia 
principală a transformărilor social-politice în cel dinții. Ambele tendinţe, consolidate în 
secolul următor, S-au repercutat puternic asupra condiţiei românilor dinlăuntrul cercului 
carpatic. 

Involuţia teritorială a Regatului ungar, pierderea poziţiilor sale extracarpatice și 
extinderea influenţei Hoardei de Aur în aceste teritorii, au alcătuit trăsătura principală a 
cadrului extern în care s-a constituit cel dintii stat românesc la nordul Dunării, Țara 
Românească, la trecerea dintre secolele XIII şi XIV. Cele două fragmente ale entității 
româneşti nord-dunărene, cea intra- și cea extracarpatică, aveau să urmeze de acum 
înainte linii de evoluţie diferite, deși strîns corelate între ele. 


ROMÂNII DUPĂ MAREA INVAZIE MONGOLĂ: 
ÎNTRE REGATUL UNGAR ŞI HOARDA DE AUR 


Marea invazie tătară din 1241—1242 cu principala sa consecinţă, constituirea 
unui Imperiu mongol cu centrul la Sarai pe Volga, noile asalturi ale mongolilor în 
direcția Europei Centrale şi Sud-estice Și statornicirea dominaţiei tătare directe la gurile 
Dunării în a doua jumătate a secolului XIII au modificat considerabil cadrul geopolitic al 
spaţiului carpato-dunărean şi au influenţat puternic evoluţia situaţiei românilor, atît a 
celor din afara arcului carpatic cît și, pe cale de consecință, prin repercusiunile lor 
asupra Regatului ungar, pe cea a românilor din Transilvania. Restaurarea hegemoniei 
Regatului ungar la sud și răsărit de Carpaţi cu concursul unei noi forțe a cruciatei, 
Ordinul cavalerilor ioaniţi, reacţiile Hoardei de Aur și înfruntările ungaro-mongole, 
îndeosebi în ultimele două decenii ale secolului, impactul exercitat de ameninţarea 
mongolă asupra Regatului arpadian a cărui criză de structură au agravat-o, au alcătuit tot 
atiţia factori de seamă ai evoluţiei societăţii româneşti. Decisiv s-a repercutat asupra 
destinului politic al românilor cuprinderea lor, spre sfîrşitul secolului, în două arii de 
hegemonie ostile: în vreme ce în afara Carpaţilor, pe măsura înlăturării influenței 
Regatului ungar, autonomiile politice multiple tradiţionale au evoluat spre statul de 
concentrare teritorială și de sine stătător, înlăuntrul arcului carpatic ultimele autonomii 
românești tind să dispară ca urmare a evoluţiei stărilor de lucruri din Voievodatul 
transilvan și a politicii regalității ungare. Acum, linia Carpaţilor începe să devină 
frontieră de stat. 


Românii şi noul val al expansionismului ungari. Retragerea mongolilor din 
Ungaria și din ansamblul Europei Centrale în 1242 a lăsat conducerea regatului în faţa 


l Din bogata literatură privitoare la evoluţia situaţiei românilor după 1241 pînă în vremea 
constituirii Ţării Româneşti, v. B. P. Hasdeu, Negru- Vodă. Un secol și jumătate din începuturile statului Țărei 
Româneşti (1230—1380), în Etymologicum Magnum Romaniae, ed. Gh. Brîncuș, Bucureşti, 1976, p. 641— 
851; D. Onciul, Radul Negru și originile principatului Țăni Românești, în Scrieri istorice, ed. A. 
Sacerdoţeanu, I, Bucureşti, 1968, p. 328—428; idem, Originile Principatelor române, ibidem, p. 560—715; 
L C. Filiui, Despre Negru Vodă, Bucureşti, 1924, 39 p. (extras din AAR, MSI, s. III, t. IV); N. Iorga, Istoria 
Românilor, UI, Ctitorii, Bucureşti, 1937; Şt. Ştefănescu, Bănia în Țara Românească, Bucureşti, 1965; S. 
losipescu, Românii din Carpaţii meridionali la Dunărea de Jos de la invazia mongolă (1241—1243) pînă la 
consolidarea domniei a toată Tara Românească. Războiul victorios purtat la 1330 împotriva cotropirii ungare, 
în vol. Constituirea statelor feudale românești, București, 1980, p. 41—95. 

unor imense sarcini de redresare internă și de refacere a capacităţii sale militare. Pentru a 
fi în măsură să reziste așteptatelor noi asalturi mongole și, nu mai puţin, pentru a realiza 
ambiţioasele sale țeluri tradiționale de politică externă, puternic manifestate în deceniile 
anterioare, regatul era nevoit să-și reconstituie forța militară. Cu atît mai necesară 
devenea acum cooperarea politică şi militară a românilor, necesitate percepută de 
regalitate şi care a influenţat politica acesteia faţă de români. 

Evenimentele legate de invazia mongolă din 1241—1242 şi de consecinţele lor 
imediate au prilejuit apariţia unor noi informaţii cu privire la capacitatea militară a 
românilor; date de natură primordial militară dar cu importante semnificaţii politice. 

Prima știre din şirul celor prilejuite de invazia mongolă din aceşti ani provine 
din lumea invadatorilor şi a istoriografiei care a consemnat itincrarul lor. Fragmentul din 
scrierea istorică a persanului Rașid od-Din care descrie înaintarea spre centrul Ungarici a 
oştilor mongole, despărțite în teritoriile ruse apusene în mai multe corpuri de oaste, 
înfăţişează şi evoluţia deiașamentului condus de Böcek de-a lungul Carpaţilor Răsăriteni 
şi Sudici: „Şi Böcek — scrie istoricul persan — mergînd pe drumul Kara Ulaghilor 
< = românii negri> prin munţii de acolo a înfrînt aceste popoare Ulagh. Şi de aici a intrat 
în munţii și pădurile Yaprak Tak < = Carpaţii> la hotarele lui Mişelav şi i-a înirînt pe 
duşmanii care se aflau acolo gata de luptă“2. Cele două înfruntări susținute cu succes de 
corpul de oaste al lui Böcek cu românii au avut neîndoielnic însemnătate în evoluţia 
generală a campaniei mongole în Europa Centrală din anii 1241—1242 de vreme ce 
istoricul persan le-a considerat demne de a fi înregistrate în expunerea sa, de altminteri 
foarte concisă, consacrată acestei etape însemnate a istorici cuceririlor mongole. Faptul 
evidenţiază puterea militară a românilor din afara arcului carpatic, stadiul organizării lor 
militare în vremea sosirii mongolilor. Mai putemic încă avea să se repercuteze această 
realitate în cursul încercărilor regalității ungare în anii următori de a-şi reconstitui aria de 
hegemonie extracarpatică și de a îndepărta cît mai mult primejdia mongolă de hotarele 
regatului. 

Rostul militar al românilor din Voievodatul transilvan în luptele susținute de 
regat în diverse direcţii în care era angajată politica sa externă apare tot mai des 
menţionat în sursele epocii. Între primele măsuri defensive adoptate pentru a 
preîntîmpina o nouă invazie tătară, așteptată cu înfrigurare apocaliptică nu numai în 
ariile peste care bîntuise furia mongolă dar și în alte numeroase regiuni ale Europei, s-a 
aflat şi efortul de fortificare a trecătorilor din Carpaţii Răsăriteni de către români şi 
secui, potrivit unei știri parvenite în Apus şi ajunsă la cunoştinţa noastră datorită 
înregistrării ei în cronica franciscanului Paulin de Veneţia: „Iar tătarii — nota cronicarul 
franciscan —, după ce au subjugat părţile orientale se îndreaptă spre cele nordice şi 
apusene, împărțindu-se în două oști: una intră în Ungaria şi Polonia dinspre Rusia, de-a 
lungul țărmului mării Pontice, trecînd munţii Rifei pe care ungurii îi numesc Pădurile 
(Silvas). De aceea Grigore papa a dispus să se predice cruciata în Germania; după 
retragerea cărora < = a tătarilor>, locuitorii Pannoniei care locuiesc lîngă numitele 
Păduri, anume românii (Olaci) şi secuii (Situli) au închis trecătorile, pentru ca tătarii să 


2 A. Decei, L'invasion des Tatars de 1241/1242 dans nos régions selon la Djami ot-Tevarikh de 
Făzi ol-lah Rasid od-Din, „RRH“ XII, 1973, 1, p. 103 şi 118—119 unde se confirmă identificarea propusă de 
D. Onciul între Mişelav şi Seneslau din Diploma cavalerilor ioaniți. 


137 


nu poată trece prin ele“3. Textul lui Paulin de Veneţia surprinde însemnătatea numerică 
şi militară a românilor în teritoriile în care au coabitat cu secuii în zona Carpaţilor 
Răsăriteni. 

Efortul de a integra formațiunile politice româneşti din lăuntrul Carpaţilor ca și 
acelea din afara lanţului carpatic în sistemul militar defensiv şi ofensiv al regatului nu 
numai confirmă rolul însemnat al factorului militar românesc de pe cele două laturi. ale 
Carpaţilor Meridionali şi ale celor Răsăriteni, dar şi explică unele din evoluţiile politice 
însemnate din această arie în anii şi deceniile următoare. 

Încă din primăvara anului 1245, din Lyon, unde Conciliul general pe care îl 
convocase avea să dezbată politica lumii apusene faţă de mongoli, papa Inocenţiu 1V 
îndruma misionari franciscani spre „ţările bulgarilor, ale vlahilor (s.n.), chazarilor, 
slavilor, sîrbilor, alanilor, goților, iberilor...* și ale „celorlalți creştini din Orient“, 
cerînd ierarhilor bisericeşti ai acestor popoare să accepte Unirea cu Biserica romană, 
preocupare legată, în viziunea papalității, de organizarea rezistenţei antimongole cu 
forțele regionale şi cu cele ale cruciateit. Cîţiva ani mai tîrziu, papalitatea confirma 
privilegiul acordat de regele Bela IV al Ungariei cavalerilor ioaniţi care urmau să se 
instaleze sau se și instalaseră la Dunărea de Jos. 

Actul emis la 2 iunie 1247 de regele Bela IV, „după o îndelungată sfătuire cu 
fruntașii şi baronii regatului nostru“, e expresia neputinței în care se afla Ungaria, 
zdruncinată din temelii de raidul devastator al mongolilor, de a face faţă singură, cu 
forțele proprii, noii primejdii ivite la răsărit şi situaţiilor modificate în defavoarea ei în 
spaţiul carpato-dunărean în urma asaltului mongol. Silită de primejdia unui nou val 
ofensiv al mongolilor, perceput ca foarte probabil de contemporani, regele Bela IV a 
făcut apel la o forţă a cruciatei, Ordinul cavalerilor ospitalieri sau ioaniți, pentru a 
asigura flancul sudic, atît de şubrezit, al regatului său. Nu însă fără a introduce în actul 
de donaţie unele rezerve menite să scutească regatul de primejdia reeditării încercării de 
autonoinizare întreprinse cu douăzeci de ani în urmă de Ordinul teutonic. Diploma 


3 “Tartari etiam eodem anno subiugatis orientalibus partibus ad boreales et occidentales sese 
conferunt in duo se agmina dividentes: unum Ungariam et Poloniam intrat ex parte Rusie circa ripam maris 
Pontici transeuntes montes Rifeos, quos Ungari Silvas vocant. Ideo Gregorius predicari fecit crucem contra 
eos in confinibus Theotonie, post quorum recessum gentes Panonie, qui prope dictas inhabitabant silvas, 
Olaci videlicet et Situli, passus clauserunt, ut amplius transire non possint“; Bruchstücke aus der Weltchronik 
des Minoriten Paulinus von Venedig (I. Recension), hrsg. von W. Holtzmann, 1, Rom, 1927, p. 28—29. 

4 În cursul trecerii sale prin Cnezatul Halici în drum spre curtea marelui han, misionarul franciscan 
Plano Carpini a dat citire în public apelului adresat de papa Inocenţiu IV din Lyon, la 25 mantie 1245, 
„venerabilibus fratribus universis patriarchis, archiepiscopis, episcopis in terris Bulgarorum, Blacorum, 
Gazarorum, Sclavorum, Serviorum, Alanorum, Zichorum, Gotthorum, Iberorum, Georgianorum, 
Nubianorum, Nestorianorum, ceterorumque Christianorum Orientis“, chemaţi să adere la Unirea cu Roma; 
Acta Innocentii PP. IV (1243—1254), ed. Th. Haluscynskyi et M. Wojnar, Romae, 1962, p. 48—49; 
documentul e menționat fragmentar şi de Şt. Pascu, Contribuţii documentare la istoria Românilor în sec. XIII și 
XIV, Sibiu, 1944, p. 14 (extras din „AIINC“, X, 1944), care localizează pe românii din document și țara lor 
în sudul Dunării. Pentru contextul politic-bisericesc în care s-a produs apelul, v. B. Szczesniak, Benoit le 
Polonais dit le Vratislavien, et son rôle dans l'Union de la Ruthenie de Halicz avec Rome en 1246, 
„Antemurale“, I, 1954, p. 39—50. Cu puţin înainte, acelaşi papă se adresase țarului Căliman pentru a-l 
convinge să accepte Unirea; Acta Innocentii IV, p. 43—48. 

regală, care fixează drepturile și obligaţiile noului detaşament al cruciatei instalat în 
zona Carpaţilor Sudici și în spaţiul larg al Cumaniei, oglindește și realitățile politice 
româneşti cu care cavalerii ioaniţi aveau să intre în contact. Datele cuprinse în diplomă 
alcătuiesc principalul punct de reazem pentru cunoașterea stadiului de evoluţie a 
societăţii româneşti din afara Carpaţilor și în general a problemei româneşti în secolul 
XIIP. 

Actul regal distinge două mari unități pitoral-piilafiee în vastul spaţiu pus sub 
autoritatea Ordinului cavalerilor ioaniţi: Țara Severin, la apus de Oli, şi Cumania, la 
răsăritul rîului, realităţi care apar de altminteri şi în actele regale anterioare invaziei 
mongole$. 

Țara Severin e circumstanţiat descrisă în actul regal din 1247, cu elementele ci 
componente, cu varietatea ei de unităţi politice şi cu obligaţiile lor faţă de Regatul 
ungar. Țara continua formal să alcătuiască o unitate, expresie a unităţii ei anterioare, dar 
dominaţia ungară instaurată în provincie în deceniul precedent își subordonase în diferite 
grade elementele componente ale acestei unităţi. 

Ordinul cavalerilor ioaniţi avea să controleze direct o parte din zona montană a 
provinciei şi alte teritorii dependente de aceasta (...cum alpibus ad ipsam pertinentibus et 
aliis attinentiis omnibus...), precum şi teritoriile cuprinse în două cnezate: „Cnezatul“ lui 
Farcaș și „cnezatul“ lui loan. Cele două cnezate au fost încorporate în teritoriul aflat sub 
controlul direct al cavalerilor, continuare a dependenţei lor anterioare faţă de regele 
Ungariei; singurul element de determinare teritorială referitor la aceste cnezate furnizat 
de diplomă specifică întinderea lor sau a unuia dintre ele „pină la riul Olt“. Deşi 
imposibil de localizat cu precizie, cele două cnezate ocupau probabil segmentul oltean al 
Dunării, linie strategică al cărei control regalitatea ungară l-a urmărit deliberat în această 
vreme. De altminteri, printre drepturile pe care regele continua să și le rezerve direct în 
zonă, în temeiul diplomei, se aflau și „pescăriile de la Dunăre și iazul de la Celei“, al 
căror venit regalitatea urma să-l împartă cu cavalerii ioaniți. Dacă identificarea care s-a 
propus între Farcaș și Vilcea (denumirile lupului în maghiară şi, respectiv, în slavă) 
corespunde realităţii și dacă într-adevăr judeţul Vilcea își trage numele de la cel al 
cneazului cu acelaşi nume”, înseamnă că regalitatea ungară pusese stăpinire încă 
dinainte de invazia tătară asupra cursului sud-carpatic al Oltului, stăpînire moștenită de 
Ordinul ioaniţilor. Cel de al treilea element component al ţării Severin, cnezatul 
voievodal al lui Litovoi, fusese aşadar separat de realităţile politice din stînga Oltului, 
tot astfel cum, ca urmare a pierderii contactului cu Dunărea, fusese separat de Țaratul 
bulgar cu care în trecut legăturile fuseseră puternice. Prelungirea transilvană a 
voievodatului lui Litovoi, Ţara Hațegului (terra Harszoc), sustrasă oricărui fel de 
autoritate din partea cavalerilor ioaniţi, cunoaşte acum un început de desprindere din 
legătura cu voievodatul oltean, desprindere care douăzeci de ani mai tîrziu avea să se 


5 Folosim textul diplomei în ediția UKB, I, p. 73—76 şi DRH, D, I, p. 21—28. 

6 DRH, D, I, p. 22—23. 

7 N. lorga, La place des Roumains dans l'histoire universelle, 1, Antiquité et Moyen Âge, 
Bucarest, 1935, p. 174—175. 

8R. Popa, La începuturile evului mediu românesc. Țara Hațegului, Bucureşti, 1988, p. 249—250. 

transforme într-o separare efectivă. Cu unele inflexiuni provocate de dezastrul suferit în 
1241 şi, în parte, de speranţa de a putea integra ansamblul lumii românești în sistemul 
său politic şi Strategic, regalitatea ungară şi-a reluat așadar programul anterior de 
expansiune în teritoriile de dincolo de Carpaţi. 

Deşi mult diminuată teritorial şi politic, „țara cnezatului lui Litovoi 
voievodul“, despre care regele afirmă textual că a „lăsat-o“ românilor, era cea mai 
însemnată realitate politică a Țării Severinului. Forţa militară a cneazului voievodal care 
îşi impusese comandamentul, voievodatul, celorlalți cneji din regiune, a fost desigur 
faptul care impusese și în trecut regalității ungare să „lase“ românilor această ţară. 
Succesor de drept al prerogativelor regale în regiunc, Ordinul ioaniţilor avea să 
beneficieze de concursul militar al voievodului român, îndatorat să participe cu forțele 
sale militare (cum apparatu suo bellico) la acţiunile militare ofensive şi defensive ale 
ordinului, care la rîndul său era obligat să vină în ajutorul românilor în situaţii similare?. 

Mult mai imprecis conturate apar în diplomă realităţile din stînga Oltului. Țară 
de cucerit, concedată pe termen limitat, de douăzeci şi cinci de ani, cavalerilor ioaniţi, 
fără ca regalitatea să-și rezerve în acest interval vreo participare la veniturile ei — semn 
al dificultăţilor care îi aşteptau pe ioaniţi în efortul la care se angajaseră —, „întreaga 
Cumanie“, „de la rîul Olt şi munții Transilvaniei“, urma să fie mai întîi recuperată și 
apoi fortificată cu „castre“ și „întărituri“, efort de mari proporţii la care regele se obliga 
să participe alături de cavalerii cruciați. Singura excepție de la acest regim larg acordat 
cavalerilor de rege în Cumania îl constituia „ţara lui Seneslau voievodul românilor“ 
(terra Szeneslai woiavode Olatorum), „lăsată“ şi ea românilor de rege ca și ţara lui 
Litovoi. Din veniturile cuvenite regelui în această ţară, cavalerilor aveau să le revină 
jumătate. Ca şi voievodatul oltean, cel din stînga Oltului era îndatorat să participe la 
operaţiile ofensive şi defensive ale ioaniţilor, cu forţele lui armate, evident tot pe bază 
de reciprocitate. Aici, într-o zonă mai greu accesibilă expansionismului Regatului 
ungar, în noile condiţii create de invazia mongolă, concentrarea puterii s-a putut 
desfășura mai nestingherit decît la apus de Olt. Căpetenia românilor din această țară 
apare menţionată doar cu calitatea sa voievodală; cea cnezială, subordonată, nu mai e 
menţionată, după cum nu mai sunt menţionaţi nici alţi cneji și nici alte cnezate. 
Asimilarea statutului ţării lui Seneslau cu cel al țării lui Litovoi e afirmată de diploma 
regală, dar ea pare mai degrabă expresia unui deziderat al puterii regale, a unui program 
de împlinit, decît o realitate. 

Atât la dreapta cît şi la stînga Oltului acţiunea de recuperare teritorială avea să 
fie consolidată cu concursul prozelitismului catolic. În Țara Severinului actul din 1247 
menţionează explicit drepturile bisericii și ale ierarhiei catolice care urmau să fie 
respectate de noii stăpîni ai provinciei. În stînga Oltului indiciile succesului ofensivei 
cavalerilor cruciați, fie ele și intermitente, sunt indirecte. Cel dintii, prozelitismul 
relansat al călugărilor dominicani la diverse popoare, între altele la cumani, apare destul 
de vag şi incert!O; mai probant în același sens, dar tot doar pe cale de deducție, e 


9 DRH, D, I, p. 22. 
10 Hurmuzaki, |, p. 257—259. 

optimismul cu care Bela IV întrevedea în 1254 posibilitatea de a extinde controlul 
regatului său asupra întregului curs al Dunării de Jos, cu concursul ioaniţilor, şi de a 
veni astfel în sprijinul strîmtoratului Imperiu latin din Constantinopol !!. 

Revenită la Dunărea de Jos pentru a combate de data aceasta primejdia 
mongolă, care zădărnicise mare parte din cîștigurile ei anterioare, cruciala se oferea și 
ca înveliş ideoiogic-spirituai ai expansionismului Regatului ungar în Europa Răsăriieană 
şi Sud-estică. Dar un nou asalt al puterii mongole, în 1260, și ofensiva bulgară 
concomitentă la nordul Dunării au pus capăt prezenţei cavalerilor ioaniţi în regiune. 

Slăbită în Cumania, hegemonia ungară a continuat să se exercite efectiv în Țara 
Severinului pînă în ultimul deceniu al secolului XIII, în ciuda rezistenţei întîimpinate din 
partea forţelor politice româneşti din regiune. Situaţie diferită de cea de la stînga Oltului 
şi căreia îi datorăm cîteva din cele mai valoroase ştiri cu privire la tendinţele politice ale 
lumii românești extracarpatice în a doua jumătate a secolului XIII, în contextul situaţiei 
create de înfruntarea dintre Regatul ungar şi Imperiul mongol. Slăbiciunile manifestate 
de Regatul ungar în timpul domniei penultimului rege din dinastia arpadiană au readus 
în evidenţa documentară pe românii din Țara Severinului. 

Minoritatea regelui Ladislau IV Cumanul (1272—1290) în primii săi ani de 
domnie a prilejuit o puternică manifestare a forțelor centrifugale din regat, conjugată cu 
atacuri multiple ale adversarilor săi din afară. În aceste împrejurări, cînd procesul de 
dezagregare internă era foarte avansat, Regatul ungar a fost nevoit să facă faţă unui nou 
atac tătar și unui șir de mişcări ostile la graniţa sa sudică: în ţinutul Branicevo, 
căpeteniile cumane Dărman şi Cudelin se răscoală împotriva autorităţii regatului, la 
Vidin, unde a avut de înfruntat ostilitatea bulgarilor, şi în Oltenia, unde voievodul 
Litovoi (Lythway wayvoda) a deschis la rîndul său ostilitățile pentru a înlătura 
supremaţia ungară. 

Răscoala lui Litovoi şi mișcările sud-dunărene concomitente au fost înregistrate 
de două acte, cel dintii emis de regele Ladislau IV la 8 ianuarie 1285 în favoarea 
„credinciosului“ său „magistrul Gheorghe, fiul lui Simon“ pentru credinţa manifestată în 
repetate rînduri „în diferite expediţii ale regatului nostru“; cel de al doilea, emis de 
însuşi magistrul Gheorghe la 8 octombrie 1288 în favoarea „iubitului și credinciosului 
nostru“, „comitele Petru zis Pirus, fiul lui loan“ care îl însoţise în unele din misiunile 
sale de caracter ostăşesc!?. Ambele documente relatează, între alte fapte de arme, 
participarea magistrului Gheorghe la lupta împotriva voievodului Litovoi (Lythway 
wayvoda) şi a „fraţilor săi“. Iată în versiunea desfășurată a primului document relatarea 
înfruntării militare între oastea Regatului ungar și voievodul român: „Și, în sfîrșit, cînd 
începusem noi a domni, fiind încă copil, după moartea preaiubitului nostru tată, iar 
voievodul Litovoi, împreună cu fraţii săi, în necredinţa sa cuprinse pe seama sa o parte 
din regatul nostru, aflătoare dincolo de Carpaţi, și cu toate îndemnurile noastre nu s-a 


11 Hurmuzaki, I}, p. 261. 

12 Textele referitoare Îa victoria magistrului Gheorghe asupra voievodului Țării Lithua și a fraților 
săi au fost mai recent reeditate în DRH, D,I, p. 30—35; cf. A. Sacerdoțeanu, Comentarii la diploma din 1285 
privind pe magistrul Gheorghe, „Analele Universităţii «C. I. Parhon» București“, seria ştiinţelor sociale, 
istorie, 9, 1957, p. 27—43. 

îngrijit să ne plătească veniturile ce ni se cuveneau din acea parte, l-am trimis împotriva 
lui pe des-numitul magistru Gheorghe, care, luptînd împotriva aceluia cu cea mai mare 
credinţă, l-a ucis pe el, iar pe fratele lui, cu numele Bărbat, l-a luat în prinsoare şi ni l-a 
adus nouă. Pentru răscumpărarea acestuia, noi am stors o sumă de bani foarte mare și 
astfel, prin slujbele acelui magistru Gheorghe, s-a aşezat iar tributul ce ni se datora din 
acele părţi“. Al doilea document amintește rănile suferite de comitele Petru în lupta cu 
voievodul Litovoi, singurul element suplimentar faţă de diploma regală!5. 

Răscoala antiungară a famiiiei voievodale condusă de Litovoi, ai cărui nume 
sugerează fie identitatea cu cneazul voievodal din Țara Severinului semnalat de 
privilegiul acordat cavalerilor ioaniţi în 1247, fie pe succesorul acestuia la conducerea 
țării căreia i-a fost atribuit numele său (terra Lytua), s-a manifestat concomitent prin 
înlăturarea dominaţiei ungare şi prin ocuparea unui teritoriu aflat la acca dată în 
stăpînirea regatului. Localizarea acestui teritoriu nespecificat de diploma regală a 
suscitat interpretări diverse. Cea mai plauzibilă dintre aceste interpretări fixcază 
înlăuntrul Olteniei acest teritoriu și îl identifică cu cnezatele lui Ioan şi Farcaş trecute 
anterior sub autoritatea directă a regatului împreună cu Severinul!€. Sugestia potrivit 
căreia teritoriul vizat ar fi fost ţara voievodului Seneslau se exclude întrucît documentul 
nu amintește nimic despre Cumania în care era încă cuprins, din punctul de vedere al 
geografiei politice a cancelariei ungare, spaţiul de la răsărit de rîul Olt. 

Oricît de fragmentare, ştirile referitoare la „infidelitatea“ ţării lui Litovoi faţă 
de regalitatea ungară întregesc considerabil cunoașterea și înțelegerea realităţilor 
românești din a doua jumătate a secolului XIII. Ele confirmă, în primul rînd, puterea 
militară a acestei țări românești, care a îndrăznit să se înfrunte cu o oaste a Regatului 
ungar. Intrată în vasalitatea regatului în urma expansiunii acestuia în aria extracarpatică, 
înainte de marea invazie tătară şi readusă în ascultarea acestui regat după 1241, cu 
concursul cavalerilor ioaniți, „ţara cnezatului lui Litovoi voievodul“ şi-a recuperat 
teritoriile acaparate de coroana ungară la sud de Carpaţi printr-un act de forță în 
împrejurările favorabile din vremea minorităţii lui Ladislau Cumanul. Refuzul de a mai 
presta regalității vechile obligaţii materiale a transformat această acţiune teritorială într-o 
anulare a vasalităţii impuse anterior de coroana ungară. Avertismentele succesive ale 
conducerii regatului nu au reușit să-l abată pe voievodul rebel de la acţiunea sa. Și 
rezultatele luptei indică un nou raport între regat şi voievodatul românesc din dreapta 
Oltului. Infrîngerea pe cîmpul de luptă nu a însemnat și restaurarea integrală a vechilor 
relaţii. Dacă, incontestabil, suzeranitatea ungară a fost restabilită împreună cu una din 
manifestările ei materiale, plata tributului, în urma negocierilor dintre Bărbat şi tînărul 
rege al Ungariei în faţa căruia succesorul voievodului căzut în luptă a fost adus în 
calitate de prizonier, în schimb, teritoriul în litigiu despre care diploma regală nu mai 
face menţiune în prezentarea acordului, a rămas pierdut de regat. Așadar, deși regatul a 
reușit să-și reafirme puterea în Ţara Severinului în urma înfruntării militare cu oastea 


13 A. Sacerdoţeanu, Comentarii la diploma din 1285 privind pe magistrul Gheorghe, „Analele 
Universităţii «C. I. Parhon» București“, seria ştiinţelor sociale, istorie, 9, 1957, p. 34. 

14 V, mai recent discuţia asupra controversatei chestiuni a localizării teritoriilor smulse dominaţiei 
ungare de voievodul din „terra Lytua“ la S. losipescu, Românii din Carpaţii meridionali, p. 48—51. 
Interpretarea potrivit căreia teritoriile smulse coroanei regale s-ar fi aflat în stînga Oltului, în ţara lui Seneslau, 
a avut un șir de aderenţi dintre care cel din urmă, Şt. Ştefănescu Bănia în Țara Românească, p. 29—30. 

țării lui Litovoi, restauraţia nu a fost decît parțială; ea a marcat o etapă a declinului la 
sud de Carpaţi a puterii ungare, a cărei lichidare totală avea să se producă peste nu mult 
timp. 

Efortul de recuperare desfășurat de Regatul ungar pare a nu se fi limitat la Țara 
Severinului. Semne ale unei încercări sau măcar ale unei tendinţe similare se constată şi 
în aria episcopiei cumane. Tentativa papei Nicolae IH din 7 octombrie 1278 de a rcînvia 
această episcopie misionară al cărei sediu, nominalizat acum la Milcov sau Milcovia 
(civitas de Multo) nu e de înţeles fără un cadru politic propice, existent sau preconizat, 
iar acesta nu putea fi decît urmarea unei noi manifestări a expansionismului ungar în 
zona exterioară a curburii Carpaţilor. În chip semnificativ, actul papal aminteşte 
distrugerea orașului de către tătari din care au dispărut cu desăvirșire atît episcopia cit Şi 
„alţi locuitori catolici“ timp de patruzeci de ani (în realitate treizeci și opl)!5. Ipoteza e 
întărită de confirmarea de către legatul papal Filip de Fermo, la o dată foarte apropiată 
în timp (decembrie 1278), a privilegiilor regale şi papale acordate în trecut Ordinului 
teutonic în temeiul cărora acesta se instalase în Ţara Bârsei și cucerise teritoriile 
extracarpatice la începutul secolului XIII!S. Ca și confirmarea din 1232 și aceasta a avut 
o finalitate precisă, încercarea de recuperare a vechilor posesiuni într-un moment care 
era sau părea propice acestei tentative. 

Din aceeași vreme, 1276—1277, datează şi prima menţiune sigură cu privire la 
românii din nordul arcului carpatic, surprinși de o cronică contemporană în conflict 
puternic cu rușii apuseni. „În această vreme — relatează cronicarul Thomas Tuscus —, 
regele Ottokar al Boemiei, prins în luptă cu Rudolf de Habsburg, a chemat în ajutor pe 
bruteni şi pe necredincioşi, dar potrivit hotăririi lui Dumnezeu, bruicnii, allindu-se în 
conflict cu românii (blaci), regele s-a văzut înșelat în speranţele salc“!7. Cu certitudine, 
românii cronicii lui Thomas Tuscus se aflau în nordul arici de răspindire a românilor, în 
Maramureș sau în viitoarea „țară de sus“ a Moldovei. Conflictul lor cu rutenii e un 


15 Constatînd succesele misionarilor franciscani în lumea mongolă, papa hotărăşte să dea vieții 
ecleziastice catolice din zona extracarpalică o organizare superioară: „cum autem nullus sit ibi catholicus 
episcopus, qui eosdem fratres ad sacros ordines valeat promovere, et civitas de Multo, posita in confinibus 
Tartarorum, iamdudum per predictos Tartaros destructa fuerat, nec inibi episcopus et alii catholici habitatores 
extiterint quadraginta annis et amplius elapsis...“, papa ordonă să se instituie o anchetă cu privire la veniturile 
amintitului episcopat și să i se trimită un raport; DRH, D, I, p. 29. 

16 UKB, I, p. 134—135. 

17 Pe lîngă uneltirile sale cu unii nobili din Germania împotriva împăratului, regele Boemiei — 
afirmă cronicarul — „Brutenos et infideles sibi in adiutorium vocat, sed Deo disponente Brutenis ac Blacis 
inter se discordantibus suo rex Boemie proposito defraudatur“; Thomas Tuscus, Gesta imperatorum et 
pontificum, MGH, SS, XXII, p. 525; citat de M. Dan, Cehi, slovaci și români în veacurile XIII—XVI, 
Sibiu, 1944, p. 27. Românii din textul lui Thomas Tuscus aflați în conflict cu rutenii nu pot fi decit cei din 
Maramureş sau din nordul Moldovei, teritorii care se aflaseră sau se aflau încă în aria de expansiune sau de 
hegemonie a Cnezatului de Halici. Acţiunea acestor români, manifestare timpurie a unui conflict istoric de 
lungă durată, s-a desfășurat în convergenţă de interese cu Regatul ungar, care şi-a extins, cu concursul lor, 
sfera de acțiune în această arie la sfîrşitul secolului XIII și la începutul secolului XIV. Pentru acest episod 
destul de vag cunoscut, v. şi A. Sacerdoțeanu, În Jurul unei lupte a românilor cu rutenii în 1277, „Arhivele 
Olteniei“, 13, 1934, p. 276—286 şi Gh. I. Brătianu, O nouă mărturie despre un voievodat moldovenesc în 
veacul al XIII-lea, în vol. Tradiţia istorică despre întemeierea statelor românești, București, 1945, p. 165— 
178; V. Spinei, Moldova în secolele XI—XIV, Bucureşti, 1982, p. 189. 


143 


episod dintr-un îndelungat șir de conflicte teritoriale şi de alternanţe de fluxuri şi 
refluxuri ale slavilor răsăriteni și ale românilor în aria de contact direct și de fricțiune 
româno-rusă. Informaţia atestă existența unei forțe armate româneşti nu lipsită de 
însemnătate în aceste teritorii îndepărtate, expresie militară a unei realităţi politice 
altminteri neatestate. 

Dar, forna care avea să oprească definitiv expansiunea ungară în aria 
extracarpatică s-a alcătuit la răsărit de rîul Olt, în teritoriile asupra cărora dominaţia 
regatului nu a mai fost în stare să se restaureze decît intermitent și în forme diminuate 
față de trecut. Aici, în teritoriul care purtase înainte denumirea de Cumania, nume care 
i-a mai fixat încă o vreme identitatea în actele oficiale şi în textele de caracter geografic 
ale vremii, în aria hegemoniei mongole în curs de consolidare după 1260, dar mai ales 
în ultimele două decenii ale secolului XIII, s-a petrecut procesul de agregare a „țărilor“ 
românești care a asigurat continuitatea etnico-politică a romanităţii răsăritene și, prin 
nenumărate vicisitudini în cursul secolelor următoare, a pregătit alcătuirea statului 
unităţii naționale româneşti. Desprinderea finală a românilor din afara arcului carpatic de 
sub dominaţia Regatului ungar avea să se răsfrîngă puternic şi asupra regimului politic al 
românilor din cuprinsul Voievodatului transilvan. 


Evoluţia Voievodatului Transilvaniei: geneza unui regim!?. În cursul 
secolului XIII, criza de structură a Regatului ungar s-a repercutat, în forme specifice, şi 
în Transilvania unde se statornicesc trăsăturile caracteristice ale sistemului de guvernare 
care avea să funcţioneze în voievodat pînă la prăbușirea statului ungar în secolul XVI şi 
după aceea, în cadrul reînnoit al Principatului, pînă în secolul XVIII. La sfirşitul 
secolului XIII, elementele componente ale acestui sistem erau suficient de închegate 
pentru a determina irevocabil sensul evoluţiei politice a ţării; secolelor următoare nu le-a 
mai rămas decît să consolideze și să definitiveze structura sistemului elaborat în secolul 
XIII prin evoluţia spontană a forţelor sociale sau prin acţiunea deliberată a regalității. 

În esenţă, sistemul de guvernare al voievodatului a fost rezultatul a două 
procese corelate: pe de o parte, constituirea unor arii teritorial-sociale și teritorial-etnice 
autonome şi privilegiate — cele ale nobilimii în comitate, cele ale sașilor şi secuilor în 
zonele lor autonome —, entităţi care împărtășeau singura confesiune legal recunoscută, 
catolicismul, şi care erau reprezentate în congregații (ulterior diete), organ suprem de 
apărare a intereselor privilegiaţilor și de asigurare a coparticipării lor la conducerea ţării; 
pe de altă parte, suprimarea progresivă, deşi nu fără reveniri, a autonomiilor teritorial- 


18 Pentru istoria voievodatului în intervalul luat în considerare în capitolul de față, v.: I. Lupaș, 
Voievodatul Transilvaniei în sec. XII și XIII, Bucureşti, 1936 (extras din AAR, MSI, s. II, t XVII) I. 
Moga, Voevodatul Transilvaniei. Fapte și interpretări istorice, Cluj-Sibiu, 1944 (extras din „AIINC“, X, 
1944); H. Schânebaum. Der politische und kirchliche Aufbau Siebenbiirgens bis zum Tartareneinfall, în 
„Leipziger Vienteljahrschrift für Siidost-Europa“, I, 1937—1938, p. 1—53 și îndeosebi Der politische und 
kirchliche Aufbau Siebenbürgens bis zum Ende des Arpadenreiches, ibidem, II, 1938, p. 1—55; L. Makkai, 
Histoire de Transylvanie, Paris, 1946; Şt. Pascu, Voievodatul Transilvaniei, I, Cluj, 1971; Kurze Geschichte 
Siebenbürgens, Budapest, 1990. 

Pentru sistemul constituit, astfel cum a funcționat în secolele XV—XVI, v. D. Prodan, Supplex 
Libellus Valahorum, București, 1984 (capitolul : Sistemul politic al Principatului). 

politice ale autohtonilor, românii, şi excluderea lor finală din congregaţii, adică implicit 
din cadrul „constituţional“ al voievodatului. 

Evoluţia și-a dezvăluit tot mai puternic tendinţele profunde în urma integrării 
ansamblului spaţiului intracarpatic în limitele voievodatului în a doua jumătate a 
secolului XII și la începutul secolului XIII, cînd s-a fixat definitiv și configuraţia etnică 
a țării ca urmare a masivelor colonizări de elemente germanice între Timave, Olt și 
Carpaţii Meridionali și a deplasării celei mai mari părți a secuilor spre Carpaţii 
Răsăriteni. În limitele acestui spaţiu integrat sub autoritatea regalității ungare s-au 
dezvoltat, înlăuntrul comitatelor — cadrul teritorial regional al puterii regale —, 
autonomiile teritorial-politice ale nobilimii ungare, cu precumpănire în nordul şi apusul 
voievodatului, şi cele ale sașilor şi secuilor în sudul şi răsăritul țării. Pe baza acestor trei 
arii majore de autonomie politică s-a constituit în Transilvania, ca mai pretutindeni în 
centrul şi apusul Europei, sistemul de guvernare caracterizat prin cooperarea între 
puterea centrală şi corpurile privilegiate — forțe politice înzestrate cu drept de 
reprezentare în adunările al căror rost primordial era să le apere interesele —, și prin 
excluderea din regim a masei neprivilegiaţilor. 

Cea dintii în ordinea constituirii și a însemnătăţii funcţiei politice pe care avea 
să o asume în sistemul de guvernare al voievodatului a fost nobilimea!?. Ea s-a dezvoltat 
pe temelia stăpînirii pămîntului, în cuprinsul teritorial al comitatelor regale, o parte din 
atribuţiile cărora aveau să treacă progresiv asupra reprezentanţilor ei. Documentaţia 
vremii e mult prea firavă pentru a permite închegarea unei viziuni limpezi și amănunțite 
asupra expansiunii şi consolidării stăpînirii nobiliare de pămînt în cursul secolului XIII; 
ea e totuşi suficientă pentru a îndreptăţi concluzia că progresul domeniului nobiliar a fost 
rapid şi masiv. 

Vetrele timpurii ale stăpinirii nobiliare s-au aflat pe cursul Someşurilor şi al 
Mureșului, în teritoriile cucerite de triburile maghiare în vremea instalării lor în 
Transilvania. Acelea dintre ele care nu au opus rezistenţă acţiunii centralizatoare a lui 
Ștefan I, îndeosebi în nordul ţării, şi-au păstrat stăpinirile în noul cadru politic al 
comitatului, creat de puterea regală; aceste stăpiniri au fost una din sursele domeniului 
nobiliar în Transilvania20. Cea de a doua a fost domeniul regal, constituit în vremea lui 
Ștefan I și a succesorilor săi din teritoriile triburilor refractare faţă de politica regală și 
prin noi cuceriri. În secolele XII şi XIII, în ritm din ce în ce mai accelerat şi în proporţii 
tot mai vaste, pe măsură ce slăbirea regalității a împiedicat-o să-și menţină intactă 
prerogativa, o parte însemnată a domeniului regal, organizat în comitate și administrat 
de regulă dintr-un centru fortificat, cetăţile regale, a trecut în stăpînirea elementelor 
nobiliare, a nobilimii în devenire, fie prin donaţii regale cu titlu definitiv, perpetuu, fie 
prin uzurpări consacrate de timp sau de consimţămîntul final al regalității. Indiferent însă 
de sursa lor, existența unor complexe domeniale vaste în această vreme e documentar 
atestată. Încă din ultimele decenii ale secolului XII se constată danii regale de vaste 


19 Kurze Geschichte Siebenbiirgens, p. 196—207; studiul însemnat al lui E. Fügedi, Die 
Ungarische Adelsnation in Siebenbürgen, în vol. Gruppen Autonomie in Siebenbürgen. 500 Jahre 
siebenbiirgisch-săchsische Nationsuniversităt, Köln, Wien, 1990, p. 145—160. 

20|. Makkai, Histoire de Transylvanie, p. 42—44. 


145 


întinderi de pămînt şi în Transilvania. Unuia din fidelii săi care au participat la luptele 
purtate în Peninsula Balcanică, Bela III i-a acordat nu mai puţin de „nouă pămînturi sau 
posesiuni“ în Transilvania, donaţie confirmată în 1230 de nepotul său Bela IV?!. 
Descendentul imediat al beneficiarului donaţiei lui Bela III apare în actul de confirmare 
al lui Bela IV cu calificativul de nobil (ferre nostre nobilis). Urme însemnate cu privire 
la existența domeniului nobiliar, de data aceasta nu numai în privinţa extensiunii sale ci 
şi a realităţilor umane din cuprinsul său şi care îi făceau posibilă exploatarea, se regăsesc 
şi într-un act emis de Andrei II care a operat un transfer de moșii de la un dregător rebel 
la unul din fidelii săi. Din vastul complex de domenii al banului Simion, confiscat 
pentru vina trădării, regele dăruieşte în 1228 credinciosului său „Dionisie, fiul lui 
Dionisie“, mare vistier, moșia Săplac pe Mureș „cu toate satele, prediile, libertinii, 
slugile (servi), slujnicele (ancillae) şi toate celelalte ce ţin de ea“. Domeniul Săplac se 
învecina cu alte domenii amintite de actul regal, anume: „pămîntul magistrului 
Dionisie“, „pămîntul banului Simion“, „pămînturile comitelui Bana“, „hotarul 
comitelui Coquinus“22. O vastă zonă de domenii apare așadar la lumină pe cursul 
Mureşului prin prisma actului de danie al lui Andrei II. Din aceeași vreme în comitatul 
Alba sunt semnalate cinci sate în stăpînirea unui înalt demnitar, comitele Nicolae, stăpîn 
al unui domeniu mult mai vast risipit în diverse comitate ale regatului?5. O tranzacție de 
familie din 1246 semnalează existența unui domeniu al Silvașului cu „libertini“ și 
„iobagi“ aflat în stăpînirea lui Paul din neamul Guthkeled24. 

Un vast domeniu între Olt, Ţara Bîrsei şi „teritoriile secuilor din Sebus“ se 
aflase, înainte de invazia tătară, în stăpînirea unui sas, Fulkun, dispărut în vijelia 
evenimentelor din 1241—1242; în 1252, Bela IV cedează domeniul comitelui Vicenţiu, 
secui de origine?5. În acelaşi an e semnalat domeniul Sîncel pe Timave, care cuprindea 
trei sate26. Numărul redus al documentelor de acest fel pentru secolul XIII face imposibil 
de stabilit cît de mult reușise să cuprindă domeniul nobiliar din teritoriul comitatelor. 
Neîndoielnic e însă faptul că o parte însemnată a fondului funciar regal și a inventarului 
său uman a trecut prin donaţie sau prin însușire tacită, în afara legalităţii, în mîinile 
clasei nobiliare aflată în plin proces de constituire. Proporţiile mari ale acestui transfer 
de pămînt încă înainte de marea invazie tătară rezultă cu evidenţă din faptul că, în cadrul 
marelui său efort de „recuperare“ a pămînturilor înstrăinate ale coroanei, Bela IV s-a 
ocupat în chip deosebit de Transilvania. În 1231, cînd îndeplinea funcţia de conducere în 
Transilvania pe care i-o încredințase Andrei II, el a „nimicit“, după propria sa 
declaraţie, „nefolositoarele şi zadarnicele danii ce cu un nume mincinos se numesc 
perpetuităţi“27. Cît de eficace a fost efortul său de „nimicire“ din 1231 se constată din 
faptul că şapte ani mai tîrziu, în 1238, el se vedea constrîns să trimită o comisie în 


21 DIR, C, veacul XI, XII, XIII, 1, p. 242—243 (originalul latin, p. 389—390). 
2 Ibidem, p. 233—234. 

% Ibidem, p. 240. 

4 Ibidem, p. 328—329. 

25 UKB, I, p. 78—79. 

25 Ibidem, p. 79—80. 

2 DIR, C, veacul XI, XII, XIII, 1, p. 254—255. 

Transilvania, pentru a restabili „drepturile cetăților, înstrăinate pe nedrept“28. De vreme 
ce un asemenea efort de restaurare a domeniului regal era considerat necesar și în 
Transilvania, e evident că și aici înstrăinarea domeniului regal în favoarea nobilimii, 
prin concesii ale regelui sau prin „uzurpări“, cunoscuse proporţii însemnate în anii și 
deceniile anterioare. După 1241, Bela IV nu a reluat decit într-un tîrziu, în 1256, 
politica de „recuperare““, cu maximum de prudenţă de altminteri, pentru a nu declanșa 
reacţii similare celei care a înstrăinat nobilimea de regalitate în ajunul invaziei tătare2?. 

Încercarea lui Bela IV, în calitatea sa de rege asociat și apoi de rege titular, de 
a opri destrămarea domeniului regal a putut întirzia procesul dar nu a reuşit să-l 
împiedice. Necesităţile sporite de cadre militare pentru campaniile externe tot mai 
numeroase, impuse de politica externă cu multiple angajamente ale regalității arpadienc, 
şi nu mai puţin conflictele dinastice dintre Bela şi fiul său, Ştefan, care s-au manifestat 
prin repetate ciocniri militare, au zădărnicit efortul de conservare şi reconstituire a 
domeniului regal. Daniile regale cu caracter definitiv se înmulţesc și, în cele din urmă, 
regalitatea a fost nevoită să sancţioneze transferul masiv de pămînt din stăpînirea ei în 
patrimoniul nobilimii. 

Uzurpările din domeniul regal și noile masive donaţii ale lui Ştefan în calitate 
de rege asociat al lui Bela şi de „duce al Transilvaniei“, mijloc de răsplătire a celor care 
i-au stat alături în luptele grele susținute împotriva tatălui său30, sau cu alte prilejuri”!, 
au fost în cele din urmă omologate de noul privilegiu cu caracter general acordat 
nobilimii în 1267 de cei doi regi împăcaţi. Luînd act de faptul că „toţi nobilii Regatului 
Ungariei care se numesc slujitori regali“ (servientes regis) au venit înaintea lor cerîndu- 
le să-i lase „în libertăţile ce le-au fost statornicite și le-au fost date de siîntul rege 
Ştefan“, privilegiul regal le confirmă stăpînirea cu titlu ereditar a pămînturilor lor”. 
Subminată de propriile ei contradicții, puterea centrală nu mai poate opune o rezistență 
coerentă expansiunii domeniului nobiliar în detrimentul domeniului regal. În fapt, în 
ciuda rezistenţelor și reacţiilor spasmodice ale lui Bela IV și ale lui Ladislau Cumanul, 
intervalul cuprins între retragerea tătarilor și sfîrşitul secolului, care a adus şi sfîrșitul 
dinastiei arpadiene, a cunoscut o tumultuoasă consolidare a domeniului nobiliar şi, pe 
această temelie, a nobilimii ca stare. 

În a doua jumătate a secolului XIII se manifestă și tendinţa de transformare a 
domeniului nobiliar în seniorie — stăpînire de pămînt înzestrată cu atribute ale puterii 
publice — prin intermediul imunităţilor, care au transferat treptat o parte a puterii 
statului asupra stăpînilor de pămînt. În 1267, prin noul privilegiu acordat nobililor de 
către cei doi regi asociaţi, Bela şi Ştefan, oamenii acestora erau scutiți de orice dare, 


28 „Sicut ex litteris iudicum nostrorum quos ad partes Ultrasilvanas ad restituenda iura castrorum 
indebite alienata destinaveramus percepimus...“; UKB, I, p. 67; DIR, C, veacul XI, XI, XIW, 1, p. 410. 

29 DIR, C, veacul XIII, 2, p. 18. 

30 Ibidem, p. 117—118, 121—122; UKB, I, p. 105, 110—111. 

31 Hurmuzaki, 1}, p. 323; DIR, C, veacul XIII, 2, p. 107—108, 111—112, 126—127; UKB, |, 
p. 102, 103, 104, 105, 106, 107. 

32 Hurmuzaki, I}, p. 333—335. 

plăți, rechiziţii și găzduiri”%. Tendinţa avea să se consolideze și să se desăvirşească în 
secolul următor, în 1324, Carol Robert a plătit sprijinul primit din partea nobililor 
transilvani, cu concursul cărora zdrobise răscoala sașilor, acordîndu-le o nouă şi largă 
scutire de dări lor și oamenilor aflaţi pe domeniile lor. Imunitatea fiscală a domeniului 
avea să fie întregită în deceniile următoare, sub Ludovic de Anjou, prin imunitatea 
judiciară care a trecut asupra nobililor dreptul de a-i judeca pe oamenii de pe domeniile 
lor. Agravarea concurenţei forțelor politice pentru dominație şi rolul de prim plan al 
Transilvaniei în desfășurarea crizei regatului la sfîrșitul domniei lui Ladislau Cumanul şi 
în cursul domniei lui Andrei III a accelerat procesul de afirmare socială a nobilimii 
transilvane şi de convertire a ei în forță politică. În 1288, e atestată prima oară funcţia 
judiciară a nobililor în cadrul voievodatului; în cursul acestui an, în luna iunic, 
vicevoievodul Ladislau împreună cu trei comiţi constituiți „judecători pentru statul 
transilvan“ (judices per regnum Transilvanum constituti) judecă din însărcinarea şi în 
numele voievodului Roland Borşa o pricină „în adunarea generală a nobililor statului 
transilvan“ (in generali convocatione nobilium regni Transilvani) %5. 

Tendinţele manifeste de dezagregare a regatului în ultimii ani ai domniei lui 
Ladislau Cumanul au precipitat transformarea nobilimii transilvane din stare privilegiată 
în corp politic asociat la exerciţiul puterii publice. Același act care înregistrează pentru 
prima oară rolul judiciar atribuit stării nobiliare în această calitate semnalează și apariția 
instituţiei adunării generale a nobilimii din voievodat (habita deliberacione cum eisdem 
nobilibus inibi convocatis)S. Evenimentul surprinde în același timp afirmarea 
autonomistă a voievodatului, care avea să se accentueze în anii următori, și constituirea 
adunării stării nobiliare în Transilvania, prima atestare documentară a instituţiei care 
avea să asigure în viitor participarea nobilimii la conducerea voievodatului. Cu acest act 
corpul nobiliar al Transilvaniei — universitas nobilium —, constituit de-a lungul 
secolului XIII în stare privilegiată în cadrul teritorial al comitatelor, s-a transformat în 
stare politică, înzestrată cu organ de reprezentare a intereselor ei. 

Consacrarea rolului constituţional al stării nobiliare, cooptarea adunării 
nobililor transilvani la dezbaterea statutului pămîntului, așadar a fundamentului puterii 
în limitele voievodatului, a impus nobilimea ca factor asociat la exerciţiul puterii 
publice, într-un cadru instituționalizat. Această evoluţie, inerentă procesului de afirmare 
a nobilimii ca stare privilegiată, s-a cristalizat la sfîrşitul secolului XIII, în procesul 
consolidării puterii voievodale şi al rivalități ei cu regalitatea. 


33 „Statuimus itaque quod collectae et exactiones ratione camerae vel alia ratione de populis 
nobilium nullo unquam tempore recipi debeant nec victualia; nec ratione descensus per nos vel alios 
molestari“; Hurmuzaki, I,, p. 334. 

% DIR, C, veacul XIV, 2, p. 137—139. 

35 DIR, C, veacul XIII, 2, p. 300—301. Deși probabil concomitentă dacă nu chiar anterioară 
funcției judiciare asumată de nobili în voievodat, în general, cea exercitată în comitate e semnalată 
documentar mai tîrziu, în primele decenii ale secolului XIV; DIR, C, veacul XIV, 1, p. 226, 243, 339 şi 
340, unde sunt semnalaţi „juzi ai nobililor din Cluj“, ceea ce indică o evoluţie în direcția comitatului nobiliar; 
ibidem, p. 242. 

3% Hurmuzaki, IL» p. 474. Funcţia judiciară a nobilimii în cadrul voievodatului s-a consolidat în 
deceniile următoare; DIR, C, veacul XIV, 1, p. 17, 33, 41. 

Încercînd să-și consolideze situaţia, ameninţată de atitudinea ostilă a 
voievodului Roland Borșa, Ladislau Cumanul, aflat din nou în Transilvania în vara 
anului 1289, se consultă cu nobilii unguri din ţară într-o chestiune importantă privitoare 
la veniturile episcopiei din Alba lulia; faptul nou e asocierea la această consultare a 
clerului țării — cel catolic, evident —, a sașilor și a secuilor (...prout nobis patuit per 
universos religiosos, nobiles ungaros, Saxones et Siculos partis Transilvane...P”. Cu 
această consultare își face apariția în organizarea voievodatului adunarea stărilor 
privilegiate, care devin factor asociat al puterii politice. Doi ani mai tîrziu, cu prilejul 
unei noi întruniri, adunarea stărilor apare sub denumirea de congregație, care avea să o 
desemneze pînă în vremea Principatului. 

Andrei III, care, o dată cu coroana regală a preluat și conflictul cu Voievodatul 
transilvan, a încercat şi el să-și întemeieze acţiunea pe sprijinul nobilimii, firește alături 
de cel al celorlalte stări privilegiate, ridicate și ele în anii precedenţi la poziţia de factor 
constituţional. Ultimul rege arpadian, care a dat şi expresia cea mai înaltă politicii 
acelora dintre predecesorii săi care au încercat să reorganizeze puterea regală prin 
cooperarea cu stările privilegiate — cu nobilimea în primul rînd — a început prin a le 
confirma privilegiile în ansamblul regatului (februarie 12918. La numai trei săptămîni 
după acest act, sosit în Transilvania, la Alba lulia, Andrei III prezidează stările 
privilegiate ale țării reunite în congregaţie în scopul „reformării stării lor'%9. 

Incercarea lui Andrei III de a atrage stările privilegiate din Transilvania în sfera 
adunărilor de stări ale regatului“0 și de a opri pe această cale afirmarea autonomismului 
transilvan s-a încheiat printr-un eşec, ca de altminteri întreaga sa politică. Consolidarea 
în deceniile anterioare a puterii oligarhilor, titulari ai marilor dregătorii şi uzurpatori ai 
prerogativelor regalității, a făcut inevitabilă fărimițarea puterii centrale care a 
caracterizat tranziţia de la Arpadieni la Angevini. La sfirşitul secolului XIII, procesul 
constituirii nobilimii ca factor politic instituționalizat era încheiat şi ireversibil. Deschisă 
rămînea doar problema cine avea să fie beneficiarul suprem al acestui proces în cadrul 
regatului în ansamblul său și în mod special în cadrul Voievodatului transilvan: 
regalitatea sau forțele particularismului, entităţile teritoriale care tindeau să se 
emancipeze de sub puterea ei? 

Paralel cu autonomiile teritoriale ale nobilimii ungare constituite în comitate, 
grupate în „universitatea“ nobililor din Transilvania şi reprezentate în congregația 
voievodatului, s-au dezvoltat și autonomiile sașilor și secuilor cu conţinut teritorial- 
etnic. Cele mai precoce, mai puternic manifestate și mai larg documentate sunt cele ale 


saşilor“! 


37 UKB, I, p. 161; într-un document din același an, Ladislau, referindu-se la campania din Zips, 
amintește faptul că, în legătură cu statutul unor pămînturi din comitatul Turda pe care se pregătea să le doneze 
unuia din fidelii săi, s-a consultat în prealabil cu „toți nobilii din partea Transilvaniei, care fuseseră atunci cu 
noi în acea expediție a noastră“; DIR, C, veacul XIII, 2, p. 307. 

38 UKB, I, p. 173—176. 

39 Ibidem, p. 177; DIR, C, veacul XIII, 2, p. 369. 

40 V. congregația generală a regatului ținută la Buda în iulie 1292, cu participarea „nobililor 
unguri, a secuilor, sașilor și cumanilor“, UKB, I, p. 192 și cea similară din 1298, ibidem, p. 211. 

41 G, D. Teutsch, Geschichte der Siebenbirger Sachsen für das sächsische Volk, I. Bd., 4. 
Auflage, Hermannstadt, 1925; Fr. Teutsch, Kleine Geschichte der Siebenbiirger Sachsen, Darmstadt, 1965 
(reeditare după ediţia 1924); Geschichte der Deutschen auf dem Gebiete Rumäniens, I, redigient von C. 
Göllner, Bukarest, 1979; pentru vasta bibliografie a temei v. H. Hienz, Biicherkunde zur Volks- und 
Heimatforschung der Siebenbiirger Sachsen, Miinchen, 1960. 

Începuturile autonomiei săseşti pot fi urmărite încă din a doua jumătate a 
secolului XII, așadar scurt timp după colonizarea pe scară largă a elementelor germanice 
în sudul şi răsăritul Transilvaniei. Evoluţia sașilor spre autonomie s-a manifestat atît pe 
planul organizării bisericești cît și al celei laice, cele două feţe îngemănate ale puterii în 
societatea medievală. Temeliile acestor autonomii se află în privilegiile originare 
acordate coloniştilor germani atraşi spre teritoriile regatului de condiţiile extrem de 
favorabile oferite lor de regii Ungariei, între care tradiţia a reţinut, desigur nu fără 
temei, numele lui Geysa II (1141—1162); ea i-a atribuit şi un privilegiu de ansamblu în 
favoarea coloniștilor germani a cărui existenţă e însă incertă?. 

Prima manifestare sigură a tendinței sașilor de a se grupa într-un organism 
autonom s-a desfăşurat în cadru ecleziastic. Ea aparține vremii papei Celestin III care, în 
1191, a ratificat hotărîrea adoptată în comun de regele Bela III și de legatul papal de a 
conferi bisericii germanilor din Transilvania statut de „prepozitură liberă“43. 

Crearea „prepoziturii“ (protopopie) săsești însemna apariția unui cadru 
bisericesc catolic independent de episcopia catolică ungară din Alba Iulia. Dependenţa 
de un prepozit dregător al curţii regale, care însă nu își avea reşedinţa în Transilvania, şi 
de arhiepiscopia de Strigoniu îmbina exigenţa regalității de a exercita o autoritate directă 
asupra clerului catolic prin instituţiile ecleziastice ale regatului cu aspiraţia sașilor de a 
avea o organizare bisericească proprie; drepturile băneşti recunoscute prepozitului străin 
de comunitate îndeplineau funcţia de mijloc de răscumpărare a autonomiei. În vremea 
lui Inocenţiu III, papalitatea a încercat chiar să preia sub control direct „prepozitura 
liberă“ a saşilor (1211)%%. Constituirea prepoziturii însemna emanciparea clerului și a 
populaţiei cuprinse în limitele ei de jurisdicţia şi fiscalitatea episcopiei de Alba Iulia. 

Încă din primii ei ani de existenţă, protopopia săsească a fost o prepositura 
Cibiniensis5, denumire care semnalează vocaţia timpurie a Sibiului și a „provinciei“ 
care îi purta numele de a îndeplini funcţia de centru unificator al diverselor autonomii 
germane din Transilvania. 

Scurt timp după constituirea ei, noua prepozitură şi-a manifestat forța de 
atracţie asupra celorlalte comunități germane din regiune (omnes flandrenses), 
neîncadrate în jurisdicţia ei“. Opoziția episcopiei de Alba Iulia la această încercare de 
extindere a instanţei bisericești superioare a sașilor, tendință primejdioasă atit pentru 
autoritatea cît şi pentru veniturile ei, a avut cîştig de cauză; dezbătut la Roma și la curtea 


42 Tradiţia referitoare la existența unui privilegiu originar de ansamblu al sașilor dintre Orăştie și 
Baraolt acordat de regele Geysa, așa-numitul Geysanum, apare în marele privilegiu al lui Andrei H din 1224, 
Andreanum, UKB, I, p. 34—35. Andrei II vine prin acest act în întîmpinarea cererilor saşilor care i s-au plîns 
că au pierdut „libertatea“ originară pe temeiul căreia au fost colonizați de Geysa: „„...quod penitus a sua 
libertate qua vocati fuerint a piissimo rege Geysa avo nostro excidissent...“. Istoriografia săsească e împărțită 
între cei care împărtășesc credința în existența acestui privilegiu cu caracter general al lui Geysa şi cei care îi 
contestă realitatea. 

43 „cum autem ecclesia Theutonicomm Ultrasilvanorum in praeposituram sit liberam 
institutam...“; UKB, I, p. 1; actul a fost transcris în registrul papal. 

4 Inocenţiu către episcopul de Alba Iulia: „Significatum est nobis, quod Scibiniensi praepositura 
vacante, quae ad Romanam ecclesiam nullo pertinet mediante...“; UKB, I, p. 10. 

45 „praepositus Cibiniensis“, menţionat prima oară în 1192— 1196; UKB, I, p. 2. 

46 UKB, I, p. 4—5. 

regală ungară, conflictul de competenţă bisericească între prepozitura săsească și 
episcopia de Alba Iulia s-a încheiat cu succesul celei din urmă; o parte a „flandrenzilor“ 
colonizați în Transilvania a rămas sub autoritatea ei*7. O nouă încercare similară, mai 
îndrăzneață încă, aceea de a crea o episcopie săseacă autonomă în locul prepoziturii, 
evoluţie care ar fi însemnat un pas decisiv în procesul de emancipare, a eşuat şi ea faţă 
de opoziţia papei Inocenţiu III (1212)%8. Din vremea celor mai vechi date cunoscute cu 
privire la saşii din Transilvania, episcopia de Alba Iulia s-a dovedit piedica imediată cea 
mai puternică în calea grupării lor într-un cadru comun de organizare. Conflictul dintre 
saşi și episcopia de Alba Iulia avea să rămînă timp de cîteva secole una din realitățile de 
seamă ale istoriei voievodatului. 

Cîteva decenii după constituirea prepoziturii săsești, sașii din „provincia“ 
sibiană și-au asigurat și un cadru larg de autonomie judiciar-administrativă; prilejul 
favorabil l-au oferit convulsiunile de care a fost cuprins Regatul ungar la începutul 
secolului XIII. 

Încercarea regelui Andrei II de a pune de acord organizarea politică a regatului 
cu evoluția socială a deceniilor precedente, de a-şi întemeia puterea pe cooperarea cu 
„starea nobiliară“ în plin proces de constituire, pentru a îngrădi puterea în ascensiune a 
baronilor, direcţie a cărei manifestare supremă a fost Bula de Aur din 1222 (v. mai sus 
p. 127—128) s-a repercutat și în mediul sașilor; doi ani după actul solemn emis în 
favoarea nobilimii, regele Ungariei, dînd curs unei petiţii a comunității săsești — fideles 
hospites nostri Theutonici Ultrasilvani universi — a constituit în favoarea lor o largă 
zonă de autonomie delimitată teritorial, de la vest spre est, între Orăştie (Waras) şi 
Baraolt (Baralt); lipseşte din privilegiul lui Andrei II o delimitare nord-sud“?. 

Privilegiul lui Andrei H — intrat în istoriografie sub denumirea de Andreanum 
—, a scos populaţia germană dintre Orăștie și Baraolt de sub autoritatea voievodului 
Transilvaniei și a aşezat-o sub controlul direct al regalității. În temeiul acestui act, sașii 
s-au constituit într-o unitate sub o conducere unitară: „...tot poporul începînd de la 
Orăștie pînă la Baraolt... să fie un singur popor să se socotească sub un jude...“. 
Comitatele între care se împărţise pînă atunci teritoriul delimitat în Andreanum au fost 
suprimate; un singur comite — comes Cybiniensis — avea să exercite de acum înainte 
pe ansamblul teritoriului atribuţiile delegate de rege (...omnibus comitatibus praeter 
Cybiniensem cessantibus radicitus). În temeiul caracterului pe care i l-a conferit 
privilegiul lui Andrei H, teritoriul cuprins de prevederile sale a devenit un fundus 
regius, „pămînt crăiesc“, autonomie teritorial-etnică dependentă de regalitate, prin 
intermediul comitelui numit de rege. 

Actul regal, rezultat al negocierilor dintre saşi și rege, defineşte îndeaproape 
conţinutul autonomiei săsești şi stabileşte contravaloarea ei pentru regalitate, îndatoririle 
asumate de sași. 


41 UKB, I, p. 4—5. 

48 „Super episcopatu quoque de novo creando apud Cibiniensem ecclesiam in Ultrasilvana diocesi, 
qui metropoli Colocensi subdatur, petitionem regiam nequivimus exaudere...“; UKB, I, p. 13. 

49 UKB, I, p. 34—35. 

Privilegiul lui Andrei II a asigurat comunităţilor săsești dreptul de a-și alege 
liber dregătorii dintre membrii lor, fără imixtiunea comiţilor de Sibiu şi cu excluderea 
explicită a venalităţii dregătoriilor. Singurele instanțe superioare cărora le erau supuși 
sașii erau regele şi comitele de Sibiu. Procesele în care erau implicaţi saşii, judecate fie 
de propriile lor instanţe, fie de instanţe superioare străine lor, urmau să se desfăşoare și 
să fie rezolvate pe temeiul tradiţiei lor judecătoreşti (judicium consuetudinarium). 

Autonomia laică, judiciar-administrativă, s-a îmbinat cu cea ecleziastică, 
întărită prin prevederea care consacra dreptul comunităţilor săsești de a-şi alege 
nestingherit preoţii şi de a nu depinde decît de ei sub raportul justiţiei ecleziastice, care 
urma să se conformeze vechiului obicei (antiqua consuetudo), şi de a le presta lor în 
exclusivitate dijma bisericească. 

Caracterul de teritoriu propriu, refuzat penetraţiei elementelor străine de etnia 
săsească, apare răspicat în clauza prin care regele își interzice dreptul de a conferi 
domenii dregătorilor săi în limitele teritoriale fixate în Andreanum: „voim însă şi 
poruncim cu puterea noastră regală ca nimeni dintre iobagii noștri să nu cuteze a cere de 
la majestatea regală vreun sat sau vreun prediu; iar dacă ar cere cineva, ei să se poată 
împotrivi în temeiul libertăţii ce le-am hărăzit-o“. 

Cîteva privilegii speciale, scutiri vamale, dreptul de a ridica fără plată sare din 
ocnele regale, de trei ori pe an, cel de a poseda un sigiliu propriu au consolidat încă şi 
mai mult din punct de vedere economic şi juridic autonomia sașilor în cadrul teritorial 
care, de acum înainte, tot mai frecvent, avea să poarte numele de provincia Cibiniensis. 

Actul defineşte precis şi îndatoririle militare și fiscale ale saşilor faţă de rege. 

Privilegiul din 1224 a extins şi consolidat, din punct de vedere teritorial și al 
conţinutului, autonomia săsească dezvoltată din matca prepoziturii sibiene. El a 
definitivat şi rostul acesteia de forță unificatoare a elementului germanic din 
Transilvania. Modelul „libertăţii“ sibiene consacrat în 1224 a exercitat o puternică 
atracţie asupra comunităţilor germane rămase în afara ariei teritoriale a privilegiului lui 
Andrei II, în primul rînd a celor dependente sub raport ecleziastic de episcopia ungară 
de Alba luliaS0. Întreaga evoluţie ulterioară a sașilor din Transilvania avea să urmeze 
direcţia de dezvoltare indicată de Andreanum. 

Nucleul esenţial al autonomiei săsești sibiene — libertas Saxonum, libertas 
provincialium de Cybinio — şi caracteristica ei determinantă a fost ansamblul tradiţiilor 
de organizare a vieţii sociale a saşilor — cutumele judiciare, formele de organizare 
administrativă, specificul bisericesc etc. — exprimate prin formulele mos saxonum, 
consuetudo cibiniensis, modus et consuetudo cibiniensis. Comunitatea locuitorilor 
cuprinşi în limitele teritoriale supuse acestui sistem specific de reguli cutumiare de 
autodeterminare alcătuieşte o entitate de drept, universitas provincialium sedis Cybinii 
et ad ipsos pertinentes, înzestrată cu un sigiliu propriu — sigillum Cibiniensis 
Provinciae — manifestare a personalităţii ei juridices!. 


5 G, Gindisch, Sächsisches Leben im 13. und 14. Jahrhundert, în Geschichte der Deutschen auf 
dem Gebiete Siebenbiirgens, p. 40—41. 
5 UKB, I, p. 224—225. 

Forţa de atracţie a modelului sibian s-a manifestat puternic în tendinţa altor 
comunităţi săsești de a se integra în provincia Cibiniensis sau măcar de a beneficia de 
sistemul ei de autodeterminare pe temeiul tradiţiilor proprii, în cadrul privilegiilor 
acordate de regalitate. În 1248, voievodul Transilvaniei concede „oaspeților“ germani 
din Vinţ şi Vurpăr dreptul de a beneficia de statutul „provincialilor comitatului sibian“ 
(...omnem per omnia libertatem quam habent provinciales comitatus Scybiniensis)?. În 
1264, Ştefan, „regele cel tînăr“ şi duce al Transilvaniei, acordă mănăstirii Cîrţa și 
oamenilor dependenţi de ea regimul fiscal al sibienilor (...iuxta libertatem Scibiniensium 
et cum Scibiniensibus respondere teneantur...)P5; privilegiul avea să fie confirmat și mult 
extins de Carol Robert care, în 1322, a acordat mănăstirii și complexului ei de stăpîniri 
beneficiul integral al privilegiilor provinciei sibiene ( ...cum eisdem ac populis ct 
possessionum eorundem faciendo quod in omni libertate provincialium de Cybinio una 
cum eisdem provincialibus plenarie gaudeant... )’*. 

Stăvilită în zilele grele pentru sași ale voievodatului lui Ladislau Kan, tendința 
spre unificare în formula sibiană a comunităților apropiate teritorial dar rămase în afara 
ei s-a manifestat din nou viguros sub Carol Robert. Răspunsul afirmativ al regelui (12 
august 1315) la cererea ce-i fusese adresată de comunitățile din Mediaș, Șeica Mare și 
Biertan — „să binevoiască a-i așeza din nou pe deplin în vechile lor libertăți și să-i unim 
şi să-i contopim cu comunitatea sașilor din Sibiu...“ — cuprinde una din cele mai 
limpezi revelații ale aspirației colective a saşilor de a fi integrați în formula autonomiei 
sibiene. Mai mult încă, în cererea lor saşii din cele trei aşezări susțineau că bencficiaseră 
în trecut de statutul pe care îl revendicau, graţie privilegiilor obţinute de la regii 
Ungariei, dar că el le-a fost încălcat de voievodul Ladislau care îi desprinsese din 
„comunitatea sașilor din Sibiu“. Aprobindu-le cererea, regele hotărăște să-i „unească“ 
cu sibienii astfel încît atît ei cît şi fiii lor „să se bucure pe veci“, ca şi comunitatea sașilor 
din Sibiu, „de una și aceiași libertate (una et eadem libertas) dată și orînduită lor de 
sfinţii regi străbunii noştri, slujind în oaste, plătindu-ne același bir pe pămînt sau cens și 
îndeplinind și celelalte îndatoriri ce sunt cuprinse în privilegiul acelor sași din Sibiu“55. 
Nu mult timp mai tîrziu, la 20 ianuarie 1320, regele întăreşte dreptul sașilor „din 
scaunul Mediaș, Şcica Mare și Şeica Mică“, extins asupra celor aflaţi în aria lor 
teritorială de a bencficia de același privilegiu (eadem libertas) şi de a se îndruma în 
judecăţi după „același obicei“ ca şi „comunităţile sașilor din Sibiu“55. În 1322, regele 
restituie mănăstirii Cîrţa și tuturor domeniilor şi oamenilor aflați în dependenţa ei dreptul 
de a beneficia de „întreaga libertate a locuitorilor provinciei Sibiu (provinciales de 
Cybinio), împreună cu aceşti locuitori““57. 

Confirmarea de către rege în 1317 a privilegiului lor fundamental, 
Andreanum”, a fost pentru sași un puternic impuls în tendința lor de agregare în 


52 UKB, I, p. 77; v. confirmarea din 1265, p. 95—96. 

53 Ibidem, p. 94. 

54 Ibidem, p. 357. 

55 Ibidem, p. 315—316; DIR, C, veacul XIV, 1, p. 240—241. 
56 UKB, I, p. 331—332; DIR, C, veacul XIV, 1, p. 284. 

57 UKB, I, p. 356—357; DIR, C, veacul XIV, 1, p. 30. 

58 UKB, I, p. 322—323. 

formula „libertăţii“ sibiene. Avîntul mișcării a fost chiar atit de puternic în anii următori 
încît avea să determine reacţia regalității. 

Reînnoirea privilegiului din 1224 al lui Andrei II a fost concedată sașilor la 
insistenţele reprezentanţilor lor, „greavii (comiţii) Blafuuz și Hennyng, care au acţionat 
ca reprezentanţi ai întregii comunități a sașilor din Sibiu şi a celor ţinînd de scaunul 
sibian“ (...comites Blafuuz et Hennyng pro tota universitate Saxonum de Chybinio et ad 
sedem Chybiniensem pertinentibus...)?. Calitatea nobiliară sau cvasinobiliară a celor doi 
reprezentanţi ai comunităţii săseşti din „provincia“ sibiană care au intercedat pe lîngă 
rege și au obținut reînnoirea privilegiului lui Andrei II scoate în evidenţă rolul păturii 
sociale căreia îi aparțineau în prima etapă a luptei sașilor pentru autonomie60. 

Ca şi păturile sociale suprapuse de alte provenienţe, greavii au cunoscut un 
puternic avînt în ultimele decenii ale secolului XIII în împrejurările favorabile create de 
luptele dinastice şi de anarhia progresivă care a cuprins Regatul ungar. Apariţia tot mai 
frecventă a greavilor în calitate de stăpîni de pămînt și de factor militar și politic 
constituie indiciul cel mai sigur al rolului lor eminent în lumea săsească în această 
vreme, rol pe care aveau să-l păstreze și în secolul următor$!. Participarea lor la luptele 
dintre Bela şi Ştefan, opţiunea lor finală în favoarea celui din urmă, precum şi alte 
merite de ordin militar au fost larg răsplătite cu stăpiniri de pămînt şi prin confirmări de 
stăpîniri2. Unul dintre numeroasele documente care relatează diverse episoade ale 
luptelor dintre cei doi regi ai Ungariei aminteşte chiar o atitudine generală a saşilor în 
cadrul conflictului, anume transferul fidelității lor de la regele titular la regele „tînăr“$5. 

Prestigiul și puterea acumulată de greavi, exponenţii cei mai de seamă ai lumii 
săsești în cursul secolului XIII și în bună parte al secolului următor, i-au îndemnat să 
redeschidă conflictul cu episcopia de Alba Iulia şi să încerce să-l soluţioneze cu mijloace 
de forță, în 1277. 

Declanșat de contestaţia cu privire la o stăpînire teritorială între episcopie și 
comitele Alard din Ocna Sibiului, conflictul a intrat curînd pe făgașul vechiului 
antagonism dintre comunitatea sașilor, cei din provincia sibiană cît și cei care aspirau să 
se integreze în ea, și autoritatea ecleziastică străină lor de sub tutela căreia urmăreau să 
se emancipeze integral. În februarie 1277, saşii pătrund în Alba Iulia sub conducerea lui 
Gaan, fiul comitelui Alard, atacă însăși catedrala, pe care o devastează, ucigînd clerici 
și laici deopotrivă; nici celelalte biserici ale orașului nu au fost cruțate. 

Sensul general al acestei acţiuni rezultă cel mai limpede din reacţia înalților 
prelați ai bisericii catolice a regatului, întruniţi la Buda, care îl excomunică pe Gaan, 
capul mişcării, şi „pe părtașii răutăţii sale și pe complicii inichităţii sale, sașii din părțile 
Transilvaniei...“%. Un act regal din același an, evocînd aceleaşi împrejurări, 


5 UKB, I, p. 322—323. 

60 Th. Nägler, Aşezarea saşilor în Transilvania, p. 163—167. 

6l G. Gündisch, Sächsisches Leben, p. 53—56. 

62 UKB, I, p. 94, 95, 105, 110—111, 120. 

63 Faptul e semnalat de o diplomă emisă de cancelaria lui Ladislau Cumanul, la începuturile 
domniei lui: „...Saxones et alii homines regionis Transilvaniae ad patrem nostrum redierunt, eum naturalem 
terrae dominum cognoscentes“; UKB, I, p. 122. 

& UKB, I, p. 132 şi 133—134. 

incriminează „furia şi cruzimea neamului săsesc“ care a devastat catedrala și a ucis 
numeroşi clerici împreună „cu o mulțime de unguri...“ (...cum multitudine 
Hungarorum...5. Regele Ladislau, sau mai degrabă factorii de conducere care acționau 
în numele lui în vremea minoratului său, au luat partea episcopiei, ceea ce a provocat 
tensiuni și probabil ciocniri armate cu sașii, situație amintită de un act regal din 1282, 
care răsplătește meritele unui iobag în lupta „impotriva saşilor din Transilvania care se 
sileau să pășească împotriva majestății noastre“66, 

Conflictul latent şi permanent dintre sași şi episcopia de Alba Iulia a cunoscut o 
puternică recrudescenţă cu forme violente în anii 1307—1308. Instalarea pe tronul 
Ungariei a unui rege german, principele Otto al Bavariei, la cauza căruia saşii s-au raliat 
cu entuziasm, le-a inspirat un nou curaj şi hotărîrea de a-şi împlini revendicările în 
raport cu episcopia, care se opunea aspirațiilor lor$7. În acest cadru politic şi în 
împrejurări care nu ne sunt cunoscute în detaliile lor, în februarie 1308 saşii lansează o 
nouă „expediţie“ împotriva episcopiei de Alba luliaS8. Sfîrşitul brusc al carierei regale a 
lui Otto de Bavaria, încarcerat de voievodul Transilvaniei şi apoi scăpat prin fugă din 
captivitate (v. mai jos p. 169.) i-a împiedicat încă o dată pe sași să-și realizeze 
obiectivul; dimpotrivă, situaţia lor s-a agravat, în perspectivă imediată, din pricina 
ostilităţii pe care le-a manifestat-o voievodul Ladislau Kan, sprijinitor al episcopiei, 
căreia încerca să-i impună propria sa tutelă. 

Doar sprijinul unei terţe puteri, cea voievodală în această etapă, cea regală mai 
tîrziu, a fost în măsură să salvgardeze poziţiile şi interesele clerului ungar din Alba Iulia 
faţă de tendinţele ostile ale sașilor. Depunind mărturie în legătură cu unul din punctele 
dezbătute între apărătorii sașilor şi cei ai episcopiei, unul din martori constata că 
„oamenii din Sibiu au acolo o putere atît de mare încît zisul capitlu nu le-ar putea sta 
împotrivă ®?, 

Manifestarea cea mai remarcabilă a avîntului autonomiei sibiene în anii de 
destrămare a puterii regale a fost alegerea unor comiți proprii din rîndurile lor, în 
opoziție cu comitatul regal căruia îi fuseseră subordonați pînă atunci. Numele şi funcția 
acestora apar într-o mărturie emisă în decembrie 1308 în favoarea sașilor, direct 


65 UKB, I, p. 133. 

66 DIR, C, veacul XIII, 2, p. 242; pentru putemica tendință spre autonomie manifestată de sași 
spre sfîrşitul secolului XIII, v. și I. Moga, Voevodatul Transilvaniei. Fapte și interpretări istorice, Sibiu, 
1944, p. 13—24 (extras din „AIINC“, X). 

67 Pentru noi manifestări ale conflictului între unele decanate ale bisericilor săsești și episcopia de 
Alba Iulia, v. actele procesului dintre părți dezbătut în fața împutemiciților legatului papal în Ungaria în 
ianuarie-iulie 1309; UKB, I, p. 239—292. Adeziunea sașilor la cauza lui Otto de Bavaria a constituit unul din 
capetele de acuzare ale adversarilor lor, clerul ungar al episcopiei de Alba Iulia, ibidem, p. 273—276. 
Sprijinul acordat lui Otto împotriva candidatului papal, Carol Roben, a fost considerat un act de rebeliune faţă 
de Biserica romană şi de regele angevin sprijinit de ea; ibidem, p. 256. Vehemenţa ostilității Sibiului faţă de 
episcopia de Alba Iulia și sprijinul pe care l-a acordat decanatelor săsești „rebele“ au fost denunțate de 
reprezentanţii capitlului episcopal; ibidem, p. 267. 

68 UKB, I, p. 288. 

6? „homines de Cibinio habent ibi tantam potentiam, quod dictum capitulum non posset eis 
resistere“; ibidem, p. 282. 

implicaţi în conflictul cu Alba Iulia: nos Gobolinus, Nicolaus, comites sedis Cybiniensis 
atque universitas eiusdem...70. 

Cu înlăturarea comiţilor regali şi instituirea unor comiţi proprii, expresie a 
„universității“ sibiene, mişcarea autonomistă a saşilor în raport cu instituțiile regatului a 
cunoscut momentul ei culminant de la sfîrşitul secolului XII cînd a început să se 
manifeste. Şi în această etapă mişcarea a fost condusă de pătura greavilor, a căror putere 
şi prestigiu social se consolidaseră considerabil spre sfirşitul secolului XIII. Expresie a 
rolului social eminent al greavilor a fost încercarea regelui Andrei III de a-i atrage de 
partea sa în lupta pe care o susţinea împotriva tendinţelor autonomiste ale voievodatului. 
Actul din 22 februarie 1291 prin care recent înscăunatul Andrei III a confirmat 
privilegiile nobilimii ungare”!, din care urmărea să facă reazemul principal al puterii 
sale și al încercării de a opri destrămarea regatului, cuprinde şi prima tentativă de a-i 
asimila pe greavii sași cu pătura nobiliară ungară. „Sașii transilvăneni care țin domenii şi 
se poartă ca nobilii“ sunt învestiţi explicit de rege şi cu unele privilegii rezervate pînă 
atunci de regalitate nobilimii ungare 72. Stăpînirile lor de pămînt cu caracter ereditar au 
fost consolidate printr-un statut juridic similar celui al stăpînirilor de pămînt ale 
nobilimii ungare (dreptul de a dispune liber cu privire la domeniile lor, chiar în caz de 
desherență, menţinerea acestora în familia greavului și în cazul cînd ar fi comis un act 
de infidelitate faţă de rege, limitarea sarcinilor fiscale ale oamenilor de pe pămîntul lor). 
Pe un plan mai general, care privește întreaga comunitate săsească din provincia 
Cibiniensis, comitele acesteia, numit de rege, își vedea considerabil reduse atribuțiile 
judiciare'5. Faptul e un indiciu însemnat pentru tendinţa sașilor de a reduce, dacă nu de 
a înlătura — cum aveau să o facă în deceniul următor — apăsarea acestei instituţii de 
control a puterii regale asupra lor. 

Îngrădirea puterii regale, exercitată prin comitat, şi a celei voievodale 
împotriva căreia, dintru început, sașii s-au apărat prin privilegiile obținute de la regii 
Ungariei, tendinţa lor de a se autonomiza cît mai larg cu putință, ai cărei interpreţi 
principali au fost greavii sași în vremea de anarhie a regatului și care a cunoscut 
manifestarea cea mai clară prin adeziunea lor la candidatura lui Otto de Bavaria, a 
provocat reacţia celor două forțe amenințate să piardă controlul asupra unei părți 
însemnate a voievodatului. 

Recunoașterea calității de corp privilegiat cu prerogativă politică comunității 
săsești din provincia Cibiniensis, teritoriu şi etnie totodată, a fost consacrată o dată cu 
apariția congregaţiilor, instituţie de reprezentare a intereselor stărilor privilegiate. În 
1289, saşii apar între grupurile reprezentate pe lîngă regele Ladislau, la Alba Iulia, la 


70 „homines de Cibinio habent ibi tantam potentiam, quod dicium capitulum non posset eis 
resistere“; ibidem, p. 252; mai jos ei apar în calitate de „comites dictae Universitatis Saxonum...“; ibidem, p. 276. 

71 Ibidem, p. 173—176. 

72 „Saxones transilvani praedia tenentes et more nobilium se gerentes“; ibidem, p. 174. 

73 „Item comes parochialis <text rupt> regni nostri ad praedictos Saxones transilvanos, non nisi in 
tribus articulis, videlicet furno vel latrocinio, facto decimarum ac monetarum debeat iudicare. Item si aliquis 
ipsorum per comitem parochialem se senserit aggravatum, ipsam causam revocet et reducat nostri iudicii 
<ad>...; ibidem, p. 176. 

dezbaterile pricinuite de reglementarea unor drepturi ale episcopiei'4. Doi ani mai târziu, în 
1291, ei participă, alături de alte stări privilegiate la „congregația“ ţinută la Alba Iulia, în 
prezența lui Andrei III „pentru reformarea situaţiei lor“ (...pro reformatione status 
eorundem...)'5. În anul următor, reprezentanții comunităţii sașilor (universitas Saxonum) 
își dau adeziunea, alături de cei ai nobilimii ungare, a secuilor și a cumanilor, la cooptarea 
tutorelui lui Andrei III între nobilii regatului/6. Încercarea lui Andrei III de a lega stările 
privilegiate din Transilvania de regat, pentru a-și consolida dominaţia asupra provinciei, 
manifestată prin acest act, a fost confirmată în 1298, cînd a avut loc o nouă întrunire a 
„Congregaţiei“ regatului la Pesta, „cu toți nobilii unguri, cu secuii, sașii, cumanii...77. 

La sfîrşitul secolului XIII, aşadar, comunitatea săsească din „provincia 
sibiană“, dezvoltată în cadrul teritorial al prepoziturii libere a Sibiului şi în cel delimitat 
de Andreanum, şi-a fixat locul în sistemul de guvemare al voievodatului, ca stare 
privilegiată şi ca factor constitutiv al vieţii politice a ţării. Cu unele oscilaţii şi întreruperi 
determinate de evoluţia generală a situaţiei politice a Transilvanici şi de vicisitudinile 
propriei lor istorii, acest statut avea să fie confirmat, consolidat și extins la ansamblul 
elementului germanic din țară în cursul secolelor următoare'5; cu deosebirea că locul 
greavilor ca factor de conducere avea să fie preluat de orașe, a căror dezvoltare rapidă în 


74 UKB, I, p. 161. 

75 Ibidem, p. 177. 

76 [bidem, p- 192—193. 

77 Ibidem, p.211. 

78 În timpul voievodatului-principat al lui Ladislau Kan, saşii au avut de înfruntat ostilitatea 
voievodului, hotărît să-și consolideze puterea şi să aducă sub controlul său diversele autonomii și poziţii 
regale din provincie. Adversitatea sa faţă de saşi s-a manifestat felurit: prin sprijinirea episcopiei de Alba lulia 
în litigiul ei de lungă durată cu sașii de sub jurisdicţia ei şi cu cei din „provincia“ sibiană care îi sprijineau; prin 
desprinderea forțată a comunităţilor din Mediaș, Şeica Mare şi Biertan din legătura pe care o realizaseră cu cei 
din Sibiu; prin încercarea de a-i împiedica de a se înfățişa în Ungaria şi de a se apăra în faţa legatului papal, 
împotriva acuzațiilor episcopiei de Alba Iulia (v. mai sus, p. 154—155); în sfîrşit, prin subordonarea directă a 
comitatului de Sibiu, după încercarea autonomistă a provinciei de a-și da comiţi proprii; UKB, I, p. 295— 
296. În efortul său de a domina forţele centrifugale care sfărîmaseră unitatea regatului, Carol Robert a început 
prin a capta bunăvoința saşilor, factor însemnat în lupta pentru putere în Transilvania. În 1317, el a confirmat, 
la cererea reprezentanților sașilor, privilegiul lui Andrei II din 1224; textul documentului prezentat de saşi 
regelui Carol Robert cuprindea, „ut dixerunt“ spune actul regal cu o rezervă implicită, clauzele marii concesii 
din 1224 (UKB, I, p. 323). Cîteva luni mai tîrziu, anulind o măsură a lui Ladislau Kan, Carol Robert extinde 
„libertatea“ sibiană asupra saşilor din Mediaş, Șeica Mare şi Şeica Mică (ibidem,p. 331—332). Cîţiva ani mai 
tîrziu, însă, după restaurarea puterii sale în Transilvania, regele şi-a modificat politica și s-a străduit să 
oprească manifestările autonomiste tot mai îndrăzneţe ale sașilor. În 1323, el a luat apărarea episcopiei 
împotriva sașilor „răsculați“ din Șeica Mare. Tonul amenințător al regelui lasă să se întrevadă confruntările 
iminente (ibidem, p. 376). Hotărîrea regelui de a supune unui control riguros comunitatea săsească și de a-i 
stăvili progresiva emancipare de sub puterea regalității — expresie a acestei noi politici a fost învestirea 
voievodului Transilvaniei Toma și cu funcția de comite de Sibiu în 1324 (ibidem, p. 379, 381, 390, 391) şi 
revocarea scutirilor de la jurisdicția voievodală acordate în trecut „de nevoie“, afirmă un act regal din 1324 
(ibidem, p. 382—383) — au diminuat practic autonomia săsească. Răspunsul sașilor la iniţiativa regelui a fost 
răscoala pentru înfrîngerea căreia Carol Rober a fost nevoit să întreprindă o expediţie în Transilvania chiar în 
cursul anului 1324 (DIR, C, veacul XIV, 2, p. 137—139). 

Conflictul dintre regalitate și saşi nu a făcut decît să amîne integrarea tuturor saşilor într-o singură 
„universitate“ şi emanciparea lor largă de sub puterea centrală. 

secolul XIV le-a permis să împingă pe al doilea plan al societăţii săsești elementul 
nobiliar, pentru a-l înlătura în cele din urmă cu totul. Pe această bază înnoită aveau să fie 
cuprinse, de-a lungul secolelor XIV și XV, și comunităţile autonome din Ţara Bîrsei şi 
din regiunea Bistriţei în „universitatea“ săsească. Triumful Reformei în Transilvania, 
care a rupt definitiv în cele din urmă legătura dintre episcopia de Alba Iulia şi 
comunităţile săsești aflate în dependenţa ei în cursul secolelor anterioare, a desăvîrșit 
procesul. 

Mai greu de urmărit, din pricina documentaţiei mult mai lacunare în ceea ce îi 
priveşte, e evoluţia secuilor spre statutul de stare privilegiată în cursul secolului XIII; şi 
totuși, etapele mari ale procesului şi încununarea lui, la sfîrşitul secolului, se pot clar 
sesiza pe temeiul puţinelor documente contemporane păstrate şi al datelor mai tîrzii, dar 
cu valoare retrospectivă”?. 

Secuii, a căror origine e astăzi încă dezbătută, s-au asociat de timpuriu cu 
ungurii cu care au intrat în raporturi de dependenţă, foarte probabil încă din vremea 
migraţiei acestora spre vest și a cuceririi Panoniei. Ca şi alte etnii, ei au obţinut 
recunoașterea entității lor, supunîndu-se la îndatorirea de slujbă militară și la anumite 
obligaţii fiscale în folosul etnici dominante, ungurii. Rolul lor de element de acoperire a 
oștii ungare în înaintări și retrageri, aşadar de avangardă și ariergardă, care le-a revenit 
în virtutea acestui pact originar, explică deplasarea lor progresivă spre răsărit, pe măsura 
extinderii ariei de dominație a regatului în această direcție în secolele XI şi XII. Stabiliţi 
pe cursul Tirnavelor, unde urmele lor se regăsesc mai tîrziu, secuii au fost deplasaţi la 
mijlocul secolului XII pe Olt şi pe linia Carpaţilor Răsăriteni, unde aveau să se 
stabilizeze; grupurile rămase în urmă s-au contopit cu timpul în masa populației 
localnice. 

În noile lor aşezări i-au surprins pe secui invaziile tătarilor din 1241 și 1285, 
împotriva cărora au luptat împreună cu românii (v. p. 137—138 şi 161), de la care au 
împrumutat şi unele elemente de civilizaţie (v. mai jos, p. 185). 

Din punct de vedere fiscal, secuii, crescători de vite, erau datori să presteze 
regalității dări în animale0; mai tîrziu, apare în izvoare precizarea potrivit căreia darea 
secuilor consta dintr-un număr de boi prestaţi regalității la anumite prilejuri solemne. 

Istoria secuilor în Transilvania e aceea a progresivei teritorializări a unei 
societăţi gentilice și a lentei ei evoluţii spre formele de organizare seniorial-feudale prin 
despicarea comunităţilor întemeiate pe înrudire. În secolul XIII însă, sistemul tradiţional 
de organizare, cel gentilic, e larg precumpănitor, deși îşi face apariţia, în forme e drept 
modeste, stăpînirea cu titlu personal a pămîntului, bază a viitoarei categorii dominante 
în societatea secuiască. 


79 G. Bako, Evoluția socială și economică a secuilor în secolele XIII —XV, în „Studii şi articole 
de istorie“, II, 1957, p. 39—56. 

80 Obligaţia e semnalată încă din 1256, cînd Bela IV întăreşte arhiepiscopiei de Strigoniu dreptul 
de a percepe zeciuiala din veniturile regalității, între altele cele care i se cuveneau ,...ex parte Siculorum et 
Olacorum in pecudibus, pecoribus et animalibus quibuslibet...“; UKB, I, p. 80. 

În secolele XI şi XII, secuii s-au convertit la creștinism, în ritul Bisericii 
apusene. 

Politica regalității în secolul XIII în Transilvania, de sprijinire a autonomiilor 
teritoriale pe bază etnică şi social-nobiliară, pentru a evita primejdia autonomizării 
voievodatului, s-a răsfrînt, fireşte, și asupra secuilor. Indiciile autonomiei lor teritoriale 
apar încă din 1222, cînd unul din actele emise de Andrei II în favoarea Ordinului 
teutonic aminteşte de „terra Siculorum“8!, localizată neîndoielnic în regiunea popasului 
final al seminţiei lor. 

Unităţile autonome secuiești, ferae în secolul XIII, „scaune“ (sedes) în 
secolele următoare, erau cadrul teritorial de organizare a ginţilor secuiești, de împlinire 
a funcţiilor lor militare, judecătorești şi administrative. Regulile după care se îndrumau 
colectivităţile secuieşti în desfășurarea acestor funcțiuni erau cutumele ancestrale, mos 
Siculorum, şi jus siculorum. Privilegiul care consfințea acest drept tradițional de 
autoguvernare a autonomiei era libertas siculorum. 

În cursul secolului XIII, diversele comunități autonome secuiești, 
universitates, tind, prin evoluţie spontană sau, mai degrabă, din iniţiativă regală, să se 
grupeze într-un corp teritorial-etnic, sub o căpetenie unică, comes siculorumt?. Crearea 
acestei instituţii în cursul secolului XIII, sub controlul regalității, a consfințit 
constituirea autonomiei teritorial-etnice a secuilor din Transilvania sau a celei mai mari 
părți a lor. Dependenţa de regalitate a comitelui secuilor a fost unul din mijloacele 
menţinerii sub controlul ei a țării. Destrămarea puterii regale la sfîrşitul domnici lui 
Ladislau Cumanul şi apoi, accelerat, după dispariţia lui Andrei III, a produs o 
modificare și în regimul politic al secuilor, al căror comite a trecut de sub autoritatea 
regalității sub cca a voievodului Transilvaniei, Ladislau Kan. Una din condiţiile 
reconcilierii din 1310 între Carol Robert şi voievodul Transilvanici a fost „restituirea“ de 
către cel din urmă a unui șir de poziţii regale uzurpate între care şi „comitatul“ 
secuiesc85. 

Spre sfîrşitul secolului XIII autonomia teritorială a secuilor s-a convertit în 
„Stare“ privilegiată în cuprinsui voievodatului, în procesul general de constituire a 
stărilor privilegiate grupate în congregația țării. În 1289, regele Ladislau confirmă o 
posesiune a capitlului episcopiei de Alba Iulia, după ce a consultat „pe toţi clericii, 
nobilii unguri, saşii și secuii părţii transilvane“%4. În 1291, la adunarea convocată de 
Andrei III la Alba Iulia au participat şi secuii, alături de nobili, saşi, români; în anul 
următor, secuii figurează alături de marii dregători ai regatului, de nobilimea ungară, de 
sași și cumani la o însemnată reuniune la Buda, în calitate de stare privilegiată85. În 


81 UKB, I, p. 19—20. 

82 Un Moyus „comes Siculorum nostrorum“ într-un act din 1291 al lui Andrei III; Székely 
Oklevéltár, ed. K. Szâbo, I, 1211—1519, Cluj, 1872, p. 26—28; v. şi p. 29.Un Petru comite al secuilor în 
1294, DIR, C, veacul XIII, 2, p. 406. 

83 Jtem promisimus eidem restituere et remittere argentifodinam de Rodna, comitatum de 
Byzterce, comitatum de Scibinio, comitatum Siculorum, villas Dees, Clus et Zeek cum officio camerae, quod 
in eisdem villis haberi consuevit; UKB, I, p. 296. 

84 Ibidem, p. 161. 

85 Ibidem, p. 192—193. 

aceeași tovărășie au participat la congregația regatului la Pesta, în august 129886. 
Participarea la congregaţiile voievodatului, care aveau să se permanentizeze în secolele 
următoare, a asigurat „universităţii“ secuieşti calitatea de componentă a regimului de 
guvemare a Voievodatului transilvan, alături de nobilimea ungară și de „universitatea“ 
săsească. 


Românii în sistemul voievodatului”. O evoluţie similară celorlalte „naţiuni“ 
din voievodat părea rezervată și românilor, celor din sudul ţării îndeosebi, a căror 
autonomie teritorial-politică cunoaște acum un reviriment însemnat în cadrul noului curs 
politic al regalității ungare manifestat, deşi oscilant, după marea invazie tătară. Doi 
factori au determinat precumpănitor această evoluţie a politicii regalității: nevoia acută 
de forţe militare, inclusiv cele ale românilor intra și extracarpatici, şi, legat de aceasta, 
modificarea politicii confesionale. 

Slăbirea structurilor militare ale regatului ca urmare a asaltului tătar din 1241— 
1242, pierderea treptată a încrederii într-o mare cruciată antimongolă, zadamic așteptată 
după 1241, confruntările militare multiple pe diversele fronturi în care se afla angajată 
politica externă a regatului au constrîns conducerea acestuia să apeleze tot mai des la 
forțele „auxiliare“, ale popoarelor din cuprinsul teritoriilor dominate, între care se aflau 
şi românii, dinlăuntrul și din afara arcului carpatic. 

S-a văzut partea asumată de români în organizarea apărării antimongole în 
Carpaţii Răsăriteni imediat după retragerea primului asalt mongol împotriva Regatului 
ungar (v. mai sus p. 137—138). Dar regatul a făcut apel masiv la concursul militar al 
românilor nu numai în Răsărit și în Sud-est, dar și în conflictele cu adversarii săi din 
Apus. Prins într-o aprigă înfruntare cu Boemia regelui Ottokar I Premysl, regele Bela IV 
a concentrat în 1260 o mare oaste, amalgam de corpuri recrutate atît din rîndurile 
popoarelor cuprinse în teritoriile regatului cît și dintre aliaţii săi răsăriteni. Participarea 
românilor la această oaste e atestată multiplu de surse — între care o scrisoare a regelui 
Boemiei — și e certă. Mai greu de determinat e regiunea din care proveneau românii 
care au participat la marea înfruntare dintre regatele ungar și boem. Ca și scrisoarea 
regelui Boemiei, cronica în versuri a lui Ottokar de Styria îi amintește pe români imediat 


8% „Item promisimus eidem restituere et remittere argentifodinam de Rodna, comitatum de 
Byzterce, comitatum de Scibinio, comitatum Siculorum, villas Dees, Clus et Zeek cum officio camerae, quod 
in eisdem villis haberi consuevit; UKB, I, p. 211. 

87 A. Decei. Contribution à l'étude de la situation politique des Roumains de Transylvanie au XIIF 
et au XIV" siècle, Bucarest, 1940 (extrait de la „Revue de Transylvanie“, VI, 2); P. lambor, Atacurile 
cumano-tătare asupra Transilvaniei în a doua jumătate a secolului al XIII-lea, „AILAC“, XVI, 1974, p. 
211—223; Gh. I. Brătianu, Les assemblées d'états et les Roumains de Transylvanie, „Revue des études 
roumaines“, XI—XIV, 1974, p. 9—27. 

% Înşiruirea aliaților lui Bela IV în textul scrisorii adresate de regele Boemiei papei aminteşte pe 
„Danielem regem Russie et filios eius et ceteros Ruthenos et Thartaros qui in auxilium venerant, et Boleslaum 
Cracoviensem et Lozkonem iuvenem Lansatie duces et innumeram multitudinem inhumanorum hominum, 
Cumanorum, Ungarorum et diversorum Sclauorum, Siculorum quoque et Valahorum, Bezzerminorum et 
Ismaelitarum, Schismaticorum etiam, utpote Grecorum, Bulgarorum, Rasiensium et Bosnensium 
hereticorum...“; Hurmuzaki, |, p. 287. Pentru rolul popoarelor încadrate în sistemul militar al Regatului 
ungar și desfășurarea războaielor ofensive și defensive ale acestuia, v. monografia lui H. Göckenjan, 
Hilfsvölker und Grenzwächter im mittelalterlichen Ungam, Wiesbaden, 1972. 

după secui în înșiruirea „limbilor“ — a popoarelor — din care era alcătuită oastea 
regelui Bela; faptul pare să dea dreptate acelora dintre istorici care susțin proveniența 
transilvană a corpului de oaste românesc’. Un alt izvor îi situează însă în alt context 
etno-geografic, anume după tătari, ruși, cumani şi pruteni, ceea ce poate indica o 
provenienţă extracarpatică”. Dată fiind conjunctura politică a momentului nu e exclusă 
participarea atît a românilor extracarpatici cît şi a celor intracarpatici la încleştarea de la 
Kroissenbrunn, încheiată cu o victorie desăvârșită a regelui Boemiei. Unsprezece ani mai 
tîrziu, românii au participat din nou, alături de unguri, secui și cumani la luptele 
împotriva Boemiei”!. 

A doua mare invazie tătară în Regatul ungar, cea din 1285, a fost un nou prilej 
de manifestare a rolului militar al românilor, care împreună cu secuii și saşii au fortificat 
pasurile munţilor îngreunînd considerabil mişcările invadatorilor?. Şi în anii următori 
factorii de conducere ai regatului au făcut apel la cele trei „naţiuni“ din sudul 
Transilvaniei pentru a face faţă diverselor manifestări ale primejdiei tătare. 

Alături de obligaţiile militare se aflau cele fiscale care, împreună, defineau 
Statutul românilor și constituiau contravaloarea autonomiei lor străvechi, similară 
celorlalte autonomii ale variatelor popoare cuprinse în Regatul ungar. Pe plan de 
egalitate apar românii alături de secui și de sași într-unul din actele emise de regele Bela 
IV în favoarea arhiepiscopiei de Strigoniu, prin care îi reconfirma un şir de venituri 
dăruite de întemeietorii regatului: „de asemenea — aminteşte actul regal — să aibă 
dreptul de a strînge dijmele din veniturile regale, din partea secuilor şi a românilor, 
dijme în vite mari, mici şi în orice fel de animale, afară din darea de pămînt a saşilor, 
dar să aibă dreptul de a lua de la românii de oriunde şi de la oricare dintre ci dijmele 
obișnuite a se plăti în Regatul Ungariei...“9%3. Nici o discriminare nu transpare în acest 
însemnat document. 

Posibilitatea participării românilor la sistemul politic în curs de constituire al 
voievodatului pe temeiul unor structuri teritorial-politice autonome a fost înlesnită de 
înlăturarea sau măcar de diminuarea presiunii confesionale, a tendinței clar manifestate 


89 „Kunic Welân vor noch sider/nie gewan sô grâze maht/in sinem dienster dar brâcht liut von 
manigen sprâchen: Zôkel und Walachen/die kômen allenthalben gesamt mit den Valben, Sirven und Niugaere 
Turken und Tâtraere, Râzen, Pozzen und Krawâten, ir hârschaft die herren hâten/zu Ungern von dem Kunic 
rich, / darum si muosten dienstlich/ Kunic Wâlân wesen undenân; Ottokars Österreichische Reimchronik, ed. 
J. Seemiiller, Hannover, 1893, p. 98, versurile 7389—7402; MGH, Scriptores qui vemacula lingua usi sunt, 
V, 2. M. Dan, Cehi, Slovaci şi Români în veacurile XIIL—XVI, Sibiu, 1944, p. 17—19; cf. Gh. I. Brătianu, 
Tradiţia istorică, p. 165—166; pentru localizarea acestor vlahi în Banat, v. L Nistor, Țara Severinului şi 
Banatul timișan, Bucureşti, 1945, p. 209 (extras din AAR, MSI, s. III, t. 27). 

90 „A<nno> 1263 (greşit, în loc de 1260), regnante Przemezlone, seu Ottakaro... qui... dilatavit 
gloriam suam, maxime de triumpho famoso contra reges Hungarie et diversarum populos nationum, 
Tartarorum, Comanorum, Walachorum, Ruthenorum, Pruthenorum, Hungarorum et aliarum regionum 
victoria sibi celitus administrata...“; Necrologium Olomucense, în „Archiv für Österreichische Geschichte“, 
LXV, 1884, p. 493. 

91 „nû kom ouch an der vart/Walachen, Unger, Zokel, Walben,/ die begunden allentahalben/ die 
Tiutschen umbegèben“/; Ottokars Österreichische Reimchronik, p. 145, versurile 10963—10966. 

92 mm. sed Siculi, Olahi et Saxones omnes vias ipsorum cum indaginibus stipaverunt sive 
giraverunt“; Monumenta Ecclesiae Strigoniensis, ed. Ferd. Knauz, II, 1882, p. 419. 

933UKB, I, p. 80. 

în primele decenii ale secolului de a suprima „schisma“ dinlăuntrul regatului împreună 
cu religiile necreștine. Invazia mongolă și urmările ei dezastruoase au silit regalitatea 
ungară să se îndepărteze considerabil de politica intransigentă aplicată în trecut la 
recomandările imperative ale papalității teocratice. Presiunea realităţilor imediate a 
abătut puterea regală de la directivele papale, a căror aplicare trezise în deceniile 
anterioare ostilitatea unei părți însemnate a locuitorilor regatului față de regalitate. 
Desigur, nici acum nu au lipsit îndemnurile şi injoncţiunile papalității; şi acum 
papalitatea și-a trimis legaţii în Ungaria pentru a determina conducerea regatului să reia 
direcțiile de politică internă și externă care cunoscuseră o largă aplicare înainte de 
invazia mongolă — politica de asimilare confesională, de realizare a unității de credință 
înlăuntrul regatului, de cruciată împotriva păgînilor şi a schismaticilor în afară —, dar 
ele au rămas fără efect durabil în timpul domniilor lui Bela IV, Ştefan II şi Ladislau 
Cumanul. Spiritul cruciatei care cunoscuse manifestări puternice în perioada anterioară a 
cedat locul pe plan extern negocierilor și chiar înțelegerilor cu tătarii, îndeosebi după 
1260, iar pe plan intern unui grad sporit de toleranță față de „schismatici“ şi păgîni. 

Alarmat de stările de lucruri din Ungaria, un înalt cleric catolic dintr-o țară 
învecinată, episcopul Bruno de Olmütz (Moravia) şi-a comunicat impresiile curiei 
papale în ajunul celui de al doilea Conciliu de la Lyon (1274), denunțînd în termeni 
vehemenţi evoluţia politicii interne şi externe a Regatului ungar; „Acestea sunt 
pericolele ce ameninţă creștinătatea din partea Ungariei: mai întîi, faptul că sunt ocrotiţi 
în regat cumanii, dușmani atroce nu numai ai străinilor, dar și ai locuitorilor regatului și 
urmînd un chip de luptă mai puţin obișnuit altora, necruţind copiii şi bătrînii, îi trag pe 
tinerii și tinerele capturați la obiceiul ticăloşiei ritului lor, astfel încît și-au înmulțit în 
asemenea măsură puterea prin aceștia încît o primejdie şi un dezastru sigur pîndesc din 
această pricină nu numai Ungaria dar şi țările învecinate. De asemeni, în acest regat sunt 
ocrotiți în chip manifest ereticii și schismaticii (S.n.) fugiţi din alte ţări. lată, însăşi 
regina Ungariei este cumană, iar rudele ei cele mai apropiate sunt și au fost păgîni. Două 
fiice ale regelui Ungariei au fost căsătorite cu ruteni care sunt schismatici. Sora cea 
tînără a acestui rege a fost dată lui Vatatzes, dușman al bisericii. Rutenii sunt schismatici 
şi totodată supuşi ai tătarilor...“9%. 

Statutul „schismaticilor“, între care românii neîndoielnic erau cei mai 
numeroși, devenea așadar, alături de situația cumanilor rămași păgîni sau recăzuţi în 
ritul păgîn, una din chestiunile cele mai spinoase ale politicii interne a regatului, cu 
însemnate ramificații şi implicaţii externe. Pentru a bloca această evoluție care îi 
contrazicea flagrant ţelurile, papalitatea a trimis în Ungaria, în toamna anului 1278, un 
legat, pe nume Filip, episcop de Fermo, al cărui mandat includea Polonia şi Cumania, 
așadar şi teritoriile de la sud și răsărit de Carpaţi peste care se întindeau pretenţiile de 
dominație ale Ungarici. Misiunea legatului papal era să instaureze efectiv unitatea de 
credință catolică în regat şi să atragă din nou Ungaria în programul de cruciată al 
papalității. În 1279, sinodul de la Buda, convocat din iniţiativa legatului papal, a scos în 
afara legii confesiunea răsăriteană, „schisma“, interzicînd preoţilor de rit răsăritean să 


 Relationes episcopi Olomucensis Pontifici porrectae, în MGH, Leges, IV, Constitutiones et acta 
publica imperatorum et regum, III, Hannovrae et Lipsiae, 1904—1906, p. 590. 

oficieze slujbe, iar credincioșilor să participe la acestea. Utilizarea forței urma să asigure 
respectarea acestei hotărîri ca și a interdicţiei pentru „schismatici“ de a construi biserici 
şi capele. Cîteva luni după Conciliul de la Buda, papa Nicolae III i-a cerut lui Ladislau 
să-i alunge din regatul său atît pe eretici cît şi pe schismatici. Regele însă, urmînd 
propriile sale înclinații și opțiuni și direcţiile politice urmate de predecesorii săi după 
1241, nu s-a grăbit nici să aplice hotărîrile Conciliului de la Buda, nici să dea curs 
îndemnurilor papei. Dimpotrivă, el a lăsat libertate de manifestare cultului ortodox și a 
permis cumanilor să persevereze în credinţele lor. 

Toleranța și chiar părtinirea lui Ladislau Cumanul față de confesiunea ortodoxă 
apare în repetate rînduri menţionată în sursele vremii. În cazul special al românilor, 
anume al celor maramureșeni, atitudinea regelui a lăsat un ecou în Cronica moldo-rusă, 
așternută în scris în secolele XV—XVI, înregistrare tirzie a unor evenimente și tradiţii 
din secolul XIII. Amalgamînd anacronic personaje și situaţii diferite, cronica subliniază 
înclinația regelui Ungariei spre pravoslavie: „Iar Vladislav craiul era nepot de frate al lui 
Sava arhiepiscopul sîrbilor, şi a fost botezat de dînsul şi păstra credinţa lui Hristos în 
taină, în inimă, iar după limbă și orînduiala crăiască era latin“. În aceste condiţii, nu e 
de mirare că regele a acordat românilor dreptul de a-şi păstra credinţa: „Ei deci s-au 
închinat craiului Vladislav rugîndu-l să nu-i împingă la legea latină şi să le dea voie să-şi 
ţie legea creştină grecească și să le dea pămînt pentru Lrai“95. 

Concesia acordată de Ladislau românilor maramureşeni se afla neîndoielnic în 
concordanţă cu linia sa generală de conduită în problemele confesionale. Constatarea e 
confirmată nu numai de caracterizarea situaţiei interne din regat de către episcopul 
Bruno de Olmiitz, dar şi de ancheta instituită din iniţiativă papală după moartea lui 
Ladislau Cumanul în scopul de a stabili dacă regele a încetat din viaţă ca „eretic“, 
„Schismatic“ sau catolic. 

În acest cadru favorizant, caracteristic intervalului care separă marea invazie a 
mongolilor în Ungaria de ultimul deceniu al secolului XIII, s-a produs şi revirimentul 
politic al românilor din Transilvania care se întrevede la lumina puţinelor izvoare 
disponibile cu privire la evoluţia situaţiei lor în acest răstimp. lar principala manifestare 
a acestui reviriment a fost restaurarea autonomiei româneşti din Țara Oltului şi, poate, 
ca tendinţă de scurtă durată, și a celei a Țării Hațegului. 

Indiciul cel mai sigur al restaurării Țării Oltului ca entitate teritorial-politică 
românească, sub o căpetenie românească, după 1241, se află în documentul care 
înregistrează sfîrşitul acestui statut în 1291. Actul regelui Andrei II din 11 martie 1291, 
care consemnează prima congregaţie a tuturor stărilor din Transilvania, oferă şi cîteva 
din cele mai însemnate știri cu privire la Țara Oltului în secolul XIII. Alăturate altor 
Știri, din alte izvoare, ele fac posibilă fixarea cîtorva jaloane din istoria acestei ţări 
româneşti care a avut un destin diferit de cel al celorlalte formaţiuni similare. 


95 Cronica moldo-rusă, în Cronicile slavo-române din sec. XV—XVI, publicate de Ion Bogdan. 
Ediţie revăzută și completată de P.P. Panaitescu, Bucureşti, 1959, p. 155—156 (text slav) şi 158—159 
(traducerea românească); pentru identificarea lui Vladislav Cumanul și pentru mediul transilvan de unde a 
izvorit această tradiţie, v. O. Pecican, Roman și Vlahata. O gestă slavo-română scrisă în Bihor (sec. XIV), în 
„Familia“, seria V, an 28, 1992, nr. 5. 


163 


La începutul secolului XIII, dacă nu încă dinainte, Ţara Oltului, unde se fixase 
principala entitate politică românească din Transilvania după înaintarea ungurilor pe 
valea Someșşurilor şi a Mureșului, a fost amputată de o parte din teritoriul ei în folosul 
mănăstirii cisterciene de la Cîrţa, la marginea apuseană a ţării, acolo unde probabil se 
aflase iniţial centrul ei’. În ciuda acestei amputări, autonomia ţării, care în 1222 apare 
sub denumirea de terra blacorum, s-a păstrat sub o căpetenie românească, un voievod 
căruia saşii învecinaţi i-au atribuit titlul de Herzog. Voievodul român din Ţara Oltului e 
căpetenia cu care se cuvine neîndoielnic identificat Herzog-ul român din Cîntecul 
Nibelungilor (primele decenii ale secolului XIII). Acest voievod, din ţara românilor — 
Herzoge Râmunc âzer Vlâchen lant — îşi face apariţia în povestirea germană la curtea 
regelui Attila, însoţit de un corp de oaste alcătuit din 700 de călăreţi”. Stăpînirea 
„ducelui“, adică a voievodului român din Ţara Oltului, s-a întins poate, cum s-a 
presupus nu fără temei, și asupra teritoriului corespunzător de la sud de Carpaţi; 
argumentul cel mai puternic în favoarea acestei ipoteze rămîne luarea în stăpînire de 
către domnii Ţării Româneşti în secolul XIV a Țării Oltului, devenită între timp ţară a 
Făgăraşului, în cadrul reglementării de ansamblu a raporturilor lor cu Regatul ungar. 
Titlul de „herţeg“, care exprimă calitatea de stăpînitori ai domnilor Țării Românești în 
teritoriile intracarpatice obţinute ca feud de la regele Ungariei, pledează puternic în 
favoarea localizării aici a „ducelui“ (Herzog) Ramunc din legenda Nibelungilor?8. 

Cîndva însă, după 1222, cînd apare sub denumirea de terra blacorum, Ţara 
Oltului și-a pierdut caracterul de ţară românească sub raport politic, întrucît a încetat să 
se mai afle sub conducerea voievodului sau herţegului român. Cînd însă și în ce fel s-a 
petrecut această deposedare? 

În 1291, ancheta întreprinsă de regele Andrei III a stabilit că posesiunile 
Făgăraş (Fogros) și Sîmbăta (Zumbothel), revendicate de „fidelul“ regelui, magistrul 
Ugrinus, aparținuseră acestuia şi „antecesorilor“ săi şi că i-au fost înstrăinate pe nedrept 
(a se indebite alienatas). Aserţiunea se sprijinea pe privilegiile aduse ca mărturie de 
reclamant?. 


% A. Bunea, Stăpinii Țării Oltului, Bucureşti, 1910, p. 9 (Academia Română, Discursuri de 
recepțiune, XXXIV). 

97 În Cîntecul Nibelungilor, care datează cel mai tîrziu din prima jumătate a secolului XIII, înainte 
de anul 1241, anul invaziei mongolilor și al intrării lor masive în conştiinţa istorică europeană, românii sunt 
situaţi în cîmpul geografic al Europei Răsăritene, alături de ruşi, greci şi poloni: „Von Riuzen und von 
Kriechen reit dâ manic man: / den Poelân und den Vlâchen sach man swinde gân / ros diu vil guoten sie mit 
kreften riten. / swaz si site hêten, der wart vil wânec vermiten... Der Herzoge Râmunc uzer Vlâchen lant, / mit 
sieben hundert mannen kom er für si gerant“ /; A. Armbruster, Nochmals „Herzoge Râmunc ûzer Vlâchen 
lant“, „RRH“, XII, 1973, 1, p. 89; v. tot aici și alte referințe la români în Cîntecul Nibelungilor. 

Deşi recunoaşte imposibilitatea de a localiza cu precizie „ţara românească“ din eposul german, A. 
Armbruster înclină să o identifice cu Țara Făgărașului, cu motive temeinice. 

9% „Cuvîntul herțeg e un evident împrumut săsesc. Herzog au zis saşii veniţi în Ardeal pe la 
jumătatea secolului XII voievodului român care stăpînea în „țara românilor“, de care ținea și Făgăraşul“; I. 
Minea, Din trecutul stăpînirei românești asupra Ardealului. Pierderea Amlașului şi Făgărașului, Bucureşti, 
1914, p. 7, nota 9 (extras din „Convorbiri literare“, XLVII). E sigur că această ţară s-a aflat în legătură cu 
cea de la sud de Carpaţi cu care a constituit probabil o unitate; D. Prodan, Boieni și vecini în Țara Făgărașului 
în sec. XVI—XVII, Cluj, 1963, p. 1—3 (extras din „AIAC“, VI, 1963). 

9 UKB, I, p. 177. 

Introducerea ascendenţei lui Ugrinus în stăpînirea Făgărașului şi a Sîmbetei a 
fost un act de forţă al regalității ungare care, pe calea aceasta, a infiltrat în Țara Oltului 
o familie nobiliară ungară. Mai mult încă, dată fiind însemnătatea pe care avea să o 
dobîndească Făgărașul la sfîrşitul secolului — aici a fost construită cetatea de unde avea 
să fie condusă ţara devenită a Făgărașului — e sigur că „antecesorii“ lui Ugrinus au fost 
așezați la cîrma ţării, în locul voievodului sau herțegului român care se aflase înainte în 
fruntea ei. Actele regale — instrumenta ac privilegia— emise în favoarea predecesorilor 
lui Ugrinus au dat caracter „legal“ acestei infiltraţii; dreptul regal se așternea astfel peste 
dreptul comunităţii localnicilor, peste dreptul „ţării“. Cît privește vremea în care s-a 
petrecut luarea în stăpînire a așezărilor amintite de către strămoşii lui Ugrinus se poate 
presupune legitim că, întrucît termenul antecessores indică cel puţin două generaţii, 
infiltrarea lor în Țara Oltului s-a produs înainte de marea invazie tătară din 1241. Întrucât 
în 1222 terra blacorum e atestată de un document și întrucît așadar evenimentul s-a 
petrecut între acest an și vremea invaziei mongole, cea mai probabilă situare în timp a 
uzurpării Țării Oltului de către familia lui Ugrinus cu sprijinul regalității ungare trebuie 
pusă în legătură cu marea ofensivă ungară împotriva Statului vlaho-bulgar, în anii 
1232—1233, şi cu însemnatele restructurări teritorial-politice care au însoţit-o. 

Tot at de incertă ca și data preluării de către strămoșii lui Ugrinus a 
stăpînirilor din Țara Oltului e şi cea a pierderii lor de către ei. Verosimilă pare 
interpretarea potrivit căreia românii din Țara Oltului au folosit răsturnările provocate de 
invazia mongolă pentru a alunga din rîndurile lor neamul lui Ugrinus, căpetenia impusă 
de regalitate la conducerea comunităţii lor, zădărnicind astfel prima supunere a ţării lor 
direct dominaţiei Regatului ungar. 

Caracterul de „libertate“ românească a Ţării Oltului după 1241 — în sensul de 
tară autonomă, „lăsată“ românilor, sub conducere româncască, la fel ca ţările lui Litovoi 
şi Seneslau —, e confirmat de un act al regelui Bela IV care, la 20 august 1252 conceda 
comitelui secui Vincențiu, „fiul lui Akadas secuiul din Sebeş“, o stăpinire de pămînt, 
terra Zek. Această stăpînire care aparținuse anterior unui sas, pe nume Fulkun, pustiită 
de locuitori „din pricina devastării tătarilor“ — afirmă documentul regal — era așezată 
„înure pămînturile românilor din Cîrţa, ale sașilor din Bîrsa și pămînturile secuilor din 
Sebus...“. Terrae blacorum de Kyrch, adică „pămînturile românilor din Cîrţa“, sunt, 
cum S-a susţinut în chip repetat, cu drept cuvînt, o altă denumire pentru Țara Oltului sau 
terra blacorum din 1222109. Denumirea pare a fi fost adoptată după numele centrului 


100 „accedens ad nos fidelis noster Vincencius comes filius Akadas Siculus de Sebus... diligenter 


postulavit quod teram Zek, quae quondam Fulkun Saxonis fuerat sed per devastationem Tartarorum vacua et 
habitatoribus carens remanserat inter terras Olacorum de Kyrch, Saxonum de Barasu et terras Siculorum de 
Sebus...*; UKB, I, p. 77—78; DIR, C, XIII, 2, p. 5—6. În general s-a admis că „pămînturile românilor din 
Cîrţa“ sunt o altă denumire pentru Țara Oltului sau „terra blacorum“: „Cîrţa se numeşte ca pars pro toto a jerii 
Făgăraşului“; I. Puşcariu, Fragmente istorice despre boierii din Țara Făgărașului, I, Sibiu, 1907, p. 27; A. 
Bunea, Stăpînii Țării Oltului, p. 9. „Diploma lui Andrei I din 1222 îl numește <autorul se referă la teritoriul 
Țării Oltului> terra Blacorum, iar mai tîrziu în 1232 <greșit pentru 1252> diploma lui Bela IV îl numește terra 
Blacorum de Kyrch = țara românilor din Cîrţa“; Z. Păclişanu, Vechile districte românești de peste munți, 
„RIR“, XII, 1943, p. 19—20; opinie împănășită de editorii volumului Documenta Valachorum, p. 74. 
Opinie separată face P. Binder, Consideraţii istorice cu privire la primele așezări româneşti aminlite în 
documentele medievale (localizarea lui „Kerch Olachorum“), în „AIAC“ VII, 1969, p. 317—320; potrivit 
acestui autor așezarea menţionată în 1252 se afla pe rîul Corlat în scaunul Sepsi (interpretare forțată). 

inițial al Țării Oltului care numai spre sfîrșitul secolului, ca urmare a preluării 
controlului de către unguri, s-a deplasat spre vest, la Făgăraș. In această vreme, aşadar, 
la unsprezece ani după invazia tătară, Țara Oltului e atestată din nou cu calitatea ei de 
țară a românilor, terra blacorum, ca în 1222, o „libertate“ românească din care 
infiltratul străin fusese înlăturat. O autonomie românească teritorială, cel puţin, se 
salvase înlăuntrul arcului carpatic. Pe temeiul acestei autonomii teritoriale, românii, 
adică reprezentanții ţării autonome, au apărut între stările celei dintii congregaţii a 
stărilor din voievodat convocată de Andrei III la Alba lulia în 1291. Suprimarea acestei 
autonomii în urma reinstalării neamului lui Ugrinus la Făgăraș și Sîmbăta a pus capăt 
participării româneşti la congregația provinciei în această etapă. 

Și mai incertă este evoluţia statutului Țării Hațegului în secolul XIII. 
Putemicele ei structuri cneziale constatate în secolele XIV—XV lasă să se întrevadă o 
realitate politică voievodală proprie sau în asociere cu ţara geografic corespunzătoare din 
sudul Carpaţilor, pe Valea Jiului, ţară cunoscută în secolul XIII sub denumirea 
conducătorului ei, Litovoi!?!. Şi aici valul ofensiv ungar din 1232—1233 pare a fi adus 
o primă modificare însemnată, anume desfacerea legăturii cu ţara lui Litovoi, situaţie 
reflectată de Diploma cavalerilor ioaniţi din 1247. Pasajul din diplomă care statuează 
regimul obligaţiilor țării lui Litovoi faţă de cavaleri exceptează de la regim „Țara 
Hațegului“ (terra Harszoc) ale cărei îndatoriri vasalice, se deduce prin antiteză, 
rămîncau în folosul direct al regatului. Desprinderea din legătura cu teritoriul oltean 
corespunzător nu însemna însă neapărat integrarea în sistemul administraţiei regale; Țara 
Hațegului și-a păstrat, după toate probabilitățile, autonomia sau, ca și cea a Oltului, și-a 
recîştigat-o în urma invaziei mongole; în fapt, autoritatea regală nu e semnalată în 
regiune decît din 1276, data primei menţiuni a unui comite de Haţeg, o dată cu care 
țara, comunitatea cneazială a regiunii, a început să fie integrată în sistemul administrativ 
al regatului 192. 

Restaurarea unei autonomii teritoriale româneşti și suspendarea temporară a 
aplicării criteriului de discriminare confesională, al cărui rol avea să se dovedească atît 
de însemnat în viitor pentru definirea regimului politic al voievodatului și al „naţiunilor“ 
sale, au deschis posibilitatea recunoașterii ca stare și a românilor alături de celelalte 
naţiuni-stări. Tendinţa părea pe cale să se consolideze spre sfîrşitul domniei lui Ladislau 
Cumanul, cînd românii apar în textele oficiale în această calitate. Așezarea pe plan de 
egalitate a românilor cu celelalte stări s-a manifestat limpede în 1288, anul în care s-a 
reunit cea dintîi congregaţie a nobilimii transilvane. Hotărită să se opună strînsei 
cooperări dintre rege și tătari şi contactelor pe care le întreţineau, ierarhia catolică a 
regatului, în persoana arhiepiscopului Lodomeriu de Strigoniu, a adresat un insistent 
apel „tuturor nobililor unguri, saşilor, secuilor şi românilor din comitatele transilvane al 
Sibiului și al Bîrsei“ cerîndu-le să-l oprească pe rege de la iniţiative considerate a fi 


101 R, Popa, La începuturile evului mediu românesc. Țara Hațegului, Bucureşti, 1988 passim 
(lucrarea e rezultatul ultim al unor îndelungate cercetări speciale şi însumează practic toate cunoștințele 
acumulate de istoriografie în privința acestei străvechi unități social-politice românești); cf. I. Drăgan, 
Originile individualităţii istorice a Țării Hațegului în evul mediu, „ANAC“, XXV, 1982, p. 26—27. 

102 R, Popa, La începuturile evului mediu românesc. Țara Hațegului, p. 254—256. 

dăunătoare regatului!%. Aşadar, în 1288, românii din cele două comitate amintite, 
implicate în situaţiile create de politica regelui Ladislau, erau trataţi de unul din virfurile 
ierarhiei catolice a Ungariei ca factor politic egal cu celelalte „naţii“, stare etnică 
recunoscută cu același titlu ca şi saşii, secuii şi nobilimea ungară. 

Expresie supremă a „stărilor“ transilvane, instituţie de reprezentare a 


alar lar canaravatia oanarală a tării ci-a făcnt anaritia în avolutia vaieuvnlatulu: î 

anul 1291, cînd e prima oară atestată în documente. Apariţia acestei instituţii e indiciul 
maturizării procesului de constituire a stărilor şi al afirmării lor ca factor de codecizie în 
Transilvania, evoluţie care a constituit esenţa istoriei voievodatului în secolul XIII sub 
raport constituţional. Participarea românilor la congregația din 1291 e indiciul sigur că în 
condiţiile prevalente pînă la această dată, „starea“ românilor cra considerată a fi 
îndrituită să fie reprezentată, alături de celelalte stări, la lucrările noii instanţe dezvoltate 
în cadrul voievodatului, produs al evoluţiei acestuia în secolul XIII. Această participare 
nu se putea întemeia decît pe existenţa unei autonomii teritoriale, iar aceasta era, rezultă 
din documentul din 1291, Ţara Oltului sau a Făgărașului. Dar, consemnînd dispariția 
acestei autonomii transferate conducerii unui nobil ungur, congregația din 1291 a 
consemnat şi eliminarea românilor din rîndul factorilor „constituţionali“ ai 
voievodatului. Jocul marilor forţe angajate în lupta pentru hegemonie în spaţiul carpato- 
dunărean şi evoluţia situației din Regatul ungar au făcut ca intrarea românilor în 
congregația generală să coincidă cu eliminarea lor din acest nou organ de guvernare a 
țării. Evenimentele legate de acest proces au adus puternic în lumină legătura dintre 
situaţia românilor din afara Carpaţilor și a celor din Voicvodatul transilvan. 


Întemeierea Ţării Româneşti şi românii din Transilvania!04. Revenirea în 
forță a mongolilor în deceniul 1280—1290, extinderea considerabilă a hegemoniei lor în 
teritoriile extracarpatice, în nordul Peninsulei Balcanice şi pe linia Dunării (v. mai sus p. 
122—125), concomitentul reflux al Regatului arpadian din acest spaţiu au dat naştere 
cadrului geopolitic în care s-a produs accelerarea agregării forțelor politice românești din. 
afara arcului carpatic și geneza statului românesc în această arie 105. 


1% „prepositis, decanis, plebanis, universisque nobilibus Ungarorum, Saxonibus et Volahis de 
Cybiniensi et de Burcia comitatibus Transilvanis...“; V. Motogna, Dovezi noi despre vechimea poporului 
român în Ardeal, „RI“, IX, 1923, 1—3, p. 28—32; Documenta Valachorum, p. 30—32; DIR, XIII, C, 2, p. 
296—298; A. Decei, Contribution à l'étude de la situation politique des Roumains de Transylvanie au XIIP 
siècle et au XIV” siècle, p. 22—24; tendința spre constituirea unei naţiuni-stare românești în Transilvania a 
fost susținută mai recent de A. Armbruster, Die Rumänen aus Siebenbürgen Riickentwicklung von einer 
möglichen Stăndenation zu einem nur geduldeten Volk, în vol. Auf den Spuren der eigenen Identität, 
Bukarest, 1991, p. 17—26. 

104 Gh. I. Brătianu, Tradiţia istorică despre întemeierea statelor românești, Bucureşti, 1945, p. 
102—109. 

105 P, P, Panaitescu, Introducere la istoria culturii românești, Bucureşti, 1969, p. 304—308, 
subiiniază cu drept cuvînt însemnătatea expansiunii mongoie în teritoriile extracarpalice şi nord-baicanice sub 
Nogai, dar contestă, fără temei, posibilitatea constituirii Țării Românești înainte de moartea hanului mongol 
în 1300; mai nuanţat, S. losipescu, Românii din Carpaţii meridionali, p. 57—59. 

Cronologia marilor ofensive mongole în acest spaţiu și a succeselor lor sub 
conducerea temnicului atotputernic Nogai, devenit han, e doar imprecis cunoscută. 
Sigur e însă că în anul 1292, cînd trupele mongole au pătruns pînă în Macva, sistemul 
de dependențe al Regatului ungar în spaţiul românesc extracarpatic se destrămase cu 
desăvîrşire. Dispariția timp de cîteva decenii după 1291 a banilor de Severin din ierarhia 
funcţiilor regatului !0 a pecetluit şi sfîrșitul suzeranității ungare asupra Țării Severinului, 
care prin unirea cu voievodatul din stînga Oltului a dat naștere unui stat românesc de 
sine stătător şi a pus bazele naţiunii române în devenire. 

Încercările anterioare de înlăturare a dominaţiei şi a pretențiilor de dominație 
ungare în spaţiul extracarpatic se încheiaseră prin eşecuri sau prin succese doar parțiale. 
Prăbuşirea celei mai mari părți a frontului sudic al regatului ca urmare a răscoalei 
bulgarilor, sîrbilor şi românilor în legătură nemijlocită cu noile ofensive spre apus ale 
tătarilor hanului Nogai în anii 1285—1292 a înlesnit şi închegarea Țării Româneşti. 

Împrejurările în care s-a înfăptuit actul de emancipare și unificare a românilor 
din sudul Carpaţilor ne rămîn necunoscute în absenţa unor documente certe. Tot ceea ce 
ştim cu privire la actul „întemeierii“ Ţării Româneşti, al cărui moment culminant a fost 
unirea țărilor din stînga și din dreapta Oltului, ne-a parvenit prin sita deformantă a 
tradiţiei, din sedimentările succesive ale căreia se poate discerne nucleul esenţial, dar nu 
se pot întrevedea faptele specifice ale desfăşurării istorice. 

Cîteva elemente sigure se pot stabili însă pe temeiul situaţiilor care au rezultat 
din marile modificări survenite la trecerea dintre secolele XIII şi XIV. Aceste elemente 
înlesnesc şi aprecierea viziunii tradiţiei istorice cu privire la constituirea Țării 
Românești. | 

Aşadar, momentul decisiv al „întemeierii“ Țării Românești a fost unirea celor 
două voievodate româneşti atestate documentar în secolul XIII, ţara lui Litovoi şi ţara 
lui Seneslau. Această unire a fost manifestarea hotăririi căpeteniilor din cele două ţări de 
a pune capăt dominaţiei teritoriale ungare la sud de Carpaţi și de a recupera teritoriile 
acaparate de regat în această zonă, reluare în condiţii favorabile a încercării de 
emancipare a voievodatului oltean un sfert de secol mai devreme. Contopirea s-a produs 
prin „închinarea“ voievodului din dreapta Oltului faţă de cel din stînga rîului, adică prin 
recunoașterea autorităţii sale superioare. Cel dintîi a renunţat acum la titlul voievodal, 
adoptîndu-l pe cel de ban, preluat o dată cu centrul de guvernare al Ţării Severin, 
cetatea Severinului, de la unguri. 

Tradiţia istorică consemnată tîrziu în cronica Țării Româneşti a reţinut 
esenţialul actului închinării fruntașilor olteni faţă de voievodul muntean, presupusul 
descălecător al Țării Româneşti, chiar dacă expunerea e un amestec inextricabil de 
realităţi şi fabulaţie: „Atunce — arată cronica — şi Băsărăbeştii cu toată boierimea ce 
era mai nainte preste Olt, s-au sculat cu toții și au venit la Radul Vodă, închinîndu-se să 
fie supt porunca lui și numai el să fie preste toți“107. 


19% D, Onciul, Titlul lui Mircea cel Bătrîn și posesiunile lui, p. 65. 

107 Istoria Țării Româneşti, 1290—1690. Letopiseţul cantacuzinesc, ed. C. Grecescu şi D. 
Simonescu, Bucureşti, 1960, p. 2; Radu Popescu Vornicul, Istoriile domnilor Țării Românești, ed. C. 
Grecescu, Bucureşti, 1963, p. 4. 

Închinarea nu a fost necondiționată; țara din dreapta Oltului și-a impus 
autonomia, întruchipată de instituţia băniei, înzestrată cu elemente ale suveranităţii, 
dintre cate cel mai însemnat era cel al dreptului de a pronunţa sentințe capitale (jus 
gladii)!%. Potrivit aceleiași tradiţii, închinarea țării din dreapta Oltului a fost 
încununarea unui proces de închegare teritorială precedat de extinderea țării spre răsărit, 
„pînă în apa Siretului şi pînă la Brăila“10%9. 

Unificarea politică a teritoriului dintre Carpaţi și Dunăre s-a manifestat 
instituțional prin recunoaşterea calității de „mare voievod“ a conducătorului 
voievodatului unificator. Titlul se regăseşte în inscripţia care a înregistrat încetarea din 
viață a lui Basarab, „întemeietorul“ sau descendentul întemeietorului!!0, Dispariţia 
tuturor celorlalţi voievozi din spaţiul Țării Româneşti, în vreme ce în Transilvania s-au 
păstrat numeroși voievozi pînă târziu, e un alt indiciu al eliminării funcţiei voievodale în 
sens arhaic din noua ţară și al evoluţiei acestei funcţii de la suzeranitate, întiietate în 
cadru federativ, la suveranitate, proces care avea să se închege definitiv la mijlocul 
secolului XIV!!! 

Avântul statului românesc alcătuit în jurul nucleului țării lui Seneslau a fost 
rapid şi puternic. În primul deceniu al secolului XIV cronica germană în versuri a lui 
Ottokar de Styria înregistra existenţa unei țări româneşti voievodale, aflată în legătură de 
cooperare cu voievodatul-principat al lui Ladislau Kan. Țară în care o căpetenie se 
impusese deasupra celorlalte căpetenii, care întreținea relaţii diplomatice și făcea schimb 
de solii cu alte puteri!!2. Aceste semnalmente şi alte indicii converg spre concluzia că 


108 „Mai înainte... în acest oraş <Craiova> îşi avea reședința un guvemator, cu titlul de ban; ca un 
al doilea domn, el avea puterea de a confisca şi de a osîndi la moarte și dădea porunci şi punea oprelişti fără 
a-l întreba pe domn...“; Călătoria lui Paul de Alep, în Călători străini despre țările române, IV, volum îngrijit 
de M. M. Alexandrescu-Dersca Bulgaru şi M. A. Mehmet, București, 1976, p. 212. 

109 Istoria Țării Româneşti, p. 2. z 

110 D, Onciul, Anul morții Marelui Basarab Voievod, în Scrieri istorice, Il, ed. A. Sacerdoțeanu, 
Bucureşti, 1968, p. 326—329. 

111 Ș, Papacostea, Întemeierea Țării Românești și a Moldovei și românii din Transilvania: un nou 
izvor, în Geneza statului în evul mediu românesc. Studii critice, Cluj-Napoca, 1988, p. 76—96. 

112 Semnalăm deocamdată elementele care cenifică ipoteza acelor istorici care au identificat țara 
voievodului cronicii lui Ottokar de Styria cu Țara Românească din sudul Carpaţilor. 

În primul rînd nicăieri altundeva, la această dată, nu e semnalată altă concentrare de pâteri în 
mediul românesc, similară celei constatate la sud de Carpaţi: un voievod român, „Care în toate privințele era 
stăpîn deasupra celorlalți“; voievod care „se sfătuia“ cu colaboratorii săi şi care făcea schimb de solii cu 
voievodul-principe al Transilvaniei, cu care coopera împotriva încercărilor de restaurare a puterii regale. 
Predarea de către Ladislau Kan a candidatului la tronul Ungariei, Otto de Bavaria, în mîinile voievodului 
român şi eliberarea finală a acestuia la sugestia slavilor sud-dunăreni confirmă identificarea cu țara lui Basarab 
propusă de D. Onciul, N. Iorga și alţii. Pentru întregul episod şi bibliografia lui relativ bogată, v. A. 
Armbruster, Românii în cronica lui Ottokar de Styria. O nouă interpretare, „Studii“, XXV, 1972, nr. 3, p. 
463—483. 

În cele din urmă Otio de Bavaria a fost trimis de voievodul român în Rusia haliciană, fapt care i-a 
determinat pe alți istorici să respingă identificarea cu Țara Românească. Obiecția cade dacă avem în vedere 
faptul că la această dată stăpînirea Țării Româneşti se întindea și la răsărit de Carpaţi, unde intra în contact cu 
aria de hegemonie a Cnezatului de Halici. Vom reveni pe larg asupra acestor chestiuni într-o viitoare lucrare 
consacrată întemeierii Țării Românești. 

țara pe care o avea în vedere cronica germană menţionată e Țara Românească, poate 
împreună cu anexa ei transilvană, Ţara Oltului sau Făgărașului, care, fapt plauzibil, în 
noua conjunctură creată de criza Regatului ungar, şi-a reluat caracterul de realitate 
politică românească! 15, 

Statul românesc extracarpatic a cunoscut o rapidă expansiune nu numai în Apus 
dar și în Răsărit, de-a lungul Carpaţilor Răsăriteni şi spre gurile Dunării. Cînd 
restaurarea puterii regale în Ungaria s-a aflat într-un stadiu destul de avansat pentru a 
permite noului rege, Carol Robert, să încerce recuperarea poziţiilor pierdute în zonele 
sudice, el s-a aflat în faţa unei coaliţii puternice din care făceau parte români, bulgari, 
sîrbi şi chiar răsculați unguri. Puterea noului stat era acum atît de mare încît în 1324, 
regele Ungariei a încheiat o înţelegere cu conducătorul acestuia, Basarab, recunoscînd 
astfel, fie şi numai din considerente tactice, noua realitate politică românească atît de 
ostil percepută la curtea regală. Un izvor provenit de la curtea regelui semnalează că 
pentru a-l ponegri pe Carol Robert un nobil a făcut public afirmaţia că „puterea 
domnului nostru regele nu poate întru nimic să stea împotrivă şi să se compare cu 
puterea lui Basarab“!14. Cîţiva ani mai tîrziu, Carol Robert a experimentat în însăși Țara 
Românească, unde s-a avîntat în fruntea oștirilor sale, această putere pe care a încercat 
să o anihileze. Romanitatea răsăriteană îşi crease, în sfîrşit, un punct de reazem statal 
propriu, durabil, a cărui chemare a fost să îndeplinească eliberarea ansamblului 
românilor din nordul Dunării. 

În linii generale, „întemeierea“ Țării Româneşti a coincis cronologic cu 
dispariţia ultimei autonomii românești din Transilvania, cea a Ţării Oltului. Faptul s-a 
consumat la întrunirea congregaţiei stărilor privilegiate ale voievodatului la Alba Iulia, 
la 11 martie 1291, în prezenţa regelui Andrei III, sosit în ţară pentru a „reforma“ stările 
de lucruri de aici, pentru a adopta măsurile de urgență impuse de evoluţiile negative 
pentru regat petrecute dincolo de Carpaţi şi de tulburările primejdioase din Transilvania. 
O stare de criză acută caracteriza voievodatul cînd şi-a făcut apariţia noul rege, stare 
provocată de invaziile tătare, de pierderea de către regat a poziţiilor sale extracarpatice, 
de „apostazia“ regelui Ladislau Cumanul, bănuit de à fi trecut la ortodoxie, de 
înțelegerile sale cu tătarii, apoi de uciderea sa de către cumani sau, potrivit unei cronici 
ruse, de cumani și români, după ce regele, atît de oscilant în opţiunile sale, probabil sub 
influența partidei catolice, a revenit la catolicism, îndepărtîndu-se de aliaţii săi 
dinainte!15, Hotărîrea regală adoptată cu asentimentul stărilor reunite la Alba Iulia a 
consfințit restaurarea în „drepturile sale“ a „fidelului regelui“, Ugrinus, asupra 


113 Ipoteza care identifică ţara voievodului român din cronica rimată germană cu Țara Făgărașului 
a fost propusă de A. Armbruster, Românii în cronica lui Ottokar de Styria, p. 474—482. Acest punct de 
vedere poate fi admis doar în contextul restaurării, la această dată, a legăturii dintre Ţara Făgăraşului și Țara 
Românească de la sud de Carpaţi. 

114 M. Holban, Despre raporturile lui Basarab cu Ungaria angevină și despre reflectarea campaniei 
din 1330 în diplomele regale și în „Cronica pictată“, „Studii“, XX, 1967, 1, p. 42—43. 

115 Pentru probabila trecere la ortodoxie a lui Ladislau, v. E. Dark6, Byzantinisch-ungarische 
Beziehungen in der zweiten Hälfte des XIII. Jahrhunderts, Weimar, 1933, p. 43—46. Uciderea regelui 
Vladislav (Ladislau) de „cumanii numiţi şi polovți şi de volohi“ e menţionată de o cronică rusă; P. P. 
Panaitescu, Introducere la istoria culturii românești, p. 307; v. şi P. lambor, Atacurile cumano-tătare asupra 
Transilvaniei, p. 221. 

posesiunilor sale de la Făgăraș și Simbăta: „Noi Andrei, din mila lui Dumnezeu, regele 
Ungariei, aducem la cunoștința tuturor cărora se cuvine că, atunci cînd am ţinut noi cu 
toți nobilii, saşii, secuii și românii din părțile Transilvaniei o adunare la Alba Iulia, 
pentru îndreptarea stării acestora, cu sfatul tuturor prelaţilor şi baronilor regatului 
nostru, care se aflau cu noi în acea vreme, magistrul Ugrinus, iubitul și credinciosul 
nostru, ridicîndu-se în acea adunare a noastră, a cerut să i se înapoieze și restituie prin 
noi nişte moșii ale sale numite Făgăraș și Sîmbăta, aflătoare lîngă rîul Olt, zicînd că i-au 
fost înstrăinate pe nedrept şi a înfățișat actele și privilegiile sale cu privire la aceasta. 

lar noi, voind să ne lămurim mai bine asupra pricinei numitelor moșii, adică 
dacă ele au fost sau nu ale numitului magistru Ugrinus, am pus să se cerceteze cu luare 
aminte printre mulți nobili, printre saşi, secui și români, dacă se ştie că numitele moșii 
aparţin de drept şi legiuit numitului magistru Ugrinus. Aceştia toți şi fiecare în parte au 
declarat că pomenitele moșii numite Făgăraş şi Sîmbăta au fost și sunt ale magistrului 
Ugrinus şi ale înaintaşilor săi. 

Așadar noi, deoarece am văzut și am aflat că acele moșii aparţin de drept şi 
legiuit acestui magistru Ugrinus i le-am înapoiat şi restituit împreună cu toate folosințele 
ŞI cu tot ce ține de ele, numitului magistru Ugrinus și prin el moștenitorilor săi şi 
urmașilor acestor moștenitori, ca să le stăpinească pe veci şi nestrămultat, în același fel şi 
cu aceeași deplinătate cu care au fost stăpînite și ţinute aceste moșii de către înaintașii lui 
Ugrinus. 

Dat în Alba Iulia în duminica Invocavit în anul Domnului o mie două sute 
nouăzeci şi unul“ 116, 

Mai mult decît o confirmare sau restituire de stăpînire, actul a consfințit 
încetarea caracterului tradițional de autonomie românească a Ţării Oltului, care a 
devenit de acum înainte, sub controlul unui reprezentant instalat la Făgăraş, Țara 
Făgărașului. Cu acest act dispărea însă din cadrul voievodatului ultima ţară autonomă, 
ultima autonomie teritorial-politică românească din Transilvania, temei indispensabil al 
reprezentării „națiunii“ române în congregația ţării, echivalentul autonomiilor teritoriale 
în curs de consolidare ale celorlalte „naţiuni“: nobilime, saşi, secui. Posibilitatea însăși 
de a obţine drept de reprezentare în congregaţii — devenite diete în vremea 
Principatului — cra așadar anulată. 

Observator atent al stărilor de lucruri din Transilvania celei de a doua jumătăţi a 
secolului XVI, iezuitul italian Possevino a sesizat această trăsătură structurală a condiţiei 
românilor din Transilvania, rezultat al suprimării în secolele anterioare a autonomiilor 


Sosirea precipitată în Transilvania a noului rege al Ungariei a fost situată în cadrul ei adevărat de I. 
Lupaş: „Cel din urmă rege din familia lui Arpad, Andrei III (1290—1301), temîndu-se că exemplul celor doi 
voievozi din sudul Carpaţilor va fi urmat şi de voievozii ardeleni, a căror tendinţă de neatîmare era destul de 
pronunţată, îndată ce a luat frînele domniei a alergat în Ardeal să facă ordine“; Individualitatea istorică a 
Transilvaniei, în Scrieri alese, I, ed. Şt. Pascu şi P. Teodor, Cluj-Napoca, 1977, p. 44—45. Se cuvine doar 
adăugat că măsura din 1291 îi viza direct pe români, ceea ce nu exclude şi efonul de a stăvili tendinţele 
autonomiste ale voievodului transilvănean. 

115 UKB, I, p. 177; traducerea română în DIR, C, veacul XIII, 2, p. 369. Pentru însemnătatea 
politică a acestui act, care nu a fost doar o reglementare de drepturi private cum a susţinut L. Makkai, v. G. I. 
Brătianu, Les assemblées d'Etats et les Roumains de Transylvanie, în „Revue des Études Roumaines“, XIH— 
XIV, 1974, p. 16. 

lor teritoriale: „Cît despre români, cum ei nu au un ținut anume al lor (s. n.), trăind 
amestecați printre unguri și sași, ei atîrnă în orice privinţă, în afară de religie, de aceia 
în a căror jurisdicție locuiesc“1!7. Rădăcinile îndepărtate ale situaţiei constatate de 
Possevino se află în progresiva suprimare a țărilor românești din Transilvania, proces 
încheiat în 1291 prin măsura adoptată de regele Andrei III în chestiunea Făgărașului. 

leşirea spaţiului românesc extracarpatic din sfera de hegemonie a Regatului 
ungar şi teama de propagarea mișcării la românii din Transilvania au declanşat reacția 
conducerii regatului în 1291, care s-a concretizat prin eliminarea românilor din corpul 
„naţiunilor“ privilegiate ale ţării. Existenţa unui conflict între aceste stări și românii din 
Țara Făgărașului și-a găsit ecoul în tradiţia cu privire la trecerea munţilor de către 
„Negru Vodă“: Radul vodă Negrul: „laste şi altă pricină a socoti și poate fi să fie 
învrăjbit domnul rumânilor cu domnii ungurilor şi cu ai saşilor de nescaiva pricini și de 
aceae să se fie mutat dencoace“118, 

Tradiţia despre trecerea munţilor de Negru Vodă a transmis sigur două realități 
de primă însemnătate și de lungă durată în evoluţia istorică a românilor. Ea semnalează 
în primul rînd modificarea esenţială a situaţiei vechii ţări a Oltului, despuiată acum 
definitiv de statutul ei de autonomie politică românească în cuprinsul voievodatului. 
Cînd în secolul următor, Făgărașul și Amlaşul vor intra intermitent în stăpînirea 
domnilor Țării Românești, statutul lor avea să fie de feude acordate condiţionat de regii 
Ungariei pentru a-i menţine în raporturi de cooperare cu regatul lor. Terra Blacorum, 
Walachenland, din textele primei jumătăţi a secolului XIII, cu rosturi politice 
românești, a devenit la sfîrşitul secolului un teritoriu controlat de o familie nobiliară 
ungară, în subordinea regatului. În al doilea rînd şi legat de această evoluție î începe să se 
constituie şi în această zonă o frontieră care avea să ia contururi precise în secolele 
următoare: „Și nu iaste a nu să crede aceasta — adaugă textul care consemnează tradiția 
istorică cu privire la „învrăjbirea“ dintre „domnul rumânilor“ din Făgăraș de o parte, și 
unguri Și sași, de altă parte — ... că după ce au trecut domnul dencoace, n-au mai avut 
stăpînire peste rumâni în Ardeal, iar nici pă dînsul să-l stăpînească cineva n-au fost, ci 
den plai încolo stăpînea ungurii și den plai încoace stăpînea domnul pănă la Dunăre“'119. 
Împlinirea statului românesc la sud de Carpaţi a coincis în timp și a fost cauzal corelată 
cu dispariţia ultimei autonomii politice românești pe celălalt versant al munţilor. 

Întreaga evoluţie care s-a încheiat cu întemeierea Țării Româneşti la sud de 
Carpaţi şi cu suprimarea politică a Ţării Românești de la nord de Carpaţi a fost puternic 
marcată de antagonismul confesional între catolicism și ortodoxie în Regatul ungar și de 
efortul Bisericii catolice de a instaura unitatea de credinţă şi de a elimina „schisma“ din 
Ungaria!?0, tendință care avea să constituie de acum înainte una din trăsăturile 


117 Calători străini despre țările române, Il, volum îngrijit de M. Holban, M. M. Alexandrescu- 
Dersca Bulgaru şi P. Cernovodeanu, Bucureşti, 1970, p. 566. „Quanto a Valachi, come non è di loro alcun 
peculiare contado, ma habitando essi mistamente fra gli Ungheri et i Sassoni, dipendono in ogni cosa, fuori 
della religione, da coloro nella giurisditione de'quali dimorano“; G. Bascap€, Le relazioni fra IItalia e la 
Transilvania nel secolo XVI. Note e documenti, Roma, 1931, p. 91; v. şi p. 89. 

118 Radu Popescu Vormnicul, Istoriile domnilor Țării Românești, p. 5. 

119 Jbidem. 

120 Pentru îndemnurile papale la atitudine intransigentă faţă de păgîni, eretici și schismatici în 
Ungaria în 1290 şi 1291 şi în anii următori, v. textele în Hurmuzaki, I,, p. 492—510. Îndeosebi de reținut 
textul papal care denunță relele comise de „schisrnatici“ în regat în anii precedenţi. 


172 


dominante ale situaţiei din Voievodatul Transilvaniei și în raporturile dintre regat şi noul 
Stat românesc. Cruciata antimongolă proclamată acum din nou de papalitate și 
prozelitismul confesional catolic în Ungaria şi în teritoriile învecinate între care și 
„Cumania“!21, unde fiinţa Țara Românească, şi-au împletit acţiunea contribuind decisiv 
la instalarea unei linii a confruntării între cele două versante ale Carpaţilor Meridionali și 
Răsăriteni şi la fixarea regimului politic-confesional în Transilvania. 


121 Hurmuzaki, I}, p. 492—510. 

ROMÂNII ÎN CONŞTIINŢA CONTEMPORANILOR. 
PROBLEMA ROMÂNEASCĂ ÎN SECOLUL XIII 


Expansiunea politică a Occidentului latin în Europa Răsăriteană şi încercarea de 
a o integra în propriul său sistem de valori spirituale au lărgit considerabil cunoştinţele 
păturii culte a lumii apusene cu privire la această parte a continentului. Din tradițională 
şi legendară, geografia și etnografia părţii răsăritene a continentului începe să devină 
„actuală“, să-i reflecte mai autentic realităţile. Acum începe, lent și firav încă, și 
integrarea lumii româneşti carpato-dunărene și a spaţiului locuit de ea în sfera de 
cunoştinţe geografice și etnografice ale Apusului. 

Ştirile referitoare la acest spaţiu şi la locuitorii săi, provenite precumpănitor din 
actele de cancelarie şi cronicile ungare, din actele curiei papale, din diverse texte 
istorice, din epica germană şi, izolat, din sursele orientale, oferă o imagine din ce în ce 
mai veridică despre Transilvania şi teritoriile „transalpine“ extracarpatice, despre 
realităţile geografice și umane cuprinse în limitele lor. Paralel cu transformările politice 
și etnice în curs de desfășurare, se constată şi un proces de „actualizare“ a cunoştinţelor 
cu privire la aceste teritorii. Integrarea lor, fie şi numai incipientă, în orizontul de 
cunoștințe al lumii apusene, a determinat reprezentarea mult mai corectă decît în trecut a 
realităţilor din cuprinsul lor. Destrămarea „elementului de acoperire“ — cum numea 
Nicolae Iorga pe migratorii răsăriteni care și-au impus succesiv dominaţia asupra 
teritoriului românesc —, în primele decenii ale secolului XIII, a adus la lumina unor 
informaţii documentare sigure factorul de bază, elementul de continuitate, poporul 
român și formele sale de organizare politică. Vălul milenar începe să se risipească, 
românii intră în geografia și etnografia europeană, tot mai mult, pe măsură ce au evoluat 
spre o formulă statală propric. 


Românii şi spaţiul românesc în conştiinţa europeană!. Pînă spre mijlocul 
secolului XII, doar teritoriile apusene ale acestui spaţiu, Banatul, Crișana, Bihorul şi, 


1 Lipseşte în istoriografia română o culegere sistematică şi completă a izvoarelor referitoare la 
români şi spaţiul românesc anterior întemeierii Țării Românești. În așteptarea unei asemenea lucrări, v. G. 
Popa-Lisseanu, Izvoarele istoriei Românilor, vol. I—XV, Bucureşti, 1934—1939 şi A. Sacerdoțeanu, 
Consideraţii asupra istoriei Românilor în Evul Mediu, Bucureşti, 1936. 

parțial, teritoriul intracarpatic au intrat în aria de cunoaștere a lumii apusene, prin 
mijlocirea catolicismului la care a aderat conducerea statului ungar. Teritoriile de la sud 
şi răsărit de Carpaţi, aflate de secole sub dominaţia popoarelor stepei, erau cunoscute în 
general sub denumirea grupurilor etnic-lingvistice dominante care se succedau la 
conducerea imensului teritoriu cuprins între Asia Centrală și gurile Dunării. În secolul 
XII şi în parte şi în secolul XIII, etnia dominantă a fost cea a cumanilor, pe cale de 
consecință, spaţiul românesc extracarpatic era înglobat, nediscriminat, în imensitatea 
stepei răsăritene dominată de cumani, cunoscută sub denumirea de Cumania. Uneori, 
teritoriile apusene ale acestui vast imperiu nomad, inclusiv o parte a viitoarelor state 
Țara Românească şi Moldova, apar sub denumirea de Cumania Neagră, spre deosebire 
de Cumania Albă unde sălășluia hoarda dominantă 2. 

Instalarea, din a doua jumătate a secolului al XII-lea, a saşilor în regiunea 
Tirnavelor și a Sibiului, a Ordinului călugărilor cistercieni la Cîrţa şi, la începutul 
secolului al XIII-lea, a cavalerilor teutoni în Țara Bîrsei, expansiunca celor din urmă în 
teritoriile de dincolo de munţii Carpaţi, sosirea în această regiune a clerului catolic și 
îndeosebi a călugărilor dominicani, mai tîrziu a cavalerilor ioaniţi, au contribuit decisiv 
la introducerea în circuitul cunoștințelor geografice și etnografice europene a realităţilor 
esenţiale descoperite la fața locului de aceşti înainte-mergători ai lumii apusene. 
Informaţiile care au rezultat de pe urma prezenţei şi activităţii acestor factori de istorie 
generală în spaţiul românesc, întregite cu alte date din sursele contemporane, au 
apropiat mult de realitate imaginea Occidentului despre teritoriile dinlăuntrul și din afara 
lanțului munţilor Carpaţi. Spaţiul istoric românesc începe acum să capete în viziunea 
Apusului latin trăsăturile care aveau să îl caracterizeze în secolele următoare. 

Acum, în anii Care au precedat invazia mongolă, apare în rapoartele 
misionarilor dominicani, în textele emise de cancelaria ungară și de curia papală, „Țara 
Severin“ (terra Ceurin, terra de Zeurino) cu voievodatul și cnezatele ei, între care cel 
mai însemnat era cel din „țara Lytua“. Informaţiile despre aceste realităţi ale spațiului 
extracarpatic au ajuns la cunoștința cavalerilor ioaniţi și a curiei papale din privilegiul 
acordat celor dintii de regele Bela IV. 

Dincolo de rîul Olt, al cărui segment sud-carpatic apare în Diploma cavalerilor 
ioaniţi, începea Cumania. Între Transilvania și Cumania se înălțau „munţii de zăpadă“ 
(montes nivium) pe care i-au trecut cavalerii teutoni în urmărirea cumanilor. Mai tîrziu, 
în cursul secolului XIII, eposul german a tradus fidel această percepţie a Carpaţilor 
Meridionali ale căror culmi erau acoperite uneori şi vara de zăpadă prin termenul 
„Snceberge“, 

Înlăturarea învelișului cuman a introdus şi cîteva din cele mai însemnate 
realităţi ale acestui spaţiu în sfera de cunoştinţe ale Apusului. 

Prima Structură teritorial-politică din Cumania, pentru cine o considera de la 
apus spre răsărit, era, cum a aflat Roma cînd a confirmat Diploma cavalerilor ioaniţi, 
„ţara lui Seneslau, voievodul românilor“. Mai spre răsărit, în episcopia cumanilor, cum 
fusese informat încă din 1234 papa Grigore IX de împuterniciţii Bisericii romane în 
aceste părţi, se aflau „unele popoare care se numesc Walati“ (valahi; v. mai sus p. 63— 


2I, Ferenţ, Cumanii și episcopia lor, Blaj <1931>, p. 56—61. 

64 sensul termenului popor în acest context). Cînd mongolii au năvălit în acest teritoriu 
ei au fost întîmpinaţi de oștile karaulaghilor, a „românilor negri“, după cum aflase 
principalul istoric oriental al acestor împrejurări, Raşid od-Din. In răsărit, ţara 
episcopului cumanilor avea hotarul la Siret, potrivit informațiilor canonicului Rogerius, 
autorul uneia din principalele mărturii cu privire la invazia tătarilor în Europa Centrală. 
O descriere a Europei Centrale şi Răsăritene din primii ani ai secolului XIV întocmită de 
un călugăr dominican aminteşte pe lîngă rîul Siret şi Prutul. 

În a doua jumătate a secolului XIII, episcopia cumanilor reapare în scriptele 
papale dar sub denumirea locului geografic unde își avea sediul, pe rîul Milcov, civitas 
de Multo (Mylko), care avea să devină, în secolul următor, Milcovia. Caz tipic de 
„actualizare“ a denumirilor geografice pe temeiul unci cunoașteri mai exacte a 
realităţilor regiunii. 

Tendinţa Regatului ungar de a controla ambele capete ale trecătorilor Carpaţilor 
a adus în stăpînirea unui comite german „ţara Loviştei“ (Loysta), denumită astfel, 
afirmă o diplomă regală, „după apa numită Lotru“ (ab aqua Lothur vocata), care se 
varsă în apa Oltului 4. La trecerea dintre secolele XIII și XIV apare într-un monument 
epigrafic un alt comite german, de Cîmpulung, centru important pe drumul care lega 
Brașovul cu regiunea Dunării de Jos 5. 

Însemnătatea deosebită, strategică și economică, a cursului inferior al Dunării e 
la rîndul ei descoperită acum de unii din factorii europeni care îşi aruncau privirile 
asupra Europei Răsăritene. Pe cursul Dunării — îl informa regele Bela IV pe papa 
Inocenţiu IV, în 1254 — au intrat tătarii în Regatul ungar, fapt pentru care i-a adus aici 
pe cavalerii ioaniţi, instalaţi, „într-un loc mai primejdios, anume la confiniul cu cumanii 
dincolo de Dunăre şi cu bulgarii“; zonă în care cavalerii au început să construiască 
fortificații la solicitarea regelui. Desfășurări care îi nutreau speranţa că va putea extinde 
credința Biscricii apusene „cît se întinde Dunărea pînă la marea Constantinopolitană... şi 
astfel vom putea da ajutor Imperiului Romaniei (Imperiul latin de Constantinopol) şi 
Chiar și Țării Sfinte...“ 6. „Căci aceasta este — adăuga regele — apa înfruntărilor, aici 
Heraclius l-a întîmpinat pe Chosroes pentru apărarea Imperiului roman şi tot aici noi, 
deşi în oarecare măsură nepregătiţi și atunci greu loviți, am rezistat tătarilor timp de zece 
luni...““. Dacă această cale a Dunării ar cădea în mîinile tătarilor, continua regele, „ar 
avea poartă deschisă spre alte regiuni ale credinţei catolice“ 7. Deşi sumar expusă, 
funcţia strategică a Dunării, cu valenţe defensive şi ofensive, a putut fi corect percepută 
de curia papală prin mijlocirea acestui text. 

Despre unul din rosturile economice ale Dunării, pescuitul, au obținut 
informaţii aceleași cercuri din Diploma ioaniţilor unde apar pescăriile de pe cursul apei 


3 DRH, D, I, p. 20. 

4 UKB, I, p. 58. 

5N. Iorga, Studii și documente cu privire la istoria românilor, I—II, București, 1901, p. 273. 
$ Hurmuzaki, I}, p. 261. 

1 Ibidem. 


176 


şi, nominalizat, iazul de la Celei (piscationes Danubii ac piscine de Cheley), care aveau 
să ocupe un loc deosebit de însemnat în viața economică a Ţării Româneşti 8. 

Aşezarea în sudul şi răsăritul Transilvaniei a coloniștilor germani, a unui 
aşezămînt al Ordinului călugărilor cistercieni și a cavalerilor teutoni a prilejuit apariţia în 
textele vremii — acte ale cancelariei ungare, ale curiei papale, texte literare germane, 
relatări diverse etc. — în a doua jumătate a secolului XII şi în secolul următor — a unor 
realități vechi şi a unora noi din aceste teritorii care își fixează acum configuraţia 
istorică. Sibiul ca nucleu al unei entități ecleziastice autonome a sașilor din regiune 
(prepositura libera) apare acum, în vremea papilor Celestin III și Inocenţiu III, în actele 
cancelariei papale, care amintesc de un prepositus Cipiniensis, Scybiniensis, de Zebyn, 
de Scibin etc.?. Rînd pe rînd apar în anii și deceniile următoare un şir de localități săsești 
care aveau să fie cuprinse cu timpul în „libertatea“ sibiană. 

Privilegiul general acordat în 1224 de Andrei II sașilor din această parte a 
Transilvaniei aduce la lumina documentaţiei alte topice, indicative ale limitelor 
autonomiei săsești în curs de consolidare: Orăştie (Waras) și Baraolt (Boralt)!0. 
Mănăstirea cisterciană de la Cîrţa (monasterium de Kerch) menținea legătura cu 
conducerea superioară a ordinului, chiar dacă, din pricina distanţei, abatele ei primea 
încuviințarea de a nu participa la capitlurile generale decît o dată la patru ani 11. Cum în 
1208 s-a constatat că abatele mănăstirii (abbas transylvanus) nu s-a prezentat la Cîteaux 
de mai bine de zece ani!2, rezultă că întemeierea filialei transilvane a ordinului e 
anterioară anului 1200. 

Și faptele ieşite din comun, din sfera supranaturalului, din aria carpatică ajung 
acum la cunoştinţa lumii apusene. O cronică latină din lumea cruciaților a considerat că 
merită să înregistreze un asemenea fapt petrecut la Cîrţa în 1235: „în același an, în 
Transilvania (ultra sylvas), lîngă Cîrţa (Kerte), a apărut, după cum se spune, o 
înşelăciune a demonilor. Au apărut oameni roșii, cam două sute, erau de statură mai 
mică decît sunt ai noștri, care au ieșit dintr-un munte pe cai roşii; sub privirile oamenilor 
ei țineau diferite cuvîntări. Năvălind asupra lor cei din tîrg (Sibiul?) s-au întors în peştera 
lor şi nici nu au mai apărut după aceea. Unul singur, oprit scurt timp de către careva din 
tîrg, i-a înroșit mîna cu totul și apoi a fugit. Aceluia, cît timp a mai trăit, i-a rămas mîna 
roșie. Aproape toți care i-au văzut pe aceștia au pătimit cîte o nenorocire în acel an“ 15. 

Sosirea cavalerilor teutoni în Ţara Birsei a atras și teritoriul sud-estic al 
Transilvaniei în aria de cunoștințe geografice ale contemporanilor. Fixarea limitelor 
teritoriului concedat Ordinului cavalerilor teutoni a introdus în documentele regale 
ungare şi, prin mijlocirea acestora, în cele pontificale, unele din topicele regiunii între 


8 Hurmuzaki, 1,, p. 250. 

° UKB, I, p. 2, 4, 12 etc. 

10 Tbidem, p. 34. 

H J, M. Canivez, Statuta capitulorum generalium Ordinis Cisterciensis ab anno 1116 ad annum 
1786, I, Louvain, 1933, p. 458. 

12 Ibidem, p. 349. 

13 Albericus Trium Fontium, Chronicon, în Recueil des historiens des Gaules et de la France, 
XXI, ed. Guignot et De Wailly, Paris, 1855, p. 615—616. 

care şi cel al Oltului transilvan!?. Invazia tătarilor în Transilvania a adus la cunoștința 
cercurilor de cărturari din Apus ştiri noi despre această provincie situată la limita 
răsăriteană a civilizaţiei latine. Din lectura Cîntecului de jale al canonicului Rogerius, 
cititorii săi au luat cunoştinţă despre existenţa unui însemnat centru minier german la 
Rodna (Rudana), cucerit de tătarii comandaţi de Kadan'5. Pe diferite căi au parvenit în 
Occident alte ştiri despre invazia tătarilor în Transilvania şi despre apărarea trecătorilor 
de către români și secui. 

Instalaţi în sudul Transilvaniei, germanii au venit în contact cu românii și cu 
pecenegii aşezaţi în mijlocul lor. Români și pecenegi au fost nevoiţi să împartă dreptul 
lor tradiţional de folosință a „pădurii“ lor — silva Blacorum et Bissenorum — cu 
coloniştii germani (v. mai sus, p. 78—79). Papa Honoriu III a confirmat în 1222 dreptul 
cavalerilor teutoni din Țara Bîrsei de a trece prin „ţara românilor“ şi prin „ţara secuilor“, 
fără a plăti vamă 16. 

În sud-vestul Transilvaniei, diploma din 1247 a regelui Bela IV identifică Țara 
Hațegului, care își face acum apariţia la nivelul documentaţiei. 

În nordul ca și în sudul Dunării locuia o numeroasă și foarte dispersată 
populaţie romanică a cărei atestare documentară, sporadică anterior, devine din ce în ce 
mai frecventă de la sfîrșitul secolului XII. Știrile mai numeroase și variate cu privire la 
această populaţie îngăduie o mai clară percepţie asupra felului cum cunoșteau și cum 
caracterizau Străinii romanitatea răsăriteană. Una din trăsăturile cele mai izbitoare ale 
romanităţii răsăritene în secolul XIII e extraordinara ci răspîndire pe un imens spaţiu 
care se întindea din sudul Peninsulei Balcanice pînă în nordul lanţului munţilor Carpaţi. 
O dovedeşte în primul rînd numele de vlahi, unul şi acelaşi în diversele sale variante, 
nume care desemnează în germană, slavă, greacă, maghiară ctc. ramura răsăriteană a 
romanităţii. Cunoaşterea apartenenţei vlahilor la familia popoarelor romanice, definite 
lingvistic, pe tot întinsul acestei vaste arii pe care o locuiau şi a identităţii diverselor lor 
ramuri e așadar implicită în denumirea sub care îi cuprindeau popoarele străine din 
vecinătatea lor sau mai îndepărtate. 

Cînd, în 1288, papa Nicolae IV îşi trimitea misionarii în Răsărit, la creştinii de 
rit ortodox și la păgîni, el nu a omis să menţioneze în rîndul acestora şi pe români, cu 
precizarea anume că avea în vedere „ţările (terrae) românilor oriunde ar locui...“ (,,...ad 
terras... Vlachorum ubique existentium“), formulă care îi cuprindea atît pe românii 
din sudul Dunării cît şi pe cei din nordul fluviului, înglobînd multitudinea cadrelor 
teritorial-politice în care vicțuiau. 

Conştiinţa identităţii romanicilor nord și sud-dunăreni nu e numai un fenomen 
implicit; ea apare direct afirmată de unele texte ale vremii. Pentru misionarul franciscan 
Guillaume de Rubruck, care a îndeplinit o însemnată misiune diplomatică la curtea 
marelui han mongol în 1253—1254, vlahii sud-dunăreni, din „ţara lui Asan“, derivau 
din cei nord-dunăreni: „Alături de Pascatur se află Illac (ilac), ceea ce este același lucru 


14 UKB, I, p. 11—12. 

15 Rogerius, Carmen miserabile, ed. L. Juhász, în SRH, H, p. 564. 
16 UKB, I, p. 19—20. 

17 Hurmuzaki, 1, p. 483. 

cu Blac, dar tătarii nu pronunță B; de la aceștia au venit cei care se află în țara lui Asan. 
<Tătarii> îi numesc şi pe unii şi pe alţii Illac“18. „Pascatur“, cum a arătat o cercetare 
recentă, indică poporul bașkir, dar nu cum s-a înţeles greșit în trecut ramura de pe Volga 
a bașkirilor, ci grupul stabilit în Ungaria, unde este atestat de izvoarele secolului XIII. 
Identitatea numelui folosit de mongoli pentru a desemna pe românii din vecinătatea 
Ungarici şi pe cei din Țaratul vlaho-bulgar și raportul de derivare al celor din urmă din 
cei dintii atestă cunoaşterea măcar de către unii dintre contemporani a strînsei legături 
dintre romanitatea din nordul Dunării şi cea din Peninsula Balcanică. Dar informaţia lui 
Rubruck nu e izolată. Cu aproape două secole mai devreme, bizantinul Kekaumenos 
susţinea de asemenea că vlahii din Grecia proveneau din regiunea Dunării!9, teză reluată 
la începutul secolului XIV cu unele deosebiri de cadru de o descriere anonimă a Europei 
Răsăritene datorată unui misionar catolic20. 

Şi romanitatea românilor a fost în repetate rînduri explicit afirmată de oamenii 
vremii. 

În lumea bizantină, identitatea etnică a românilor a fost neîndoielnic 
dintotdeauna cunoscută. Oricum, în secolul XII, ea apare în izvoare ca un fapt de largă 
răspîndire. Istoricul Kinnamos, care aminteşte participarea masivă a vlahilor la o 
expediţie bizantină la nordul Dunării în anul 1166, înregistrează cu acest prilej tradiţia 
originii lor romane; potrivit lui, vlahii sunt cei „despre care se spune că sunt colonii de 
demult ai celor din Italia“2!. În același secol, un alt text bizantin stabileşte echivalența 
între „vlahi“ şi „coloniştii romani“, susținînd că vlah e termenul popular folosit de greci 
pentru a-i desemna pe „romani“22. Constituirea primului stat al romanităţii orientale, cel 
întemeiat de vlahii din Balcani cărora li s-au asociat ulterior şi bulgarii, a prilejuit o 
puternică afirmare a temei originii romane, amplu reflectată în corespondența papei 
Inocenţiu HI cu Ioniţă cel Frumos în primii ani ai secolului XIII. 

Ungurii care, ca şi bizantinii, au întreţinut un contact permanent cu românii din 
vremea așezării lor în Panonia au cunoscut și ei romanitatea românilor, chiar dacă au 
manifestat tendinţa de a o releva în forme peiorative. Notarul anonim al regelui Bela 
afirma, spre sfîrșitul secolului XII, că la sosirea lor ungurii au găsit diverse popoare în 
Panonia: slavi, bulgari şi „blachii adică păstorii romanilor“ (...cț Blachi ac pastores 
Romanorum)?. Mai explicit exprimată apare legătura dintre „vlahi“ și „păstorii 


18 „Et iuxta Pascatur sunt Ilac (variantă Ilac), quod idem est quod Blac, sed B nesciunt Tartari 
sonare, a quibus venerunt illi qui sunt in terra Assani. Utrosque enim vocant Ilac, et hos et illos“; citat după 
V. Ciocîltan, Informațiile lui Guillaume de Rubruck despre români și bașkiri în lumina izvoarelor orientale, în 
„Românii în istoria universală“, II, 1987, 1, p. 19. 

19 Ibidem, p. 25. 

20 jbidem, p. 25—26. 

21 FHDR, IHI, p. 239. 

22 p, Ş. Năsturel, Vlacho-Balcanica, în „Byzantinisch-Neugriechische Jahrbücher“, XXII, 1978, 
p. 231—232. 

23 P, Magistri qui Anonymus dicitur Gesta Hungarorum, ed. Aem. Jakubovich et D. Pais, în SRH, 
I, p. 45—46. V. şi N. Drăganu, Românii în veacurile IX—XIV pe baza toponimiei și a onomasticei, 
Bucureşti, 1933, p. 14—15. Pentru semnificația corectă a textului lui Anonymus, v. A. Armbruster, 
Romanitatea românilor. Istoria unei idei, Bucureşti, 1972, p. 31. V. şi textul explicit al lui Simon de Kéza în 
nota următoare. 

romanilor“ în opera celui de al doilea cronicar ungur în ordine cronologică, Simon de 
Keza, care şi-a redactat scrierea în a doua jumătate a secolului XIII. Potrivit lui Simon 
de K&za, la venirea hunilor lui Attila, romanii, mai exact locuitorii orașelor (civitates) 
din Panonia şi din alte provincii, s-au înapoiat în Italia, doar „Vlahii, care au fost 
păstorii și agricultorii acestora (ai romanilor) au rămas de bună voie în Panonia“2%. 
Textul lui Simon de Kéza nu numai recunoaște legătura strînsă dintre romani şi vlahi — 
chiar dacă într-o formulare care tinde să circumscrie diminuant semnificaţia romanităţii 
românilor —, dar și evidenţiază continuitatea romanităţii în acest spaţiu. Mai mult încă, 
textul reflectă fidel caracterul real al părăsirii de către romani a teritoriilor dunărene sub 
loviturile barbarilor. Din spusele cronicarului ungur rezultă limpede că în viziunea sa 
masa populaţiei romanice — elemente agricole-pastorale pe care le cuprinde în 
denumirea de blacki —, a rămas locului, doar pătura ci suprapusă, citadină, „romanii“, 
s-au retras în Italia. 

Vechimea românilor în Regatul ungar era de altminteri un fapt cunoscut nu 
numai celor dintii istorici unguri dar și curţii regale ungare. Cînd, în 1256, confirma 
arhiepiscopiei de Strigoniu privilegiile ei străvechi, care datau „de la prima sa 
întemeiere“ — așadar din vremea regelui Ştefan I și a creștinării ungurilor —, regele 
Bela IV nu uita să amintească faptul că între daniile originare se aflau și „dijmele din 
veniturile regale din partea secuilor și a românilor, dijme în vite mari și mici şi în orice 
fel de animale...“. Cu adaosul, deosebit de însemnat pentru cunoașterea marii răspîndiri 
a românilor în teritoriile cuprinse sub puterea noului regat creștin: „...dar să aibă dreptul 
de a lua de la românii de oriunde și de la oricare dintre ei dijmele obişnuite a se plăti în 
Regatul Ungariei...“25. Privilegiul a fost confirmat șase ani mai tîrziu de acelaşi rege în- 
tr-un text mai cuprinzător, dar identic în esenţă în ceea ce privește îndatoririle fiscale ale 
românilor şi secuilor 26. Așadar, cancelaria regală ştia că la întemeierea regatului 
românii se aflau în Ungaria, că ei au avut, ca şi alte etnii, între care secuii, un statut 
care s-a extins progresiv, pe măsura întinderii regatului, asupra românilor „de oriunde... 
în regatul Ungariei“. E de la sine înţeles că pentru ca un asemenea privilegiu să fi fost 


A „Pannonie, Panfilie, Macedonie, Dalmacie et Frigie civitates, qui crebris spoliis et obsidionibus 
per Hunos erant fatigatae, natali solo derelicto in Apuliam per Mare Adriaticum de Ethele licentia impetrata, 
transierunt, Blackis, qui ipsorum (Romanorum) fuere pastores et coloni remanentibus sponte in Pannonia“; 
Simonis de Kéza Gesta Hungarorum, ed. A. Domanovszky, în SRH, I, p. 156—157; cf. A. Armbruster, 
Romanitatea românilor, p. 32. Corelaţia între romani și vlahi, aceştia din urmă foști păstori ai celor dintii, 
apare şi în însemnala descriere a Europei Centrale și Sud-estice de către un misionar catolic la începutul 
secolului al XIV-lea; ibidem, p. 33. 

25 Hurmuzaki, I}, p. 276. Românii „locuiau pretutindenea în Ardeal încă de pe timpul «sfinţilor 
regi», adică de pe timpul Sfîntului Ştefan și Sfîntului Ladislau, ca proprietari de moșii și păşuni întinse“, 
susține justificat pe temeiul acestui document A. Bunea, Stăpinii Țării Oltului, Bucureşti, 1916, p. 48 
(Academia Română. Discursuri de recepțiune, XXXIV). Cu drept cuvînt, un istoric ungur susține recent că în 
Regatul arpadian „the Romanians were exclusively «royal peoples» whose military forces served alongside the 
neighboring Sz&kelys and Paichenegs...“; J. Sziicz, The peoples of medieval Hungary, în vol. Ethnicity and 
Society in Hungary, ed. by F. Glatz, în Études historiques hongroises, 1990, Budapest, 1990, p. 19. 
Constatarea istoricului ungur implică existenţa unui străvechi contract între cuceritorii unguri şi români şi a 
unui statut al românilor din regat. 

2% Hurmuzaki, 1, p. 307—309; data corectă, 1262, în DIR, C, XII, 2, p. 41—43. 

acordat la data întemeierii arhiepiscopiei de Strigoniu, românii trebuie să se fi aflat în 
acea vreme în cuprinsul regatului; constatare care confirmă afirmaţia anterioară a 
Notarului anonim și cea ulterioară a lui Simon de K&za cu privire la prezenţa românilor 
în teritoriile cucerite de unguri în vremea instalării lor în Europa Centrală. 

Constatarea marii răspîndiri a romanităţii răsăritene conţine şi observaţia 
implicită a fragmentării ei politice într-o multitudine de autonomii teritoriale încadrate în 
ariile de dominație sau de hegemonie ale marilor puteri imperiale sau plurietnice ale 
regiunii: Imperiul bizantin, hoarda dominantă în stepa nord-pontică, Regatul ungar etc. 
Aceste autonomii, „romanii“ sau „romanii populare“ cum le numea Nicolae lorga, erau 
teritorii mai mult sau mai puţin întinse, recunoscute ca „tări“ românești în cadrul unor 
învoieli cu puterile dominante. În izvoare, aceste „țări“ apar însoţite de calificativul 
etnic care le definea esenţa sau desemnate exclusiv prin acest conţinut: Vlahia Mare, 
Vlahia de Sus şi de Jos, Terra Blacorum, Vlașca Zemlja, Walachenland. Una dintre ele 
şi-a păstrat autonomia chiar cînd a fost înglobată în Țara Românească. 

Orice colectivitate etnică se defineşte în primul rînd prin limbă. Identitatea 
limbii române era sigur cunoscută în această vreme, dar referirile scrise sunt puţine și 
vagi. Niketas Choniates relatează încercarea făcută de un preot din oastea bizantină, 
căzut prizonier în cursul luptelor dintre Bizanţ şi adversarii săi din nordul Peninsulei 
Balcanice, de a-și recîştiga libertatea prin captarea bunăvoinţei lui Asan căruia „îi cerea 
îndurare vorbindu-i în limba sa, căci era cunoscător al graiului vlahilor“ 27. Imprecis se 
referă la limba românilor în prima jumătate a secolului XIII și arhiepiscopul de Toledo, 
Roderigo Ximenez care, într-o înşiruire a „limbilor“ şi „naţiilor“, aminteşte indistinct 
„limba vlahilor și a bulgarilor“; ceea ce e fie un ecou al asocierii statale vlaho-bulgare în 
vremea Asăneștilor, fie, mai degrabă, o referire la slava veche, adoptată și de români ca 
limbă sacră, liturgică, în urma coabitării lor cu slavii de sud 28, 

După limbă, al doilea element definitoriu al oricărei colectivităţi etnice era 
religia sau confesiunea căreia îi aparținea, aşadar sistemul de valori spirituale pe care le 
împărtășea cu alte colectivităţi etnice, formate în aceeași arie de civilizaţie. Apartenența 
românilor la confesiunea răsăriteană era, firește, şi ea cunoscută celor care au intrat în 
contact cu ei în secolul XIII, vreme a unei rapide înăspriri a antagonismului dintre cele 
două segmente ale creștinătății, catolici şi „schismatici“. Deîndată ce teritoriile 
româneşti extracarpatice au intrat în raza de acţiune a Romei şi a misionarilor ei, 
papalitatea a luat cunoștință despre existența românilor în acest spaţiu și a ierarhilor lor 
bisericeşti, nelegitimi în viziunea curiei papale, întrucît urmau „ritul grecilor“, „în 


21 „çipi tov BAdyav poviic...“; FHDR, IV, p. 282—283. 

28 Potrivit ierarhului hispanic, descendenţii lui Japhet „diuisi sunt in linguas et nationes...; alii et 
filii Iaphet, qui in Europae partibus resederunt, linguas alias habuere. Graeci aliam, Blaci et Bulgari aliam, 
Cumani aliam, Sclavi, Boemi, Poloni aliam, Ungari aliam...“; Roderici archiepiscopi Toletani Rerum in 
Italia gestarum libri IX, în Hispaniae illustratae seu rerum gestarum urbiumque Hispaniae, Aethiopiae et 
Indiae scriptores varii, Il, Francofurti, 1603, p. 29; cf. G. Bonfante, Note romene, „Revue des études 
roumaines“, V—VI, 1960, p. 126—127. 

disprețul bisericii romane“29. Varietatea riturilor constatate la românii nord-dunăreni, în 
ciuda apartenenţei lor la aceeaşi confesiune, e una din informaţiile comunicate la Roma 
de clericii și misionarii catolici sosiți aici după lichidarea dominaţiei cumane*. 
Constatarea avea să revină mai amănunțit în textele misionarilor catolici din secolul 
următor’! Prin intermediul legatului său, papa obținuse încă dinainte jurămîntul regelui 
Bela de a-i aduce la supunere pe toţi „nesupuşii“ față de Roma din regatul său, între 
care, în chip explicit, pe români*2. 

Dar Roma a înţeles și partea de rezistenţă „naţională“ care se ascundea sub 
refuzul de a accepta ierarhi străini și de aceea a preconizat instituirea unui ierarh catolic, 
vicar episcopal, „potrivit acelei naţiuni“35. Observaţia papei e de însemnătate capitală nu 
numai pentru că semnalizează rezistența românilor din afara Carpaţilor împotriva 
dominaţiei străine și a manifestărilor ei pe plan bisericesc, dar mai ales pentru că 
dezvăluie, fie şi numai indirect, legătura strînsă dintre „confesiune“ şi „naţiune“ încă 
din această vreme. Observațiile papei oglindesc fidel cunoaşterea exactă de căue 
Biserica romană a esenţialului identităţii etnico-spirituale a românilor nord-dunăreni de 
către curia romană în primele decenii ale secolului XIII. 

Statele dominatoare, îndeosebi Imperiul bizantin şi Regatul ungar, cu care 
românii s-au aflat în contact permanent și împotriva cărora și-au apărat în repetate 
rînduri identitatea, şi-au făurit şi au înregistrat în scris o imagine precumpănitor negativă 
despre ci. Revoltele vlahilor balcanici împotriva puterii bizantine, care nu o dată le-a 
încălcat autonomiile, au constituit prilej de vehemente diatribe antivlahe din parica 
scriitorilor bizantini. Răscoala vlahilor din Tessalia în 1066 a incitat pana bizanunului 
Kekaumenos, care a schiţat una dintre cele mai negative caracterizări alc acestei ramuri 
a romanităţii răsăritene. Necredincioşi față de Dumnezeu şi de împărat, ca de altminteri 
şi în relaţiile personale, înșelători, hoți, sperjuri, fricoşi, curajoși doar din frică, acestea 
sunt principalele trăsături ale portretului colectiv al vlahilor schițat de Kekaumenos3*. 
Invectivele la adresa vlahilor — de data aceasta e vorba de cei din Munţii Balcani, 
răsculați sub Petru şi Asan, calificaţi drept „nelegiuiţi şi spurcaţi“, „turmă de porci“ etc. 


29... a quibusdam pseudoepiscopis Grecorum ritum tenentibus, universa recipiunt ecclesiastica 
sacramenta“; DRH, D, I, p. 20. Pentru sensul termenului de pseudoepiscopi, v. R. Constantinescu, Note 
privind istoria bisericii române în secolele XHI—XV, „SMIM“, VI, 1973, p. 189. 

30 „In Cumanorum episcopatu, sicut accepimus, quidam populi, qui Walati vocantur, existunt, qui 
etsi censeantur nomine Christiano, sub una tamen fide varios ritus et mores habentes...“; DRH, D, I, p. 20. 

31 Ş. Papacostea, Întregiri la cunoașterea vieții bisericești a românilor în evul mediu (secolul XIV), 
în vol. Geneza statului în evul mediu românesc, Cluj-Napoca, 1988, p. 211—216. 

32 DRH, D, I, p. 20. 

35 m... ut catholicum eis episcopum illi nationi conformem... constituat“; DRH, D, I, p. 20. Natio 
desemnează colectivitatea băștinașilor dintr-un cadru politic dat, în cazul de față episcopia cumană. Un secol 
şi jumătate mai tîrziu, în acelaşi cadru teritorial, denumit acum episcopia Milcoviei, românii refuzau să adere 
la catolicism, potrivit papei Grigore XI, întrucît nu acceptau clerici de limbă străină, în cazul dat, preoți 
unguri; ei cereau așadar un ierarh superior, cunoscător al „limbii zisei nații“ (qui linguam dicte nacionis scire 
asseritur) Hurmuzaki, L, p. 217; cf. Ş. Papacostea, Domni români și regi angevini. Înfruntarea finală 
(1370—1382), în vol. Geneza statului în evul mediu românesc, p. 120. 

% FHDR, III, p. 38—41. 

— apar și în scrierea lui Niketas Choniates, principala sursă cu privire la istoria 
întemeierii Statului vlaho-bulgar și la istoria sa timpurie35. Atitudine ostilă, care nu i-a 
împiedicat pe bizantini să utilizeze din plin capacitatea fiscală și militară a vlahilor în 
îndelungata perioadă de cooperare bizantino-vlahă cuprinsă, cu unele întreruperi, între 
sfîrşitul secolului X — începutul secolului XI — zdrobirea Țaratului bulgar — şi 
sfîrșitul secolului XII — constituirea Statului vlaho-bulgar. 

Şi scrierile ungurești contemporane exprimă o viziune negativă cu privire la 
români. Pentru Notarul anonim al regelui Bela, românii și slavii din Transilvania sunt 
„Cei mai netrebnici oameni din lume“, caracterizare justificată prin armamentul inferior 
pe care îl foloseau'€. Romanitatea vlahilor e recunoscută, e drept, dar cu nuanţa 
diminuantă că ci nu sunt decit „agricultorii“ şi „păstorii“ romanilor. În secolele 
următoare, calificarea avea să se modifice în rău, pe măsura agravării antagonismului 
istoric, românii fiind declaraţi coboritori din „tilharii Romei“. Dar, ca şi bizantinii, şi 
ungurii foloseau din plin capacitatea militară și fiscală a românilor în interesele 
propriului lor stat. 

Acţiunile militare ale românilor, în general în cooperare cu alte popoare și mai 
rar de sine stătător în această vreme, explică pătrunderea lor în istoriografia şi eposul 
lumii apusene de expresie latină sau vernaculară. Creatori ai primului stat românesc, 
vlahii nord-balcanici au intrat în orizontul de cunoștințe al Occidentului în vremea 
cruciatelor. Relatarea expediției cruciate a împăratului Frederic I prin Peninsula 
Balcanică într-o cronică contemporană a oferit autorului ei prilejul de a semnala marca 
putere militară a statului recent creat de Petru şi Asan, care au propus cruciaților să le 
ofere concursul împotriva Bizanțului”. Crearea Imperiului latin de Constanuinopol şi 
confruntările sale cu statul Asăneștilor au înmulţit considerabil informaţiile despre 
români în scrierile istorice apusene, cele de limbă franceză în primul rînd. În scrierile 
unui Geoffroi de Villehardouin, Henri de Valenciennes şi Robert de Clari, vlahii (i 
Blac) apar frecvent, de obicei în asociere cu cumanii şi bulgarii (v. capitolul întâi). 
Rostul militar al românilor nord-dunăreni apare mai tîrziu în izvoarele apusene, dar, din 
al doilea sfert al secolului XIII, cînd cel al vlahilor sud-dunăreni se eclipscază, ştirile cu 
privire la structurile şi acţiunile lor militare se înmulțesc. Prin mijlocire ungară şi 
germană — a coloniștilor germani instalaţi în sudul Transilvaniei şi chiar în teritoriile 
extracarpatice — au parvenit în Occident informaţii cu privire la faptele lor de arme, 
îndeosebi participarea lor la acţiunile defensive şi ofensive ale Regatului ungar. În 
cercuri mult mai largi decît cele cărora le erau destinate operele istoriografice, literatura 
epică a răspîndit numele românilor. Un loc de frunte în această privinţă a revenit ciclului 
de epopei în care figura proeminentă e cea a regelui Attila. 

În „Cîntecul Nibelungilor — textul care ni s-a păstrat datează din primele 
decenii ale secolului XIII —, românii apar la curtea lui Attila sub conducerea căpeteniei 


35 FHDR, M, p. 254—259. 

36 „... et habitatores terre illius viliores homines essent tocius mundi, quia essent Blasii et Sclavi, 
quia alia arma non haberent nisi arcum et sagittas...“; Anonymus, Gesta hungarorum, p. 66. 

37 Historia Peregrinorum, în Quellen zur Geschichte des Kreuzzuges Kaiser Friedrichs l., ed. A. 
Chroust, în MGH, SS, nova series, V, Berlin, 1928, p. 149. 

lor, ca şi reprezentanții altor popoare sau „limbi“, printre care şi cele răsăritene: „de la 
ruși și de la greci veneau unii călare/, polonii și vlahii se îndreptau în grabă într-acolo/ 
pe cai puternici admirabil călăriți de ei./ Fiecare dintre ei se înfățișa după felul său de 
acasă / Din ţara Kievului au venit unii călare/ şi sălbaticii pecenegi...; Ramunc, ducele 
(Herzog) din ţara Vlahilor/ a venit în grabă cu şapte sute de oameni./ Ca păsările 
zburătoare se vedeau sosind/; sosi şi principele Gibeke cu multele sale cete mîndre'“38. 

În Plîngerea Nibelungilor (Klage), anexă la poemul principal, românii mai sunt 
menţionaţi o dată, acum însă în raport conflictual cu polonii. Între ajutoarele sosite de 
pretutindeni reginei Krimhilda, care îşi pregătea răzbunarea împotriva ucigașului 
primului ei soţ, Siegfrid, scrierea amintește și pe „ducele Herman, un principe din 
Polonia/ şi învingător al Valahilor...f9. Scriere de vastă circulaţie, Cîntecul 
Nibelungilor a difuzat larg în lumea germană numele românilor şi al unuia din 
conducătorii lor. 

Şi în literatura italiană medievală, românii sunt menţionaţi în legătură cu 
Attila, anume cu expedițiile lui militare în Peninsula Italică. Rezistenţa oraşului Aquileia 
împotriva oștilor regelui hun, ajutat de „cumani, valahi și unguri“, jefuirea orașului 
după cucerire de către luptători aparținînd aceloraşi popoare, la care se adaugă acum şi 
bulgarii, sunt momente însemnate, relatate amănunţit în ramificaţia italiană a legendei 
lui Attila*0. Chemat în ajutor, împăratul din Constantinopol adună o oaste care, sub 
comânda fiului său Eradius, pătrunde mai întîi în „Valachia“, unde nimiceşte „orașe, 
cetăți, tîrguri și fortărețe“, ucigînd un mare număr dintre locuitorii țării; după care se 
îndreaptă spre Italia susținînd noi lupte cu valahii, cumanii, bulgarii și ungurii“!. În 
cursul acestor lupte, unul dintre eroii legendei, Simon conte de Rimini, înfruntă trufia 
lui „Malduca, domn al valahilor, care se trăgea dintr-un neam foarte nobil...*42. 

Un alt poem franco-italian din ciclul lui Attila, al cărui text ne-a parvenit într-o 
transcriere de la mijlocul secolului XIV, înfăţişează războaiele hunilor, sprijiniți şi de 
români sub conducerea regelui lor: „Și regele Maudelons, care era foarte crud/, mare, 
puternic, trufaş, semăna a uriaș/ ţinea ţara şi palatul Brahiei (= Valahiei)“. Ţara şi regele 
ei apar repetat în poem; vlahii (brah) sunt menţionaţi alături de unguri, cumani și 
tătari. 

Deseori izvoarele vremii îi înfățișează pe români în înşiruiri de popoare sau în 
„simbioză“ cu alte popoare. Notarul anonim știa că la data sosirii ungurilor în 
Transilvania locuitorii ţării erau „românii şi Slavii“ (blasii et sclavi). Textul lui 
Anonymus surprinde așadar faza finală a asimilării slavilor din Transilvania în masa 


% A. Armbruster, Nochmals „Herzoge Râmunc ûzer Vlâchen lant“, în vol. Auf den Spuren der 
eigenen Identität, Bukarest, 1991, p. 81—82. 

% Ibidem. 

40 Historia delle azioni d'Attila cognominato flagello di Dio, raccolta da D. Gio. Battista Pitoni, 
terza edizione, Venezia, 1716, p. 14—19. 

41 Ibidem, p. 43—44. 

42 Ibidem, p. 49. 

43 D. Găzdaru, Românii în monumente literare și istorice în evul mediu, „Cuget românesc“, IV, 
1954, p. 112—114. 

populaţiei românești. Convieţuirea românilor cu pecenegii în Transilvania, pînă la 
dispariţia celor din urmă, e variat atestată de izvoare. Despre secui, Simon de K&za ştia 
că trăiau în munți în convieţuire cu românii de la care au deprins folosirea scrisului. 
Tot în Transilvania se cuvin localizaţi „românii“ din compoziţia lirico-epică a lui 
Neidhardt von Reuenthal (circa 1236), amintiţi alături de „secui, germani și unguri“ în 
apropierea Bulgariei şi a Romaniei (Imperiul bizantin)“5. Dincolo de munți, în Cumania 
sau în „ţara episcopului cumanilor“, contemporanii au constatat cohabitarea românilor 
cu cumanii care, odată sedentarizaţi, s-au pierdut în masa băștinașilor. Epica germană 
din secolul XIII a reţinut această trăsătură etnică a spaţiului de dincolo de „munţii de 
zăpadă“46. Un asemenea proces de asimilare e surprins de curia papală în zilele papei 
Grigore IX, care a denunţat vehement faptul că „ungurii“ şi „germanii“ ((hcutonici), 
împreună cu alţi „dreptcredincioși“ din Regatul Ungariei, care se așezau printre românii 
din cuprinsul „episcopiei cumanilor“, începeau să primească tainele bisericești de la 
„pseudoepiscopii““ românilor, „alcătuind un singur popor cu amintiţii români“. 
Confuzia etniilor, rezultată din marile migrații şi caracteristică a evului mediu 
timpuriu, Situaţie care s-a prelungit în Europa Răsăriteană mai mult decit în paniea 
apuseană a continentului, era încă o realitate semnificativă în secolul XIII, pînă în 
ajunul constituirii unui stat românesc propriu, unificator pe plan teritorial și asimilator 
sub raport etnic, care a marcat începutul evoluţiei lumii românești spre națiune. 
Simbioza era, în general, produsul dominaţiei popoarelor stepei ale căror 
asalturi și conflicte cu băștinașii au fost doar foarte sporadic înregistrate de sursele 
vremii. Notarul anonim al regelui Bela știa, astfel, că puterea militară a românilor din 
Transilvania fusese greu încercată de atacurile repetate ale cumanilor și pecenegilor, 
ceea ce a slăbit rezistenţa lor faţă de unguri’. Asalturi similare s-au aflat la originea 
instaurării hegemoniei cumane în spaţiul extracarpatic sub învelișul căreia a continuat 
viaţa societăţii românești şi a organismelor ei politice. Tot Notarul anonim a înregistrat 
situaţia inversă, a colaborării militare a românilor cu cumanii și bulgani în regiunea 
dintre Mureş şi Dunăre — viitorul Banat al Timişoarei — în sprijinul ducelui Glad, 
împotriva ungurilor“?. Legătura cu dominatorii stepei comporta un şir de obligaţii între 
care, firește, printre cele mai însemnate era acceptarea tributului. Franciscanul 
Guillaume de Rubruck îşi informa cititorii că românii, ca şi alte popoare ale regiunii, 


4 Simonis de Keza, Gesta Hungarorum, p. 163. 

45 ... Vlâchen, Zeckel, Tiutsche und Unger“, Neidhardt von Reuenthal, hrsg. von M. Haupt, 
Leipzig, 1858, p. 242; cf. K. K. Klein, Luxemburg und Siebenbürgen. Aus den Vorarbeiten zum 
Siebenbürgisch-deutschen Sprachatlas, Köln, Graz, 1966, p. 45, în „Siebenbürgisches Archiv“, V. 

46 „... in vromdin sundir sprachen, /Valwen und wilde Vlachin/ jensit des Sneberges hant...“, 
Rudolf von Ems, Weltchronik, hrsg. von G. Ehrismann, Berlin, 1915, p. 36, versurile 2560—2562. 

47 DRH, D, I, p. 20—21. 

48 se quia a Cumanis et Picenatis multas iniurias paterentur“; Anonymus, Gesta Hungarorum, p. 
66. 

49 w- cum magno exercitu equitum et peditum adiutorio Cumanorum et Bulgarorum atque 
Blacorum...“; ibidem, p. 90. 

plăteau tribut tătarilor; foarte probabil afirmaţia se aplica deopotrivă românilor din sudul 
ca și celor din nordul Dunării50. 

Expansiunea ungară în spaţiul istoric românesc, anihilarea treptată a 
organismelor politice românești — voievodatele —, pe măsură ce intrau în aria 
cuceririlor descendenței lui Arpad, s-a aflat la originea multor înfruntări militare. 
Relatarea Notarului anonim despre cucerirea Transilvaniei în urma înfruntării uneia din 
căpeteniile ungare cu „ducele“, adică voievodul, românilor, „Gelou quidam Blacus“, a 
adus la cunoștința contemporanilor şi un model de lichidare a unei autonomii românești. 
După victoria lui Tuhutum, povestește autorul celei dintii scrieri istorice ungare, şi după 
moartea căpeteniei românilor, ceilalţi români au făcut act de supunere, închinîndu-se lui 
Tuhutum, învingătorul: „atunci locuitorii acelei țări, văzînd moartea domnului lor, de 
bună voie, dînd mîna dreaptă, și-au ales ca domn pe Tuhutum, tatăl lui Horca. Şi, în 
localitatea care se cheamă Esculeu, şi-au întărit credinţa prin jurămînt..., iar Tuhutum, 
din ziua aceea, a stăpânit ţara paşnic și fericit...“51. Cu deosebiri uncori însemnate de la 
caz la caz, țările româneşti integrate în stăpînirea regatului au fost despuiate de atribute 
politice proprii, prin substituirea căpeteniilor lor de către căpetenii ungurești — e între 
altele cazul Ţării Făgărașului —, prin integrarea lor în sistemul comitatului sau prin 
asimilarea confesional-etnică a fruntașilor lor în nobilimea ungară. 

În secolul XIII așadar, publicul cultivat european avea o seamă de cunoştinţe 
cu privire la români și la spaţiul românesc nord-dunărean, tot mai intens, chiar dacă nu 
şi constant, atrase în orizontul geografic al Occidentului. 


Problema românească în secolul XIII. Evoluţia situației internaţionale în 
Europa Răsăriteană la sfîrşitul secolului XII şi în primele decenii ale secolului următor a 
expus masa romanităţii nord-balcanice și carpato-dunărene unor primejdii noi care au 
silit-o la adaptări decisive, determinînd în cele din urmă tranziţia de la formele ei 
tradiţionale de organizare, autonomiile locale, la stat. 

Primele semne ale acestei evoluţii şi cea dintii împlinire a ei au apărut în nordul 
Balcanilor. Modificarea de direcţie a politicii bizantine în acest spaţiu, alianţa încheiată 
cu Ungaria regelui Bela III în 1185—1186, și hotărîrea subsecventă a Imperiului 
bizantin de a înăbuși autonomia vlahilor din nordul Peninsulei Balcanice au declanșat 
reacţia acestora care, în scurt interval, au transformat în stat actul de revoltă. 

Pentru a rezista reacției bizantine îndîrjite şi apoi presiunii lumii latine instalate 
la Strimtori, statul întemeiat de vlahii balcanici a făcut permanent apel la sprijinul 
cumanilor şi românilor din nordul Dunării şi şi-a asociat masa populaţiei bulgare din 
Peninsula Balcanică. Supus dublei presiuni din sud a cruciatei și a Regatului ungar din 
nord, statul de cooperare vlaho-bulgară s-a încadrat în sistemul ierarhic şi de credinţe al 
Bisericii apusene în vremea lui Ioniță cel Frumos. Succesele cavalerilor teutoni și ale 


50 „lpse enim (Sartach) est in itinere Christianorum scilicet Rutenorum, Biacorum, Bulgarorum 
minoris Bulgarie... qui omnes transeunt per eum quando vadunt ad curiam patris sui defferentes ei munera 
unde magis amplectitur eos“; Guillelmus de Rubruc, Itinerarium, în Sinica Franciscana, I, ed. A. van den 
Wyngaen, Ad Claras Aquas, Firenze, 1929, p. 209. 

5t Anonymus, Gesta Hungarorum, p. 68. 

Regatului ungar în nordul Dunării, care au pus capăt dominaţiei cumane în această arie, 
au lipsit ţaratul de un sprijin esenţial, acela al cumanilor și românilor nord-dunăreni; 
concomitent, componenta românească a statului nord-balcanic şi tradiţia ei, în centrul 
căreia se afla tema originii romane, și-au pierdut preponderența în folosul tradiţiei 
Țaratului bulgar şi al exponenţilor ei. Posibilitatea unui stat românesc cu centrul în 
nordul Peninsulei Balcanice a dispărut definitiv în deceniul al patrulca al secolului XIII. 

Încetarea influenţei bizantine în nordul Dunării, spre sfîrşitul secolului XII, și 
eliminarea celei a Statului vlaho-bulgar în prima jumătate a secolului următor au lăsat 
pradă cuceririi ungare teritoriile din sudul Transilvaniei şi cele dintre Carpaţi și Dunăre 
și, împreună cu ele, masa populaţiei româneşti și structurile ci politice arhaice, țările 
tradiţionale. 

Smulşi de sub învelișul conservator al dominaţiei popoarelor de stepă, rupţi de 
legăturile cu romanitatea nord-balcanică şi cu statul pe care îl întemeiase, românii nord- 
dunăreni, cei dintre Carpaţi și Dunăre ca și cei din sudul Transilvanici, s-au aflat izolați 
şi fragmentaţi în cadrul Regatului ungar ajuns la apogeul expansiunii sale teritoriale şi în 
cadrele teritorial-administrative instituite de acesta. 

Un vast efort de reorganizare a spaţiului recent integrat în limitele stăpinirii sale 
a fost desfășurat de Regatul ungar în teritoriile progresiv dobîndite spre sfîrșitul 
secolului al XII-lea şi în secolul al XIII-lea în sudul Transilvaniei și la sud și răsărit de 
Carpaţi. Ţările românești sau ariile de cohabitare între români şi elemente ale popoarelor 
stepei fixate aici au fost amputate în favoarea coloniștilor aduşi de regalitatea ungară — 
elementele germanice în primul rînd, secuii în al doilea rînd —, ţări întregi au fost 
trecute sub puterea unor căpetenii nobiliare ungare în vreme ce altele au fost 
subordonate regatului cu titlu vasalic. Adîncirea fragmentării politice a lumii românești 
nord-dunărene a fost modalitatea principală adoptată de regii Arpadicni pentru a 
soluţiona problema grea rezultată din înglobarea unei mase numeroase de români în 
limitele regatului lor, după cea integrată în spaţiile anterior cucerite. 

Simultan cu dislocarea sau amputarea „țărilor“ româneşti, noua stăpînire, 
urmînd impulsurile venite de la Roma dar subordonîndu-le în același timp obiectivelor 
politicii proprii, a tins să înlăture structurile ecleziastice ale autohtonilor. În locul 
episcopiilor „schismatice“ suprimate, Regatul ungar, care a înţeles să dirijeze operaţia 
de aducere la „dreapta credință“ a românilor, s-a străduit să le impună propriile ei 
structuri ecleziastice, care, în condiţiile vremii, nu puteau fi decît un puternic factor de 
asimilare etnică. În ciuda eforturilor ale căror ecouri ne-au parvenit, desfășurate de 
papalitate, eforturi de a stabili contactul direct cu „națiunea“ română și de a-i înlesni 
formarea unci ierarhii compatibile cu specificul și aspiraţiile ci, Roma nu a reușit nici 
acum, după cum nu avea să reușească nici în secolul următor, să străpungă ecranul dens 
opus acestei legături de regalitatea ungară și de ierarhia catolică a regatului. Legătura în 
libertate cu Roma dovedindu-se imposibilă, românii din aria cuprinsă de expansiunea 
Regatului ungar au menţinut și consolidat legăturile tradiţionale cu Biserica răsăriteană 
în aria căreia fuseseră atraşi cu secole în urmă, consecinţă a izolării lor de romanitatea 
apuseană. Dar asaltul asupra structurilor ecleziastice tradiţionale tindca să anihileze 
însuşi cadrul de rezervă, parastatal, în care, potrivit formulei lui Nicolae Iorga, 
„vlădica“ ţinea locul voievodului, şi să înlăture ultima linie de apărare a societății 

româneşti arhaice. La acest nivel al ofensivei regatului a început rezistenţa structurilor 
româneşti care avea să determine trecerea de la „ţară“ la „stat“, de la „voievodat“ la 
„domnie“. După manifestări de rezistență mai mult sau mai puţin reuşite pe plan 
ecleziastic și politic, sfîrşitul secolului a adus, o dată cu eliminarea prezenţei regatului în 
aria extracarpatică în urma unei noi mari invazii mongole, saltul ireversibil: 
„întemeierea“ Ţării Româneşti. 

Înfăptuirea acestui pas presupunea nu numai percepția exactă a unui pericol 
politic acut, concret și direct resimţit; el comporta și un grad înalt de înţelegere a unui 
interes etnic comun. Pe acest fundament s-a înălțat noul edificiu statal şi s-a dezvoltat 
politica sa faţă de românii din afara cadrelor Ţării Româneşti. 

Tendinţa noului Stat de a cuprinde şi populaţia românească de la răsărit de 
Carpaţi în hotarele sale a fost una din manifestările acestui impuls elementar; chiar cînd 
jocul forţelor politice internaţionale — marile puteri ale regiunii — a provocat în cele 
din urmă constituirea unui al doilea stat românesc în aria extracarpatică, ideea unităţii 
organice și originare între cele două state apare cu insistenţă în textele contemporane. 

Și mai puternic s-a manifestat sentimentul solidarităţii etnice în politica Țării 
Româneşti față de masa românilor din Transilvania, rămasă fără stat propriu și înglobată 
într-o formă de organizare politică nefavorabilă, cînd nu i-a fost de-a dreptul ostilă. 
Aici, efortul de susţinere desfășurat de Țara Românească a pomit de la o arie limitată 
pentru a se extinde în cele din urmă la ansamblul masei românilor din Transilvania și din 
Ungaria. Prin mijlocirea relațiilor feudo-vasalice, în etapele de înțelegere, cooperare și 
alianță cu Regatul ungar, domnii Țării Românești au obţinut, cu titlu de feud, Ţara 
Făgăraşului şi ducatul Amlașului. Situaţie cu rădăcini străvechi, anterioară 
„întemeierii“, legătura e documentar atestată din zilele lui Vladislav I — Vlaicu-vodă 
—, dar, foarte probabil ea a reînnoit un raport existent încă din zilele predecesorilor săi. 

Spre sfîrşitul secolului, în zilele de colaborare dintre Mircea cel Bătrîn şi regele 
Sigismund de Luxemburg, într-o vreme de relaxare a tensiunilor interconfesionale în 
Regatul ungar, mitropolitul Ţării Româneşti a fost învestit de Patriarhia din 
Constantinopol și cu funcţia de „exarh al întregii Ungarii şi al plaiurilor“, păstor 
sufletesc al adepților confesiunii răsăritene din regatul „apostolic“ între care neîndoielnic 
masa cea mai mare o alcătuiau românii. leşită într-un tîrziu din „indiviziunea“ cu alte 
etnii, pe care în mare măsură le-a asimilat, masa populaţiei româneşti extracarpatice, 
organizată în stat propriu, a început de îndată să asume sau măcar să anticipeze rolul de 
înfăptuitor al unităţii româneşti. Funcţia istorică era însă implicită în chiar sensul și 
direcțiunea fundamentală a actului întemeierii: „Cînd părţile oltene şi argeşene se uniră, 
după înfrîngerea lui Litovoi de către unguri, pe la 1300, ţara cea nouă se formează după 
o concepție originală, avîndu-și rădăcinile numai în tradiția proprie. E un caz de 
cristalizare politică spontanee. Domnia e «a toată Ţara Românească», — şi pentru întiia 
oară apare în Răsărit astfel o concepţie naţională echivalentă cu concepţia teritorială, 
bază modernă pentru statele apusului Europei“ (Nicolae Iorga). 

În istoria românilor, așadar, întemeierea Țării Româneşti a asigurat tranziţia de 
la etnie la naţiune şi a pus bazele, îndepărtate desigur dar absolut necesare, ale unităţii 
româneşti. 

